
Šios knygos veiksmas yra pramanas. 
Tai, kas vyksta tame pramane, yra tiesa. 


Aš žengiau į tuštumą, 
IF OFas Mane atlaikė. 
Hildė Domin 


Pradingo mano angelas, mano angelas iš juros periodo kalnų. 
Mano veidą užkėtė didžiulė plaštaka, ir aš pasijutau nuvargęs, 
nuvargęs ir apimtas sielvarto; niūrios pasidarė mintys, aptemo 
gyvenimas. Mano dienos virto ištisa gėla. 

Jį palaužė meilė. Vyliausi, jog nesvarumo pakaks abiem, ta- 
čiau dviese mudu neišsilaikėme ir nupuolėme į nepažįstamos 
nakties geografiją. Jo rankos buvo dailios, kalbančios kilnia kal- 
ba ir amžinai šaltos. Kairioji ausis atlėpusi, be raukšlėtų kremz- 
lių. Gimdymo metu gydytojas baiminosi, kad angelas uždus. 
Beldžiantis į šį pasaulį, bambavirkštė apsivyniojo aplink jo kaklą 
ir galvutę. Vevjė gimdykloje angelas ūmai nutyko, 0 jo galva 
pamėlynavo kaip grindų plytelės. 

Manau, kad jo netekęs aš nuskurdau. Galop pražuvo mano 
tikrasis talentas: žodžiais apčiuopti kito Žmogaus skausmą. 
Padaryti taip, kad seniai subrendusiame veide ūmai įsižiebtų 
išpūstos vaiko akys. Galvoje turėjau artumą, o jis tai visuomet 
vadindavo nuoskauda. Nebeturėjau jėgų vėl klysti, daryti senas 
klaidas. Netekau narsos prarasti žmones. 

Aš, Dievo duotas, greitakalbis vaikas nuo savo tėvo šieno 
prėslo. Susibraižęs padus į ką tik nušienautų pievų stagarus, 
papilkšvėjęs nuo šienagėlių dulksnos, nakčia tysodavau lovoje 
su ilgesio kupina širdimi. Neatlėgstant nei vienatvei, nei skaus- 
mui. Ir nesigraužiau dėl to, kas ten vadinta melu, o iš tikrųjų 
buvo vaizduotė, knibždanti vaiko galvutėje. 


Užmigau ir taip pramiegojau, ko gero, daugybę metų. Kai 
nubudęs pasijutau vis dar gyvas, išlipau iš lovos ir pakėliau akis 
į snieguotas, penkių aukštų namui prilygstančias Mešacho elges 
ir staiga, nė pats nežinau kaip, ilgesys angelui pranyko kaip 
rytmečio rūkas. Naktis pasibaigė. 

Galas nevilties garbinimui, galas visų vertybių bevertystės įkai- 
nojimui, galas begaliniam tiesos vartaliojimui. Galas skambiems 
žodžiams, kuriais tarsi skydu buvo dangstoma ir be to tuščia 
širdis. Gana būti galingam, nustebusiam ir niekur nepritam- 
pančiam. 

Aš, vaikas iš šieno gėlių, atsikėliau, grįžau į padus duriančias 
pievas ir nutariau dar kartą sutverti pasaulį, kuriame nebūtų 
nei žinojimo, nei nevilties. 

Tai jums, apšarmojusios penkiaaukštės eglės, jums priklauso 
ši mano rašoma knyga. Maudės Latūr ir jos reintališkojo pa- 
saulio istorija. Magiškoji jos veikla šiais iš kerų išvaduotais lai- 
kais. Paskutiniojo savo širdies klausiusio Jakobsroto žmogaus 
gyvenimas. 


Vieną jau lapkričiu dvelkiančią 1969 metų priešpietę jaunas 
vyrutis iš kažkurio Graubundo kaimo vyko į San Galeną, kur iš 
kantono ligoninės ketino pasiimti jau visiškai apakusį tėvą. Am- 
brosas Bauermeisteris ten nenukako. 


Po Herminos mirties - vėžys nuo amžinai viskam pritariančio 
linksėjimo ir apsimetinėjant nugyvento gyvenimo, štai kuo Am- 
broso logika bandė paaiškinti motinos mirtį - tėvas apsirgo keis- 
ta akių liga. Jo ašarų liaukos beveik nebegamino skysčio. Dėl 
šito kentė ragena, prasidėjo jos erozija, 0 nuo tyčinio nerūpes- 
tingumo - vos seselei išėjus iš palatos, aikštingasis ligonis nusi- 
plėšdavo nuo akių tvarsčius - išsivystė konjunktyvos uždegimas, 
vadinamoji trachoma, arba egiptietiška akių liga. 

Leopoldas Bauermeisteris jau nebegalėjo verkti. 

"Tačiau dabar jis, kurio nė vienas šeimos narys nematė ver- 
kiančio, norėjo verkti. Ne Herminos gedėdamas, kaip spėjo Am- 
brosas, O iš gryno egoizmo. 

Kaip ji drįsusi iškrėsti jam tokią šunybę ir numirti anksčiau 
už jį, vaitojo jis, sunerdavo pirštus ir nesiliaudamas imdavo suka- 
lioti siaurą aliumininį žiedą. Žiedą su dešimčia įkartų dešimčiai 
rožinio sveikamarijų. Juk visuomet meldęsis, kad Dievas pasi- 
šauktų jį anksčiau už Herminą. Kiek pinigo jis paaukojęs misijai, 
kiek davęs raupsuotųjų gydymui. O ponas Dievas ėmė ir paliko 
jį gyventi toliau. 


Leopoldas Bauermeisteris kilstelėjo savo kretančią kaulėtą 
galvą, kietai sučiaupė lūpas, sulaikė kvapą ir plyšiukais virtu- 
siomis savo akimis blėstelėjo į ligoninės koplyčios tamsą. Trūk- 
čiojo vien viršutinioji jo kūno dalis, tai ir buvo verksmas be 
ašarų. Tada senukas sausai nurijo, sumurmėjo kaži ką nesuvo- 
kiama ir šyptelėjo. Tačiau plyšiukais nuo ligos tapusiose akyse 
nebeliko blyksnio, ir tik tasai, kuris jį artimai pažinojo, būtų 
galėjęs pasakyti, kad jis šypsosi. 

Kai Ambrosas pirmukart išvydo tėvo veide tokią niekad ne- 
matytą apgailėtiną išraišką, nusikvatojo, kaip iš pradžių neva- 
lingai kvatodavosi, pamatęs didžiausio skausmo iškreiptą kito 
žmogaus veidą - kaip tik tuomet pažįstami bruožai taip susve- 
timėja. Paskui jį suėmė ir įtūžis, ir užuojauta vienu metu. 


— O apie mamą tu visai negalvoji? O kas, jei tu būtum pirma 
jos pasimiręs? 

— Ak, ji būtų lengvai tai ištvėrusi. 

— Koks tu savimyla! Niekad tu jos iš tikrųjų nemylėjai. Vadina- 
moji tavo meilė tebuvo vien keturių dešimčių metų įpratimas. 
O dabar skundiesi savo Dievui, kad tavęs daugiau niekas nebe- 
apskalbs ir nepatieks valgio. Niekad tu nepažinai gyvenimo. 
Visuomet prieš jį užsimerkdavai. 


"Tokiais tat priekaištais, o galop ir storžievyste dažniausiai baig- 
davosi ligonio lankymai. Labiausiai sūnų siutindavo tai, kad 
tėvas niekad rimtai neatsikirsdavo, priešingai, kuo aršiau Am- 
brosas jį koneveikdavo, tuo švelnesni darydavosi senio judesiai 
ir šneka. 

Savo žmoną jis mylėjęs labiau už viską pasaulyje, labiau už 
viską pasaulyje jis mylįs ir ketvertą savo vaikų. Už kiekvieną jų 
sutiktų numirti. 

Tuomet Ambrosas nebeištverdavo - pamelavęs, kad skuba na- 
mo, pabučiuodavo susitraukusią tėvo galvą ir išeidavo iš akių kli- 
nikos, varstomas priekaištų, kad vis dėlto jis ir vėl neteisingai elgęsis. 

Galbūt Leopoldas išties mylėjo žmoną, o jo liga —- garbingas 
gedulas. Bet vos tik Ambrosas namuose prisivertė pagaliau 
sutvarkyti menką Herminos palikimą, vos pravėrė jos egle fa- 
neruotą spintą, ūmai į nosį mušus vis dar juntamam jos prakaito 
kvapui iš visų nailonų ir dralonų, jį vėl suėmė begalinis piktumas. 
Piktumas ant šito //imonadinio šaunuolio, kaip tėvą visi vadino 
kaime, nes jis čia ištisus dešimtmečius laikė gaiviųjų gėrimų sandėlį. 


— O kaip mama būtų norėjusi puoštis. Kaip jai būtų patikę 
pakeliauti. Viena. Šlovingoji sostinė. O tu, nusidėjėli, niekad 
jos svajų nepavertei traukinio bilietu. Ta juokinga išvyka į Švei- 
carijos gilumą pas šventąjį brolį Klausą*. Kaipsyk tau tasai šven- 
tasis, kadangi jis paliko savo žmoną, o tau niekad taip ir ne- 
pakako drąsos to padaryti. Veidmainiškoji tavo piligrimystė! 


Kol jis išpūtęs šnerves taip niršo, tuo pat metu kraudamas 
motinos drabužius ir batus į sudulkusius popierinius maišus su 
užrašu Verbandsmūhle Chur, jo mintyse šmėstelėjo ir vėl iškilo 
velionės Herminos veidas. Išvydus tokį užgesusį veidą, andai 
visus brolius ir seseris kaip vieną užliejo tas pats pojūtis: radio- 
onkologinio skyriaus palatoje guli kažkokia jiems visiškai nepa- 
žįstama moteris. 

Ambrosas, pamiršęs popierinius maišus, užsidegė cigaretę ir 
žvilgtelėjo į trečiarūšį Nazarėnų mokyklos paveikslą virš tėvų 
lovos. Šventoji šeimyna. Nuo šviesos ir drėgmės per ilgus metus 
po stiklu išgeltusi reprodukcija ruduose, lakuotuose rėmuose. 
Čia vyrutis taip sugrudo, kad ašaros užtemdė akis. 


— Tu pati kalta, mama. Bet ką galėdavai nukęsti. Ir kaip tu 
ištvėrei nepasprukusi?7 Aš būčiau nučiupęs senio pinigus ir ap- 


* Vienintelis šveicarų šventasis, palikęs savo gausią šeimą ir apsigyvenęs mažytėje 
kalnų trobelėje. Pagarsėjęs neįtikėtinai ilgu pasninkavimu ir išmintimi; pasak 

keliavęs visą pasaulį. Pirmąja klase, žinoma. Iš tokio, kuris tik 
kaupia, viską reikia atimti. Kvaila buvai. Dabar jau Žinau, ko- 
dėl mes taip persigandome išvydę tavo veidą. Nes iš jo iškart 
pradingo apgaulė. Nuo melų per visus tuos metus tavo veidas 
buvo pasidaręs riebus ir išpurtęs. 


Šitaip jam pusbalsiu svarstant toliau, dėl tokios savo išminties 
Ambrosą ėmė graužti sąžinė. Ar valia šitaip kalbėti apie savo 
tėvus? Argi jie netroško vien gero? Juk jie priklausė tai senajai 
kartai, kuri vertino tik pinigus, paskalas ir Dievą. Galop jis ėmė 
dvejoti, kas gi kaltas dėl šitos nelaimingos santuokos ir tokio 
visos šeimos svetimumo. Leopoldas? Hermina? O gal netgi pa- 
tys vaikai? Bet netrukus vieną po kito jis vėl ėmė krauti įrodymus 
ant jau ir taip gausiai apkrauto kaltinimų stalo. 

Juk kai jis, sukakęs septyniolika metų, buvo mirtinai ir 
nelaimingai įsimylėjęs vieną mergaitę ir garaže bandė 
nusinuodyti išmetamosiomis mopedo dujomis, Hermina tik 
bejėgiškai nusijuokė iš jo kančios. O kai jis Štraubšo knygyne 
kartą pasivogė sunkų kaip plyta meno tomą, Leopoldas 
pardavėjo Cinslio akivaizdoje puolė ant jo kaip koks kantono 
policininkas, užuot pagyręs savo ainį už tai, kad šis domisi 
flamandų tapyba, o ne Beatles. 

Tačiau suvisai tėvų namų jam taip ir nepavyko pasmerkti. 
Net vaizduotėje neįstengė šito padaryti ir nutarė, kad, tiesą sa- 
kant, tėvai visuomet yra svetimi ir nemoka sugyventi su savo 
vaikais. Po Herminos laidotuvių jis niekad neaplankė jos kapo, 
o kai nustojo ėmęs į galvą kaimo paskalas ir taip numalšinęs 
sąŽinę, jis Vis rečiau benuvažiuodavo ir pas tėvą į San Galeną. 

Širdies gilumoje Ambrosas Bauermeisteris suvokė, kad tėvams 
išėjus amžinybėn jis nustojo ir tėviškės. Tuo metu kiti jo broliai ir 
seserys, kaip nesurandamų sąskaitų numeriai, gyveno išsibarstę 
po visą Šveicariją. Bet netgi veidmainingi ir išoriškai dailūs namai 
truputėlį vis tiek tebedvelkia tėviške. Galbūt tai kaipsyk ir yra 
tėviškė, svarstė jis, o laimė, tiesą sakant, yra svetima. 

Tuomet jis, iš pradžių miglotai, vėliau su begaliniu išskaičia- 
vimu pradėjo ieškoti priešingo tėvų namams pasaulio. Kito pa- 
saulio - priklausančio miesčionims, kuris šlykščiausią savo srėb- 
tuvę pražioja kaip tik tuomet, kai juokiasi. Nes juokiasi jis tik 
tada, kai pažeminęs savo skriaudėją jam už tai sumoka. 

Aną lapkričio priešpietę, kai dvidešimt ketverius metus su- 
kakęs Ambrosas Bauermeisteris ketino pasiimti tėvą namo, jis 
jau buvo perkandęs vieną tokį anarchistinį principą, kurio po- 
veikis jį supančiam pasauliui vėliau ėmė panėšėti į pasityčiojimą 
Iš visos jo egzistencijos. Išsikinkė iš to jungo, kurį vilko tėvai ir 
visi kiti jo iki tol sutikti žmonės. Jam nustojo egzistavę pinigai, 
jis panaikino juos, teisybė, tik pats sau. Ambrosas asmeniškai 
siekė įgyvendinti tai, ką buvo nutaręs. 

Vieną vakarą, neapsikęsdamas namuose neįprastos tylos, jis 
nuvažiavo į netolimą Šurą, įsitaisė Merco kavinėje ir neskubė- 
damas ėmė glamžyti dešimties frankų banknotą. Lankstė jį 
taip ilgai, kol šis paliko kone nago didumo. Tą nagą jis ir pastū- 
mė padavėjai, dailiai merginai lygiais plaukais, vilkinčiai akį 
rėžiančią — oranžiniais ir žaliais kubeliais išmargintą palaidi- 
nukę, tokios buvo laikmečio spalvos. Mažytė jam patiko ir jis 
jau buvo beišlankstąs dešimtinę, bet nesuspėjo. Ji žvilgtelėjo į 
pastūmėtą banknotą. Tada į Ambrosą. Paskui į banknotą ir į 
Ambrosą. 


— Viršūnė! - riktelėjo ji piktai ir nuskubėjo šalin. 


Akimoju prie jo staliuko išdygo patsai senjoras Mercas, baltais 
kaip miltai konditerio pirštais įsitvėrė į stalo kraštą ir į Ambroso 
akinių stiklus išpūtė savo nepasitenkinimą. Visai atsitiktinai už 
priešais stovinčio staliuko sėdėjo knygininkas Cinslis. Ambrosas 
pastebėjo saldų jo veidą - konditerio plūdimąsi šis čiulpė kaip 
saldainį, Ambrosas matė net cukruotą jo liežuvio galiuką. 
Grįždamas namo, Ambrosas galvojo tik apie du dalykus. Apie 
tai, kaip tos obuolio didumo merginos krūtys ūmai priplūdo 

pykčio ir kodėl pinigai taip pragaištingai veikia žmones. Nuo 
to vakaro jam iš galvos nebeišėjo mintis: ne, šiame pasaulyje 
vis dėlto turi būti toks kelias, kuriuo einant galime apsieiti be 
pinigų. Turi būti kokia nors galimybė, kad nereikėtų ir mokėti, 
ir tuo pat metu netaptum vagimi ar patirtum nešlovę. 


Tą 1969 metų rudenį Reintalis tysojo tarsi išsigeręs. Oras at- 
rodė it stiklinis, o lygi Vilano kalno nugara apsigobė balta ant- 
klode. Ambrosas stovėjo perone ir laukė. Kaip ir gimnazijos 
laikais, kasdien važinėdamas į Šurą, jis ir dabar iš namų išlėkė 
paskutinę akimirką ir stovėjo čia užmiegotom vaikiščio akimis, 
su skubom užsivilktais, susiglamžiusiais drabužiais. Iš batų ky- 
šojo nevienodo žalumo puskojinės. Šviesrudis dulkinis užsegio- 
tas kreivai, viršuje viena sagakilpe per daug, apačioje - viena 
per mažai, dešinysis marškinių apykaklės kampas užsirietęs. Bu- 
vo šalta. Skruostus skuto žvarbus vėjas. 

Nė iš tolo nieko nenujausdamas, šiomis laukimo akimirkomis 
jis jau buvo parengtas nuotykiui, tik kartą nutinkančiam Žmo- 
gaus gyvenime: jo laukė ūmus sielos nušvitimas šimtąkart ryš- 
kesne šviesa. Laukė stebuklingu būdu įvyksiantis viso kūno pa- 
gražėjimas - jo ir visų tų, kuriuos jis palies ar pagalvos apie 
juos. Magiškas pasidarys netgi gamtovaizdis, į kurį jis įžengs. 
Nušvitimas, truksiantis galbūt keletą savaičių, blykstelėjęs vien 
tam, kad nusloptų ir tarsi nežinomos kilmės uolienos gabalas, 
be perstogės besisukantis aplink savo ašį, amžinai pradingtų 
kosmose. 

Jame viskas dainavo. Dainavo jau ilgai ir garsiai, padūkusiai 
ir aistringai. Tik vis dar tokiu šešėliu gaubiamu tembru, kuriame 
girdėti neaiškus gyvenimo ilgesys. 

Jeigu jau šiame nedidukame, rusvais garbanotais plaukais, 
siauraveidžiame žmogutyje su storomis lūpomis, lygia nosimi 
ir į šalis lakstančiomis pablukusiomis mėlynomis akimis po sto- 
rais raginiais akiniais nubudo galia skleisti muziką, tai toji mu- 
Zika tegalėjo būti paskutinieji Mocarto Figaro uvertiūros taktai. 

Taip, nuo du šimtai penkiasdešimtojo takto, kur gaidos tiesiog 
pačios katapultuojasi į kosmosą beveik nesuvokiamu greičiu ir 
taip spindėdamos, jog šito spindesio net nėra su kuo palyginti. 
Jei kada nors iš mūsiškės Saulės sistemos į kokią kitą ir ištrūko 
vienut vienintelis signalas, tai buvo ne milijardinės mūsų epo- 
chos radijo bangos, kurios kada nors vis tiek bus absorbuotos 
savo betikslėse klajonėse. Tai buvo ir ne karštligiškos nelaimingų 
šio pasaulio įsimylėjėlių mintys. Ir ne šventųjų ar žudikų sam- 
protavimai. Ne vaikiški sapaliojimai. Tai buvo tik paskutinieji 
šios mocartiškos muzikos taktai. 

Jau didėjo vis artėdamas iš Milano su visokiais keblumais 
atvykstantis traukinys. Ratai trinksėjo į bėgių sandūras taip, kad 
skaudėjo ausis. Kai jis pagaliau sustojo, paaiškėjo, jog Ambrosas 
ir šįkart buvo atsistojęs ne ten, kur prieš pat nosį būtų atsida- 
riusios vagono durys. Perone būriavosi mokinukai iš Kniker- 
bokerio ir vaikinai bei merginos su kuprinėmis ant pečių. Jau- 
tėsi neskalbtų drabužių dvokas, kartais užkvipdavo kramtoma 
guma. Kitame perone, į kurį ką tik įšliaužė ryškiai raudonas 
siaurukas iš Rato, prakaitavo būrelis pagyvenusių vyrų su rau- 
donai ir baltai languotais marškiniais bei metaliniais ženkleliais 
nusėtomis veltinio skrybėlėmis. Orai kaip tik keliauti. 

Ambrosas prasiskverbė pro kalnų bičiulius ir užsikabino ant 
rago smaigalio, kuris pasirodė besąs keleivio lazdos buožulas, 
o pati lazda priklausė susikeikusiam, į stuobrį panašiam me- 
džiokliui:. Jis įlipo, atsidarė pirmosios kupė duris, kur sėdėjo 
trys rūkantys italai - iš veido bruožų ir sklastymu perskirtų plau- 
kų visi trys atrodė kaip vienas. Bent jam taip pasirodė. Ambroso 
akinių stiklai aprasojo, jis vėl uždarė duris, nusivalė stiklus, žvilg- 
telėjo į kitą kupė ir ten išvydo neapsakomai storą vyriškį, kuris 
sklaidė Zagblatt. Ambrosas akimis netgi apčiuopė vieną antraš- 
tės eilutę - Ar geriant šlapimą lieknėjama? 

Eidamas toliau, jis netruko pastebėti, kad traukinys sausa- 
kimšas, tad nieko nelaukdamas patraukė į pirmąją klasę, vil- 
damasis ten surasti žmonių dar nevisiškai užtūptą vietelę. Taip 

jam traukiant vagono koridoriumi, į nosį visur mušė pigaus mui- 
lo ir nukainoto skutimosi losjono kvapas. Suuodė Petralon išsi- 
kvėpinusius vyrus ir We/la-Spray supurkštus, sulipusius moterų 
plaukus. Tvirtai įsitaisę, be jokios išraiškos, jie liūdnai nukabinę 
galvas sėdėjo minkštasuoliuose, akis įdūrę į Tagblati, kokią kny- 
gą, Leitz aplankalus ar mokyklinius sąsiuvinius. Kiti sučiaupę 
lūpas ir į bedugnę nusvarinę lūpų kampučius miegojo. Dar kiti 
žvalgėsi pro skaidriai aprasojusių langų properšas, bespalvėmis 
tarsi alyvuotomis akimis. Nors pažiūrėti Ambrosas ničniekuo 
nesiskyrė nuo šių Žmonių — jis irgi dvelkė pigiu muilu — vis dėlto 
buvo jiems svetimas bent savo bet kokį autoritetą neigiančia 
širdimi. 

Jį vėl užplūdo mintys apie pinigų galią. Tik pinigai pavertė 
juos žmonėmis. Sulaužė jų nugarkaulius. Ne, jis niekad nenorėtų 
tapti tokiu kaip jie. Kur tik pažvelgsi, vieni leopoldai, visur kur 
jaunos ir senos herminos. Niekados. Niekas jam daugiau nedrįs 
nurodinėti. Tol, kol bus gyvas. Jeigu nuo šiol iki pat mirties jam 
pavyktų tapti vieninteliu savo laiko valdovu, tuomet jo gyveni- 
mas būtų nusisekęs. 

Iki galo šios savo minties jis taip ir neišrutuliojo, nes savyje 
vėl išvydo be ašarų verkiantį tėvą. Tai jis vis dėlto šią akimirką 
vylėsi pririšiąs sūnų prie savęs. Ambrosas užsidegė cigaretę ir 
jau po pirmojo smarkaus paptelėjimo Leopoldo veidas kaipmat 
išnyko. | 

Tada greitai patraukė restorano, skyrusio pirmąją ir antrąją 
klases, link. | 


— Vargšas Ilmazas! - bosu atsidūstant nugirdo praeidamas. 
— Dieve mano, koks jis turėjo būti liesas! — pritarė bosui 
vaikiškas balselis. 


Turkų gastarbeiterio Ekremo Ilmazo likimas - pastarosiomis 
savaitėmis šis vardas nenuėjo nuo jauno ir seno lūpų - buvo 
sukėlęs didžiausią sensaciją. Tr Zagblatt, 1 Vaterland šiai bylai 

vis dar tebeskyrė išskirtinį dėmesį. Įvykio temperatūrą palaikė 
jau vedamieji - //mazas ar humanitarinės epochos galas? Arba 
Ilmazo klausimas: ar mūsų kantono policija neperžengia ribų? 
Mat aštuoniolikmetis asfaltuotojas iš Kapadocijos buvo suimtas 
kaip tik naktį į rugpjūčio pirmąją - svarbiausiosios Šveicarijos 
Konfederacijos šventės dieną ir uždarytas į Maienfeldo ben- 
druomenės areštinę. Jis, spėjama, išgėręs, apspjovęs vachmistrą 
Beatą Brauchį ir šitaip įžeidęs visą Šveicariją, ir dar tokią dieną! 
Būtų, aišku, nė neverta apie tai šnekėti, jeigu kitąryt vachmistras 
Brauchis nebūtų dviem savaitėms išėjęs atostogų ir iš anksto jomis 
džiaugdamasis nebūtų pamiršęs paleisti Ilmazą laisvėn. Šis liko 
visai pamirštas. Kadangi bendruomenės areštinė buvo maždaug 
už trijų kilometrų nuo policijos nuovados, įrengta pertvarkytame 
bunkeryje, Ekremui tamsiojoje teko praleisti šešiolika parų. 
Privalėjo tupėti, kol Brauchis, įdegęs saulėje, grįžo iš atostogų, 
kurias, beje, praleido kaipsyk Kapadocijoje, ir ūmai jį prisiminė. 
Kapadocijos sūnus išgyveno tiesiog stebuklingu būdu - jis gėrė 
savo paties šlapimą. (Ar maistingas mūsų šlapimas? - klausia 
populiari medicininė Tagblatt apžvalga.) Vis dėlto, jei tikėsime 
kalbomis ir straipsniais, per tas dvi savaites, kol Beatas Brauchis 
mėgavosi turkų folkloru, vargšelis prarado keturiasdešimt du 
kilogramus. 

Nenuostabu, jog visame Graubynde ir toli užjo ribų kilo skan- 
dalas, čionykščiam paštui užkrovęs kalnus siuntinių su maisto 
produktais. Tačiau kulminaciją tautos įtūžis pasiekė patyrus, 
kad kelių tiesimo įmonė Jaggi dėl akivaizdaus išsekimo atsisakė 
Ilmazą vėl priimti į darbą. 

Ambrosas grįžtelėjo į paskutinį nėštumo mėnesį pilvą išve- 
dusią pasivaikščioti moterį, kuri šaižiu balsu privertė jį čia pat 
užgesinti cigaretę. Jis užmindė nuorūką ir pro virtuvę įžengė į 
restorano vagoną. 


Pamatė ją iškart. Pačią pirmą akimirką. Tą pačią sekundę vos 
įėjęs. Tiesiai šviesiai. Akimoju. Umai. Ji. Jokios minties, galin- 

čios virsti žodžiu. Jokio nuoseklaus pojūčio. Jo akys užgriuvo 
ją 1r iškart suvokė Žmogų visu jo serafišku pavidalu. Nieko sve- 
timo jame. Nieko nepažįstamo. Jis visuomet buvo su ja. Gyveno 
pas ją. Visuomet ją mylėjo. 

Ir štai - Bauermeisteris nė nenutuokė, kaip tai nutiko - jis 
jau laikė jos galvą savo delnuose. Šviesiaplaukė, veidas užlietas 
blyškiai rausvos Reintalio rytmečio šviesos. Grakštūs bruožai, 
o kaktą dar labiau aukštino banguoti, prigludę, viršugalvyje su- 
rišti į kuodą ir vėl žemyn krintantys plaukai. Švelniaformės au- 
sys, rami nosis, pabrėžtos lūpos, paryškintos jų kontūrą tiksliai 
atkartojančiu raudonu karmezino lūpdažio potėpiu. Ir tobulos 
jūros tamsumo akys, kurių netikėtai lediniame veidrodyje atsi- 
spindėjo jo paties veidas. Kas nutiko vėliau, Ambrosas įstengė 
atgaminti tik po kurio laiko. Jis užuodė gaivų greipfrutų dvelks- 
mą, nes ūmai pajuto savo lūpas liečiant suakmenėjusias jos 
lūpas. 

Kol pamažu vėl atgavo nuovoką, mergaitės galvą tebelaikė 
savo rankose. Tada sukliko jo širdis. Emė pašėlusiai daužytis. 
Sudrėko plaštakos. Ėmė stigti oro, dingtelėjo, kad gali nualpti, 
nes jau suvokė, ką jis ką tik padarė. Ką? Priėjo prie visiškai 
nepažįstamos merginos, palietė ją ir taip pabučiavo į lūpas, kaip 
bučiuojamas tik pats artimiausias Žmogus. 

Į meilę įkrentama. Ne savo valia ir ne burtų galia. Anglai tai 
geba išreikšti tiksliau: to fall in love. Ir iš meilės vėl išsivaduo- 
jama. Irgi be pašalinės pagalbos, be išankstinių prielaidų. Savo 
gyvenime žmogus pats susitvarko tik su tuo, ko galima atsisakyti. 

Ji sėdėjo, apsivilkusi jūros mėlynumo megztiniu, vis dar šo- 
kiruota Ambroso prisilietimo. Fonas nelauktai ėmė krūpčioti. 
Traukinys pajudėjo. Per jos puodelio viršų kliūstelėjo arbata. 
Tai grąžino ją tikrovėn. 


— Ar nemanote, kad jums kiek stinga subtilumo? - ištarė ji 
švelniai su austrišku akcentu ir pasižiūrėjo į virpančias jaunuolio 
rankas. 

-Ambroso smilkiniai tvinkčiojo, jis neįstengė išspausti nė žodžio. 
Tada ji atsainiai paėmė servetėlę, bet nenusišluostė ja burnos, 
kaip iš pradžių dingtelėjo Ambrosui, o įkišo ją tarp puodelio ir 
lekštutės. Išpūtęs akis jis lėtai žvelgė į popierių, vis dar neįsteng- 
damas prabilti. Užuot ką pasakęs, nusiėmė akinius ir į apsiausto 
skverną ėmė valyti jų stiklus. Ir šnairavo į melsvą sniegą kal- 
nuose, kurie tarsi virpčiojanti milžiniška pasakų žvėries nugara 
lėtai slinko pro jį. 


— Jūs esate pats gražiausias žmogus, kokį tik kada nors 
gyvenime esu sutikęs, - neaiškiai sumurmėjo jis, o širdies pla- 
kimas užgožė mintis. 


Mergina pažvelgė į jį ir išvydusi blukiose akyse įsivyravusį liūdesį 
palūžo. 

Lankytojų negausus traukinio restoranas pamažu prisipildė. Ana 
italų trijulė užsėdo pirmą staliuką greta po kairei, o tasai baisus 
storulis su akiniais, vos tik įsvyruliavęs, irdamasis pirmyn klubu 
užkliudė ir nubraukė žemėn staltiesę su visais įrankiais ir gėlėmis. 
Priejo prisirangęs padavėjas ištiesė pagalbos ranką ir maldė garsius, 
kone virtuoziškus to storulio kaltinimus savo nerangumui. 


— Naujų keleivių esama? — kone tėviškai nuaidėjo per restora- 
ną. - Prašom rodyti bilietus! - barzdotas konduktorius žilais smil- 
kiniais puolė prie Ambroso kaip nuo grandinės nusitraukęs šuo. 

— Jūsų biletas? — maloniai pareikalavo jis. 

— Gaila, bet aš... aš... 

— Atlekėt paskutinę minutę, - sumurmėjo konduktorius. 


Jis nužvelgė kreivai susagstytą Ambroso apsiaustą ir sviedė 
skvarbų žvilgsnį į šviesiaplaukę su kuodu. Tuomet nusišaipė Am- 
brosui tiesiai į veidą, tarsi ką tik būtų įspėjęs paslaptį, kurios 
tačiau - garbės žodis! - jis niekam neišduosiąs. 


— Kur vykstate? — paklausė jis, traukdamas melsvą bilietų 
knygelę ir ją vartydamas. 

— Į San Galeną. 

— Tuomet... minutėlę... keturiolika frankų. 

— Aš nenoriu bilieto, - tarė Ambrosas, palengva rimstant 
širdžiai, užsidėjo akinius ir tarsi kviesdamas dvikovon blėstelėjo 
į barzdočių. 


Sis nurijo Ambroso žodžius ir akimoju nutaisė konduktoriui ir 
sau pačiam deramą malonią geležinkelio tarnautojo išraišką. 


— Prašom mokėti keturiolika frankų. 

— Žinot, aš esu alergiškas pinigams. Vos prisiliečiu jų, mane 
išberia. 

— Laikot mane kvailiu? 

— Atvirai šnekant, ne jus vieną. 

52 


Nuo tokių žodžių konduktoriui užėmė žadą, jam vos neiškrito 
bilietų knygelė. Norėdamas šiam reikalui suteikti geležinkelių 
valdybos svorio, jis giliai įkvėpė. Bet ant stalo kraštelio mergina 
jau buvo padėjusi keturiolika frankų. Jis be žodžių paėmė pini- 
gus, išrašė bilietą ir nuėjo toliau, nepamiršęs tačiau nužvelgti 
ją tokiu žvilgsniu, kuris sakė: Vai-ke-li-tu-dar-pa-ma-ty-si. 


— Ar visuomet taip važinėjate? — gyvai šypsodama paklausė 
ji Ambrosą. Tarsi sausio sniegą jis išvydo švytinčius jos dantis. 

— Ar galiu prisėsti? 

— Čia tai bent! Ar galima bučiuoti, neklausiat. Klausiat, ar 
galima prisėsti. 

— Mano vardas Ambrosas. O jūsų? 


Jis nusimetė apsiaustą ir prisėdo. 

— Amrei. 

— 7. 

— Ana Marija. Motina mane vadina Amrei. 
— Ar leisite tujintis, Amrei? 

— Kaip norit. 


Per stalą padavė jai savo ranką. Ji paėmė ir oriai spustelėjo. 
Pajutęs šaltą delną, jis nejučia pagalvojo apie tą mergaitę, dėl 
kurios kažkada norėjo nusižudyti. Jos rankos irgi visuomet bū- 
davo šaltos. 


— Visų angelų šaltos rankos, - įkvėptai pareiškė Ambrosas. 


Ji šyptelėjo. Jiedu ilgokai patylėjo. O traukinys monotoniškai 
dundėjo dadadam, dadadam. Reino slėnis pasidarė platesnis. 
Ambrosui pasidingojo, kad gamtovaizdis kairėje ir dešinėje yra 
ne kas kita, o tik milžiniška scena, kurios vaizdai nutapyti per 
šimtą tūkstančių valandų milijonų milijonus teptuko brūkšte- 
lėjimų, tūkstančių scenografų rankomis. Ir dar jam pasirodė, 
kad nutapytą netaupant dažų nesibaigiantį kalnų prospektą per 
šiaip jau tamsią Žemę ant permatomų virvučių velka didžiulė 
neregima ranka. 

Tada jiedu ėmė pasakotis. Ji važinėjusi į Milaną apsipirkti. 
Pirkusi medžiagas. Nauji pavyzdžiai. Firmai. Tai buvęs pirmas 
kartas, kai motina patikėjusi jai vienai išrinkti kolekciją. 

Jai pasakojantis, pamažu atsirado keistas atstumas, kilęs dėl 
išpuoselėtos pokalbio leksikos, kurios Ambrosas niekad nepa- 
kentė. Slapčia stebėjosi, kodėl ji nė žodeliu, nė užuomina, bent 
jau niekinamu žvilgtelėjimu nepaliečia jo baisaus, tiesiog plėši- 
kiško įsibrovimo į jos gyvenimą. Tariamai visiškas jos abejingu- 
mas tam tikra prasme žeidė jį. Nes buvo juk aišku, kad Amrei 
yra jo sielos dvynė, gyvenanti ten kažkurioje gatvėje. Tokią 
poetišką frazę jis kadaise buvo užrašęs ant popieriaus skiautės, 
kad galėtų ją žodis žodin perteikti anai mergaitei, dėl kurios 

andai buvo sumanęs tą bjaurų nuotykį su išmetamosiomis du- 
jomis. Nuo to laiko nešiojosi šitą skiautę tuščioje piniginėje. Ne, 
jis neabejojo, kad Amrei taps jo žmona. Nė sekundės tuo ne- 
dvejojo. Bet kodėl ji dabar šitaip vėsina? O gal yra jau tiek visko 
mačiusi, kad jai niekas, na, tikrai, ničniekas nebegali sujaudinti 
širdies? Gal ja seksualiai piktnaudžiavo jos tėvas ar koks dėdė? 
Juk ji iš turtingų namų, tai matyti. Ne vien iš papuošalų. Kur kas 
labiau iš aristokratiškų manierų. Ko gero, ji iš tų išsivadėjusių 
fabrikantų padermės, kurioje yra tarsi paskutinysis, apsuptas 
silpnapročių ir delyrikų tetų dėdžių, brangakmenis. 


Gal jis nesupratęs jos klausimo, jau garsiau pakartojo Amrei. 


— Supratau, supratau! — atsiliepė Ambrosas, stengdamasis 
sugrąžinti nuskambėjusio klausimo aidą. 


Į San Galeną jis vykstąs ketindamas pasidarbuoti vienuolyno 
bibliotekoje, esą darbo. Ciūriche studijuojąs meno istoriją, ta- 
čiau jo jau seniai neapleidžiąs jausmas, kad ten daugiau nieko 
nebeišmoksiąs. Universitete dėstoma meno istorija neturinti 
nieko bendra su gyvenimu. Tai jis kasdien matas žinių iki soties 
prisirijusių, bet dvasiškai peralkusių savo profesorių veiduose. 

"Tuo tarpu Rodžerio van der Veideno Nuėmimas nuo kryžiaus 
savo kompozicija ir įtikinamai išreikštų figūrų liūdnumu esąs 
vienas nepaprasčiausių dalykų, kokius tik iki šiol jam yra tekę 
regėti. Originalo, deja, jis dar nematęs. Bet kada nors į Madridą 
nukaksiąs vien dėl to paveikslo. Ar ji žinanti, kaip flamandų 
meistrai slaptingai perteikdavo savo sumanymus žiūrovui? Pro 
gotikinį langą į bažnyčios vidų, kur stovi Madona su kūdikiu, 
prasiskverbęs šviesos spindulys esanti paslaptinga užuomina į 
jos pastojimo būdą, užuomina į Aymen intactum. Kiekvienas 
dalykas flamandų paveiksluose, tebūnie pats nežymiausias, turįs 
dvejopą ar net trejopą reikšmę. Ar ji girdėjusi apie Oto Piachto 
studijas? Jis įrodęs, kad flamandų meistrai jau nusituokę ir 

savaip panaudoję centrinę perspektyvą, tik visiškai kitokia 
dvasia nei italų renesansas. Nes Leonardo da Vinčio - beje, 
visiškai nepelnytai pervertinamo meistro, lygintino nebent su 
mūsų šimtmečio Pikasu - centrinė perspektyva iš esmės tėra 
išradimas tapyti vis tokį patį žmogų. Kristus esąs kur kas 
reikšmingesnis nei Judas Iskariotas, todėl jis ir vaizduojamas 
didesnis. Štai kodėl plokštuminė flamandų perspektyva esanti 
kur kas dvasingesnė, prasmingesnė, nors visų laikų meno 
istorikų menkiau vertinama. Otas Piachtas įrodęs tai... 

Apie Oto Piachto studijas ji, aišku, nieko negirdėjusi. O 
apsilaistęs padavėjas, kuris jau kadų kadės stovėjo šalia ir kant- 
riai klausėsi Ambroso postringavimų apie meno istoriją, gal- 
būt vildamasis ištaikyti menką pauzę ir kaip bakstelėjimą tep- 
tuku įsprausti klausimą, ko pageidautų svečias, taigi apie Oto 
Piachto studijas šis padavėjas irgi ničnieko nebuvo girdėjęs. 

Amrei pasijuto pakutenta, nes žinojo — net jeigu jis būtų 
tauškęs apie jogą, marsiečius ar dar ką nors — visas šitas 
liepsningas tarsi būgnas tarškantis žodžių srautas skiriamas jai 
vienai. Kad siekdamas ją užkariauti jis pila iš pačių sunkiausių 
pabūklų. Ji pradėjo juoktis, kai jis su didžiausiu užsidegimu 
ėmėsi aiškinti jai Gento altoriaus autorystę. Ir dar smagiau 
kvatojo, tuo pat metu stebėdama nulenktą, panašią į kenčiančio 
Kristaus, padavėjo galvą. Tik tuomet Ambrosas jau nutraukė 
savo paskaitą, taip ir palikęs neatsakytą klausimą, kuris svariau 
prisidėjo kuriant tą altorių - Hubertas ar Janas. 

Ne, vartoti jis nieko nenorįs, nes neturi pinigų. Gerai, tada ji 
pavaišinsianti jį. Ne, antrukart dovanos jis negalįs priimti. Gerai, 
tuomet ji norinti atsiskaityti. Padavėjas pateikė sąskaitą. 


— Ką, jau atsiskaityti? — nustebęs paklausė Ambrosas. 
— Bijau, turėsiu tave palikti. 


Iš tikrųjų. Ne dėl to, kad jausmas trokšta varyti istoriją pirmyn, 
todėl, kad tą akimirką, kai padavėjas pateikė sąskaitą, per 

garsiakalbį pasigirdęs balsas pranešė, kad po kelių minučių 
traukinys atvyksta į Buchsą. 

Paskui viskas vyko labai greitai. Ir padrikai. Ypač Ambroso 
Bauermeisterio galvoje. Jaunoji moteris susimokėjo. Laibas 
kaip vytelė padavėjas berdamas komplimentus pasitraukė, įsi- 
tikinęs, kad buvo reikšmingo pašnekesio liudininku. Net trau- 
kinio virtuvėje jis pašnabždom tebekalė sau į galvą žodžius, ku- 
rių skambesys paliko jam itin gilų įspūdį ir kuriuos jis vylėsi 
įtraukti į savo leksikos lobyną: Auman intakt. 

Amrei pasikėlė nuo minkšto suolo, pasistiebusi ant batų galų, 
pasiekė savo bagažą — žongliruodama nusikėlė nuo lentynos 
du vidutinio dydžio lagaminus, išsipūtusį portfelį su medžiagų 
pavyzdžiais ir įlindo į megztą, tokią pat tamsiai mėlyną kaip 
megztinis striukę. 

Ambrosui nė mintelė nešovė pasirodyti džentelmenu, juk da- 
bar jis ją pirmukart išvydo visu ūgiu. Buvo beveik tokia pati 
kaip ir jis, jei nuo batų nuimtum tuos kulnų briketus, buvo ne- 
paprastai proporcingai sudėta - lieknas liemuo ir moteriškai 
ryškūs klubai. Šį kontrastą dar labiau pabrėžė tuomet madingi 
varpo formos džinsai, taip prilipę prie jos, kaip alyva prilimpa 
prie vandens paviršiaus. Gal sekundei Ambroso žvilgsnis nu- 
krypo kitur ir papilve slystelėjo ten, kur buvo jos gėda, kur džinsų 
siūlę išgaubusi lytis. Jis nusuko akis šalin, nes juto, kad Amrei 
Žiūri į jį, ir jam pasidarė gėda, nes jau buvo ją išrengęs. 


— Sudie, - švelniai ištarė ji. 


Amrei pasitvarkė plaukus, nusigręžė, pabuvo taip akimirką, vėl 
atsisuko ir sukrutėjusi kaip vijoklis pabučiavo jį į kaktą. Tada nuėjo. 

Neįstengdamas suregzti jokios konkrečios minties, Ambrosas 
spoksojo i restorano koridorių, kurio gale pranyko Amrei. Su- 
džeržgė ratai. Restorane kilo sąmyšis. Kitame koridoriaus gale 
susidarė grūstis, nes lašinių kalnas, kuris, rodos, irgi ketino išlipti 
Buchse, užkimšo išėjimą. 

— Na! - pasigirdo skambus moters balsas. - Kaip sekėsi? 


Amrei atsisuko, paleido ryšulius ir apglėbė odine striuke vil- 
kinčią damą. Be galo subtilią, ištįsusią, kokių keturiasdešimt 
penkerių metų moterį. Iškeliaujantys ir atkeliavę žmonės pus- 
lankiu instinktyviai ir pagarbiai apeidavo jas, nes jautė, kad ši 
dama yra gebanti save išreikšti asmenybė, turinti įgimtą sceninį 
jausmą. 

Ponia Mangold, mergautinė pavardė Latūr. Iš Latuhr Moden. 
Vienintelė tekstilės imperijos paveldėtoja, imperijos, kuri sep- 
tintojo dešimtmečio viduryje savo voratinklio gijas buvo nutie- 
susi iki pat Pietų Afrikos, kur šeima valdė fabrikus ir didžiulį 
pastatą su nepaprastu reginiu į Stalo kalną Keiptaune. Dar bau- 
hauzo stiliaus vila Beladžijuje, pakibusi viršum Comer See — 
milžiniškos jos sienos buvo išmuštos didžiulėmis gėlėmis išpuoš- 
ta medžiaga, viskas pagal specialų užsakymą, nes apmušalai 
čia buvo be siūlių. Dar be galo patogūs žiemos namai Bregenco 
miške, čia jau viskas iš medžio, nedidukai, žemalubiai kambariai, 
kedru iškaltos lubos ir sienos. Malksnomis dengtas fasadas įjuo- 
dęs nuo trijų šimtmečių saulės. Beje, namas įsigytas iš kaimiečio, 
kurio galvijai išgaišo nuo snukio ir nagų ligų. Ir, suprantama, 
nuolatinė rezidencija - Raudonoji vila, Liudviko laikų bavariško 
stiliaus statinys su bokštais ir bokšteliais, nors, tiesą sakant, ne- 
palyginamai kuklesnis už karalių pilis. 

Tačiau visa tai būtasis laikas. Latuhr Moden spindesys jau 
nublanko ir dviprasmiškas šūkis - Latūras aprengia vyrus! - jau 
nebeviliojo moterų į prekybos sales. 

Tokį ūmų nuosmukį buvo galima sieti su pačiu Dytrichu 
Mangoldu. Nesuskaičiuojami žmonos.turtai pastarajam tiesio- 
gine žodžio prasme mušė į smegenis. Kilęs iš pačių vargingiausių 
trobelninkų, nuo pat santuokos pradžios jis kentė pusiausvyros 
sutrikimus. Kančios buvo neįveikiamos, jos truko jau dešimt- 
mečius. Kur tik jis eidavo, ten ir krisdavo. Beje, tai būdavo juo- 
kinga - kūno nerangumas visuomet kelia vidinę šypseną, — 

tačiau ir labai skausminga. Amrei retai kada matydavo nesusi- 
kruvinusį ar pleistru neapsiklijavusį tėvą. 

Dytrichas, ne itin subtilus mados verslo Žinovas, o ir šiaip 
niekuo nepasižymintis žmogelis, prašovė prošal Pietų Afrikoje, 
kur trejus metus pagret siuvo nebemadingų spalvų ir pasenusio 
kirpimo kelnes; šūkis Latūras aprengia vyrus! - beje, tai jo paties 
kūryba - padėjo padenginėti savo kortų partnerių Makso, Leo 
ir Hanso milžiniškas lošimų skolas. Tai ir sulaužė firmos stuburą, 
per penketą metų ji nusmuko iki tuziną darbuotojų išlaikančios 
įmonėlės, kuri vargais negalais vertėsi protėvių fabrikų areale. 
Iš nuosavų turtų beliko tik Raudonoji vila, ir ta vien todėl, kad 
laiku buvo spėta užrašyti Amrei. 

Siekiant pamokyti tuos, kurie nepajudinamai tiki gyvenimo 
neteisybe, šioje vietoje dera pasakyti, kad aną žavingą žiemos 
namą Bregenco miške atsipirko buvęs jo savininkas, abejotinais 
keliais finansiškai vėl sustiprėjęs ir ketinantis tekstilės versle 
žengti milžinišką žingsnį. 


Motina sukrovė Amrei lagaminus į žydro sulfato spalvos Merce- 
des-Benzbagažinę. Amrei brūkštelėjo lūpdažiu lūpas, suglaudė 
veidrodėlį ir žvilgtelėjo į dangų. Visame skliaute dabar driekėsi 
plunksniniai debesėliai. 


— Oras dvelkia sniegu, - pasakė ji rengdamasi sėstis į mašiną 
ir suėmė durelių rankeną. 


Ji pamatė jį iškart. Minios vidury. Be apsiausto. Išpūstomis aki- 
mis po raginiais akiniais ir be garso šaukiančia burna. 


— Tavo traukinys! — bejėgiškai Žvilgtelėjo į pribėgusįjį. 
— Ne. 

— Ambrosai, taip nieko nebus. 

— Tu esi mano sielos dvynė. 

— Pamišėlis! 

— Taip. 
— Sėsi į kitą San Galeno traukinį. 
— Niekados! 


Ambrosas žaibiškai atidarė užpakalines mersedeso dureles ir 
įsėdo. 


— Gal pašaukti policiją, vaikuti? - jam lipant į vidų, grįžtelėjo 
motina. 
— Aš pati, mama. 


Jis išlipo lauk ir kreipėsi į Amrei motiną: 
— Atsiprašau, bet čia gyvybės ir mirties klausimas. 
Ir vėl atsidūrė viduje. 


— Aš pašauksiu policiją! 
— Tu to nepadarysi, mama! 


Kaip angelas sargas Amrei užsistojo automobilio dureles. 


— Kas šitas vyriškis? - trūkčiojančiu balsu riktelėjo Margo. 
— Aš nežinau. 

— Tu nežinai? 

— "Tai yra jau Žinau. 


Akimoju buvo pramanyta istorija, kad šis jaunas šveicaras, me- 
nininkas, beje, esąs Inesos pažįstamas. O jiedu susipažinę trau- 
kinyje ir visai atsitiktinai užėjusi kalba: apie jos draugę. Proga 
dar kartą pagalvoti, koks vis dėlto ankštas mūsų pasaulis. 

Suprantama, Margo netikėjo nė vienu žodžiu. Tik pažvelgė į 
savo vaiką nieko nesuvokiančiu žvilgsniu, be jokių komentarų 
sėdo prie vairo, luktelėjo, kol įsės Amrei, ir pernelyg smarkiai 
numynusi akceleratorių nulėkė. 

— Tai jūs Inesos pažįstamas, - sarkastiškai ištarė ji veidrodėliui 
ir net nelaukė, kol Ambroso kaktoje susimes raukšlės, ieškant 
dar įžūlesnio melo, kuris nustelbtų Amrei pasakėlę. 

— Mama, aš nebe vaikas! Prašau nustoti. 


Išviso tai buvo labai nešneki kelionė. Automobilis slydo švelniu 
Reintalio peizažu ir perkirto Reiną, kuris amžių sandūroje čia 
buvo ištiesintas ir nuo tol tekėjo slėniu kaip jaunas ir tiesus 
vyras. Reinas šiose vietose yra dar išties jaunas ir lieknas, ir 
keista, kad nė vienas nei nūdienos, nei praeities dainius ar mu- 
zikas nepašlovino šios garsios upės. Bodeno ežerą, į kurį jis 
pirmučiausia įteka, apdainavo, nepamiršo ir tą ežerą apstojusių 
kalnų. O Reiną pamiršo. Nebuvo sukurta Reino simfonija, o 
Voglindo žodžiai Weia/ Waga! Vilnie, tu banga, pavirsk lopšine! 
nešovė galvon nė vienam poetui. Taip ir liko: tiesą sakant, kraš- 
tas, į kurį dabar įvažiavo Ambrosas Bauermeisteris, nenusipelnė 
Reino. 

Meditatyvų tylėjimą mersedese, privažiavus Austrijos sieną, 
nutraukė tik muitinės valdininkas. Muitininkas atidavė pagar- 
bą - Latūrai vis dar buvo priskiriami aukštuomenės grietinėlei, 
todėl čia juos pažinojo kiekvienas - ir taip uoliai parodė laisvą 
kelią, kad Margo Mangold daug negalvojusi užvedė motorą ir 
neatsakiusi į sveikinimą nudūmė. 

Šito, išskyrus ją ir tą muitininką, niekas daugiau nežinojo: 
prieš daugel metų kartą jis ją buvo apkaltinęs vežant kontra- 
bandą. Įtarimą jam buvo sukėlę rutuliukai ant jos kaklo - pagal 
formą ir faktūrą tai buvo puikiausias gėlųjų vandenų perlų vė- 
rinys. Po trijų dienų jis su dar dviem savo kolegomis atsirado 
Raudonojoje viloje ir tol kamavo Margo, kol galop drauge su 
sąskaita buvo surastas jos nekaltumą liudijantis sumaigytas ser- 
tifikatas. 

O tolumoje jau mirguliavo Jakobsrotas - tarsi eidami lenkčių, 
vienas po kito pasirodė trijų bažnyčių bokštai. Viduryje, šiaip 
jau plokščio kaip lapas Reino slėnyje, miestas buvo užsirangęs 

ir išsiliejęs ant kalvos pečių, ir sidabro prisodrintame ore čia 
spindėjo namai. Jei tik Alpės būtų stūksoję kiek įšiauriau, o 
saulė būtų kaitresnė, pagalvotum, kad tai Italija. 

Apie šios monumentaliai stūksančios vienišos kalvos atsira- 
dimą ir jakobiniečiai, ir Roto gyventojai buvo daugmaž vienodos 
nuomonės: amžių amžius erdvėse skriejęs meteoras ėmė 1r įsi- 
rėžė į Reintalį. Visų laikų vėjai, vandenys ir saulė uolą nuglu- 
dino, o ilgainiui apželdino mišku. Tiesa, uolienų pavyzdžiai 
tvirtino visiškai ką kita: Jakobsrotas stovėjo ant kalkakmenio. 
Bet patriotiškai nusiteikusiam geologui tai ničnieko nereiškė. 

Ambrosas buvo laimingas kaip dar niekad. Veidas buvo toks 
jau patenkintas, kad jo bruožus nesunku būtų buvę pavadinti 
kvailais. Jis nieko nebenorėjo. Nieko negalvojo. Tik kvėpavo ir 
buvo. 

Margo pasuko mašiną Raudonosios vilos link - ji stūksojo 
parke už milžiniškų svetimų kraštų spygliuočių. Bet į parką ne- 
važiavo, sustojo prie kaltinių paradinių vartų. 


— Pastatyk mašiną į garažą. 

— O jis? 

— Elkis, kaip išmanai. Man skauda skrandį, - pasakė Margo, 
padavė Amrei mašinos raktelius ir pradingo parke. 
Pušų ir eglių šakose žiemiškai sušvilpė sukilęs vėjas. 

— Na, o dabar? - paklausė Amrei. 


Ambrosas gūžtelėjo, pasižiūrėjo į ją ir nieko neatsakė. 


— Kad būtų aišku, - tarė ji, atverdama abi kaltinių vartų pu- 
ses, — čia tavo kelionė baigėsi! 


Jiįsėdo į automobilį ir įvažiavo į parką. Visą dieną iš vilos niekur 
nėjo, nepasirodė ir vakare. 

Amrei kaipsyk buvo bebaigianti vakarinį tualetą ir jau rengėsi 
eiti gulti, tik čia iš biliardinės nugirdo Leo - vieno iš tėvo kortų 
bičiulių - balsą, girdi, prie paradinių vartų stypsąs kažkoks jau- 
nikaitis ir nė nekrustelėdamas spoksąs į parką. Tuomet ji kaip 
stovi, su pižama nulėkė koridoriumi, plačiais laiptais nutrepsė- 
jo žemyn, išbėgo laukan ir Žvyruotu keliuku pasileido tiesiai 
prie vartų. Vėliau ji sakydavo, Dievas žino, kad dažnai pasigai- 
lėdavusi tuomet jį įsileidusi. Bet šitaip sakydavo vien jo ilgė- 
damasi. 

Visu kūnu drebėdamas iš šalčio, jis stovėjo ten kaip permuštas 
šuo. Nuo melsvos neoninio sodo žibinto šviesos jo lūpos 
spingsojo it gervuogės. Ji paėmė Ambrosą už rankos ir nuvedė 
į vieną tuščių personalui skirtų kambarių, dabar tokių čia buvo 
gausu. Ir dar tą pačią naktį prigludo prie jo krūtinės, nutūpė 
minkštai kaip klevo lapas ar kaip saujoje akimirksniu ištirpstanti 
snieguolė. 

Visa, ką mylintis žmogus paliečia arba apie ką pagalvoja, 
virsta kerais. Užburiama nesileidžia tik gyvenimo baimė. O iš 
tosios baimės atsiranda balta dėmė, properša, iš properšos — 
visą gyvenimą trunkanti mirtis. 

Amrei nusirengė, bet jis pasiliko su drabužiais. Ji paklausė, 
ar jis norįs su ja miegoti. O jis tik užsimerkė ir pravirko. Amrei 
pasigailėjo išsprūdusių žodžių, o jos širdis dar labiau sušilo. Ji 
nuėmė jam akinius ir be perstogės ėmė bučiuoti jo veidą, su- 
merktus vokus, šnerves, lūpų kampučius. Ragavo druską nuo 
josmilkinių, uodė plaukus ir Klausės neritmingo širdies plakimo. 

Jis esąs dar nekaltas, dar niekad nemiegojęs su mergina. Bet 
visiškai to nebijąs. O dabar, dabar jis tenorįs vien gulėti šalia ir 
žiūrėti Į ją - pernakt. Taip jam kalbant, blyškių jo akių šviesa 
nuslydo šalančiomis jos krūtimis, pašiurpusia - kambarys buvo 
nekūrenamas - dilbių oda žemyn tarp lengvai suglaustų kojų ir 
galop sustojo ant resvų gėdos plaukų. Ten dabar nieko nebe- 
apgaudinėdamos jo akys ilgam apsistojo ir nurimo. 

Tokia skaistybe Amrei nebuvo linkusi patikėti — po trijų di- 

džiųjų meilių ir vieno truputėlį neapgalvoto nuotyktio ji jau ta- 
rėsi perpratusi vyrus. Bet buvo būtent taip, kaip jis sakė. Jis 
nelietė jos. Bent jau tol, kolji juto jį nemiegant ir girdėjo sunkų 
Ambroso alsavimą, kurio ritmingas nerimas vis dėlto ją ir už- 
liūliavo. Rytą nubudo vien nuo Ambroso žiūrėjimo - jai nu- 
busti pakako tik jo žvilgsnio. 

Taip jiedu tapo mylimaisiais, ir jis pasiliko gyventi tame tarnų 
kambaryje. Beje, aršiai protestuojant motinos skrandžiui ir nė 
kiek ne menkiau pritariant tėvui. Svyruliuojantis Dytrichas jau- 
nąjį šveicarą pripažino iškart, iš pirmo žodžio: Tebūnie ir dėl 
to, kad juto jam simpatiją kaip trobelninkas trobelninkui, o gal 
ir todėl, kad jam vis labiau ėmė patikti Ambroso kalba apie 
pinigų panaikinimo būtinybę. 

Rudens dienos skriejo siaučiant lig tol nepažintai laimei. My- 
limuoju Amrei rūpinosi kaip motina savo vaiku. Išmokė jį 
džiaugtis gerais drabužiais, elegantiškais, bet vis dėlto sportiš- 
kais. Jis ėmė dėvėti itališkus smulkiais ruoželiais su triguba siūle 
marškinius. Medvilnines kelnes ir plačiapadžius, be raištelių 
batus. Ji nuėmė jo per aukštus „akuliorius“ ir ant nosies paka- 
bino žalvarinius Džono Lenono stiliaus akinukus. Bet rūpinosi 
ne vien jo išvaizda. Kaimiečio limonadininko sūnui ji išaiškino, 
kaip jaunuolis turi plautis savo lytį, tyliai, bet įsakmiai privertė 
triskart per dieną valytis dantis. O pigaus muilo kvapą pakeitė 
šiam metų laikui derantis, samanomis dvelkiantis Aprs-Rasage. 

Su Amrosu ji pasirodė ir Grau kavinėje, Jakobsroto intelek- 
tualų užeigoje, kur anuomet kaito fantazijos Sartro temomis. 
Ten pristatinėdavo jį menininku, tuo tarpu jis kantriai šią defi- 
niciją pataisydavo, prisipažindamas tesąs meno istorikas. Ji tie- 
siog priekabiai paisė, kad Ambrosas nepaliestų pinigų ir jam 
neišbertų odos, nes tuolaik ji dar mylėjo jo kaprizus, jai rodės, 
kad jis nepalyginamai didesnis fantazuotojas nei visi tie į Grau 
kavinę besirenkantys egzistencializmu kliedintys vaikiai išpu- 
vusiais dantimis. 

Kavinėje - mūsų pasaulis išties ankštas - Ambrosas išvydo 

aną lašinių kalną, andai sutiktą traukinyje. Šis vienu metu skaitė 
ir Tat, ir Wahre Tat, įlindęs į juodą megztinį aukšta apykakle, 
po kuriuo be jokio vargo būtų sutilpęs visas vaikų darželis. 

Amrei supažindino jį ir su savo geriausia drauge Inesa. Kai 
įstabiai atrodančiai Inesai Ambrosas padavė ranką, Amrei dilg- 
telėjo širdį. Ji nesuvokė kodėl ir tą dūrį tuojau pamiršo. Buvo 
be galo laimingas metas. 

O paskui, jau kovu dvelkiančią drungną 1970 metų sausio 
naktį jiedu pažino vienas kitą. Tai nutiko pačią tykiausią tos 
nakties akimirką, tokią tykią, kad jeigu jiedu tąnakt būtų 
vaikštinėję kiek apsilaupiusiais Jakobsroto skersgatvėliais, tai 
būtų girdėję vien žibintų lempų zyzimą ir savo pačių žingsnių 
aidą. Jie susijungė kaip susijungia debesys danguje, taip įjaudrino 
savo kūnus, kad jie stojosi piestu lyg bokštai, paskui nusirito 
tolyn ir pranyko palaimos horizonte. 

Tomis žiemos naktimis jiedu pradėjo kūdikį, mergaitę, kurią 
vėliau pavadino Maude. Gyvybę jie užmezgė tokioje emocijų 
ir atsidavimo konsteliacijoje, jog vėliau tame žmoguje kartais 
pranykdavo pats laikas. 


Maudė, vienintelė jos užduotis buvo visiems žmonėms, kuriuos 
ji besutiktų, pažadinti ir išlaikyti ilgesį. 

Tačiau tomis naktimis, kai vienas jų tol žvelgdavo į kito akių 
lėliukes, kol akys imdavo ašaroti, Amrei vis prisimindavo tą 
keistą dilgtelėjimą. Ir ūmai suvokė, kad jis siejasi su šešėliu Am- 
broso akyse. Suvokė, kad vien jos meilės niekuomet nepakaks 
tam neramiam, liūdnam šešėliui nubraukti. 


— Tai šit kur jūs! Aš duoduosi po visą ligoninę, 0 jis, vieniša 
pelytė, tupi koplyčioje. 

— Sesute Marijana. 

— Ką, sesute Marijana? Juk Marijana labai pikta. 

— Jūs negalit būti pikta. 

— Dar ir kaip! Galiu, kai ligoniai manęs neklauso. Duokit 

Šen tą plastikinį maišą. Aš esu čia. Tiesiai prieš jūsų akis. Nuvesiu 
jus į palatą. Nagi, eikšekit! 

— Kelinta valanda, sesute Marijana? 

— Vėlu. Na, ir sūnų turit, galiu jums pasakyti. 

— Nieko, jis rytoj atvažiuos. Jis geras vaikas. Labai tik keistas. 
Bet šiandien visas jaunimas toks. 

— Papasakokit tai klinikos gydytojui, pone Bauermeisteri. 

— Jis tikrai atvažiuos, sesute Marijana. 

— Šitą aš girdžiu kasdien. Imkite mano ranką! Jumis čia niekas 
nebetiki. Ar žinot, kiek jūs atsieinate valstybei? 

— Ar jūs irgi turit vaikų, sesute Marijana? 

— Tik to betrūko. Atsargiai, laiptai! 

— Didžiausias dalykas yra turėti vaikų. Galvą atiduočiau už 
savo vaikus. Už kiekvieną. 

— Kiek jūs atsieinat valstybei. Dabar prašyčiau lėtai. Taip, 
gerai. Dar vienas laiptas. Dar. Ir... oplia! Na! Matot, einame. 
Mažas šiknius. 


Keistas yra potyris horizontą siekiančią Naujųjų metų naktį 
užkopti į Marijos ramybę ir atsipūtus stebėti, kaip Reintalio 
žmogus nulydi savuosius metus. 

Marijos ramybė rytiniame Reintalio pakraštyje yra aukštai 
iškilusi kalva su lygia plokštikalne pačiame viršuje, per pievas 
švelniai nutįstanti į priekalnes. Nuo šitos vietos atsiveria tikrasis 
reginys į visą Reino lygumą. Reginys į sidabrinį Churfirsteno 
ledyną, į kalnų grandinę, reintaliečių vadinamą Gulinčiu popie- 
žiumi, nes į rausvą saulėlydžio foną įsirėžęs dantytas ir briauno- 
tas siluetas išties primena užsnūdusį pontifiką. Monumentalus 
šešėlių braižinys iš trinarės tiaros kūgio su patriarcho kakta, 
per kilometrą nutįsusia nosimi, aštria burna, stačiu smakru, ant 
iki begalybės nusitęsusios krūtinės sunertomis rankomis. Galop 
reginys žemyn, ten, kur Reinas įteka į Bodeną, per tamsiai mė- 
lyną ežero paviršių iki pilkšvų, snaudžiančių pirmųjų Algėjo 
kalvų. | 

Marijos ramybės pavadinime užkoduota legenda, beje, ties- 
mukiška, pažodžiui suvoktina: esą, bėgdama į Egiptą, Šventoji 
šeima pasiekė šią plokštikalnę, čia atsikvėpė, gavo pailsėti ir 
asilas, visi trumpam čia buvo saugūs nuo Erodo kareivijos. Pa- 
kylėtas jausmas apima, kai žinai, jog čia, kur tu dabar stovi, 
prieš du tūkstančius metų ilsėjosi kūdikėlis Jėzus, nors išvar- 
gintas sunkios kelionės aplinkkeliais į Egipto žemę ir pramie- 
g0jo pastoralinį Reintalio švelnumą. 


* 

Gruodžio sniego plutą užgula nuo girios krentantys šešėlių 
bokštai, o dangus viršum Marijos ramybės it juodas maišas. Tik 
keliose prasitrynusiose vietose naujametė naktis sumirguliuoja 
žvaigždžių šviesa. Ir kai nuo Jakobsroto pusės pasigirsta senuo- 
sius palydintys ir Naujuosius patinkantys varpų dūžiai, tuomet 
įvyksta kažkas nepaprasto: kai anapus Reino ima džiūgauti 
Šveicarijos Konfederacija, kai dusliai sproginėdamos pasipila 
raketos ir fejerverko Žiburiai, kurie švytėdami taip įkaista, jog, 
rodos, tuojau ims lydytis net kalnai - geltoni kaip kriolitas, rau- 
doni kaip stoncio moksalatas ir žali kaip bario nitratas, kai dėl 
tokių pelningų ir palankių metų šveicarų pusėje, rodos, viskas 
ims ir supleškės, tai Austrijos šone viskas lieka keistai tamsu ir 
tylu. Vienas būptelėjimas. Kitas. Menka vienspalvių žiburių 
puokštė. Dar viena. Viskas. 

Vien Reintalio reginys vidurnaktį be galo daug pasako apie 
čia gyvenančius žmones. Jis išduoda netgi jų kalbą. 

"Toji kalba — tamsus, bespalvis dialektas. Negausus kalbos 
brangakmenių ir visai netinkamas jausmams reikšti. Jeigu be 
tų jausmų jau nebeįmanoma išsiversti, griebiamasi pačių netin- 
kamiausių būdvardžių - kartais jie nei į tvorą, nei į mietą, kartais 
tiesiog juokingi. Kur kas geriau šita tarmė tinka tikrąją padėtį 
apgaubti rūku. Ideali viską išreikšti kitais žodžiais ir tiesiog vir- 
tuoziška, kai siekiama, kad viskas nuolat liktų miglota. Ši alema- 
nų tarmė pasižymi viena savybe - kalbėti ir nieko nepasakyti. 
Svarbiausias jos posakis yra /iesą sakant. 

* Tarkim, jaunikaitis besidaužančia širdimi ryžtasi užšnekinti 
panelę, kurią jau kadų kadės mato čia įeinant į kavinę, čia išei- 
nant išjos, taigi pradrįsta, užšnekina ir klausia, gal ši sutiktų su 
juo pasivaikščioti ar nueiti į kiną, o ji atsako: Tiesą sakant, ver- 
čiau ne. Šie žodžiai ir šiai akimirkai, ir visiems laikams reiškia 
definityvų to jaunikaičio atstūmimą. Ji nedrįsta paprasčiausiai 
ištarti trumpą ne. Jei išdrįstų, tam vyručiui nebūtų taip skaudu, 
kaip išgirdus miglotą Tiesą sakant, verčiau ne. 

Bet juk esama žmonių, kalbančių šia begėdiška tarme, žmonių 

su rankomis, su širdimis, su akimis ir mintimis. Kvailių ir apsuk- 
ruolių, cinikų 1r karštakošių. Ko gero, į valias rastume ir tokių, 
kurie nė neketina mokytis iš visai nepikta valia padarytų klaidų 
ir nenuvargsta tas klaidas kartodami. 

Tačiau vienąkart net reintaliečių šnektai ateina didžiausio 
išbandymo metas. Kuomet mylinčiam Žmogui privalu ištarti 
formulę. Formulę, be kurios šis daugiau negali nei gyventi, nei 
viltis, nei tikėti. Formulę be variantų. Čia principas toks: 


— Pasakyk man. Noriu tai išgirsti. Dabar. Pasakyk. Turiu iš- 
girsti. Dabar. Tu. Dabar pasakyk. Netylėk. Neguosk. Neišsisu- 
kinėk. Dabar. Pasakyk man! Aš tave myliu. 


Jis nesako. Nori pasakyti, tikrai nori tai pasakyti. Tačiau jo tar- 
mėje šių Žodžių nėra. Iš nevilties jis pereina į vokiečių aukštaičių 
tarmę, 0 tuomet širdyje ima kvatotis, juk tai baisiai keistai skam- 
ba! O kadangijie abu ir taip vienas kitą myli, galop ima kvatotis 
abu ir šitaip išsisuka iš visų keblumų. 

"Tuo tarpu užgema vaikai. Jie paikinami ar nepaikinami, kaip 
ir visur kitur. Apdovanoti gabumais arba buki, ir jų motinoms 
tenka padėti nemenkų pastangų, kad vaikučiai nesibijotų nak- 
ties. Ir kai jos savo peliūkščiui dainuoja apie temstančią dieną, 
kuri, nusiavusi batus, ant pirštų galų tapsi į Šveicarijos kalnus, 
jų balso tembras moteriškai šiltas. 

Kai Reintalio jaunikaičiai ima bręsti, kai jiems pasidaro ūmai 
nebesmagu padėti motinai lankstyti išlaidytas lino staltieses, 
jie, kaip ir visur kitur, pradeda lankyti gimnaziją arba nutaria 
tapti Formules-1 lenktynininkais, futbolininkais arba staliais. 
O patekusieji į katalikiškus internatus, kaip ir visur, ilgisi namų, 
kankina rudaplaukius ir džiaugsmingai atradinėja priešingą lytį. 

Čionykštės merginos truputėlį viršija grožio vidurkį ir pavė- 
luotai išmoksta nubusti rytą, kaip dera moteriai. Daug pastangų 
joms kainuoja, kol galop atranda savąją viziją. Jos blaškosi nuo 
vieno stiliaus prie kito ir be nemalonumų čia jau retai apsieina. 

Universiteto Reintalyje nėra. Rodos, šeštojo dešimtmečio pa- 
baigoje Jakobsrote būta kelių neryžtingų vyrų bei moterų, keti- 
nusių čia įkurti universitetą Anenmarkte, beje, Roto pusėje. Jų 
viltys išblėso. Išsilavinimas Reintalio siuvinėtojoms ir žemdir- 
biams nėra pati didžiausia svaja. Tad studijuoti pasišovęs jau- 
nimas keliauja į Insbruką, o drąsuoliai nukanka net į Vieną. 
Bet vos įvažiavus į Arlbergo tunelį - tai vienintelis kelias į met- 
ropoliją - jų narsa pranyksta. Kaip tik toje vietoje, kur neono 
raudoniu šmėsteli šalies herbas. Dar tunelio prietemoje jie ne- 
byliai sau prisiekia kitą semestrą tuščiai nebegaišti. Bet Vienoje 
viskas kitaip, čia jie išsibarsto po visą miestą, sulenda į mažyčius 
kambarėlius ir namų bendrijas, kur būstus reklamuojantys mak- 
leriai lupa iš jų trigubai. Nes derėtis jie nemoka - išgirdę bend- 
rinę vokiečių kalbą, jie visiškai netenka nuovokos. 

Nykiomis popietėmis jie nusiminę sėdiniuoja savo kambarė- 
liuose ir kaži ką atiduotų galėdami dabar su motina lankstyti 
kietas lino staltieses. Namų ilgesys pasidaro nepakeliamas, kai 
Naujųjų metų proga jie gauna siuntinuką su meduoliais ir 
riešutais, suvyniotais į tėviškės laikraštį. Jie kruopščiai išlygina 
popierių, sužiaumoja meduolius ir ašarotomis akimis skaito, 
kas gi vyksta ten, Reintalyje. 

Tat“ vadinasi tasai laikraštis, kurpiamas vidutinybės dvasia, ir 
jo suvis nebūtų verta toliau minėti, jei ne viena keistenybė. Keis- 
tenybė, kuri jau ne vieneri metai kelia ne tik šalies, bet ir už- 
sienio laikraščių leidėjų susižavėjimą bei pavydą. Tikrai, aštuntojo 
dešimtmečio viduryje garsas apie tą laikraštį prasimušė net pro 
Geležinę uždangą. Kas be ko, per galybę aplinkkelių, atsitiktinai, 
neapsieinant be intrigų, bet tai visai ne pokštas. 

Anuo metu visai dar jaunutis Pravdos sporto skyriaus kores- 
pondentas Konstantinas Iziumovas, 1976 metų Olimpinių žie- 
mos Žaidynių proga apsistojo Insbruke ketindamas siųsti iš čia 
žinias. 


* Veikla (vok.). 


Puikiausiai vokiečių kalbą mokančiam, tuomet vos aštuonio- 
likmečiam rusui, kaip vilkui alkanam Vakarų spaudos, į rankas 
atsitiktinai pakliuvo vienas 7ū/ egzempliorius. Iziumovas, įpratęs 
atidžiai ištirti viską, kas spausdinama smulkiu šriftu, pirmajame 
puslapyje perskaitė: Didžiausią tiražą pasiekęs nepriklausomas 
laikraštis. Korespondentas pervertė laikraštį ir gerokai nustebo 
aptikęs, kad gerą jo trečdalį užima nekrologai. Į akis krentantys, 
riebiais juodais rėmais apvesti pranešimai apie mirtį, padėkos, 
atsiliepimai ir mirties metinių paminėjimai. Tokios gausybės 
nekrologų jis dar niekur nebuvo regėjęs, tai ji sudomino. Jis 
užsirašė 7ū/ vyriausiojo redaktoriaus telefoną, nieko nelauk- 
damas paskambino ir, kai neabejotinai įrodė tikrai esąs Pravdos 
korespondentas, iš tvankaus lankytojų priimamojo buvo pa- 
kviestas į šviesų šefo kabinetą. Čia su didžiausia atida rusas 
buvo pasodintas ant pilkšva oda aptrauktos kušetės, apstatytos 
dirbtinėmis kapensijomis, sukištomis į terakotą imituojančius 
plastiko vazonus. Atskubėjęs fotografas ėmė įnirtingai blyksėti 
į nepaisant jaunatvės jau išgedusius, vietomis paauksuotus Iziu- 
movo dantis, ir draugas Iziumovas jau tarėsi pats būsiąs savo 
epitatijos autoriumi. Kai jis netrukus patyrė, kad 7a/ skaito de- 
vyniasdešimt trys procentai reintaliečių, be to, savanoriškai, be 
jokios prievartos — ir vis dėl tų pranešimų apie mirtį, kelioms 
akimirkoms pamiršo visus vokiškus žodžius. Teisybė, Pravdą pre- 
numeravo net devyniasdešimt keturi procentai jo šalies žmonių. 
Suprantama, dėl visai kitų priežasčių. 

Atsisveikinant, jau labai bičiuliškai spaudžiant rankas, Iziu- 
movas išdrįso paprašyti, ar į Reintalį negalėtų atvykti svarbiau- 
siojo komunistų laikraščio delegacija ir pastudijuoti gyventojų 
požiūrį į spaudą. Tačiau tam nebuvo lemta įvykti, nes į Maskvą 
Iziumovas nebesugrįžo - pamilo vieną Jakobo vaikiną ir po kelių 
mėnesių tapo 7at Rytų apžvalgininku. Šį darbą, laikydamasis 
Vakarų požiūrio į Rytų reikalus, jis ištikimai ir dirbo. Galop, 
įvertinant jo kruopštų ilgametį triūsą, Iziumovas tapo nekrologų 
skyriaus vedėju. 

Tat valdė Reintalį kaip geležinis kumštis. Jeigu kurio nors 
vietos politiko nuomonė nesutapdavo su regioninio laikraščio 
nuostata, tai jau po savaitės skaitytojas išvysdavo tą asmenį juo- 
dinantį straipsnį, kuris būdavo toks svarus, kad koks kėglių ar 
šaulių klubas aprašytajam pasiūlydavo iš jo išstoti. Tokio asmens 
žmona jau nebedrįsdavo rodytis pagreitį kaipsyk įgavusiuose 
mentaliniuose kursuose. Į pašto dėžutę jau nebeįkrisdavo vasa- 
rio mėnesį paprastai pasirodydavęs spalvotas kvietimas į moterų 
ratelį. 

Garbingi vyrai išties sugniuždavo atsidaužę į 7a/, mat Reinta- 
lyje visi vienas kitą pažįsta. Jie palūždavo ir dėl bailumo tų, kurių 
užtarimas jiems būtų gyvybiškai pravertęs. Bijodami ir juos 
galinčių ištikti laikraščio represijų, tokie kaipmat nusigręždavo. 

Trisdešimties metų jubiliejaus proga 74: pavyko padaryti 
nuotrauką pirmajam laikraščio puslapiui, kur tiesiog nepadoriai 
demonstruojama šio leidinio galia. Fotografui nusišypsojo laimė 
prie milžiniško ąžuolinio stalo suburti visus lig vieno skirtin- 
giausio plauko politikus. Išsišiepę iki ausų nuotraukoje jie spok- 
so į išskleistą Tar. 

"Tas laikraštis apskritai buvo tikras tragikomiškų istorijų lo- 
bynas, nors tų istorijų veikėjai ir nieko apie tai nenutuokė. Kad 
ir tos kasmet birželio mėnesį garbstomos Pasaulinės jūros žai- 
dynės, apie kurias Niujorko ar Sidnėjaus impresarijai niekad 
nė viena ausimi nebuvo girdėję. Arba štai. Ištikimiausiems pre- 
numeratoriams laikraštis žada kelionę į Vieną, o ten būrelis 
nuvargusių, nusiplūkusių žmonelių pozuoja priešais Gloriette. 
Kaipgi jie ten pozuoja? Ogi su 7a/ rankose! 

Tuojau išgirsite ir Wahre Tat“ istoriją. Šį laikraštį aštuntojo 
dešimtmečio viduryje įkūrė ta pati saujelė neryžtingųjų, kitados 
skleidusių universitetines idėjas. Įkūrė suėmus begaliniam įs10- 
čiui, siekdami sukurti atsvarą viską gožiančiam 7a/ balsui. Raši- 
niais šį laikraštį kasdien užpildančiųjų dvasia buvo irgi kupina 


* Tikroji veikla (vok.). 

vidutinybės, kaip ir jų didžiųjų kolegų, nors pradžioje juose būta 
kažkokio prieštaraujančio gaivumo, netgi paaugliško įžūlumo. 
Bet apskritai laikraštėlis kaip buvo, taip ir paliko nevykęs. 

Iš pradžių jo vedamieji kone kasdien rašė apie Vokietijoje 
tuomet siautusią Bader-Meinhof grupuotę. Buvo kuriami be- 
viltiški scenarijai, pranašaujantys, jog nebetoli ta diena, kai gauja 
užgrobs ir svarbiausius strateginius jų šalies centrus, o kilus parti- 
zaniniam karui Jakobsrote bus kaunamasi už laisvą prekybą 
narkotikais bei roką. Vieną puslapį užimantys feljetonai recen- 
zuodavo išimtinai Lotynų Amerikos literatūrą, netgi visai ne- 
reikšmingą. Arba kuo išsamiausiai imdavosi aprašinėti ekscesus 
Vienos auditorijose, kur ant profesorių pulto studentai patėkš- 
davo savo ekskrementus. Feljetono autorius didžiai apgailesta- 
vo, kad tarp tokių nebūna nė vieno studento iš Reintalio. 

Paaugliškos įžūlybės iš Wahre Tat puslapių netruko pranykti. 
Jas mat supirko Ta, kuris išvėdino pridūmytus kabinetus ir nu- 
plėšė plakatus su Če Gevara ir Ernestu Kardenaliu. Visa įmo- 
nėlė buvo perkelta ant moderniausios poligrafijos bėgių ir įsi- 
jungė į didžiųjų laikraščių šeimą. Esą, krašte bet kuriuo atveju 
būtina palaikyti nuomonių įvairovę, taip vadinosi ši akcija. O iš 
tikrųjų šitaip skelbdamas leidėjas gavo nemenką paspirtį iš vals- 
tybinių skatinimo fondų, kurią jis nieko nelaukęs panaudojo 
ant Bodeno ežero kranto pasistatydamas nedidelį namelį - vien 
iš stiklo. Teisingai, kad iš stiklo, kaipgi kitaip būtų galėjęs tą 
nuomonių įvairovę apžvelgti. 

Jeigu Reintalio gyventojui kas nors yra koktu, tai maištas, 
atviras sukilimas. Reintalietis žūtbūtinai siekia harmonijos. 

"Tiesa, septintajame dešimtmetyje ir čia būta jaunuolių, staiga 
užsiauginusių ant pečių krintančius plaukus, apsiavusių storapa- 
džiais batais, su gitaromis ir pakabukų rinkinėliu - krucifiksas, 
širdis ir bebro iltis - ant kaklų. Jie verždavosi į užeigas ir trauk- 
davo protesto dainas prieš roko draudimus. Bet namuose jie 
padėdavo lankstyti išlaidytas lino staltiesės ir motinos dar karš- 
čiau mylėjo savo vaikelius. Buvo ir merginų, kurios protesto 

vardan pastodavo nepriėmę sakramento, o keli narsuoliai sielos 
išganymo buvo nukakę ieškoti net į Indiją. 

Bet tikrai įžūlių berniukų ir mergyčių šiame krašte niekad 
nebuvo. Mūšio su tėviške čia nelaimi niekas. Teisybė, visi vaikai 
kada nors kažkur pasprunka ir išdidžiai lažinasi niekad nebe- 
grįšią į šitą nykią provinciją. Bet vėliausiai po dešimties metų 
išvystame juos kuo uoliausiai remontuojant tėvelių namus ir 
butus. Net ir tie Indijos klajūnai jau seniai sugrįžę ir savo 
penkiasdešimtmečius švenčia muskusu bei pačulės aromatais 
dvelkiančiuose tėvų namuose. 

Ne, maištai kyla visai kitur. Vidiniuose šių žmonių organuose. 
Kai nebenori judėti širdies raumuo. Kai kepenyse atsiranda 
randai ir cirozės procesas pasidaro nebesustabdomas. Kai gydy- 
tojas konstatuoja metastazes plaučiuose ar gimdoje. Kai palūžta 
siela, galbūt naktinės iškylos metu, kai rankos paleidžia vairą ir 
nebevaldoma mašina nuskrieja virš serpantinų. 


Dar šokiai. Pašokime Reintalyje, kad sugrįžtume į naujametę 
naktį. Kai artėjant vidurnakčiui sukyla Dunojaus valso bangos, 
kviesdamos šventiškai nusiteikusius žmones į savo kilnų muzi- 
kinį glėbį, tuomet valsą sukasi net kaimiečiai. Suprantama, tri- 
jų ketvirčių taktą išrado ne jie. Bet su savo aplikuotais ir auksu 
išpuoštais drabužiais, įlindę į per ankštus smokingus su šilko 
imitacija atlapuose, jie įsisuka į tą pernelyg laibą skambesį, sklin- 
dantį nuo scenos iš magnetofono juostos. Jie šoka labai steng- 
damiesi, jų rankos nebijo pamesti taktą. Tačiau vieną akimirką, 
vieną akimirką jų veidai ima spindėti, o jų akyse gali išvysti kone 
taurumą. 

Kūdikėlis tokią naktį nemiega, žvelgia žemyn į geltoną kaip 
kriolitas popiežių ir ilgisi namų. 

Kodėl gi toksai kraštas kaip Reintalis dar niekad nesukūrė 
tokios dvasios, gyvenimo ar meno mokyklos, kuri būtų reikš- 
minga visiems? Juk čia tokia vaizdinga gamta, kiekvieną 
pavasarį savo tamsžales pievas nuplukdanti slėnin, nurausvi- 

nanti rudenį medžių lapus, o Žiemą ant palangių pažerianti vai- 
kams švelnaus sniego, o kur dar jaunasis Reinas, padedąs pra- 
tęsti mintis ir pakurstantis ilgesį. O gal tam kliudo aukšti į plėš- 
rūnus panašus kalnai, keliantys žmonėms baimę ar neleidžiantys 
toms mintims bei ilgesiui ištrūkti iš slėnio? 

(Galimas daiktas, kad šis klausimas čia keliamas neteisėtai. 
Galbūt žmonės čia yra nugyvenę įstabiausius gyvenimus, tačiau 
raštas jiems ničnieko nereiškė. O ir sakmė. Gal ir dabar jų gyve- 
nimas įstabus, bet raštas čia vis dar nieko nereiškia. Kaip ir 
sakmė. 


Užgimė Maudė. Išskyrus keletą neesminių atvejų, Ambrosas 
visiškai nelietė pinigų. 

Kai Elraine Nr. 12, Jakobsroto vilų kvartale, Amrei nėštumas 
iškilo aikštėn, motina neatidėliodama paskyrė vestuvių dieną - 
1970 metų gegužės šeštąją. Paskyrė prieš dukters valią, nė ne- 
ketindama sužinoti žento nuomonę, užtat karštai pritariant svy- 
ruliuojančiam Dytrichui ir jo kortų bičiuliams. Nors Margo buvo 
liberalių pažiūrų moteris, ekspresyviai reiškianti savo politines 
ir pasaulėžvalgos pažiūras, Latūrų namuose ji vis dėlto stojo už 
katalikiškąją tradiciją. Sekmadieniais lankė dešimtą valandą 
prasidedančias mišias Šv. Uršulės bažnyčioje. Kol dar buvo gy- 
vas jos tėvas, iš Vatlando kilęs fanatiškas katalikas - štai iš kur 
toji prancūziška, vėliau suvokietinta pavardė - iš radijo aparato 
pasigirdus vibruojančiam, kalėdinį ar velykinį palaiminimą Urbi 
et Orbi skelbiančiam popiežiaus balsui, ji netgi prisiversdavo 
atsiklaupti. Taip ir klūpėjo, valdant Pijui XII, Jonui XXIII ir 
Pauliui VI. Popiežiaujant Ronkaliui, klūpėdavo jau prieš tele- 
vizoriaus /TT Schaub-Lorenz ekraną. Praklūpėjo iki pat 1967 
metų, būtent tuomet pasimirė senasis Latūras. 

Vestuvės buvo atšvęstos šeimos ratelyje. Santuoką paliudijo 
Amrei draugė Inesa ir - tiesiog į galvą netelpa! - tasai lašinių. 
kalnas iš traukinio. 

Ambrosui išmetus inkarą Jakobsrote, šis vyras dienų dienas 
sriaubdavo kavą Grau kavinėje. Ambrosas ten ir susibičiuliavo 

su Egmontu Nigu, didžiausiu storuliu, kokį tik kada nors nešiojo 
Reintalio žemė. Tą pačią dieną kaip ir Ambrosas, Nigas atvyko 
į miestą užimti vakuojančios kultūros kritiko vietos 7a/ laikraš- 
tyje. Pabendravęs vos kelias minutes, Ambrosas nusistebėjo šio 
žmogaus subtilumu, stebėjosi, kad po riebalų sluoksniu slypi 
tiek jautrumo. 

"Tai buvo puikios ir linksmos vestuvės. Dar ir dėl to, kad nuo- 
takos tėvas, akimirkai praradęs pusiausvyrą, įgriuvo į šešiaaukštį 
Malakovo tortą. Ar verta sakyti, kas tuomet Dytrichą kone šva- 
riai nulaižė? 

Tik Amrei visą tą vakarą atrodė nusiminusi. Liūdesį kiek tik 
įmanydama ji slėpė suvaidintu nuovargiu. Stebėjo savo vyrą, 
kuris dar niekad neatrodė toks jaunatviškas ir dailus kaip tą 
naktį. Ji nutarė, kad aukštyn subraukti, išlyginti plaukai jam 
geriau tinka nei papurę garbanos. Būtų mielai perbraukusi juos, 
bet išvydusi, kad jis vėl prisidega cigaretę nuo teberusenančios 
nuorūkos, įsiuto. Argi jis viskuo, kas šventa, nebuvo prisiekęs 
neberūkyti? Taip, dėl vaiko. Kur tau, dūmija vėl kaip koks tur- 
kas! Kaip reikės gyventi su tokiu, kuris nei dirbti ką nori, nei 
bent baigti savo studijų? Įtužį Amrei atvėsino kąsniu persikų 
šerbeto ir su Inesos įbroliu Haroldu leidosi šokti tango. 

Po vestuvių jaunavedžiai įsikūrė Margo pasiūlytame Raudo- 
nosios vilos bokšte. Šis aštuoniakampis, tarsi svogūno galva užsi- 
baigiantis statinys viršum atskiro įėjimo kilo dar per keturis 
aukštus, ir patį viršutinį savavališkai užsiėmė Ambrosas, nes iš 
ten galėjo apžvelgti visą į šiaurės vakarus nusitęsusį Reintalį. 
Pučiant fenui, per Bodeno ežerą jis netgi įstengdavo įžiūrėti 
kraštelį Pietų Vokietijos. Ąžuolu iškaltoje ankštoje bokšto pa- 
talpelėje jis įsirengė studiją, kur ketino iš naujo kibti į apleistus 
savo flamandų tapybos mokslus. Galop išsiaiškinti, kurio indėlis 
kuriant Gento altorių didesnis - Huberto ar Jano. 

Kai vieną rasotą birželio rytą Latūrų parke jis niekieno neat- 
siklausęs nukirto eglę - ji, girdi, vartant meno tomus užstodavusi 
jam šviesą - santuoką pirmą kartą ištiko aiški krizė. Ką jau kal- 

bėti apie dienų dienas streikuojantį mamytės skrandį. Tuo tarpu 
svyruliuojantis Dytrichas niekaip neįstengė atsigėrėti sugebėji- 
mu, kurio prisireikė nuversti tokį milžinišką medį. 

O rugsėjo dvidešimt devintąją, perpiet, į šį pasaulį atėjo Mau- 
dė. Paskutiniosios nėštumo savaitės sukėlė Amrei daug nerimo, 
nes gydytojas nustatė, kad kūdikio širdelė plaka neritmingai. Ir 
spėjo, kad tokį neritmingumą reikėtų sieti su bambavirkštės 
iškritimu. Amrei privertus, atviru tekstu tai skambėjo štai kaip: 
kūdikio gyvybei gresia pavojus. Pasak gydytojo, bambavirkštė 
įsispraudusi tarp vaikučio galvos ir motinos dubens ir tai galėjo 
kliudyti patekti į bambavirkštę kraujui. Amrei gimdant, prisirei- 
kė cezario pjūvio. Tačiau kai gydytojas išvydo, kad virkštelė 
apsivijusi aplink kūdikio galvutę ir kaklą, gimdykloje ūmai pasi- 
darė tylu, nes Maudės veidukas atrodė melsvas kaip grindų 
plytelės. 

Tačiau kūdikis gimė sveikas, ir Ambrosas Dievo Motinos baž- 
nyčios Šv. Uršulės koplyčioje uždegė tris vaško žvakes. Tai buvo 
auka iš širdies. Tada jis paėmė Amrei piniginę, sėdo į jos 
Vauxhall Viva, užvažiavęs į kalną, sustojo prie bažnyčios, žengė 
prie šoninio altoriaus, atsegė piniginę, palietė pinigus ir sumetė 
juos į plyšį. 

Būtų neteisinga teigti, kad Ambrosas Bauermeisteris savo 
kūdikiu domėjosi taip, kaip dėjosi besirūpinantys anuomet šiuo- 
laikiškais besidedą jaunieji Jakobsroto, o ir kitų vietovių tėveliai. 
Tuo metu buvo pasidarę begal madinga maišytis gimdykloje pri- 
buvėjams po kojom, išvydus kraujuotas gelsves primygtinai 
atkreipti į tai dėmesį, o po viskam - gimdyvė juk tiek prisiken- 
tėjo! — grasinti jiems teismu. Taip pat tie tėveliai buvo labai pa- 
mėgę savo vaikeliukus nešiotis ant pilvo kadaruojančioje 
sterblėje. Taip, girdi, atsirandąs kūnų kontaktas, aura, pateisina- 
ma nuodemė. Juk, buvo įsitikinę jie, viską lemią pirmieji mėnesiai. 

Su tokia našta jie visur kur ir rodydavosi. Katalikai su tokia 
sterble eidavo į šventąsias mišias, kad nepaliaujamas kūdikio 
klyksmas nustelbtų kunigo sakomą pamokslą — pastarasis, 

nutaisęs meilią, vaikučiams skirtą šypseną, širdyje velniškai 
tuždavo. O politiškai angažuoti tėveliai vaikelius atsitempdavo 
į bendruomenės namus tam, kad bet kokie debatai pasidarytų 
čia nebeįmanomi. Taigi. Viską lemiantys mėnesiai. Nuodėmė. 

Ambrosas šitaip nesielgė. Tiesa, jis sutikdavo su Inesos, jos 
įbrolio Haraldo, Egmonto Nigo, kortuotojų ir visų kitų sekma- 
dieniais apstojusių smulkiais pinučiais išpintą Maudės maniežą, 
nuomone, kad žmogaus tapsmas kaipo toks yra stebuklas. Ne- 
prieštaravo ir visuotinai pripažintam manymui, kad šešių mėne- 
sių būtybė jau galinti patirti seksualinius pojūčius. Kai savo vos 
keliomis savaitėmis vyresnę Esterą Inesa paguldydavo lovutėn 
šalia Maudės ir imdavo prisiekinėti, kad iš kūdikių abipusių 
susižvilgčiojimų galima spręsti, jog abi šios sielos yra giminingos, 
tai šiam teiginiui Ambrosas irgi pritardavo. Tačiau kai Inesa 
prie jų pasilenkusi prabildavo apie erotiką, jis iš akių nepaleis- 
davo apvalaus kaip obuoliukas jos užpakalio ir akys susmigdavo 
į per aptemptus džinsus išryškėjusius jos kelnaičių kontūrus. 

Jis tik aršiai prieštaraudavo Egmonto Nigo postringavimams 
apie kūdikių išmatas. Jis, girdi, uodžiąs jas su didžiausiu malo- 
numu, ne, tikrai, jo nosis tiesiog neįstengianti pasisotinti tuo 
kvapu. Vaikų išmatėlės niekad neriečią nosies, jos netgi kvepia. 

Iš kur jau taip žinąs. Juk pats neturįs vaikų. 

Jis užuodžiąs. Kad ir dabar štai. 

Tuomet Amrei stverdavo Maudę iš lovutės ir leisdavosi į kitą 
aukštą pervystyti. | 

Ne, Ambrosas buvo įsitikinęs, kad žmogus tik tuomet pasida- 
ro ko nors vertas, kai išmoksta kalbėti. Todėl pirmaisiais metais 
vaiko kambaryje jis būdavo retas svečias ir Maude menkai tesi- 
rūpino. Tai neišvengiamai vėsino jaunavedžių jausmus. Galop 
Amrei ėmė vengti miegoti drauge, o jeigu jau tekdavo, mylė- 
damasi galvodavo apie plačiapetį Haraldą. Ambrosas mieliau 
kiurksodavo Grau kavinėje, kur viską imdavo skolon. Ien skai- 
tydavo arba pritariamai linksėdavo, klausydamasis Nigo kalbų 
apie Juodojo rugsėjo ir RAF frakcijos teroristų keliamą siaubą. 

Dienų dienas jie prašnekėdavo apie sensacingai sukompromi- 
tuotą Krikštatėvį, kur Michaelis Korleonė, krikštijant jo sūnėną, 
iššaudo kone visas Niujorko mafijos galvas. Jiedu postringau- 
davo apie sėkmingą Apollo 13 misijos baigtį ir apie tai, kad 
atradus Ameriką, įveikus Magelano sąsiaurį ir pasiekus Mėnulį 
žmogui šiame pasaulyje nebesą kas veikti. Nei Žemėje, nei 
kosmose. 

Jis išties menkai tesidomėjo savo dukra, užtat noriai leidosi 
uošvio supažindinamas su Malt viskio paslaptimis. Nors kaip 
verslininkas svyruliuojantis Dytrichas buvo žlugęs, kaip viskio 
žinovui jam niekas nebūtų galėjęs ką prikišti. Jis žinojo kiek- 
vienos Škotijos varyklos pavadinimą, kuo puikiausiai nusituokė, 
iš kokios ąžuolo rūšies reikia gaminti statines, ir būdamas toks 
subtiliai dirglus garsėjo kaip tikras nosing meistras, tikras viskio 
skanautojas ir vertintojas. Dytrichas jautėsi esąs neprilygstamas 
master blender* ir rekomenduodavo žentui šlakelį itin aroma- 
tingo, jūros gaiva dvelkiančio viskio. Nes kaip tik buvo įsivyravę 
lediniai kovo orai ir ne tik už Raudonosios vilos langų, bet ir 
pačiame bokšte. 

Ambrosas pavirto dendžiu. Pasikeitė gyvensena - jis išlepo, 
emė dėvėti šilkinius marškinius, kašmyro vilnos megztinius, o 
neseniai duris atvėrusiame Ristorante Gallo Nero valgydavo 
austres. Austres, kuriose taip juokingai maža moliuskienos. Jis 
darėsi vis nepakantesnis bokšto baldams. Vienądien kirviu su- 
kapojo siaurą riešutinę miegamojo spintą, o nuolaužas išmetė 
pro langą. Apsiašarojusiai Amrei pareiškė, kad nuolat regint 
šitą šeštojo dešimtmečio pabaisą pažeidžiamas estetinis jo po- 
jūtis, o kartu ir Žmogiškoji būtis. 

Tačiau dukrai jis neatrasdavo nė valandėlės. Retai tepaim- 
davo ją ant rankų, nemokėjo jos net laikyti. Kai Maudė žengė 
pirmuosius savo gyvenime žingsnius, jam pasidarė baisu, kad 
nuo šiol joks jos kelyje pasitaikęs daiktas nebebus saugus. Vaiku 


* Kokteilių meistras (angl.). 

jis tiesiog nesidomėjo. Iki pat paskutinės 1974 metų dienos 
priešpietės. Tądien Maudei nutiko kažkas be galo keisto. 

Apžvelgus viską, kas šiame gyvenime įvyksta nepaaiškinamo, 
šį įvykį būtų galima sulyginti su amalu. Neryškus pėdsakas dan- 
guje, trumpas švystelėjimas debesijos pataluose. Tačiau ne toks, 
kad dar nakties gaubiamame gyvenimo landšafte iškart atpa- 
žintum kontūrus. 

Tai nutiko parūkavusį antradienį, gruodžio trisdešimt pirmą- 
1ą. Amrei buvo susiruošusi į miestą ir vaiką perdavusi Ambroso 
globai. Žinodama, kad jis nėra rūpestingas tėvas, mažąją paliko 
nenoriai. Jeigu tekdavo kur ilgėliau užtrukti, Maudę ji atiduo- 
davo į Margo arba Inesos rankas, kur Žaidimų drauge tapdavo 
beveik bendraamžė Estera. 

Daugiau nei ketverių metukų Maudė vis dar nebuvo ištarusi 
nė vieno žodžio, tupėdavo sau patenkinta ant tamsiai mėlynos 
kanapos ir žaisdavo. Rodos, augte suaugusi su savo plastikiniu 
telefonu, priglaudusi auselę prie ragelio kriauklės, ji klausėsi, 
rodomuoju piršteliu sukaliojo diską su skaičiais ir kiekvienąkart 
surinkdavo kokią melodiją. Tada ji linktelėdavo ir kažką prita- 
riamai sukuždėdavo į ragelį. Rodės, kad kuriam laikui Maudė 
viską aplink pamiršusi, tad ir šįkart Ambrosas ramia širdimi 
nutarė palypėti į savo pastogės kambarėlį. 

Jis pasisuko, pastatė koją ant pavojingai stačių laiptų pako- 
pos, tik ūmai ant savo pakaušio ir pečių pajuto kažką keisto, 
kažką be galo svetimo. Pajuto kažką panašaus į suaugusio žmo- 
gaus žvilgsnio galią. Tokį prie žemės lenkiantį suaugusiojo žvilgsnį. 

Šis jausmas jam buvo jau pažįstamas - išeidamas iš Grau 
kavinės, jis iškart tardavosi pajutęs buką vibravimą pakaušyje, 
nes visų lankytojų akys staiga susmigdavo į jį. 

Ambrosas lėtai atsigręžė ir išvydo priešais save stovintį tiesų 
kaip žvakė savo vaiką ir taip žvelgiantį į jį kaip dar niekad lig 
šiol. 

Į jį žvelgė ne vaikas. Tai buvo suaugusio žmogaus akys. Dar 
daugiau - akys, regėjusios šiame gyvenime viską, ką verta regėti. 

Tokios jau beveik milžinišką autoritetą įgijusios akys. Dar 
neitvirtintas autoritetas. Galutinio žinojimo spindesys. 


— Maudėe, - ūmai pajutęs, kad pasiduoda, ištarė Ambrosas. 


Mergaitė pakėlė dešiniąją ranką, perbraukė delniuku per jo 
veidą ir pirštukais lėtai užvėrė jo akių vokus. Darė tai taip pre- 
ciziškai, kad ketverių metų vaikas nieku gyvu šitaip neįstengtų. 
Kairėje rankutėje ji laikė savo mylimiausią žaislą, mažytį me- 
džiaginį šuniuką Štaną, kitados baltą, o dabar nučiupinėtą, nu- 
mindžiotą, beformį ir pilkšvą kaip debesis. 

Ambrosas juto, kaip jos pirštai vis tvirčiau spaudžia žaislą. 
Dar stipriau, kiek tik įstengia. Staiga ji pakėlė šuniuką ir pri- 
spaudė jį prie kairiosios akies. 

Akimirką taip palaikiusi, nušiurusį Štaną Maudė paleido že- 
mėn, atsimerkė, vėl pakėlė akis į Ambrosą, ilgai žvelgė į jį ir 
persmelkė tokia šiluma, kokios jis niekuomet nebuvo patyręs 
iš jokio kito Žmogaus. 

Umai jame viskas nepaaiškinamai nurimo, viskas ėmė nepa- 
prastai švelniai judėti. Tikrai, siūbavosi netgi aukšto bokšto kam- 
barėlio sienos, siūbavosi taip, kaip dvelkiant lengvam brizui 
plaikstosi.užuolaidos. 

Tuomet jis užgirdo vis stiprėjantį Maudės alsavimą. Vaikas ėmė 
leisti garsus, kurių Ambrosas nepajėgė įspėti. Ką jie reiškė — 
džiaugsmą ar siaubą? Alsavimas nenurimo, ir Ambrosas, pa- 
kėlęs mažytę nuo grindų, prispaudė prie krūtinės. 

Čia Maudės galvutė kaip pūkų plunksna nusviro ant sulenktos 
tėvo rankos. Kvėpavimas nutyko ir vaikas prapliupo verkti — 
verkė garsiai ir be perstogės. Ambrosas išbučiavo ją bent tuziną 
kartų. Jis dainavo ir sūpavo ją, darė viską, ką buvo matęs darant 
Amrei, kai šiai Maudę tekdavo guosti. | 

Tik sugrįžus Amrei, Maudė nusiramino. Ji užmigo ir išmie- 
gojo visą dieną. Miegojo tr ištisą Naujųjų metų naktį. 

Praslinkus gal savaitei po šio nutikimo, apie kurį savo jaunajai 

žmonai Ambrosas neprasitare nė žodeliu, Maudė staiga pra- 
šneko. Taip greitai išmoko kalbėti, jog rodės, kad žodžiai jau 
seniai slypėjo jos galvutėje, tačiau dėl nesuvokiamų priežasčių 
ji tiesiog nenorėjo jų tarti. Bet vaikas prašnekdavo tik retsykiais. 
Nesikalbėdavo nei su savimi, nei su kitais. O kai jau ką nors 
ištardavo, suaugusiųjų pašnekesys nuslopdavo akimoju. Visi 
kentė nuo vienuoliško Maudės tylėjimo ir lengviau atsiduso, 
kai ji pagaliau ir tarsi be jokių pastangų pravėrė burną. 

Po to nutikimo Ambrosas Bauermeisteris pagaliau ėmėsi savo 
dukters. Jam rodės, kad dabar jau pats metas pradėti ją auklėti. 
Imdavosi ją kartu į ilgus pasivaikščiojimus apšerkšnijusiomis 
Reino pakrantėmis, vesdavosi ir į Grau kavinę, kur Nigo glėbyje 
ši pasijusdavo tarsi neužmatomoje žaidimų pievutėje. Egmontui 
Nigui tai patiko, nes šitaip vietoj vieno pyrago sušveisdavo du, 
tad Maudei turėdavo užsakyti trečią. 


— Na, ir nasrai! - kvatodavo Nigas ir masyvūs jo raginiai 
akiniai švysčiodavo į visas puses. 


Bet Amrei greitai nutraukė tokius kultūrinius ir politinius Am- 
broso pasisėdėjimus. Vaikui ten ne vieta, sakė ji, oro maža ir 
pridūminta. O gal jis norįs ją nunuodyti? 

Tiesą sakant, ji nepasitikėjo juo. Nors ir buvo laiminga, kad 
jis, tarsi persimainęs, nuo šiol atsidėjo vaikui, ir nors jų santykiai 
vėl sutvirtėjo, o ji, miegodama su Ambrosu, jau nebegalvodavo 
apie Haraldo pečius - ji juo nepasitikėjo. Kas be ko, jis meiliai 
apsieidavo su mažąja, prisitaikydavo prie jos Žingsniukų, kai ši 
pavargdavo, imdavo ją ant rankų, o Maudei pareiškus kokį norą 
ar pasiskundus menku skausmeliu, užkalbinėdavo dantį. 

Bet nepaisant nieko Amrei Ambrosu vis tiek nepasitikėjo. 
Nors ir pati nenutuokė, iš kur tasai nepasitikėjimas kyla, galop 
emė kaltinti pati save ir patyrė neteisingumo jausmą. IO nesuvok- 
dama, tuos jausmus ji kompensuodavo simuliuodama erotiką, 
kurios nė kiek nemėgo. Apžiodavo savo vyro varpą ir patenkin- 

davo jį. Leisdavosi paimama be priešžaismio - dar vienas jai iš 
tikrųjų koktus santykiavimo būdas. Bet ji norėjo būti jam gera 
žmona. 


Kiti treji metai Raudonojoje viloje, Elraine Nr. 12, praslinko 
be įvykių, kuriuos būtų verta minėti. Nei apie Maudę, nei apie 
kitus šeimos narius. Kol nenutiko du dalykai. 

Ko ir reikėjo laukti, po naujo trumpo suliepsnojimo Ambroso 
ir Amrei meilė galutinai išblėso. Kitas dalykas: 1976 metų rug- 
pjūčio trečiąją buvo paskelbtos dar likusio firmos Latuhr Moden 
turto varžytynės. Nes Margo jau nebejstengė laiku mokėti atly- 
ginimų dar jos senelio fabrike triūsiantiems dvylikai žmonių. 
Buvo parduodami sklypai ir trys Latūrų filialai - Paulgasėje, 
šalia Dviejų mėnulių aikštės ir Simono gatvėje. 

Nuo šiol šeima paliko be pajamų, 0 juk reikėjo išlaikyti di- 
džiulį namą - brangu, nes kiauras stogas prašėsi skubaus remon- 
to- ir susitaikyti su tuo, jog žentas vis dar nepakrutina nė piršto, 
kad susirastų kokio darbo. Čia jau Margo su Amrei ėjo išvien, 
juk prie bankroto nemažai prisidėjo ir Ambrosas bei švaistū- 
niškas jo gyvenimo būdas. Buvo įsileista į begalines diskusijas, 
kurioms galą padarė Ambrosas, griausmą menančiu balsu 
pareiškęs, jog jis esąs nesutvertas uždirbti pinigus. Visi sutverti, 
O jis - ne. 

Todėl, prispyrus bėdai, Margo neliko kitos išeities, tik par- 
duoti dalį savo paveikslų kolekcijos - savo užvis labiausiai mėgs- 
tamus mažuosius austrų baroko meistrų darbus. Teko atsisvei- 
kinti ir su šeimos brangenybėmis bei savo pačios gėlųjų vandenų 
perlų vėriniu, tuo pačiu, kuris kitados pasirodė toks įtartinas 
anam pernelyg uoliam muitininkui. | 

Kai jau ir tai nebegelbėjo, Margo Mangold susirado darbą. 
Susirado jį Miulerio parfumerijos parduotuvėje prie Judo vartų. 
Traugotas Miuleris jaunesnysis stebėjosi kaip mokinukas, kai 
visa Jakobsroto aukštuomenė pagerbė jo kuklybę. Tačiau pasi- 
turinčios damos panoro, kad jas aptarnautų tik Mangold, ir tai 

jam patiko, nes šios pirkėjos pirkdavo visiškai nesivaržydamos 
ir nešykštėdamos pinigų. 

O 1977 metų birželio keturioliktąją atsitiko nelaimė. Buvo 
Margo penkiasdešimt antrojo gimtadienio išvakarės. Tą dieną 
pusiausvyros lengvai netenkantis Dytrichas griuvo ir tai nutiko 
paskutinį kartą. Jis norėjo savo Margo, šiai grįžus iš darbo, ap- 
stulbinti milžiniška gėlių puokšte. Kai išgirdo trinktelint namų 
duris, Dytrichas kaip tik rišosi kaklaryšį. Baisiausiai skubinda- 
masis jis čiupo gėles, nė neapsiavęs išlėkė iš kambario ir plačiai- 
siais laiptais pasileido žemyn. Per penkiasdešimt dviejų rožių 
puokštę jis pats gerai nematė, kur lekia. Tik šit kluptelėjo, nusi- 
vertė - Margo dar išgirdo jį cyptelint - ir negyvas krito vietoje. 
Jis nugriuvo ant pakaušio. 

Ramut ramutėlis tysojo jis ten, vis dar šypsodamas lūpomis, 
kurios jau ruošėsi ištarti Happy Birthday! Nė menkiausio sužei- 
dimo, jokios mėlynės. O juk jam nugriuvus, visuomet ilgam 
palikdavo bent kraujosruva. 


— Nė kiek nesusižalojo, - stebėjosi ir gydytojas. 


Taip mirė vyras, Raudonojoje viloje niekad nerealizavęs nei 
savo gyvenimo, nei jausmų. Veikiau visa tai dematerializavęs, 
jei jau kalbėsime apie jį kaip apie verslininką. Šiaip jau Dytrichas 
Mangoldas paprastai visur tik dalyvaudavo. Jis buvo šių namų 
dalis, dažnai visur maišydavosi po kojų ir dėl savo paslaptingos 
ligos buvo tapęs nepiktų patyčių objektu. 

Atsisveikinimas su Dytrichu sutapo su Margo menopauze. 
Čia taigi tokia gamtos bausmė, kai moteris jau nebegali gimdyti 
ir tam tikra prasme virsta būtybe, kurios pati niekad nesuvokia: 
ji pasidaro tarsi vyru. Tokios kaitos metais moterys neretai įsi- 
jaučia į savo keistą vyriškumą, šitaip nuskriaudžia pačios save 
ir galiausiai puola neviltin. 

Visa tai palaužė Margo: firmos praradimas, kasdienė nuo- 
skauda Miulerio parfumerijoje, paveikslų netektis, o dabar dar 
ir vyro mirtis. 

Leo, vienas iš Dytricho kortų bičiulių —- toks už palaidumą 
nuteistas mokesčių patarėjas, dabar užsiimąs vedutų tapyba - 
pasiūlė jai užsirašyti į Liūdesio paguodos kursus. Jis net atnešė 
jai lankstinuką, kuriame diskretišku šriftu buvo parašyta: At- 
jaučiame Jus ir sveikiname Jūsų liūdesį. Šito buvo per daug. Ve- 
dutų tapytojui Margo tiesiai į akis išrėkė dingti iš namų, o to 
pakako, kad ne tik tapytojas, bet ir kiti du kortuotojai solidari- 
zuodamiesi visiems laikams dingo iš Raudonosios vilos. 

Margo pasidarė begal tyli. Ir apsirgo. Netgi rimtai apsirgo. 
Sena skrandžio ir žarnyno istorija. Ligai aprimus, paguodą ji 
surado savo anūkėlės draugijoje. Ištisas dienas jiedvi dabar leis- 
davo kartu. O dukteriai Margo kartą pasakė: ar ji bent nutuo- 
kianti, koks nepaprastas žmogus esanti Maudė? Ji dar niekad 
neregėjusi tokio subtilaus, šilto ir širdingo vaiko. Ir niekad 
nemačiusi vaiko, kurio rankos rodytų tokį kilnumą. 


Netrukus po Dytricho laidotuvių Ambrosas dviem dienoms su- 
sirengė į Šurą. Kadangi laiku spėjo nutverti jam adresuotą no- 
taro laišką, kelionės tikslą nuo žmonos nuslėpė. Jam pasirodė 
myslinga, kaip jie apskritai atkniso jo dabartinį adresą. Bet pa- 
aiškėjo, kad Jakobsroto apskrities įstaigos santuokos liudijimo 
kopiją drauge su naujosios gyvenamosios vietos adresu buvo 
persiuntusios į Šurą. 

Į Šurą Ambrosas vyko ne vienas. Jį lydėjo Inesa. Buvo labai 
tvanki birželio diena. Nuo kaitros oras virpėjo ir bangavo. 

Teismo komisarui prakaitas žliaukte žliaukė. Jis stumtelėjo 
Ambrosui gėlytėmis išmargintą voką, ant kurio - akivaizdžiai 
vaikiška rašysena - buvo užrašyta: Mano sūnui Ambrosui. Tik 
Jam vienam leidžiama atplėšti. | 

Vokas atrodė truputėlį išsipūtęs. Jo viduje turėjo būti kažkas 
visai lengvo ir slysčiojančio. Ambrosas tylom paėmė jį ir kyšte- 
lėjo į savo šilkinių marškinių kišenę. Be vilkinimų netrukus buvo 
išspręsta ir Leopoldo Bauermeisterio turto paveldėjimo byla. 
Iš paveldėtojų pasirodė vienas Ambrosas. 

Mielas Ambrosai, 

kai tu šitai skaitysi, aš jau būsiu pas Herminą. Aš žinau, kad tu 
neturėjai laiko manęs aplankyti. Jūs, jaunimas, juk esate nuolat 
užimti. Tai aš suprantu. Man einasi gerai ir personalas čia labai 
mielas. Net sesutė Marijana, nors kartais ji ir būna prasto ūpo. Ji 
nesupranta, kaip žmogus šitiek metų gali praleisti ligoninėje. Čia 
Jau reikia išradingumo pasitelkti. Ilgai reikėtų visa tai aiškinti. Vie- 
nintelis iš letargo būsenos išplėštas dalykas čia yra triskart perdien 
tiekiamas maistas. Marta tokia maloni, sutiko parašyti šitą laišką. 
Jai tik dvylika metų, Ji gerai išauklėta mergaitė. Per eismo nelaimę 
Ji neteko kairiosios akies. Aš dabar, deja, esu sugipsuotas, bet ne- 
trukus vėl galėsiu slampinėti. Šitą rožinį norėčiau dovanoti tau. 
Tu esi geras vaikas. 

Tavo tėvas 


Jau kelinta diena miestas ribuliavo pietietiškoje rugpjūčio kait- 
roje. Reinas taip nuseko, kad pasidarė panašus į upeliūkštį, o 
ant Bodeno ežero molo išlipo žvejų valtys ir vandens dviračiai. 
Jakobsroto miesto galvos ir vandens ūkio inžinieriai rengė krizės 
planą dar niekad neregėto vandens stygiaus atvejui. Drabužius 
prakaitas tiesiog prilipindavo prie odos. Keletas išpūtė dvasią 
nuo saulės smūgio arba užtroško. O dangus koks buvo, toks ir 
liko - atrodė, tarsi dienų dienas žvelgtum į Graikijos žydrynę 
spindinčiame kelionių biuro prospekte. 

Galop, rugpjūčio dvidešimt šeštosios pavakare, susitvenkė 
debesys. Tada audra akimoju šoko į aukštybes, blaškydamasi į 
visas puses ir lydima gūsingo vėjo. O jau po minutės į stogus, 
akmenų grindinį ir ištežusį asfaltą pliūptelėjo ampulės didumo 
vandens lašai. Viskas aplink padūmavo ir parūko. Vaikai, vai- 
kinai ir merginos, debesijai prapliupus, pasileido šokti ir dai- 
nuoti. 

Tačiau audra tuojau liovėsi ir lauktos vėsos neatnešė. Sutemus 
Jakobsroto oras atrodė tarsi sukrekęs. Žmonės, neįstengdami 
užmigti, it musės nudraskytais sparneliais vartėsi savo lovose. 
Tvanka juos slėgė dar labiau nei pirma. Dabar ji jau galutinai 
įsibrovė į namus ir buvo nebesvarbu, atdari langai ar ne. 

Amrei gulėjo šalia bandančio užmigti, besivartančio Amb- 
roso. Maudė, jeigu tik jai norėdavosi prigulti, įsitaisydavo vie- 
name nesuskaičiuojamų savo senelės kambarių. Taip ir šiąnakt. 

Mirus Dytrichui, tik viena Maudė dar įstengė užpildyti Margo 
gyvenimą. Savo šiluma viską aprėpiantis vaikas sklaidė vienišybę 
jos milžiniškame aristokratiškame bute. 

Čirpė svirpliai. Silpna neoninės parko lempos šviesa pro bokš- 
to antrojo aukšto langą smelkėsi į miegamąjį. Kvaidtai, Raudo- 
nosios vilos statytojai ir buvę šeimininkai, visur buvo išlaikę 
neogotikinį stilių. Ąžuolu iškaltos sienos su reljefinėmis, smaile 
užsibaigiančiomis arkomis, apvestos trim keturiais masverkais, 
susibėgančios į tamsiai mėlyna spalva ištapytus kryžminius 
skliautus, aplikuotus aukso folijos žvaigždutėmis. 

Amrei žvelgė į tą žvaigždžių baldakimą ir be garso verkė. 
Dar niekad gyvenime ji nesijautė tokia dvasiškai išsekusi kaip 
šią slopią rugpjūčio naktį. 

Jeigu jos skausmas būtų įstengęs virsti muzika, tai būtų buvę 
trys paskutinieji Mocarto Lacrimoso taktai. Ien, kur jie šu tokiu 
moterišku liūdesiu mąslioje aštuntinėje seka paskui supervyrišką 
bosą ir neįstengia nei nugrimzti jame, nei susilaukti jo paguodos 
dur finale. 

Ji tikrai žinojo: meilė Ambrosui Bauermeisteriui jau visiškai 
išvėsusi, santuoka iširusi. Tuo pat metu suvokė, kad ji jau niekuo- 
met neatras jėgų pasikliauti kitu vyru. 

Įsiplieskimas. Pradžios simfonija. Tada - traukimasis, atsar- 
gumas. Varginantis bendravimas, ieškant savosios ir kitos pusės 
tiesos. Išmokti jo kalbą, teisingai suvokti jo blėstelėjimus. Kas- 
dien taikytis prie jo realijų. O jeigu rimtai, kas tuomet? Nusi- 
leisti? Prisijaukinti tą vyrą? Kol jo akivaizdoje nesivaržydama 
vėl galėsi užtūpti unitazą ir išsituštinti? Kol vėl galėsit pakęsti 
vienas antro rytmetinius kvapus ir pučiamus vidurius? 

Ne. Niekados. Meilė ištinka vienui vienintelį kartą. 

Amrei atsigręžė į jo nugarą ir ilgai žiūrėjo Ambrosui į sprandą. 
Nieko nenutiko, nors Ambrosas ir nemiegojo. Ji puikiai jautė 
jo kvėpavimo ritmą. Argi jos akyse nebeliko jokios magijos? 
Juk kitados jis nubusdavo vos jai pažvelgus. 

Ji vėl nusisuko, nusibloškė antklodę, nes prakaitu plūdo vi- 
sas kūnas. Jis miegodavo nuogas, paprastai ir ji guldavosi nuoga. 

Bet kai Inesa patarė jai kuo apsisiausti, esą nuolatinis nuogumas 
žudąs erotiką, ji, nors ir nepripažino šio įsitikinimo, užsivilkdavo 
naktinius marškinius. 

Amrei vėl įsispoksojo į neogotikinį skliautą ir pravirko. Tuo- 
met nevalingai prisiminė savo puikiuosius į kuodą surištus plau- 
kus, kuriuos vėliau nusikirpo. Taip pasielgti jai buvo skaudu. 
Jinai ieškojo pokyčių, bent jau išorinių, ir dabar jos plaukai 
buvo visai trumpi. Štai dabar pasidarė gaila to kuodo. Ir jai 
šovė viena mintis. Galbūt plaukus ji nusikirpo nujausdama, kad 
mergystės laikai jau baigėsi? 

Šitaip pamaniusi, pasijuto dar vienišesnė ir liūdnesnė. Ji pra- 
sižiojo ir be garso suriko — veidas neatpažįstamai persikreipė. 
Tuomet panūdo luktelėti, kol nustos dundėjusi širdis, panūdo 
atsikelti, nutykinti virtuvėn ir persirėžti venas. 


— Ana Marija, - neatsigręždamas sušvokštė Ambrosas. — 
Viskas vėl bus gerai. 


Išgirdusi jį ir pajutusi, kad Ambrosas vis dėlto nėra abejingas 
jos skausmui, Amrei dabar užriko jau kupinu nevilties balsu, 
užgriuvo Ambrosą, įsikniaubė į jį ir visu kūnu nebesivaržydama 
kūkčiojo. Jis apglėbė ją, tvirtai priglaudė dar virpantį jos kūną, 
paleido, tada vėl taip suspaudė, kad Amrei kone žado neteko. 
Tuomet pabučiavo jos smilkinius, nubučiavo prakaitą ir ašaras 
ir, tarsi minkštomis šukomis, pirštais ėmė be paliovos glostyti 
jai plaukus. 


— Tu miegojai su Inesa. Aš žinau. Kokia buvau naivi! Ar 
pameni, kai supažindinau tave su Inesa? Grau kavinėje? Ar 
dar prisimeni? Išvydus judviejų akis man tarsi peilis širdin 
įsmigo. Aš turėjau tai žinoti. Jau nuo tos akimirkos. 


Ambrosas tylėdamas užsidegė cigaretę. Ziebtuvėlio liepsna 
trumpam nušvietė veidą ir jo išraiškoje Amrei įžvelgė kaži ką 
begal niūraus. 

— Ambrosai, būk geras. Tik ne miegamajame. 
Jis tučtuojau užgesino cigaretę ir atsidusęs nuvirto ant pagalvės. 


— Kažkur lauke gyvena dvynė siela. Ar dar turi tą raštelį? 
Raštelį su mudviejų sakiniu? 


Ir ji vėl prapliupo verkti. 


— Amrei, ko tu nori iš manęs? 

— Nežinau, - sukūkčiojo ji ir pasipūtė. 

— Tuomet aš tau pasakysiu. Ti nenori man leisti būti savimi. 

— Tu siekei mane auklėti. Nuo pat pradžių. Galvojai: jeigu jis 
dėvės itališkus marškinius, jeigu jis brauks plaukus viršun, jeigu 
jis padės man nusivilkti apsiaustą, jeigu draugijoje jis neatsuks 
man nugaros, jei atsižadės Grau kavinės, jei susiras darbą ir 
tokių bičiulių, kurie patiktų ir man, jei jis taps tokiu tėvu, kokį 
įsivaizduoju, jei jis persiims mano humoru arba manuoju liūde- 
siu, jei, Jei... Jeigu. 

— Betgi mylėti reiškia ir keisti vienam kitą. 

— Tikroji meilė nieko nesistengia keisti, užtat viską ir pasiekia. 
Jei neįstengi mylėti mano trūkumų, tai nemylėsi ir už didžius 
dalykus. Aš esu daugiau nei tavo svajos. 

— Tu siekei susikurti tobulą mylimąjį ir sutuoktinį. Tai reiškia, 
kad neatrodžiau tau pakankamai geras. 

— Tai netiesa! 

— Tai reiškia, kad toks, koks esu, niekad nesulauksiu tavo 
pasitikėjimo. Tu užkrauni man atsakomybę už pasitikėjimą, 
kurio stinga tau. Jo tau stigo jau tuomet, kai mudu buvom dar 
nepažįstami. Amrei, aš nemiegojau su Inesa. Bet kas iš to, kad 
tau tai sakau? Tavo nepatiklumas toks didelis, jog tu nori, kad 
aš su ja miegočiau. 

— Tai kam vežeisi ją į Šurą? 

— Ji mano draugė. Tačiau šito tu nesupranti. 

— Man dabar trisdešimt dveji. Amrei, aš jau nebepasikeisiu. 
Aš niekada gyvenime nedirbsiu. Mano tėvus darbas palaužė. 
Aš šito nedarysiu. 

— Tu didžiausias egoistas, kokį tik kada buvau sutikusi. 

— O tu - įstabiausia moteris. 

— Ambrosai, aš daugiau nebegaliu. Aš daugiau tiesiog nebe- 
galiu. Jau vien dėl mūsų mažylės. 

— Ką tai galėtų reikšti? 

— Aš nežinau, ką tu jai pripaistai, kai judu popietėm bastotės 
po miestą. 

— Tai paklausk ją. 

— Ambrosai, vaikai taip neauklėjami. Taip tai jau ne. 

— Po galais. Ašjos ir neauklėju. Tik stengiuosi išmokyt Maudę 
iš anksto įspėti gyvenimą. 

— Taip, 0ji po to ir nuseka paskui visiškai svetimą Žmogų. Ji 
jau nebeskiria, kur savas ir kur svetimas. 

— Todėl, kad šiame pasaulyje nieko nėra svetimo. Maudė pa- 
sitiki pasauliu. Aš noriu, kad ji ir toliau pasitikėtų. 


Po šių žodžių jis pasikėlė iš lovos, nutraukė nuo jos paklodę, 
sumaigė ją ir nutapnojo į buduarą, mažytį į dušą ir tualetą per- 
tvarkytą kambarėlį. Amrei užgirdo šniokščiant vandenį. Grįžęs 
su šlapia paklode, išskleidė ją ant Amrei kūno. 


— Atvėsk nors kiek. Šitaip galima išprotėti. 

— Aš noriu skirtis su tavimi. 

— Aš žinau, Amrei. 

— Tai jau praėjo. 

— Tai dar nebuvo nė prasidėję. Aš mylėsiu tave iki mirties. Tu 
pati tai žinai. Ir nemiegosiu su jokia kita moterimi, tik su tavimi. 
Ir šitai tu Žinai. 


Kas yra oreigis? 
“— Oreigis yra toks žmogus, kuris klauso tik savo širdies. 

— O dar? 

— Kuris niekam daugiau pasaulyje nepaklūsta. 

— Teisingai, Maude. O dar? 

— Aha. Oreigis daro tai, ką nori. 

— Taip. Bet čia dar ne viskas. 

— Mm. 

— Oreigis niekad niekad nebijo. 

— Puiku, Estera! Oreigis niekad nieko nebijo. Pirmučiausia 
pats savęs. O kadangi jis nieko nebijo ir visad klauso širdies, jis 
gali... jis gali... Na? 

— Vaikščioti oru! 

— Nuostabu! Puikiai abi atsakėt! 


Rusvas kaip lapė, jau šlubčiojantis Vauxhall Viva automobilis 
ropštėsi Mato gatve aukštyn. Gelto jau 1978 metų ruduo. Tokia 
feno persmelkta popietė po mėlyno dangaus popieriumi ir ant 
jo tarsi pieno šlakais pašlakstytais debesiukais. Ambrosas Bauer- 
meisteris — tądien apimtas pedagoginio įkvėpimo - nusitvėrė 
Maudę rr Esterą, ketindamas su vaikais, kaip jis vadino, surengti 
mokomąją iškylą. Jau po aštuonerius metus sukakusios mergy- 
tės, nutaisiusios nuotykių ištroškusias grimasas, sėdėjo ant už- 
pakalinės sėdynės. Su savo vienodais, gelsvais kaip drugiai 
kombinezonais jos tikrai atrodė lyg dvynės. 

— Ar žinot, kad daugelis žmonių bijosi patys savęs? Ir iš tos 
baimės stengiasi visiems įtikti. Ir elgiasi taip, kaip patys visiškai 
nenorėtų. Ir šitaip visą gyvenimą. Tačiau kai jie sutinka tokį, 
kuris nesibijo kaip kiškutis, ima jo nekęsti. 

— Tu nesi tas kiškutis. 

— Tikiuosi, kad ne, Estera. 

— O dėdė Haraldas tai jau tikras kiškutis. 

— Papasakosiu jums vieną istoriją. Gyveno kartą Senojo Reino 
lankose ančių šeimyna. Laiminga ir patenkinta ji turškėsi ant 
didžiojo tvenkinio kranto, ten, kur ošė pati tankiausia Magda- 
lenų giria. Joks žmogus netrukdė jų krykštavimo, o lesalo buvo 
pervirš. Tik vienądien nutiko nelaimė. Raudonsnukė lapė nusi- 
nešė tėtuką. Išjo beliko vos kelios žalsvai žvilgančios plunksnos. 
Mamytė antis verkė ir garsiai rypavo. O abu jos sūnus, dar visai 
maži vaikai, viską girdėjo ir neišmanė, kaip galėtų ją paguosti. 
"Tos nelaimės jiedu nepamiršo ir tai lėmė jų gyvenimą. Tik kiek- 
vieno skirtingai. Kai abu galop suaugo, pasidarė tokie nepana- 
šus, jog sunku buvo ir patikėti, kad jie broliai. Pirmučiausia tai 
krisdavo į akį pažvelgus į jų plunksnas, kai rudenį, kad patiktų 
antytems, jie kaip įmanydami pasipuošdavo. Pirmasis savo iš- 
vaizda beveik nesirūpino. Jis buvo gražus, na ir kas? Tačiau 
kitas norėjo patikti ne tik kiekvienai ančiai, ne, jis troško, kad 
jį mylėtų visi draugai ir giminės. Ir jis puošėsi, puošėsi, puošėsi. 
Nuo ryto iki vakaro. Tai dar ne viskas. Tuo pat metu jis norėjo 
būti ir geras visiems. Netgi lapei. O ši vienąkart pritykino prie 
tvenkinio ir užklupo čia abu brolius. Noriu su ja pasikalbėti! 
sušuko tas, kuris norėjo įtikti visiems. Kitas tuo tarpu kiek įka- 
bindamas spruko šalin. Miela ponia lape, mes juk norime būti 
draugais! - plačiai išskėtęs sparnus, prakalbo tas gaigaliukas. 
Tuomet Raudonsnukė nutvėrė jį už pakarpos, ir baigta. Ar su- 
pratot, kokią klaidą jis padarė? 

— Aš noriu stracciatella ledų! 

— Ar supratot, kokią klaidą jis padarė? 

— Kaipgi jis nespruko drauge su broliu? 

— Visiškai teisingai, Maude. Kodėl jis nespruko? Ogi todėl, 
kad iš baimės norėjo lapei įsiteikti. 

— Kokia kvaila pasaka. Verčiau kitą pasek. 

— Estera, tuojau paimsim ką pasmaguriauti. 

— E-ei, tėti. 

— Na? 

— O ką reiškia įsiteikti? 

— Mm. Pavyzdžiui, tu sakai, kad myli mane. Vien dėl to, kad 
aš noriu tai girdėti. Tada tu man jau įsiteikinėji. 

— Betgi aš tave tikrai myliu. 

— Čia tik pavyzdys, mažyte. 


Jie privažiavo Zebediejaus gatvės kampą ir čia juos privertė 
stabtelėti sugedęs šviesoforas, jį junginėjo akmens pilkumo uni- 
forma vilkintis policininkas. Dabar jie jau buvo vadinamajame 
Apaštalų kvartale Jakobsroto senamiestyje, netoli Dviejų mėnu- 
lių aikštės. Mato gatvė pasidarė dar statesnė ir, ja pasivaikščioti 
išsirengusiems žmonėms besileidžiant žemyn, tekdavo įsiręžus 
irtis prieš vėją. Šitoks reginys be galo linksmino mergytes. 

Mato gatvė - svarbiausioji miesto ant kalvos arterija, o drau- 
ge tariamoji siena tarp abiejų jo dalių - Šv. Jokūbo ir Roto. O 
ir mentaliteto bei pajamų riba. Šaltojoje, šiaurinėje kalvos pu- 
sėje — dalelytė „šv.“ ten nuryjama ir vadinamasi tik jokūbie- 
čiais — gyvena daugiausia menkai tesipelnantys Žmonės ir atsi- 
bastėliai, o pietinėje jos pusėje prieš saulutę šildosi smulkioji ir 
stambioji siuvinėtojų bei trikotažininkų buržuazija. Teisybė, tos 
sienos paslankios — svajingais savaitgaliais senas ir jaunas 
veržiasi padykinėti į senamiestį, į Dviejų mėnulių aikštę. Ji ir 
yra šito keturiasdešimt penkis tūkstančius gyventojų turinčio 
miestuko širdis. Jei miesto kadastro valdyboje pažvelgtum į šios 
aikštės aeronuotrauką, tai pasitelkus truputėlį vaizduotės ji 
pasirodytų išties panaši į širdį. 

Kadangi anuomet aikštė dar nebuvo paversta pėsčiųjų valda, 
automobilį Ambrosas pastatė priešais Šv. Uršulės bažnyčią. O 

įeigu ir būtų tokia buvusi, Ambrosui tai menkai terūpėtų. Jie 
išlipo ir vėjo kiaurai košiama aikšte nuplumpino į Gustlio le- 
dainę. Ledų salonas, įsikūręs seniausioje miesto siuvinėjimo 
dirbtuvėje, traukė visus, ypač šiandien, Virtinė vaikų ir jaunimo 
perdžiūvusiomis gerklėmis laukė atgaivos, nes už vitrinos su 
ryškiaspalviais ledais darbavosi nedaugel rankų. 


— Ar žinot, kas kitados buvo šiame name? - paklausė Am- 
brosas abiejų geltonspalvių drugių. Čia buvo mūsų parduotuvė. 
Latūras aprengia vyrus. Jau pora metų bus praėję, kai ji nebe- 
veikia. Kaip lekia laikas! 


Nespėjo mergytės nė apsidairyti, o jis jau ėmė ir išdygo prieš 
jas iš už ledų prekystalio su porcijiniu šaukštu rankoje ir skambiu 
balsu pakvietė jaunąsias damas prieiti arčiau. 

Į įsibrovėlio pasilabinimą Gustlis iš Gustlio ledainės atsiliepė 
dar šypsodamas. O tada iš jo rankų į violetu mirguliuojančią 
amarenos ledų dėžę iš nuostabos iškrito šaukštas. 


— Ką jūs čia darot? —- užspaustu balsu sušvokštė jis, atrodo, 
turėjo rūpesčio su balso stygomis. 

— Kurie. čia stracciatella? Šitie? 

— Ne. 

— Tie? 

— Per vieną rūšį toliau. 

— Ačiū. Žinot, aš verčiau jums iškart pasakysiu. Už ledus 
mokėti nesiruošiu. O kadangi nemokėsiu, norėjau jums bent 
patalkinti. Kur vafliniai indeliai? 

— Virš jūsų. 

— Dėkoju. 

Bauermeisteris Maudei ir Esterai įteikė po porciją ledų. O ka- 


dangi jis pastebėjo dar vieną mergytę, daugmaž anų dviejų vien- 
metę, tokią pat negražią kaip toji mergiūkštė iš Breigelio Kai- 


miečių šokio, jis paklausė, ko ši norėtų. Ir jos noras buvo tuč- 
tuojau išpildytas. O tuometjis dingo taip, kaip ir buvo pasirodęs. 
Ir kai vaikiškai išpūstos Gustlio akys vėl pasidarė rimtos lyg 
suaugusio, buvo jau per vėlu ko nors griebtis - vagišiaus nebeliko 
nė padujų. 


— O dabar trumpam užsuksim pas mieląją Tanią Nag! — 
pranešė Ambrosas. 


Netrukus drauge su snukučius ledais išsiterliojusiomis savo paly- 
dovėmis jis įžengė į baisiai ankštą Nag knygynėlį Bartolomėjaus 
skersgatvyje. 


— Būkite pasveikinta, gerbiamoji ponia Nag! 


Ir savo blukiom melsvom akimis pažvelgė į tą susiraukšlėjusią, 
piktaveidę būtybę riebaluotais plaukais. 


— Jūsų užsakymas jau daugiau kaip mėnuo čia mėtosi, - 
atsiliepė ji tokiu balsu, tarsi ką tik būtų pavėlavusi į traukinį. 

— Ak, užsakymas! Senasis gerasis užsakymas! Nagi, duokite 
jį šen. Pasižiūrėsime, kas gi ten yra. 


Tą akimirką smarkus feno gūsis smogė į lengvai įstiklintas kny- 
gynėlio duris ir nuo prekystalio nušlavė visas ten gulėjusias Ta- 
nios Nag pabertas korteles. Ambrosas vienu šuoliu prišoko prie 
durų ir jas sandariai užvėrė. 


— Tik pažiūrėkit! Tai jūs čia kaltas! Juk tai jūs gerai neuždarėte 
durų! 

— Tuojau viskas bus sutvarkyta, mieloji. Eikšekit, vaikučiai. 
Padėsime poniai Nag. 

— Nieko nelieskite! Kaipgi aš čia paskui susigaudysiu? 

Ponia Nag išlindo iš už prekystalio ir pasirodė besanti dar kres- 
nesnė. Ambroso galva, taip atrodė dėl jos juodo, kulkšnis sie- 
kiančio cvilikinio sijono, su kuriuo ji buvo panaši į bažnyčios 
varpą. Ponia atsiklaupė ir vieną po kitos ėmė rankioti korteles, 
tuo tarpu Ambroso žvilgsnis pradėjo klaidžioti po knygų lenty- 
nas - priėjęs jis išsitraukdavo čia vieną, čia kitą tomą ir it malkas 
krovė juos ant savo sulenktos rankos. Tą patį daryti jis paragino 
ir mergaites, ir į jų mažytes, nuo ledų sulipusias rankeles vieną 
po kitos ėmė krauti paveiksluotas knygas. 

Kai ponia Nag išvydo, kokią kupetą knygų ketina įsigyti šis 
pirkėjas, jos paprastai baltą kaip popierius veidą užliejo švelnus 
raudonis. Palikusi išbarstytas korteles, ji pasikėlė nuo grindų, 
atsargiai perėmė iš vaikų rankų knygas, nunešė jas prie kasos ir 
ėmė aiškinti, ką privalu turėti geroje vaikų bibliotekoje. Su- 
prantama, gavus mielo ir apdairaus tėtuko sutikimą. O šis čia 
kaipsyk gerai nusituokė, tad netrukus ant prekystalio jau buvo 
iškilęs tikras knygų bokštas. 


— Taigi jūs tikrų tikriausi knygiai! Knygos yra vieninteliai tikri 
draugai! - kone uždainavo ji meilikaudama. — Sąskaitą, pone 
Bauermeisteri, aš atsiųsiu jums į namus. 

— Pernelyg didžiadvasiška. 

— Visiškai ne! —- mintyse ji jau ėmė skaičiuoti pelną. 

— Ar galėčiau jūsų paklausti? - aksominiu balsu prabilo Am- 
brosas. - Kodėl jūs tapote knygininke? 

— Koksai klausimas! Tapau, nes aš myliu knygas! Knyga yra 
kažkas... kažkas nepakartojamo! 

— O Žmonės? 

— Jūs mylite žmones? 

— Jūs labai tiesmukas, pone Bauermeisteri. 

— O, visai nenorėjau lįsti į jūsų širdį. 

— Ak, visai nelendat. 


s 8 
Ji padėjo šratinuką ir ūmai jos veidas pasidarė begal mąslus. 


- Žinot, aš juk vis tiek vyresnė už jus. Gyvenime taip dažnai 
tenka nusivilti, kad nebelieka jėgų pasikliauti žmonėmis. Ne, 
aš nemyliu žmonių. Nebemyliu. 


Ir visai neketinusi to daryti, ji ėmė pasakotis savo gyvenimą. 
Liūdnas gyvenimas. Pilnas spragų, dvejonių ir norų, kurie nie- 
kados nebuvę jos pačios norais. Motinos norai, vyro norai, vaikų 
norai, kaimynų norai. 

Jai kalbant, balse iškart pranyko ledinis tonas. Paskui balsas 
virptelėjo ir Tania Nag pravirko. Verkė ilgai. Ambrosas kantriai 
tylėjo. Šios visiškai neišvaizdžios, gyvenimo suluošintos moters 
bejėgiškumas jaudino jį. Instinktyviai jausdamos taktą, tylėjo 
ir mergytės. Jis paėmė ponios Nag ranką - visų moterų rankos 
šaltos — ir atvirai pažvelgė į jos skausmą. Bet paguodos Ambroso 
žvilgsnyje nebuvo ir ponia Nag išsigando. Tačiau pasijuto iš tiesų 
išgirsta. Ponia nusibraukė šlapią panosę. 


— Ko tas vaikas taip Žiūri į mane? Pasakykit mergaitei, kad ji 
į mane taip nežiūrėtų. Man baisu net. 


Ambrosas jau žiojosi kažką sakyti, tačiau prasibrovusi pro tėvą 
Maudė žengė už pekystalio. Tada abiem rankutėmis apkabino 
ponią Nag ir galva įkniubo į jos pilvą. Šitai taip išgąsdino kny- 
gininkę, kad ji impulsyviai stumtelėjo mergytę šalin. Maudė vos 
nepargriuvo, tačiau, pavykus įsitverti kasos stalčiaus, pusiausvy- 
ros neprarado, laikėsi ant kojų ir vis neatitraukė akių nuo mo- 
ters. Plikos Tanios Nag rankos iki pat alkūnių pašiurpo kaip žąsies 
oda, ji jau nebepajėgė atsilaikyti prieš kone paslaptingą tų vai- 
kiškų akių žvilgsnį. Čia ne vaiko akys, šiurpdama pamanė ji. 


— Aš... aš sukrausiu jums tas knygas į džiuto krepšius. Tokius 
gauna tik nuolatiniai pirkėjai. 

— Labai malonu, - atsiliepė Ambrosas ir nepaleisdamas iš 
akių Maudės subloškė knygas į krepšius. 

— Ir man malonu, - ponios Nag balse vėl pasigirdo geležinės 
gaidelės. 

— Tu dar turi užsimokėt! - nenužengus nė trijų žingsnių nuo 
knygyno durų, šovė į galvą Esterai. 

— Estera, aš jau užsimokėjau. Tik dabar tau būtų sunku šitai 
suvokti. Tai, kad mes išklausėme tą vargšę moteriškę, kurios 
šiaip niekas nesiklauso, verta daugiau nei tos kelios knygos. Ir 
jeigu tik ponia Nag turi kiek proto, ji į viską pažvelgs mano 
akimis. Jei ne, ji pateiks sąskaitą, kurios aš niekad neapmokėsiu, 
0j1 galop įduos mane. Deja, ji nėra protinga. Ji įduos. 

— Prie Reino, pas avytes ar eisime? — parūpo Maudei. 

— Taip! - sušuko Estera ir ėmė šokinėti nuo vienos kojos ant 
kitos. 


Fenas užsnūdo, užslinko jau sunkesni debesys. Rusvas Vauxhall 
ką tik asfaltuota gatve beveik be garso slydo Žemyn pro griežtus 
namų fasadus su langinėmis, apgaubtus amžina žalme. 

Leidžiantis į miestą, aplink buvo tylu. Ambrosas atrodė susi- 
mąstęs ir nekalbus. Vis žvilgčiojo į veidrodėlį - jam rūpėjo 
Maudė. 

Tik kai jie galiausiai privažiavo šviesoforą ant Zebediejaus 
kelio kampo. kur tebetriūsė pilkas kaip akmuo policininkas, 
Ambrosas vėl atgavo ūpą ir ėmė trokšti naujų nuotykių. 


— Ei, kokia ten šviesa dega? 

— Raudona! - vienu balsu suspiegė abi mergytės. 

— Bet aš nei kairėje, nei dešinėje nematau nė vieno automo- 
bilio. 


Nepaleisdamas iš akių policininko, jis pervažiavo sankryžą. Sis 
nė nemirktelėjo, nors - Ambrosas būtų galėjęs prisiekti - aiškiai 
matė, kad buvo pažeistos eismo taisyklės. 

— Į galvą netelpa! - ištroškęs kovos nusikvatojo Ambrosas, 
apsuko ratu namų bloką ir lėtai ėmė važiuoti šviesoforo link - šis 
dar švietė žalia šviesa. Kai tik jis paraudo ir kai automobilis vėl 
kirto sankryžą, o policininkas kaip anuokart visai nereagavo, Am- 
brosas sustojo, pavažiavo atbulas ir vėl pervažiavo sankryžą de- 
gant raudonai šviesai. Tada sustojo priešais pat policininko pilvą. 


— Minutėlę atsiprašysiu. Norėčiau su tuo džentelmenu kai 
ką aptarti. 


Jis išlipo ir žengė prie policininko. Nieko nelaukę iš automobilio 
išsirito abi mergytės ir iš abiejų šonų prigludo prie Ambroso. 


— Mielasis! Ar jūs tyčia nepastebėjote, kaip degant raudonai 
šviesai aš pervažiavau sankryžą? 

— Pastebėjau, - minkštu, labai liūdnu balsu atsiliepė polici- 
ninkas. 

— Ir tai nesukėlė jums jokių minčių? 

— Ne. 

— Nagi pagalvokit. 


Policininkas susimąstė. Nusivožė kepurę ir juodomis kaip sagos 
akimis pažvelgė į Ambrosą. Jo veide pūpsojo stambi lyg kriaušė 
nosis, o viršutinės lūpos beveik neturinti burna buvo mažutė ir 
truputėlį persisukusi į kairę. 


— Nagi? - nekantravo Ambrosas. 

— Net labai norėdamas, nieko negaliu pasakyti. 

— Gana! Aš juk provokuoju jėgos struktūrą. O ką ji daro? 
Nieko! 

— Ar jūs nusiramintumėte, jei aš pasakyčiau, kad jūsų provo- 
kacija mane įskaudino? 

— Gal jūs manot, kad aš kvailys? 

— Nemanau, kad jūs kvailys. Bet gal ir klystu. 

Jo žodžiai kelioms akimirkoms sutrikdė Ambrosą. Jis pažvelgė 
į ištįsusį policininką, paskui į didžiules kaip lėkštės jo plaštakas. 


— Kurio galo jūs tapote žandaru? 

— Tai sudėtinga istorija. Tik gal pirma patraukite automobilį 
nuo važiuojamosios kelio dalies. Juk pats girdite. Žmonės jau 
nekantrauja. 


Tikrai, Vauxhall užtvėrus kelią, pamažu ėmė pypinti vis daugiau 
automobilių. 


— Ot ir netrauksiu! - atrėžė Ambrosas. 

— Kaip sau norit. Matot, - policininkas įsiplepėjo ir nenorė- 
damas klausytis nuo kelio sklindančių keiksmų nudelbė savo 
sagas žemyn, - aš esu muzikalus žmogus. Jau mano pavardė 
skamba kaip muzika. Eduardas Floresas. Ar jums neatrodo, 
kad ilgoji balsė o čia skamba labai frigiškai? 

— Tėt, a tėt! Važiuojam prie Reino! 

— Čia jūsų dukrelės? 

— Žavingos panelės. Taigi. Štai. Aš norėjau tapti pianistu. 
Mano senelė visuomet sakydavo: „Vaike, tavo pirštų šaukiasi 
pianinas“. O mano tėvas štai kaip sakydavo: „Tas mano vaikis 
taip ilgai miega. Jis mat ilsisi prieš svaigią karjerą“. Ir aš ėmiau 
mokytis skambinti Teresės konservatorijoje, pas profesorių Vla- 
dislavą Staneką, tikrą Šopeno virtuozą. Ak, žmonės nė nenu- 
jaučia, kokį perlą šito pianisto asmenyje gavo mūsų miestelis, 
O jis, beje, apsigyveno čia vien dėl gryno oro, nes Krokuvoje 
anglių dulkės jį visiškai nukamavo. Aha, štai ką aš norėjau pa- 
sakyti: profesorius mane išmokė pianino pradžiamokslio, bet 
įsigeidė priversti, kad C-dur Invention VBK 772 - da-di-da-di- 
da-di-da-diii - jūs juk žinote, aš skambinčiau kaip Šopeno pre- 
liudą. Šitaip negalima. Nieku gyvu. Štai šitaip mudu ir išsis- 
kyrėme. Kitam mokytojui mano tėvas jau nepanoro mokėti, 
tad tam tikra prasme toliau lavintis aš ėmiau pats... 

Ambrosui atvipo lūpa, o abi mergytės nekantravo ir davėsi ap- 
link jį į abi puses. Pypinimas virto kakofonijos Concerto Grosso, 
lydimas tuščia eiga ūžiančių motorų, rėkavimų ir keiksmų. Vi- 
sam tam užrašyti tikrai būtų nepakakę šiuolaikinės oktavos. 
Policininkas, rodos, nė nesirengė perjungti šviesoforo, ir jis 
nuolat švietė raudonai arba žaliai — čia jau kaip pažiūrėsi. 


— Man rodos, tiems žmonėms baigiasi kantrybė, - jau ketin- 
damas sėstis automobilin, tarė Ambrosas. 

— Jei ir dabar, gerbiamasis, bandysit važiuoti degant raudonai 
šviesai, būsit nubaustas! 


Ir jis atsainiai tęsė pasakojimą apie savo sumautą gyvenimą. 
Eduardas Floresas visiškai nejuto atstumo. Jei koks klausimas 
ar posakis jam atrodydavo itin svarbus, jis taip palenkdavo savo 
galvą prie Ambroso veido, kad susidurdavo jų nosys. 

Jis mat dar nebuvo palaidojęs svajonės vieną gražią dieną 
užkopti į sceną. Tai kas, kad jam jau trisdešimt penkeri. Jį mat 
įkvėpęs ne vienas vėlai atsiskleidusio talento pavyzdys. Pianinui, 
girdi, reikia širdies, o ne rankų brandos. Jis dar pasirodysiąs — 
ir ne tokioje jau tolimoje ateityje! - Anenmarkto koncertų sa- 
lėje. Muzikai neabejinga visuomenė išgirsianti jį ten skambinant 
Capriccio iškeliaujant mylimiausiam broliui, VBK 992. Šitą įstabų 
kūrinį, kurį Bachas kūręs būdamas vos devyniolikos metų, jis 
mokąsis skambinti jau du dešimtmečius. Po pusvalandį kasdien, 
o šeštadieniais ištisą valandą. Savaime suprantama, jis skambi- 
nąs iš atminties, kebliau esą tik su Fuga all' imitazione della 
cornetta di postiglione* . Fraką jis jau seniai turįs, jis ir šiaip muzi- 
kuojąs tik su fraku rr... 

Čia trūko Ambroso kantrybė, jis čiupo mergytes, įstūmė jas į 
automobilį, įsėdo pats ir nurūko. 

Eduardas Floresas išsitraukė savo bloknotą, aiškia rašysena, 


* Fuga, imituojanti paštininko trimitą (it. ). 

liežuvio galiuką prispaudęs prie viršutinės lūpos, užsirašė auto- 
mobilio numerį ir baigęs dukart pabraukė žodžius - Keturiskart 
pervažiuota sankryža degant raudonai šviesai, tyčia. Tuomet priėjo 
ir perjungė šviesoforą. 


— Na, ir ką, vaikai, galvoti apie tokį Žmogų? — garsiai svarstė 
Ambrosas, nuo automobilio degiklio užsirūkęs paskutinę pa- 
kutyje sužvejotą cigaretę. Ir nelaukdamas grįžtelėjo atgal - mer- 
gytės žaidė žaidimą nutraukti nykštį. 

Jis pasuko užmiestin pro Kotrynos stadioną Kankinių kvar- 
tale, kuris šitaip buvo pavadintas todėl, kad čia kone kiekvie- 
nam žingsny kitados buvo pralietas brangus krikščionių krau- 
jas. Čia jau baigėsi Mato gatvė. Vis mažiau gyvenamųjų namų, 
vis dažnesni gamyklų korpusai. 

Bauermeisteriui teko stabtelėti, nes kelio dešinėje triūsė astfal- 
tuotojai. Iki pusei išsirengę, įdegę vyrai kuokštėtais antakiais ir 
dygiais barzdaplaukiais sukosi prie didžiulės neveikiančios as- 
falto mašinos. 

"Tais metais Jakobsrote ir jo apylinkėse apskritai buvo daug 
kas tobulinama, formuojamos terasos, planuojama, lyginama 
ir asfaltuojama. Kelių tiesimo euforija savo kulminaciją pasiekė 
aštuntojo dešimtmečio pradžioje. Nutarus, kad trasos nusėdę, 
žaibo greitumu buvo tiesiama Reintalio autostrada ir keliai ga- 
lop pasidarė panašūs į milžinišką gruoblėtą skalbimo lentą. Tuo- 
met burmistrui į galvą atėjo idėja: kad magistralė ir toliau šautų 
tiesi kaip styga, jis nutarė išsprogdinti dalį ramiai dunksančios 
šventojo Ulricho galvos. Beje, dėl šito sprendimo miestas trum- 
pam išgarsėjo visame pasaulyje. Specialioji architektūros perio- 
dika kalvos suniokojimą pavadino didžiausiąja 1971 metų 
pasaulio statybų nuodėme. Įvykis įaudrino šalies bei užsienio 
spaudą, o burmistras kiekviename interviu kartojo, kad tik išju- 
dinus kalvą buvę imanoma atrasti ir dienos švieson iškelti ne- 
įkainojamus bronzos amžiaus įnagius. 

Ši istorija visiškai neketina vėl leistis pasakoti apie Ekremą 
Ilmazą, tai yra apie tą patį turką, kuris prieš virtinę metų vos 
nenumirė iš bado Maienfeldo areštinėje: Tai tik paprasčiausias 
gyvenimiškas atsitiktinumas, paties gyvenimo keistenybė. 


— Kiek dar visa tai truks? — riktelėjo Ambrosas vienam juo- 
daplaukiui svetimšaliui, stoiškai rūkančiam greta pilnų asfalto 
dervos karučių. 

— Ąš? 

— Taip, jūs? Ar ilgai reikės stovėti? 

— Klausti šefas. Aš stumti karučiai. 

— Gal pavaišintumėte cigarete? 

— Tu pirmas, kuris man sakyti jūs. 

— Ugnies? 

— Darbas šūdas, šefas šūdas. Namai gerai. 

— Iš kur jūs? 

— Turkas. 

— O iš kurios ten vietovės? 

— Kapadocija. Kaimas ant kalnas. 

— Kodėl palikot savo namus? 

— Vyriausybė šūdas. Aš statyti namai ant kalnas. Bet kalnas 
užgiūti namai. Sunkus gyvenimas. Badauti. Beveik. 

— Buvot politiškai persekiojamas? 

— Politika ne. Badauti čia, sušiktas Šveicarija. Ilga, ilga istorija. 


Jam už nugaros stovėjęs vyras mostelėjo žalsvai švytinčiu sky- 
deliu. . 


— Na, atrodo, kelias jau laisvas. Tai iki. Ir dėkui už cigaretę. 


Ambrosas įjungė pavarą ir nudardėjo per skaldą, o asfaltuotojas 
Ekremas Ilmazas čiupo savo karučius. 

Kai jie privažiavo Reino pylimą ir išlipo iš mašinos, buvo jau 
atvėsę. Fenas jau suvisai nurimo ir pilki debesys tars: monumen- 
talios ledo lytys plaukė tolyn virš Gulinčio popiežiaus. 

— Ei, tuojau ims lyti! - sušuko Ambrosas. 


Bet mergytėms jis jau buvo tuščia vieta, o gal nė tiek. Nes suža- 
liavusiu, nuo potvynių saugančiu pylimu jiedvi jau leidosi į upės 
slėnį, kur skurdžią žolę rupšnojo avių banda. Jos šūkavo, kva- 
tojo matydamos, kaip sprunka nuo jų persigandusios avys, jos 
ėmė vaikytis viena kitą ir pačios atrodė nelyginant du maži ėriu- 
kai. Gausybės avių mekenimas kilo į lietaus pritvinkusią padan- 
gę, lydimas sodraus aukštos įtampos laidų gaudimo. "Toji linija 
su aukštais stulpais ir plačiai išsiskėtusiais skersiniais milžino 
žingsniais Churfirsteno kryptimi keliavo per slėnį. 

Bauermeisteris, neretai pats tik didelis vaikas, lengvai užsi- 
krečiantis dūkimu ir siautuliu, šūkavo, mojuodamas rankomis 
ritosi nuo pylimo, pasileido prie mergaičių, nustvėręs Esterą 
sviedė ją į viršų, tada, pasivijęs Maudę, svaidė į orą ir ją, vertėsi 
kūlio pats. 


— Ką gali oreigis?! — jis užriko taip garsiai, kad net užsikosėjo. 
— Vaikščioti padangėmis! Padangėmis!!! — šokinėdama 
krykštė Estera. - Pagauk mane, pagauk mane! 


Aplink Ambrosą šmirinėjo jos rusva pažo galvutė. Jis leido Es- 
terai kiek atsiplėšti, tada riaumodamas kaip liūtas ėmė vytis. 
Jie vis tolo, darėsi mažesni, kol galop pavirto nykštukais. Balsai 
nutyko. Tik monotoniškai gaudė laidai. Ir kartkartėmis girdėjosi 
erzinantis bliovimas. 

O Maudė liko stovėti. Ilgai žvelgė jiems iš paskos, norėjo 
vytis. Bet neįstengė. Plačiai statydamas kojas, prisiartino smalsus 
eriukas; nusisukęs vėl ėmė rupšnoti žolę. 

Maudė įsispoksojo į tuštumą. Virpėjo stambios, minkštos jos 
lūpos, trūkčiojo akių obuoliai, ribuliavo žali kaip jūra vyzdžiai. 
Vėjas taršė jos šviesrudžius, mentes siekiančius plaukus. 

Tik šit visai netikėtai tas beveik nekalbantis vaikas ūmai pra- 
bilo. Ir taip greitai, kad šitokį kalbos tempą būtų buvę sunku 
išlaikyti netgi įgudusiam kalbos virtuozui. 

— „.verkėmamairgarsiairypavoojispuošėsipuošėsiirpuošėsinuo- 
rytoikivakaropuošėsimielaponialapemesjuknorimebūtidraugais- 
pasakėsparnusplačiaiišskleidęsgaigaliukasmesturėjomečiaparduo- 
tuvęlatūrasaprengiavyruskąjūsčiaveikiatekadangiašnesiruošiu- 
mokėtiašbentpagelbėsiujumskokiejūspašėlęknygiaijūslabaitiesmukas- 
ponebauermeisteritasmanovaikistaipilgaimiegajisilsisipriešsvaigią- 
karjerąda-di-da-di-da-di-da-diiitenmuzikaineabejingavisuo- 
menėklausysismanęs-capriccioiškeliaujantmylimiausiambroliui- 
vbk992sušiktasšveicarijakitojepusėje... 


Kol Maudė šitaip kraupiai šnekėjo, jai pasirodė, kad plokščia 
pieva išsigaubė, o paskui įdubo. Tuo pat metu dangus atrodė 
iškilas. Į jos akiratį tarsi gigantiškos sniego baltumo iltys įsirėžė 
kairėje ir dešinėje stūksantys kalnai. Virš horizonto švilpė debe- 
sys, O jis čia sutemdavo, čia vėl nusigiedrydavo. Danguje pražys- 
davo įvairiaspalviai šviesos pluoštai, pradingdavo ir vėlei sušvis- 
davo. Tuomet nematomos rankos pasijuto pakylėta, paguldyta 
ant šono ir per nykštį plevenanti virš pilkos putojančios Reino 
pievos. Vos per plauką Žemiau, ir jos veidas būtų buvęs su- 
draskytas į skutus. 


— Maude! Maude! Leiskis pas mus! - švokštė Ambrosas, nes 
šėlimas iš jo, užkietėjusio rūkaliaus, atėmė paskutines jėgas. 

— Aš negaliu greičiau, tėti! 

— Betgi tu visai neini! | 

— Kaipgi, aš einu! Tėti! Tėti! Aš negaliu greičiau bėgti! 

— "Tau tik reikia pasinaudoti savo kojomis! - kvatojosi 
Bauermeisteris. 

— Aš juk lekiu! - apimta nevilties šaukė Maudė ir sulenkusi 
ranką užsidengė veidą. 


Tada Ambrosas sunerimo, jo žvilgsnis užaštrėjo, ir jis pasileido 
prie mergaitės. 

— Maudėe, kas nutiko? 


Jis pakėlė virpantį jos kūnelį nuo žemės, pabučiavo ją į kaktą ir 
savo karšta tvaksinčia plaštaka prilaikė jos galvutę. Pabučiavęs 
Maudę ir į lūpas, persigando pajutęs jos seilių skonį. Atrodė, 
tarsi jis būtų gurkštelėjęs jūros vandens. 


— Viskas gerai, vaikuti. Viskas gerai. Tėtis su tavimi. 
— Ambrosai, žiūrėk! - tik dabar atstraksėjusi sušuko Estera. — 
Eriukas! Jis negyvas. 


Žmogelio su Džono Lenono akiniais viduje viskas sustingo. Jis 
nebeįstengė suvokti, kas čia darosi. Tebegirdėjo vien gaudimą. 
Monotonišką, duslų aukštosios įtampos laidų gaudimą stulpuo- 
se. Debesys pagaliau prapliupo. 


Gruodžio trečiąją Ambrosas Bauermeisteris turėjo išeiti. Kito 
pasirinkimo jis neturėjo. Amrei ir Margo susimokė prieš jį. Gra- 
sino jam net policija. Jis visai nenorėjo, kad būtų iki to prieita. 
Egmontas Nigas, bičiulis ir Maudės krikštatėvis, parūpino jam — 
tiesa, ne be apgaulės - savaitę truksiančią jubiliejinę išvyką į 
Ispaniją - jomis 7a/ apdovanodavo tokius savo skaitytojus, kurie 
laikraštį prenumeravo keturiasdešimt penkerius metus. 

Jis viską paliko. Drabužius, knygas, plokšteles, rankinį laik- 
rodį — viską. Pasiemė tik senuosius raginiais rėmeliais akinius, 
kuriuos aptiko rausdamasis po sekreterą ir ieškodamas kelionės 
paso bei kitų dokumentų. 

Ambrosas Bauermeisteris, kurio tikslas buvo niekad neimti 
į rankas pinigų, Raudonąją vilą apleido ankstų rytą, dar nė 
neprašvitus. Išėjo tarsi vagis. Jis nenorėjo matyti Maudės, o 
Amrei-jo, ką ir kalbėti apie Margo. Tačiau kai pravėrė didžiuo-. 
sius kalto metalo vartus, prie jo atskubėjo apsitūlojusi moteris — 
su pirštinėmis, pastatyta apykakle, bebro kailio kepure ir tam- 
siais akiniais. Jis iškart pažino Inesą. Ji apkabino Ambrosą ir 

pravirko. O šis, kad ir sunkiai tramdydamas ašaras, pasakė, jog 
visur kur reikią įžvelgti ir gerąją pusę. Dabar, girdi, pagaliau 
išsipildysianti didžioji jo studentiška svajonė - jis vykstąs į Mad- 
ridą, kur galų gale pamatys Rodžerio van der Veideno Nuėmi- 


mo nuo kryžiaus originalą. 


Žemė įšąla iki devyniolikos laipsnių. Žmonių akys pasidaro kaip 
lapių, o šaltis didina speiguotą jų esybę. Kalėdos praėjo, vitrinų 
lėlės pasipuošusios puotos kostiumais ir smokingais, o palangės 
nubarstytos konfeti. Dviejų mėnulių aikštėje tamsiai mėlynais 
kombinezonais vilkintys vyrai nuo pakylų nukabinėja kalėdines 
girliandas. Temsta labai anksti, jau ketvirtą popiet įsižiebia mies- 
to Žiburiai. 

Iki pat aštuntojo dešimtmečio pabaigos žiemos vidurnakčiai 
Jakobsroto gatvelėse priklausė vien katėms. Naktį čia neuž- 
klysdavo nė vienas žmogus. Bet kai atėjo mada vakarieniauti 
ne namie, gatvėse žmonės ėmė šmirinėti ir sutemus. 

Iš kažkur grįždama kvatojasi mergina ir jos juokas šildo namų 
sienas. Arba kalendami dantimis bučiuojasi du įsimylėjėliai. Tai 
jau pažanga ir naujosios dekados ženklai. 

Žmonės eina iš namų. Eina vakarieniauti pas italus, pas grai- 
kus, pas kinus. Jau keli mėnesiai Pilypo gatvėje uoliai sukasi 
indas. Bet jis čia šovė prošal. Reintalio Žmogus prie naujovių 
pratinasi pamaži. Tam indui gerai patarta - reikia išnaudoti 
priežodžiu virtusią savo kantrybę, žinoma, su sąlyga, kad tą patį 
padarys ir bankas. 

Taip griuvo šimtametė nuostata. Svetur reintalietis niekad. 
nevakarieniaudavo. Jo mentalitetui tai buvo lygiai taip pat sve- 
tima kaip, pavyzdžiui, akimirksniu su kuo nors susidraugauti 
arba spontaniškai ką nors apkabinti. 


Jė 


50) 


„MdUp, 
rš 
2 


Kai susitinkant ir atsisveikinant pakštelėjimas į žandą pasi- 
daro en vogue“ — jau tuomet žiūrėta priekin — jis ima slėgti. 
Reintalietis iškaista kaip aguonžiedis ir po ištvertos švelnybės 
slapčia primena, kad, tiesą sakant, toksai seilėjimasis esąs kvai- 
lystė. 

Ne, valgant žiūrėti visiškai svetimiems Žmonėms į dantis ir 
dar klausytis užstalės paistalų vyresniajai kartai atrodė kančia. 
Ausis turi kiekvienas šapelis, tvirtina viena Jakobsroto patarlių. 
Jaunimas pakantesnis. Ypač tie iš Vienos ar Insbruko parva- 
žiavę studentai, kurie pagaliau užbaigę studijas vėl sukasi lizde- 
lius gimtinėje. 


Vieną tokį sibirietišką vakarą Gallo Nero restoranas tviska švie- 
somis ir pilnas lankytojų. Išsitęsusi kaip valgyklos salė, ši sici- 
liečiui Otelui Gueriui priklausanti užeiga tiesiog traška per siū- 
les. Gueris apskritai buvo pirmasis užsienietis, atidaręs resto- 
raną Jakobsrote. Štai kas galėtų anam Pilypo gatvėje vargstan- 
čiam indui papasakoti ištisą romaną apie tai, kiek išmonės ir 
gudrumo iš pradžių prisireikė jį išlaikyti. Dvejus metus šitaip. 

Gueris yra neapsakomai linksmos prigimties žmogus. Nedi- 
dukas, bet stambus kaip bulius, toks su smailiu pilvuku. Sicilijos 
piemuo su juodais it smala, amžinai sulipusiais trumpais plau- 
kais ir tarsi peiliu įrėžtomis raukšlėmis kaktoje. Tikra priešin- 
gybė tam, be kurio Guerio neįmanoma įsivaizduoti - savo ilga- 
plaukiam bobteiliui su uodegos bige, kuriam per tuos plaukus 
net akių nematyti. Bipas visuomet ten, kur Gueris - mielas 
sutvėrimas, neatskiriama užeigos inventoriaus dalis. 

Net esant didžiausiai kamšačiai jiedu suranda vietelę įsisprau- 
dusiam vidun svečiui. O jeigu jau visai nieko neįmanoma 
padaryt ir žmogui tenka laukti, kol atsiras laisva kėdė, šūktelėjęs 
Madonna! italas pats atveda tokį prie baro, kur visas pelnas 
eina namams. Beje, tai ir yra Guerio sėkmės receptas. 


* Madingas (pranc.). 

Ilgus metus tyrinėjęs reintalietį, jis suprato, kad su juo reikia 
suartėti. Kad jį dera paguosti apėmus manieringam bejėgišku- 
mui ir dovanoti kokį mažmožį, nors jis visiškai nebūtų to nusi- 
pelnęs. Aperityvas pateikiamas restorano sąskaita, 0 svečiui juk 
ar ne tas pat, kad į prašmatnius markinių vynų butelius supils- 
tytas fuzelis ar maišalas. Nesibaigiantys meilikavimai atbukina 
skonio receptorius. 

Esama dar vienos priežasties, dėl kurios šis restoranas taip 
smagiai ūžia. Gueris, beje, jos nežino, netgi nenujaučia. Tai tie- 
siog vaiduokliškas interjero kičas. 

Ši orgija prasideda jau įeinant. Durys apipintos nežmoniškai 
šventiška, iš dirbtinių eglišakių ir tekstilės gaminių sumeistruota 
girlianda, apkabinėta angeliukais, Kalėdų žvaigždėmis, meškiu- 
kais, plastikiniais varvekliais ir mažyčiais dovanų paketėliais. 
Gueriui vis dar Kalėdos, o girlianda kabos iki Marijos procesijos 
su žibintais, taigi iki vasario antrosios. Tik tuomet šiam kata- 
niečiui baigiasi palaimintasis metas. Vos tik svečias įžengia ir 
uždaro duris, akimoju atsiduria vasaroje. Jį pasitinka žydinčių 
saulėgrąžų vėriniai iš medžiagos su švelniausiais dirbtiniais Žied- 
lapiais, kairėje ir dešinėje siūbuoja jų girliandos. Svečiui mirk- 
čioja nišoje pastatytos Lurdo Madonos kryžiaus spinduliai — sveiki 
atvykę! Lubomis mirguliuodamos laksto šviesų grandinės, visai 
kaip sudėtingiausiame kosminio valdymo centre Kanaveralo 
kyšulyje. Sienos nukabinėtos line įspaustais saulėtekiais bei 
saulėlydžiais, ten kabo ir vaiko portretas - Berniukas mortyros 
vežime - kupinas švelniausios poezijos ir harmoningos ramybės. 
Iki krūtinės sienos apkaltos faneruotomis konsolėmis, ne, tikrai, 
čia pakanka vietos viskam, kas tik džiugina Guerio širdį. 

Štai mažytės žalvarinės žardinjerės su dirbtinėmis gerani- 
jomis, keturių dalių serija - smagūs slidininkai su mėlynomis 
kepuraitėmis ant slidžių, Venecijos gondolos, lėkštės su Džeim- 
so Deno, Džiuzepės Verdžio, popiežiaus Jono Pauliaus II ir I 
atvaizdais (Gueris yra Pauliaus I nunuodijimo versijos šalinin- 
kas). Kur tik pažvelgsi, niekučiai, papuošaliukai. Bet štai ir šios 

orgijos viršūnė — tarp virtuvės ir svečių menės švytuojantys 
saliūno varteliai. 

Toliau - tikrosios Guerio tėvynės kampelis - sieninė šeimos 
galerija kairėje, šalia įėjimo. Galybė nuotraukų medį imituo- 
jančiuose plastmasės rėmeliuose. Guerio broliai, seserys, sūnė- 
nai, pusseserės, tetos ir visi kiti jam reikšmingi veidai. Pačiame 
viduryje, prašmatniuose sidabro rėmuose kabo Džoja, jo mam- 
ma. Fotografuota saulėlydžio fone. Rožinis veidas, taškuota be- 
rankovė prijuostė, iš kurios tarsi dešros verčiasi rankos. Dešinio- 
ji liemenėlės petneša nusmukusi. 

Tai Džoja davė jam galią ištverti Reintalio žiemą. Savo 
saulėlydžio šypsena ji šildo sūnaus sielą rūsčioje Austrijoje. 

Šiandien stalai sustumti į ilgą sudėtingą eilę. Kažkurios firmos 
šventė pačiame įkarštyje. Glotniai nusiskutę vyrai su atsmauk- 
tomis ant kaktų popierinėmis nosimis šurmuliuoja ir kelia taures 
į raudonomis bei žaliomis blizgančios folijos skrybėlaitėmis pasi- 
puošusių moterų sveikatą. Čia sėdi vėduoklę pusmėnuliu ban- 
danti paversti Karmen, tik jai nesiseka. Dar rūmų freilina ir 
Džani Džoplin. Šiandien Užgavėnės. 

Restorano durys atsilapoja ir vidun suguža būrelis jaunyvų 
pažiūrėti Žmonių - atrodo, viena šeimyna. Loja Bipas. Gueris 
skuba jų pasitikti ir pakiliai sveikinasi. 


— Buona sera, senjora Mangold! 


Jis tupteli ir nulydi svečius prie stalo pasienyje po įrėminta savo 
gentimi. Ant stalo pastatyta lenčiukė su klaida žodyje rezervota 
ir patiestomis medžiaginėmis servetėlėmis. Čia Gueris apdairus: 
žmonėms, kurie mėgsta gerai pavalgyti, jis duoda nurodymą 
padėti medžiagines. Picų ir makaronų mėgėjams pakanka Dog- 
ro markės popierinių. Vietos Gallo Nero rezervuojamos retai. 
Iki šiol čia dar niekas neliko už durų. Tačiau Margo neketina 
lūkuriuoti ir užsisako stalą prieš dvi dienas. Gueriui tai daro 
milžinišką įspūdį, todėl ir tas tūpsnis. Suvokti jis šito neįstengia. 

Raulis, nedidukas padavėjas, vos pavelka damų kailinius. Už 
stalo sėdasi Margo, Amrei ir Inesa. Ir vaikai - Maudė bei Estera. 
Kaip peržiem pasikeitusi pusdevintų metukų Estera! Teisybė, 
ji dar vis tiek vaikas. Tačiau gestai, mimika ir akučių blėstelėjimai 
liudija, kad jau šį tą nusituokia. Ji darosi femina. Lengvabūdė 
ir koketuojanti. Tuo tarpu Maudė tokia, kokia yra. Jokių pas- 
tebimų ženklų apie pastangas tapti moterimi. Vis dar tokia pat 
mažakalbė. Glosto susivėlusią Bipo pasmakrę. 

Amrei surišusi Maudei plaukus. Lygiai taip, kaip pati rišdavos 
juos vaikystėje į kuodą. Bauermeisteriui išėjus, nieko nelaukusi 
ji susigrąžino motinos mergautinę pavardę. Ji 1 Maudė dabar 
vadinasi Latūr, mokykloje mergaitei tai kelia šiek tiek nepato- 
gumų. Tėvai dar neišsiskyrę, juridiškai pavardė neteisėta, bet 
Amrei nieko nenori girdėti. Per daug įtūžio, o liūdesio metas 
dar neatėjęs. 

Prie stalo su atskleista odine kortele atskubėjęs Haraldas 
niurna, kad vietos stovėjimo aikštelėse vis mažėja, o automobilių 
vis gausėja. Gueris vėl jau čia, padeda jam nusivilkti striukę. 
Haraldas neprieštarauja. Bet prieš sėdantis jį suima piktumas. 
Jis persisveria per stalą ir stumteli Džojos fotografiją. Dabar ši 
kybo jau kreivai. Rausvas, pienišku pūkeliu aptrauktas Haraldo 
veidas atsigręžia į Guerį ir šypso. Tuomet Haraldas atsisėda ir 
trina sustirusias rankas. Apstulbusio siciliečio rudos kaip stirnos 
akys staiga pasidaro vaikiškos. Maudė tai mato, jai truputėlį 
skaudu. Gueris suima save į rankas ir pataiso mamma, kad ši 
kabėtų tiesiai. 

Kas gi tasai Haraldas, kuris, visur pristatomas Inesos įbroliu, 
lig šiol lyg šešėlis velkasi per šią istoriją? 

Jis, kaip ir Inesa, priklauso Rombachų tekstilės fabrikantų 
dinastijai, kuri, žlugus Latūrams, Jakobsrote iškilo į pirmąją 
vietą. Kadangi giminė nebesitiki susilaukti vyriškos lyties įpė- 
dinių, Rombachų verslą kada nors užvaldys jis, Inesos įbrolis. 
Tačiau Haraldas studijuoja ne pramonės ekonomiką, o teo- 
logiją. Buvo susidėjęs su Insbruko jėzuitais, bet netrukus nuo 

jų atsižegnojo. Dykūnas, važinėjantis baltu 1955 metų Ford 
Thunderbird ir gyvenantis įtėvio viloje, Elraine Nr. 4. Religiniais 
klausimais su šiuo ištįsusiu, gerai atrodančiu ir pažiūrėti simpa- 
tingu vyriškiu jo draugai vengia diskutuoti. Nes, vos pradėjus, 
jos šviespilkės į migdolus panašios akys staiga ima fanatiškai 
spindėti. Haraldas paslaptingas Žmogus. Slaptas jo tikslas — 
išlikti skaisčiam visą gyvenimą. Ir jis kaži ko ieško. Kažko, ko 
kadaise neteko gyvenimo keliuose. Jis ieško savo širdies pla- 
kimo. 

Amrei pakelia akis nuo valgiaraščio. Išsirinko tortellini in 
brodo* ir mažą porciją graikiškų salotų. Ji nėra išalkusi. Apveda 
akimis restoraną, žvilgsniu: kliudžius krosnį, susiduria su picų 
kepėjų vyzdžiais, ir iš šių matyti, kad moteris yra geidžiama. 
Bet gal tuos vaikius vilioja Inesa? Jos žvilgsnis nuslysta Užga- 
vėnių stalu ir susitinka su Leo akimis, kurios iškart virsta Džani 
Džoplin žvilgsniu. 

Taip, čia tas pats Leo, priesaiką sulaužęs mokesčių patarėjas 
ir vedutų tapytojas. Tėvo kortų bičiulis, kurį Margo išgrūdo iš 
namų už tą istoriją su lankstinuku. Pamenat: Atjaučiame Jus ir 
sveikiname Jūsų liūdesį. Šitiek vandens nutekėjo. Amrei spusteli 
Margo ranką ir parodo Leo. Žvilgsniu atsakiusi — aš-tai-jau- 
pa-ste-bė-jau — Margo toliau sklaido valgiaraštį. 

Norom nenorom Amrei dar kartą žvilgteli į Egmontą Nigą, 
sėdintį už stalo kiek žemėliau. Jai stačiai į galvą netelpa. Juk jis 
Maudės krikštatėvis. Argi galima būti tokiam bekompromi- 
siam? | 

Nigas sėdi prie savo nuolatinio stalo, iš kur labai patogu 
stebėti visą restoraną. Gueris diskretiškai pastatęs jam kėdę be 
ranktūrių. Trigubai sutvirtintą jos sėdynės ir kojų konstrukciją 
jis dar suvaržė geležiniais kampais, nes kartą vos jau neatsitiko 
nelaimė - prisėdus šiam lašinių kalnui, kėdė trakštelėjo kaip 
degtukas. 


* Koldūnai su sultiniu (it). 

Dabar ponas kritikas šliurpia austrės, nors per tuos metus 
drebutienos jų geldelėse nė kiek nepadaugėjo. Šliurpia jas, at- 
mindamas Ambrosą Bauermeisterį (jo Nigui išties stinga) ir 
ramiai skaito savo paties prirašytą Ta/ skiltį. Nigas tiesiog negali 
atsistebėti savo proto aštrumu. Dar kartą permeta akimis skiltį 
ir ši pasirodo jam dar puikesnė. Kolegoms iš redakcijos jis mielai 
pasakojasi, kad kai sėdąs prie rašomosios mašinėlės, tai ne jis 
pats rašąs, bet jo pirštus, galima sakyti, vedžiojanti kažkokia jėga. 
Jie gali ramutėliausiai patikėti - juos vedžiojąs Dievas. Kolegos 
už jo nugaros ima tuomet krizenti, bet ne todėl, kad būtų be- 
dieviai, o tik regėdami virtos dešros storumo Nigo pirštus. 

Ir jam tie metai praslinko ne be kančios. Iš esmės būdamas 
gyvenimui aistringas Žmogus, jautrus, geranoriškas ir linkęs tikė- 
ti pasaulio gėriu, ilgainiui jis mažiau ėmė pasitikėti žmonėmis. 
Kultūros dalykais besidomintiems skaitytojams - tokių juk visai 
nedaug - ėmė kristi į akį, kad nuskurdo jo straipsnių, skilčių 
bei vernisažų aprašymų kalba, kad jis ėmė darytis neteisingas, 
o kartais net skaudžiai žeisti. Jo siela tapo užnuodyta ir pritvin- 
kusi pūlių. Dėl to pradėjo rastis netikri draugai ir baikštūs prie- 
šai. Ir šia galia jis mėgaujasi nelyginant liliputinės valstybės 
kunigaikštukas. O iš tikrųjų, pats sau nedrįsdamas prisipažinti, 
kenčia nuo vienišybės. Iš redakcijos parėjęs į savo mažytį butuką 
Simono gatvėje ir klausydamasis Karolos King atliekamos 
You've Got a Friend“, jis nebeįstengia pravirkti. Neįstengia ir 
užmigti. Vilkėdamas vienais trumparankoviais marškinėliais, 
gulasi ant Oksfordo žalumo dirbtine oda aptrauktos sofos ir 
onanizuojasi, svajodamas pagaliau išsikrauti su moterimi. Dabar 
jam keturiasdešimt treji. 

Latūrų ir Rombachų stalą aptarnauja pats Gueris. Pradžioje 
tik sriubos ir mažytės salotų porcijos. Jis šnairuoja į išlankstomas 
medžiagines servetėlės ir šypsodamas išspaudžia - Buon appe- 
tito! 


* Tu turi draugą (angl.). 

Maudės rankos drėgnos nuo prakaito, prakaitu blizga ir jos 
kakta. Inesa, Margo ir Amrei juokiasi, tai ji dar suvokia. Ha- 
raldas valgo, ir tai ji suvokia. Jos žvilgsnis ledėja pažvelgus į 
salotinę. Trupintas avies sūris virsta aisbergais, kuriuos ji matė 
televizijos filme apie ruonius. O pomidoro griežinėlis - saule. 
Krapai, petražolės ir mėtos - šakų raizginiais ir medžių kamie- 
nais. Svogūno skridinys - Mėnuliu. Iš jos rankos išslysta šakutė. 
Jinai ją tučtuojau nutveria ir mėšlungiškai iš visų jėgų sugniau- 
žia. Kad Maudei kažkas darosi, pastebi tik Estera. Jai ūmai 
sušvinta ana rudens popietė prie Reino. 

Kitame Gallo Nero gale, kur nuolat dvelkia orą gaivinan- 
čiomis pisuarų kaladėlėmis, prie tualeto durų prietėmy sėdi du 
vyrai. Prie stalo, kur dėl suprantamų priežasčių niekas nenori 
sėstis, tačiau tai pati diskretiškiausia vietelė visame restorane. 
Vienas, su panašia į kriaušę nosimi ir didžiulėmis plaštakomis, 
vulgariai nesilaikydamas atstumo, savo srėbtuvę kiša prie kokių 
dvidešimties metų jaunuolio veido, kuris savo vešlius juodus 
plaukus susirišęs į arklio uodegą. Kriaušianosis čia stačiai bado 
savo kriauše neskustą jaunuolio fizionomiją, čia atsitraukia, kad 
ir vėl prisiartintų. Birte byra skaičių virtinės, nuolat girdėti san- 
trumpa VBK*. Policininkas Eduardas Floresas, nevykėlis Bacho 
atlikėjas, susirado naują auką. Jis, pramintas VBK, aistringai 
stengiasi pakerėti juodaplaukį. O tasai įsispoksojęs į moterį 
tamsiai mėlynu megztiniu - į Amrei. Sustingęs žvilgsnis, išspro- 
gusios akys ir slyvos didumo Adomo obuolys liudija pernelyg 
aktyvią skydliaukės veiklą. VBK tą jaunikaitį vadina vardu. 


— Prakeiktas mordentas** tarp ketvirtojo ir penktojo piršto, Bo- 
žė. Kankinuosi kaip pamišęs. Neišeina. Tie suknisti išraitymai. Bet 
vienądien ašvis tiek sugrosiu Capriccio VBK 992. Užkopsiu įsceną 


* VBK - Visi Bacho kūriniai (vert. past.). 
** Greitas garso perėjimas į viršutinę arba apatinę sekundą ir sugrįžimas atgal 


(vert. past. ). 

ir tarsiu: „Šį vakarą turiu garbės jums atlikti Capriccio iškeliau- 
jant mylimiausiam broliui... Ei tu, ar girdi, ką sakau? 

Božė negirdi. Jis ryte ryja Amrei, nors iš tikrųjų visiškai neryja. 

Prieš šiuodu ponus sėdintis vyras pačiame jėgų žydėjime žūtbūt 
stengiasi pavalgydinti savo mažvaikį. Prikiša lėkštę ir vaikutis 
pirštukais tapnoja risotto casareccio*. Vyriškis nenorom juokiasi 
ir drėgnai kosti. Vaiką išgąsdina spindintis jo dantų auksas, ir ma- 
žylis ima bliauti. Konstantinas Iziumovas sodinasi jį ant kelių ir 
švelniai guodžia. Jakobsroto vaikinas paliko buvusį Pravdos spor- 
to žurnalistą ir dabartinį 7a/ Rytų apžvalgininką. Pernelyg skir- 
tingos pasirodė rusiška ir reintalietiška sielos. Tas mažvaikis — 
vienos Iziumovo draugės sūnus. 

Iziumovas krūpteli, tarsi jam ant peties kas būtų uždėjęs 
ranką. Bet jokios rankos nėra. Ir keista: jo žvilgsnis intuityviai 
nukrypsta į rudakuodę mergytę, kuri sunėrusi rankas už galvos, 
tiesi it žvakė, sustingusi sėdi kažkur tolimame žemutinės salės 
gale. Iziumovas staiga prisimena 1970 metų gegužės penkioliktą 
dieną Maskvoje nusižudžiusią savo seserį. Tiesiog keista: kai 
atsidūrė čia, apie Sonią niekad nepagalvodavo. 


— Prašau sėstis kaip Žmogus ir valgyt salotas! - graso Amrei. 
— Vaikas baltas kaip lavonas, - susirūpina Margo. 
— Ko giją taip pila prakaitas? - klausia Inesa. 


"Tuomet ši mergytė su šviesrudžiu kuodu, plačia burna ir straz- 
danų nusėtu veiduku paleidžia sunertas už galvos rankas, atsi- 
gręžia į Amrei, suima savo motinos galvą taip, kaip dar niekad 
nebuvo jos suėmusi, prispaudžia prie savęs ir suklinka. Nuo 
motinos skruostų jos rankos nuslysta ant Inesos. Virpčioja lėkš- 
tės su sriuba ir salotomis. Maudės rankos lekia prie Inesos 
krūtų. Sėdintys šalia nuščiūva. Persigandusi Inesa bloškia Mau- 
dės rankas šalin. Inesa išvysta jos jūros žalumo akis ir jai užgniau- 
žia kvapą. Tai ne Maudės akys. 


* Ryžiai su sūriu (it. ). 

Dabar Maudė užgriūva Margo. Susitrenkia jų veidai. Margo 
ima gaudyti orą, stengiasi išsisukti, sugriebusi bando nuraminti 
vaiką. Maudė tačiau išsprūsta, puola prie Haraldo, įsivelia į jo 
plaukus, pirštais kabinasi į jo ausis, lūpomis įsisiurbia į šiurkščias 
jo lūpas. Tokio bučinio Haraldas dar niekad nėra patyręs. Net 
motina jo taip nebučiuodavo. 

Umai prapliumpa lyti. Maudė tai junta. Ji mato tai. Monetos 
didumo lašai tyška į salotlapius. Juos sugeria staltiesė ir serve- 
tėlės. 

Haraldas bando nutverti Maudę už kuodo, bet ši vikriai it 
žaltys sukalioja galvutę, lankstosi, kvatoja Haraldui į veidą ir 
sprunka šalin. 

Meilė greitesnė. 

Tarsi angelas ji stabteli prie užgavėnininkų draugijos, priešais 
Džani Džoplin. Išskėtusi šaltus pirštus, Maudė paliečia pavy- 
tusią jos apatinę lūpą. Ir mergaitės pirštuose tariamoji Džoplin 
pajunta perkūniškai tvaksintį pulsą. Džoplin junta, kaip tasai 
perkūnas nusirita jos lūpomis. Ir Džoplin pašoka - po batikos 
debesėliu papuoštais viskozės marškinėliais lapsi liemenėlės ne- 
prilaikomos krūtys, nukrenta perukas. 

Kaip lyja! Uii kaip lyja. Lietus paistrižai plaka į glotniai nu- 
skustus vyrų skruostus ir atšokinėja nuo žandų. Gausiai teška į 
picas, ištęžindamas jas. Plaka baltas sienų granules ir plūsta 
jomis žemyn. Amrei šaukia dukrą vardu. Dar kartą. Ir dar. Šau- 
kia ir šaukia. 

Meilė kurčia, ji nieko negirdi. 

Dabar. Į glėbį. Viską aplink - į glėbį! Apglėbti žmogų ir su- 
vokti jį savo begaliniu serafišku pavidalu. Nieko jame svetimo. 
Nieko nepažįstamo. Būti su juo. Gyventi kartu. Mylėti. 


— Maude, liaukis! Atsikvošėk! MAUDE!!! 
Glebyje jau spurda rūmų freilina. Maža rankelė sugrūsta i jos 


burną iki pat gomurio. Dar neapsipratusi su siaubu, freilina, 
rodos, tuoj 1mS ir apsivems. 

Jos plaštaka skverbiasi po juodu it antracitas Leo švarku, 
nuslysta juosmeniu, lenda į pažastis. Tarsi aistringa meilužė 
įsisiurbia į jo kaklą. Šis gindamasis alkūnėmis nubloškia ją 
žemėn. Aštuonerių metų mergytę. 

Kęsdama skausmą, ji šliaužia grindimis. Apkabindama kėdžių 
ir žmonių kojas. Bipas. Šuns seilės susimaišo su žmogaus sei- 
lėmis. 

Stojasi, kuodas išdrikęs, styro kuokštais. Žandukai subraižyti, 
plaukai nuo kaktos iki viršugalvio šlapi. Vos girdimas alsavimas. 
Atsistoja ir vėl. Žalias pūkuotas megztinukas ties petimi per- 
plėštas, džinsai išpurvinti. Pirmyn. 


— Duok man ranką, Maude! Viskas gerai! Duok ranką! Stok, 
stok! 


Pirmyn! Klupdama, skersai išilgai restoraną. Plojasi į liekną, 
baltais marškiniais aptemptą Raulio juosmenį. Netekęs pusiau- 
svyros, Raulis nusiplikina ranką minestrone*. Abu pargriūva, 
mergaitės galva atsiduria ant jo lyties. Kraujuojantys skruostai 
prie to minkšto daikto glaudžiasi tarsi prie kitados turėto žaislo, 
medžiaginio šuniuko Štano. 

O lietus jau plūsta aukštyn ir viskas garuoja. Vandens srautai 
virsta Reinu, sienos kažkur nuplaukia. Reinas garuoja ir teka 
atgal. Sugūra debesų kalnai ir milijardais žvaigždžių nusėtas 
dangus virš Gallo Nero nušvilpia šiauriop. 

IVlu. Tvyro baimė. Baimė nudegina visus. Baimės liepsna 
suryja visa, kas buvo išmokta. Kalbą. Mąstymą. 

Meilė neišdegina nieko. 

Ir štai. Mažylio klyksmas aukštoje kėdutėje šalia Iziumovo. 
Amrei rėkia. 


— Paleiskit mane! Cia mano mergaitė! Duok man ranką, 


* Sriuba. sultinys (1/.). 

Maude! Ar girdi, ką sakau, mažyte? Duok ranką. Duok ją man. 
Viskas bus gerai, vaikuti! Duok man ranką. Ranką duok. 
Maude. NESILIESKITE ŠITO VAIKO!!! Imk mano ranką. 
Nebijok. Aš tavo mamytė. Štai ranka. Imk ranką. Maude. Aš 
su tavimi. Niekas tavęs nenuskriaus. Na, imk mano ranką. 
Tuojau pat! Imk! MAUDE! AR GIRDI, KĄ SAKAU?! IMK 
MANO RANKĄ!!! MANO RANKĄ!!!! 


Apglėbti, apkabinti. Be galo, be krašto. Vėl ant kojų, vėl einant 
per kūnus. Vyrų rankos. Jaunuolių ausys. Moterų lūpos. Mergi- 
nų kaklai. Vaikų galvos. Nuolatiniai ir begaliniai prisilietimai. 
Bandymai glėbio išvengti, bandymai apsikabinti. Atstumta, nu- 
blokšta, šūksmais vejama šalin. Jos pačios veidukas nuterliotas 
galybės svetimų lūpdažių. Raudoniu išteptas veidukas. Delnai, 
dvelkią pigiu muilu ir kvepalais. Visur prakaitas ir seilės. Visur 
seilės ir visur kur prakaitas. 

Ir išaušta rytmetis. O dangus gelsta ir mėlsta. Ir viršum 
Marijos ramybės išauga milžiniška apskritimo išpjova ir apvalus 
skliautas švyti akinančiai balta šviesa. Ta balta šviesa užplūsta 
Gulintį popiežių, o kalnų keteros ima judėti. Senutis su trišake 
tiara nubunda. Griežtasis vyras tarsi praskiria sunertas rankas, 
o iki begalybės nusitęsusi plokščia jo krūtinė ima kilotis. 

Ir Maudė apglėbia Iziumovą ir įsiveržia į jo glėbį. Ir Iziumo- 
vas, vienintelis iš visų, ištveria šį apkabinimą. Deda rankas ant 
sulipusių plaukų, glosto karščiuojantį vaiką ir rusiškai sako jam: 
Angele, tai nuostabu. Ir mergaitė neištvėrusi pasiduoda. Tačiau 
Iziumovas nepabūgsta, leidžia vykti tam, kas jau vyksta, ir minkš- 
ta savo ranka glosto kietus Maudės petukus. Kol ima ir vėl už- 
sikosti. Ilgas, drėgnas kosulys. 

"Tarsi salsvų, kvaišinančių smilkalų apsvaigintas, restoranas 
sutrinka. Lyg niekas neįstengtų pakrutinti nei rankų, nei kojų. 
Šitaip kurį laiką visi ir sėdi sustingę, kol dvasia vėlek sugrįžta į 
kūnus ir žmonės prisimena gebą judėti. Keliami nukritę daiktai, 
pašluostoma, kur buvo palieta. Palyginamos staltiesės. Susitvar- 

komi drabužiai ir šukuosenos. Kelios moterys ima droviai ki- 
kenti. Pernelyg aiškiai pradedama kuždėtis. 

Raulis, tikras širdies žmogus, imasi Amrei. Margo glausto 
garsiai pravirkusią Esterą. Personalas vėl imasi įprasto darbo, 
juk jis visuomet pasirengęs aptarnauti bejėgius svečius. 

O Maudė vis dar Iziumovo glėbyje. Kažkuris picos kepėjas 
skuba su dubeniu vandens ir šluoste. Inesa ima nusikamavusią 
Maudę ant rankų ir neša prie Latūrų-Rombachų stalo. 


— Ar kviesti, ar reikia daktaro? - klausia Raulis Haraldą. 
Haraldas gūžteli. Jo veidas baltas it kreida. Juokiasi be garso. 
— Einam iš čia! - kūkčioja Amrei. 


Jie keliasi ir skubiai išeina. Gueris atneša kailinius, nenori imti 
arbatpinigių ir išreiškia viltį, kad nieko baisaus mergaitei nenu- 
tiko. Jau eidama Margo nugirsta kažką spėliojant apie epilep- 
siją. Gueris už Latūrų ir Rombachų nugarų užveria duris. Rau- 
liui šauna mintis, kaip prablaškyti publiką. Pasigirsta muzika. 
Kažkoks dainininkas prarūkytu balsu traukia Pietų Ameriką. 

Ieškodama vėduoklės, Karmen iš Užgavėnių šutvės užčiuopia 
kažką šilto ir minkšto. Ima klykti taip spigiai, kad salė akimirks- 
niu vėl nuščiūva. 

Gueris nesileidžia paguodžiamas ir staugia visa gerkle. Mal- 
daudamas kartoja: Bipai, Bipai, bet bobteilis jau nusibaigęs. 
Gueris vartalioja jį, krutina, rodo saviškiams. Netekties skausmą 
reiškia čia niekam nesuprantama italų kalba. Gueris bučiuoja 
Bipo letenas, pabučiuoja ir į snukį. | 

Netikėtai pajunta Jonijos jūros vandenų skonį. Pajunta sūrų 
Katanijos uosto orą. Tarsi mato: sėdi jie visi dvylika Didįjį šeš- 
tadienį savo mažutėje, žaliomis plytelėmis išklotoje virtuvėje ir 
Džoja darinėja vaikams baccala. 

Ar galįs tikėtis, kad jam bus parduoti stalo įrankiai bei indai, 
kuriais naudojosi toji ponia tamsiai E SBE megztiniu, tos epi- 
leptikės mergaitės motina? 

Netikėdamas savo ausimis, Raulis spokso į vyrą su arklio 
uodega ir kiaurai smelkiančiu žvilgsniu. Šis dar kartą pakartoja 
prašymą. 

Jis, kaip sakyta, - suprantama, visiškai diskretiškai — norįs už 
pinigus įsigyti tos jaunos moters naudotus indus. Sriubos lėkštę, 
salotinę, įnagius, stiklą ir servetėlę. 

Raulis dvejoja. Galbūt čia kažkas iš tikrųjų rezga pinkles? 
Bet Božė žvelgia į jį jaučio akimis ir šypsosi. Tada greitai eina 
prie jau tuščio stalo ir plonais savo pirštais akimoju susižeria 
viską, ką lietė Amrei. Sugobia visa tai į medžiaginę servetėlę ir 
palaimingai šypteli, aptikęs ant jos raudoną lūpdažio pėdsaką. 
Tiesiog ant stalo palieka banknotą ir sugrįžta į apytamsį kampą, 
kur dvelkia pisuarų kaladėlėmis. Božė stengiasi įveikti veidan 
plūstelėjusį virto vėžio raudonį. Labai karštai ima teirautis nu- 
stebusį VBK, ką reiškia tasai mordentas. 


Saulė pasisuko į Šiaurę. Ten, kur pagal šimtmečių stebėjimus 
yra ekliptika ir dangaus ekvatorius, įėjo į savo pirmąją ekvinok- 
ciją. Diena pasidarė lygi nakčiai. 

Pavasaris. 

Ūmai išsisklaidė ilgas savaites Reino slėnyje glūdėjęs rūkas. 
Stebuklingai išnyko, nelyginant cukraus vata nustebusio vaiko 
burnoje. Dangus pasidarė panašus į dužų, turkio žydrumo stiklą, 
kuriame aukštybėse lakstantys aeroplanai raižo kondensuotas 
juostas. Oras buvo tarsi šilkas, nors iš visų pusių nuo Marijos 
ramybės į Reintalį pūtė įnirtingas ledinis vėjas. Lyguma rudavo 
kaip rudenį ir vis dar buvo sustingusi į gruodą. 

Tuomet, perlipęs Šveicarijos kalnus, į Reintalį atėjo pavasaris 
ir perdien pernakt ėmė bučiuoti slėnį. Nes tiesiog iš po nakties 
išmindytose pievose pasirodė šventojo Petro raktelių lopiniai, 
krūmus užliejo velykinis geltonis, o švelni triskiaučių žibuoklių 
mėlynė be perstogės glostinėjo pamiškes. Naktį Jakobsroto gat- 
vės jau nebeapledėdavo. Nuo asfalto ir grindinių nudžiūvo kovo 
drėgmė. 


Paslaptingas įvykis Gallo Nero sukėlė Amrei tokį nerimą, kad 
jinai išmynė taką nuo psichiatro pas gydytoją ir nuo gydytojo: 
pas psichiatrą. Netgi nugabeno Maudę ištirti į universitetinę 
kliniką Insbruke, kur neurologai neįstengė nustatyti nė men- 
kiausių cerebralinio priepuolio požymių. Nei Grand mal, nei 

Petit mal, netgi nekalčiausio galimo Džeksono priepuolio sin- 
dromo, kuris galėtų reikšti lokalinį tam tikros smegenų srities 
dirginimą. Nei auglio, nei smegenų kraujo apytakos sutrikimo, 
nei įgimtos ydos. Kiek tik įstengė prisiminti Amrei ir Margo, 
nuomario atvejų Latūrų giminėje niekad nepasitaikė. 

Tada Amrei per Inesą užklausė savo prašapusį sutuoktinį — 
skyrybos vis dar nebuvo įformintos - nes Inesa Rombach susira- 
šinėjo su Ambrosu Bauermeisteriu. Iš Manheimo Ambrosas 
savo draugei pasiuntė telegramą, kad tokie dalykai nežinomi ir 
j0 giminei. Viskas. Ir jei aplinkybės nebūtų tokios rimtos, visai 
pamatuotai kiltų klausimas, kokiu būdu Bauermeisteris apmo- 
kėjo telegramos tekstą. 

Ne, epilepsija Maudė nesirgo. Tačiau Insbruke Amrei dėl 
viso pikto susižinojo, ko reikėtų griebtis. Iš pradžių ji Maudę 
visur sekiojo su pagalve rankose, kad spėtų ją pakišti, jei vaikas 
ūmai plotųsi ant grindų. Ji pati slapčia treniravosi ištraukti lie- 
žuvį Žaibiškai ir taip, kad jis nebelįstų atgal. Tai dėl uždusimo 
pavojaus. Kelis mėnesius nesiskyrė su plastilino gniutulu — 
nervingai gniaužydavo jį rankose vildamasi - jeigu prisireiktų — 
įsprausti jį dukrai tarp dantų, kad ši nenusikąstų liežuvio. Mau- 
dei buvo uždrausta plaukioti, o kasdienį jai skirtą skysčių racioną 
pati Amrei matuodavo decilitrais. 

Ją ėmė baimė. Nemigo naktis trunkanti baimė dėl Maudės. 
Iš Esteros ji ištraukdavo net pačius nereikšmingiausius įvykius, 
nutikusius mokykloje ir baleto studijoje. Bet pastarajai nebuvo 
daug, ką pasakoti. Net jeigu būtų nutikę kas nors nepaprasta, 
Estera vis tiek nebūtų pranešusi - iš gryno užsispyrimo. Amrei 
jai rodėsi tikras nervų pjūklas. 

Kai galop pati Amrei įsitikino, kad jos dukrelei išties niekas 
negresia, jos motiniškasis instinktas atlėgo ir pasidarė toks kaip 
tr visų. Maudei vėl buvo leidžiama miegoti erdviame senelės 
bute, kur ji vienui viena galėjo naudotis net trimis kambariais. 
Vienas jų buvo tas pats tarnų kambarys, kuriame ji buvo pradėta. 
Tik šito ji nežinojo. 

Jai patiko apleistų, ištuštėjusių kambarių kvapas ir tos patal- 
pos jai visiškai neatrodė per erdvios. Ištisas valandas jos mintys 
susikaupdavo monumentaliose, papilkšvėjusiose užuolaidose. 

Jos prisiminimuose iškildavo anų paveikslų figūros, šviesa ir 
gamtovaizdžiai, iš kurių beliko tik dar nenublukusių apmušalų 
stačiakampiai. Nes paveikslai vis tebenyko ir tamsesnių vietų 
ar sienų daugėjo. Kai balti, nariuoti tarsi voro kokio nors menų 
pirklio pirštai vėl nusikabindavo dar vieną austrų miniatiūros 
meistro tapybos darbą, ji išgyvendavo drauge su Margo. Todėl 
stengėsi įsidėti į galvą tai, kas dar buvo išlikę - iki menkiausios 
smulkmenėlės. Žalsvus miško atspalvius už Amūro ir Psichės. 
Baltą, rožėmis vainikuotą jautį Europos pagrobime su jo išpūs- 
tomis šnervėmis, bukomis akimis ir gašliai iškištu liežuviu. At- 
mintinai išmokusi kurį nors paveikslą, ji striukai pranešdavo 
Margo, jog ji vėl jį atpirkusi. 

Be galo mėgo būti vienui viena. Net ir vasaros pradžios nak- 
timis, baladojantis perkūnui arba tyloje kartkartėm atsidūstant 
ar trakštelint sijoms bei luboms. Ilgainiui ji įsipratino kiekvieną 
naktį praleisti vis kitame iš tų trijų kambarių. Visiems jiems ji 
buvo suteiktusi vardus: Mėnesienos kambarys, Vargšų nusidėjėlių 
kambarys — kadangi šis teturėjo vieną langą, kurio betgi 
nepasiekdavo nuo milžiniškos sidabro pievos plūstanti šviesa — 
ir Oreigių salė, kažkada senojo Latūro kontora, vėliau - senelio 
biliardinė, nors biliardo stalas ten niekad nestovėjo. Aukštalubė, 
imperinio stiliaus patalpa žiemą buvo bemaž nekūrenama, o 
pietinėje jos sienoje švietė trys didžiuliai neoromantinės arkos 
formos langai. Šį kambarį ji mėgo labiausiai. Ypač pavasarį. 
Juk iš jo galėjo išvysti už parko plytinčią pievą, kurios geltonas 
žydintis kilimas tarsi begalinė simfonija skambėdama leidosi 
šlaitu žemyn. Persmelkta šviesių akordų baltai ir rausvai žydin- 
čiose vyšniose bei obelyse. | 

Savo patalynę ji išmoko susikrauti žaibiškai, mat kartais jai 
būdavo tiesiog sunku apsispręsti, kuris kambarys šiuo metu ge- 
riausiai dera jos nuotaikai. 

Kartą Oreigių salėje, vos prisistūmus prie didžiulio lyg bažny- 
čios lango mėlynu damastu aptrauktą sudedamąją kėdę, jos 
ausys tapo vieno šiurpaus atsitikimo liudininkėmis. 

Švietė priešvelykinis mėnulis, ir nors nuo savo kėdės ji jo 
nematė, lauke buvo taip šviesu, kad prie lango būtum galėjęs 
skaityti. Viršum pievos nuskardėjo klyksmas, jį nulydėjo kito 
sutvėrimo šauksmai. Iš karto Maudė pagalvojo, jog tai klykauja 
dėl savo valdų besiniaujančios katės - panašiais atvejais jų balsai 
visuomet spaudžia ir drasko širdį. Tačiau netrukus susivokė, 
kad vienas gyvūnų veikiausiai būsiąs didžiulis paukštis, o kitas 
gal ir katė, bet galbūt ir kiaunė ar kažkas panašaus. O iš to, 
kaip ten buvo švokščiama ir draskomasi, ji tučtuojau suprato, 
kad netoliese vyksta žūtbūtinė kova. Ji pasilipo ant palangės, 
galop apčiuopė ir jau parūdijusią lango rankeną, atvėrė vieną 
lango pusę, įsmeigė akis į Žemai plytinčią pievą, bet nieko 
neįstengė ten įžvelgti. Maudė įsiklausė. 

Ir keista: paukščio riksmas darėsi vis graudesnis, bet lygiai taip 
pat gailiai knirkė ir katė ar kas ten. Vyko žūtbūtinė kova. Nu- 
galėtojo čia nebuvo, bet nebuvo ir sprunkančio šalin. Tik du 
pralaimėtojai. Štai kelioms akimirkoms viskas nutilo, paskui iš 
kančios kupinų gerklių su nauja jėga ėmė veržtis klaikūs garsai. 

Du gyvūnai mirtinai galabijo vienas kitą. Ir tasai žudymas 
tęsėsi be paliovos. Vel akimirksnio tyla, bet jau ne stengiantis 
sukaupti jėgas, o tik siekiant nenudvėsti anksčiau už priešininką. 
Nes garsai vis-silpo, darėsi menkesni, o abu sutvėrimai kentė, 
matyt, neapsakomus skausmus. 

Nors biliardinėje Maudė įžiebė visas šviesas, nors užsilipusi 
ant palangės nenustodama pliauškino delnukais, o galop net 
šūktelėjo -liaukitės, liaukitės! - mirties ji betgi neįstengė nuvyti. 
Rodės, kad tiems padarams jau pristigo kvapo, tačiau jų širdys 
tebeplakė. Negarsus, tarsi pats save smaugiantis kniaukimas. 
Sukrečiantis, vis labiau kimstantis virkavimas. Ir tada jau - kapų 
tyla. Paskui dar kartą pasigirdo gal minutę trukusi dejonė, ir 
viskas. 

Margo, jau su naktiniais marškiniais ir palaidais plaukais, 
neišgąsdinusi apglėbė ant palangės stovinčią mergaitę, ir tąnakt 
Maudė miegojo drauge su ja, jos kambaryje. 

Pirmą kartą Maudė pradėjo šiek tiek nutuokti apie gamtoje 
slypintį skausmą, o gal kai ką ir apie tokį pat skausmą, tvyrantį 
tarp Žmonių. Suvokė nesutaikomumą, suvokė, kad gyvenimas 
baigiasi mirtimi, ir dar daugiau: suprato, kad mirtis nėra negyvas 
kūnas, koks prieš dvejus metus atrodė senelis, po audros Reinu 
plaukiantis patrešęs stuobrys ar patižusiame asfalte sustingęs 
ežiukas. Ji įsitikino, kad mirtis egzistuoja ir tarp gyvųjų. Nors 
taip ir nebūtų dar sugebėjusi pasakyti. 

Ji, panūdusi apkabinti visus, visą Jakobsroto pasaulį, patyrė, 
kad iš tikrųjų apkabinami leidosi vos keli žmonės. Tos dviejų 
pralaimėtojų nakties ji jau niekad nebepamiršo. Ir tai truko 
kone ištisus metus, kol ji Oreigių salėje vakarais prisistumdavo 
sudedamąją kėdę prie lango. 


1981 metų vasario mėnesį pradėjo dirbti ir Amrei. Maloniai ir 
diskretiškai Inesa parūpino jai vietą naujojoje Rombachų bou- 
tigue parduotuvėje. Mažytė plonų moteriškų baltinių krautuvėlė 
Malchuso gatvėje. Hauptplaco kampas, tuojau už Rotušės. Ten 
ji nesivaržydama galėjo daryti ką tinkama. Ir ne tik su prekių 
apyvarta ji ir pati darbe galėjo pasirodyti kada panorėjusi. Jai 
talkino miela, nepaprastai palanki jai pardavėja, kuriai - Amrei 
šito nežinojo - Inesa buvo prisakiusi leisti pasijusti Amrei taip, 
tarsi ji vis dar būtų išdidi Latūr. 

Trisdešimt ketvirtuosius pradėjusiai Amrei darbas teikė tikro 
džiaugsmo. Jei tik kuri pirkėja imdavo ko nuogąstauti, jos neri- 
mu užsikrėsdavo ir Amrei. Ji imdavosi begal rimtai patarinėti. 
O jei kokia itin neišvaizdi pirkėja panūsdavo įsigyti cat arba 
body seriją nebijodama pasirodyti nei beskonė, nei juokinga, , 
Amrei energingais žodžiais ir mostais atšnekėdavo tokią nuo 
pirkinio. Jeigu negelbėdavo ir tai, lašinių ringėmis aptekusioms 
ponioms ji tiesiog į akis išdroždavo įžeidžią tiesą. Kad tokia 

pirkėja kaip kulka iššaudavo iš parduotuvės ir jau niekad čionai 
nebeužsukdavo, Amrei atrodydavo mažesnė blogybė. 

Ji buvo sąžiningas žmogus. Moterys Latūrų giminėje visuomet 
buvo tiesmukos. Kaip įmanydamos jos stengėsi nesileisti į nie- 
kam tikusius kompromisus. Ir kiekviena savaip kentėjo dėl savo 
partnerio trūkumų. Amrei labiau nei Margo, nes Margo sutram- 
dė vienatvę ir išmoko mylėti. Tačiau pirmaisiais metais ir Amrei 
nesileido į jokias neapgalvotas aferas, nors jei tik Haraldas būtų 
parodęs bent menkiausių pastangų, nesipriešindama būtų puo- 
lusi į jo glėbį. Bet dvejoklė širdis jai sakė, kad šitaip jos vienat- 
vė būtų tik atidėta. 

Ji jau nebūtų galėjusi pasikliauti kokiu nors vyru. Jos širdis 
priklausė Ambrosui. Su metais vis augo ilgesys. Šito ji pati ne- 
suprato, ir Margo patarė jai ne grįžčioti į praėjusias šventes, 0 
nieko nelaukiant patikėti angelu, kurį turi kiekvienas žmogus, 
ir neieškoti prasiblaškymo kokioje nors istorijėlėje. Ilgesys pa- 
mažu išblės. Tuomet jis ir išblės, žvelgdama lediniu žvilgsniu, 
šiltai ištarė tada Margo. 


ITT 


Tačiau tikroji Amrei įsidarbinimo priežastis vis dėlto buvo 
pinigų stygius. Nes iš Raudonosios vilos į svetimas rankas ke- 
liavo vienas geras daiktas po kito. Baldai, kilimai, fajansinės 
amforos ir vazos, 1741 metų Meiseno porcelianas su kinų tapyba 
(vien jis Latūrų moterims bent metus leido pagyventi be rūpes- 
čių), o galop iškeliavo netgi taip saugoti Vienos laikų jugendo 
stiliaus kalėdinės eglutės papuošalai. Tačiau gautos lėšos iššvais- 
tytos ar panaudotos namų remontui nebuvo. Ne, tie pinigai 
keliavo kitur. Amrei tai žinojo ir palaikė motiną. 

Nors Latūrų firmos byla jau seniai buvo padėta į šalį ir teisiniu 
požiūriu niekas už ją neatsakė, kaip ir už įnašus, kuriems netgi 
įsigaliojo senatis, Margo vis tiek nerado ramybės. Širdies gilu- 
moje ji brandino sumanymą išmokėti pinigus su procentais netgi 
menkiausiam kreditoriui. Utopinis planas, nes bendra suma, 
kurią ji, ilgas savaites triūsusi, priskaičiavo, per penkiolika metų 

buvo tapusi astronominė. Nepaisant to, Margo pardavinėjo to- 
liau. Pirmučiausia ji galvojo apie mažutėlius, apie tuos tiekėjus 
ir firmas, kurie Latūrams žlugus bankrotą patyrė ir patys. Kol 
savininkus dar buvo įmanoma surasti, ten ji ir lankydavosi. Jai 
pasirodžius, jų žvilgsniai nepatikliai užaštrėdavo, akys prisimerk- 
davo, jie tiesiog netekdavo žado. Kiti, priešingai, pinigų atsisa- 
kydavo, nes apimti neapykantos jie buvo užėmę butus, ir mintis, 
kad iš tokio buto dabar tektų išsikraustyti, jiems būtų tapusi 
kankinančia laisve. Verčiau jau gyventi susispaudus. 

Neprieinamoji Margo. Senstanti dama, kurios gyvenimo prin- 
cipas buvo savitvarda. Pripažįstu, tačiau tyliu. Tokia buvo jos 
nuostata. Ji tylėjo, kai jos argumentus pro ausis leido Dytrichas, 
kliovęsis savo bičiuliais kortuotojais. Ji tylėjo, išvydusi namuose 
atsiradusį Ambrosą, tylėjo ir pamačiusi iškaitusią Amrei. Tylėjo 
ir Miulerio kvepalų parduotuvėje, kur bandydavo paaiškinti pa- 
prasčiausią tiesą, kad kvepalus vartoja moteris, o ne kvepalai 
moterį. Būtent tasai tylėjimas ir kėlė jos autoritetą, kurio ji visai 
nesiekė. Išjos vidaus sklindantį taurumą pajusdavo net svetimas 
žmogus, net praeiviai, ir visi instinktyviai kaip bugšti stirna lai- 
kydavosi su ja reikiamo atstumo. Tik labai nedaug kas nutuokė, 
iš kur tasai kilnumas randasi —- ogi iš besąlygiškai išgyventos 
vienišybės. Margo buvo meistrė atsisveikinti. 

Naktimis ji būdraudavo. Ją kamavo nemiga. Lūpų kampučius 
nusvarino nesveikas skrandis. Vis dar aukštaugė - kūnas artėjo 
prie šešių dešimčių - ji palikdavo keturiasdešimtmetės įspūdį. 
Pranašumas, kurį prigimtis suteikė ne tik jai, bet ir Amrei - ši, 
būdama devyniolikos, kino kasininkei vis dar būdavo priversta 
rodyti pažymėjimą, nes atrodė kaip paauglė. 

Atrodė jaunyvai, betgi jautėsi vyresnė nei iš tikrųjų. Jos plau- 
kai visuomet buvo kaštoniniai, su kirpčiukais ant kaktos, trumpi 
ir glotnūs, visad suversti atgal ir suveržti aksomo juostele. Akys 
buvo Amrei akys - jūros tamsumo, burna - raiški. Nosį buvo 
paveldėjusi iš senojo Latūro - taigi kablianosė, tačiau nosis ne- 
darkė jos veido, veikiau turtino jį. Šiaip jau pasižymėjo liesumu, 

o rankos buvo kaulėtos ir visuomet šaltos. Tėviškę jai atstojo 
vilą supantis parkas. Ypač mėgo terasomis kylančią jo dalį šiau- 
rinėje namų pusėje. Vynuogyno, puoselėjamo labiau kaip puoš- 
menos, papėdėje ji veisė rožes. Pietinė parko pusė atrodė už- 
leista. Nežinia, dėl kokių priežasčių, bet tenai ji jau niekad nei- 
davo. Užtat Maudė su Estera ten buvo įsirengusios savo sisters 
corner*, būstinę dygliais ir vijokliais apaugusiuose brūzgynuose, 
iš kurių vasarą jos išlįsdavo susibraižiusios ir sukandžiotos erkių. 

Nenorėdama ką įžeisti, Margo vengdavo draugijos. Nors 
kalbėdavo nedaug, ji nebuvo baili. Šykštūs jos žodžiai smigdavo 
į pačią širdį. Jai būdavo labai apmaudu, kai kiti jos atvirumą 
painiodavo su noru įskaudinti. Todėl ji niekur neidavo, nebent 
su šeima. O ir su ja tik retai. 

Tomis būdravimo ir nemigos naktimis ji skaitydavo Štifterį**. 
Dar mokydamasi Sacrė-Coeur internate prie Rydenburgo, įsi- 
kūrusiame ant aukšto Bodeno ežero kranto, ji privalėjo skaityti 
Štifterį ir nekentė jo. 

Štifteris jai anuomet atrodė nuobodybės sinonimas. Slapta- 
žodis štifteriškas vienu metu jų mokykloje aidėte aidėdavo per 
klases. Kokia štifteriška diena! Ei tu, štifteriška nevykėle! Eime, 
Jaučiuos tiesiog štifteriškai. Po Dytricho mirties į jos rankas pa- 
kliuvo persisukęs, oda įrištas tomas su aukso įrantomis - Margieji 
akmenėliai, ir kai ji perskaitė pratarmę, ūmai pravirko, ji vėl 
galėjo verkti. 

Margo būtų galėjusi atmintinai cituoti ilgiausias tos knygos 
pastraipas. Vos ištarus pirmąjį sakinį - Kartą man buvo prikišta: 
girdi, aš vaizduojąs tik menkus dalykus, o mano kūrinių veikėjai 
visuomet būna tik paprasti žmogeliai - aplink ją suskambėdavo 
muzika. Kai ji prieidavo vietą: ...kaip kiekvienas žmogus yra ki- 
tam brangenybė, jai tekdavo stabtelėti, nes imdavo drebėti bal- 


* Sesučių kampelis (angl.). 
** Adalbertas Štifteris (1805-1868) - žymus austrų prozininkas ir pedagogas 


(vert. past.). 

sas. Kūčių dienos priešpietę ji viena susiruošdavo į Marijos ra- 
mybę ir skaitydavo ten Kalnų kristalą, nesvarbu, ar lydavo, ar 
snigdavo, ar šaldavo, ar siausdavo fenas. Ji, išmokusi mylėti ir 
nekęsti, vertinanti katalikiškąją tradiciją, tą vakarą saitydavo 
ne Luko pasažus, bet epizodus apie paslaptingą, efemerišką švie- 
sulių pasirodymą žvaigždėtą naktį, ištikusį du suglumusius vai- 
kus - Saną ir Konradą. Maudėei šią istoriją ji skaitydavo dažniau 
nei kitados Amrei ir sakydavo, kad ši tarsi visiškai nesensacinga 
istorija Šventąją naktį paverčia kur kas didingesne nei realusis 
Evangelijos aprašymas. Teoriškai Maudė neįstengė suvokti to, 
ką ji sakydavo. Tačiau vaiko akelės Žibėdavo, nes jas įdegdavo 
karštas Margo balsas. O Margo savo ruožtu visuomet stengdavosi 
su anūke kalbėtis kaip su suaugusiu žmogumi. Visur — jai 
triūsiant darže, o mergaitei padedant, sėdint prie masyvaus ra- 
šomojo stalo ir tvarkant pageltusią advokatūros ir teismo ko- 
respondenciją, o Maudei tupint šalia ir ruošiant savo namų 
darbus, prispirtai laidyti ir drauge su Maude lankstant lino stal- 
tieses - Margo nugrimzdavo į filosofijas. 


— Gyvenimo pabaigoje mums iškyla vienui vienintelis klausi- 
mas: „Ar buvai ištikimas pats sau?“ 


Ne, ši begalinės savitvardos ir rūstoka pažiūrėti moteris neap- 
kartino sau gyvenimo, neapkartino jo ir jos liga. Ji žinojo, kad 
kuo giliau siekia mintys, tuo didesnis darosi ilgesys. Kieno il- 
gesys? Šis klausimas Margo Mangold nekamavo. Ilgesys buvo 
čia ir to pakako. 


Tačiau žmogui reikia žaislo. Greito, margo, nuolat naujo. Reikia 
išsiblaškymo. Kurį laiką jis padeda įveikti begalybės šaltį. Nes 
supratęs, kad gyvenimas artinasi prie pabaigos - su tuo žaislu 
išties galybė vargo! - žmogus išgyvena begalybę. Tad kartkartė- 
mis jam būtina atsipūsti, pasijusti lengvabūdžiam. 

Todėl ir naujas pavasaris. 1982-ųjų metų pavasaris. 

Visi turimi ratai, ratukai ir rateliai buvo išvaryti iš rūsių ir 
garažų, nušluostyti, nublizginti, sutepti alyva. Dviračiai, ratu- 
kinės pačiūžos, vaikiški vežimėliai ir triračiai. Pusė miesto sek- 
madieniais mėgavosi judėdami begalybėn besitęsiančiu Reino 
pylimu. Kas galėjo, traukė pasivaikščioti. Kas turėjo dviratį, va- 
žinėjosi. 

Kol dviratininkai mynė pedalus, miesto valdybos Žinioje esan- 
ti kriminalinė policija jautriai ėmė rūpintis pačiais dviračiais. 
Miesto pasiuntinyje buvo paskelbta štai kas: 


Kasdien Austrijoje pavagiami 75 dviračiai. Jeigu šitaip nutiktų 
daugiadienių lenktynių aplink Austriją metu, jos kaipmat sužlugtų. 
Reintalyje praėjusiais: metais buvo pavogti 1292 dviračiai. Todėl: 

IR TU SUSIMĄSTYK APIE SAVO DVIRAČIO SAUGUMĄ! 

Net trumpam palikdami dviratį be priežiūros, jo rėmą bei prie- 
kinį ir užpakalinį ratus pnirakinkite plieniniu kabeliu, trosu arba 
tvirta grandine prie kokio nors gerai įtvirtinto daikto. Tik ne prie 
hidranto ar kokio kito stacionaraus įrenginio, tarnaujančio visuo- 

menės saugumui. Dviračio prirakinimas prie hidranto yra 
baustinas. 

Jeigu jūsų dviratis naujas, netaupykite pirkdami spyną, juk dvi- 
ratis kainavo nemažus pinigus! Spyną pirkite tik geros kokybės — 
menkavertė spyna ne kliūtis vagims! Nepalikite jokių įrankių prie 
dviračio rėmo esančiame dėkle. Pasinaudojęs jais, vagis gali iš- 
montuoti ir pavogti jūsų dviratį. Tačiau įrankių komplektą, lopą 
su klijais ir pompą jūsų dviratis privalo turėti visada. Nesant čia 
išvardytų dalykų, jums gresia bauda. 

Savo dviračio numerį jūs galite užregistruoti laikraščių TAT arba 
WAHRE TAT redakcijose. Prieš porą metų šie abu laikraščiai 
pradėjo akciją GALAS DVIRAČIŲ VAGYSTĖMS, tad surastas 
dviratis be jokių komplikacijų nedelsiant grąžinamas savininkui. 

Jei laikysitės šių taisyklių, niekas nedrums malonaus jūsų pasi- 
važinėjimo. 

Šlovė dviračiui! 


Saulėtas oras įkvėpė ne tik dviratininkus, bet ir Jakobsroto dvi- 
račių vagis. Devintojo dešimtmečio pradžioje važinėti dviračiu 
iš tikrųjų visur pasidarė madinga. Net tūkstančiai į Reintalio 
autostrados statybą prigužėjusių turkų važinėjo dviračiais. Kiek 
kreivuliuodami, tai teisybė, užtat jų sūnūs jau dumdavo, kiek 
išgali, neretai net vairą iš rankų paleidę. 

Jie norėjo būti cool. Šis žodis irgi atėjo į apyvartą. Cool. Tur- 
kų jaunuomenė. Naujoji karta, augusi plonasienėse Šv. Jokūbo 
barakų dėžėse. Tie juodaplaukiai, rudaakiai it moka vaikai, jau 
be menkiausios klaidelės tauškiantys Reintalio tarme, kuriuos 
tėvai auklėjo islamo dvasia, o per Kurbano šventę pjaudavo 
eriukus. Tie vaikiščiai, kurių privengė Jakobsroto mergiūkštės. 
Todėl turkiukai buvo net ėmę dėtis italais. Rizikoje, pirmojoje 
iš tvarto pertvarkytoje miesto diskotekoje, kur dar prieš metus 
vykdavo veislinių galvijų aukcionai, jie vilkėdavo iki pilvo atse- 
giotus marškinius ir baltus džinsus, nes manė, kad tai i1mponuo- 
ja. Bet jų italų kalbos nepakako net užsimokėti už džiną su 

toniku, ką jau kalbėti apie kvietimą naktį palakstyti išsinuomotu 
kabrioletu. 

Nes tokie nutrūktgalviai kabrioletų vairuotojai, dar gerai nė 
neatšilus, jau nenuilsdami davėsi Mato gatve aukštyn žemyn, 
kad kitąryt stebėtųsi nežinia kodėl užkimusiais balsais. Raudo- 
nas it pomidoras 58-ųjų laidos Corvette Chevrolet kelias savaites 
įžūliai būdavo pastatomas prie pat Grau kavinės. Paskui staiga 
pradingo. Bankas, piktai džiūgavo kai kas, tam purkšliui jau 
suradęs kitą stovėjimo vietą, O ir jo vairuotojui taip pat. Edvino 
Pupų Karties, matyt, aktoriaus, Universaliose studijose atlikusio 
milijono dolerių vertą vaidmenį, Grau kavinėje nuotolaik niekas 
daugiau nematė. 

Pirmieji saulės spinduliukai kvaitino iki sąmonės netekimo. 
Be proto buvo skolinamasi, tuokiamasi ir bylinėjamasi. Gegužės 
orai drąsino ir žiemą pirmąją ejakuliaciją patyrusius berniukus. 
Dabar jie ratukinėmis pačiūžomis vėžino Brunetę iš 5c, Did- 
krūtę iš 6f ar Dailutę iš 7b klasės. Nes tokiam Reintalio vyručiui 
retai šauna į galvą pasakyti mergaitei, apie kurią prasvajotos 
bemiegės naktys, kad ji jam patinkanti. Norėdamas atkreipti 
dėmesį, toksai tik erzina ar kankina ją. Šitaip rodydamas, kad 
jo širdis liepsnote liepsnoja. Nebyliai palieka nebyliais. Tačiau 
nieko daugiau ir nenutinka, nes pernelyg jau didi baimė išgirsti 
tą tiesą sakant, verčiau ne. 

Kai kavinių bei restoranų lauko aikštelės vėl ima knibždėti sta- 
liukus apsėdusios publikos ir Jeunesse dorėe atkiša saulei savo 
šaltus, tamsiais akiniais pridengtus veidus, jauna šiuolaikinė mo- 
teris jau nebesisegs liemenėlės. To ji išmoko anksčiau - Vienos ir 
Insbruko pavasariais. Dabar tokia išsikėtoja itališkoje kėdėje ir, 
nugarai įsitempus, po jos persikų spalvos berankove palaidinuke 
gražiai atsipalaiduoja krūtys. Mažytis, akinančiai baltų kelnaičių 
trikampis tarp pusiau suglaustų šlaunų vyrus veikia kaip kelio 
ženklas, pro kurį jie viliasi įvažiuoti. O jei netikėtai pustelėjęs brizas 
dar sustandina krūtų spenelius, vyrai suvis praranda galvą, ypač 
dėl blondinių. Erotizuojasi viskas. Akys, rankos, lūpos, kalba. 

Tą pavasarį baigėsi Maudės vaikystė. Prasidėjo brendimas, 
tačiau mėnesinėmis ji nesirgo. Nebuvojų ir vėlesniais mėnesiais, 
bet tai nekėlė nerimo nei Amrei, nei Margo. Niekis, būna ir 
šitaip. Esama mergaičių, kurios ima kraujuoti tik sukakusios 
penkiolika. O Esterai kartą per mėnesį jau nebereikdavo lankyti 
kūno kultūros pamokų - štai kaip visa tai su pavydu suformulavo 
Maudė. 

Tuo pat metu ėmė dėtis keisti dalykai. Šalia jos iš kaži kur 
atsirasdavo nepažįstami žmonės ir niekas net nenutuokė, kaip 
Maudė su jais būtų galėjusi susipažinti. Tiesiog neregėtas, pa- 
vojų keliantis jos sielos patiklumas brendimo laikotarpiu vis 
augo. Ir į plačiai atvertas jos gyvenimo duris ėjo neįžvelgiamos 
figūros, visų pirma vyrai, rodės, tarsi prie tos mergaitės juos 
trauktų kažkokia magiška jėga. Nuotykiai, klaidžiojimai ir ne- 
susipratimai — juos sukeldavo menkiausia brendimo periodo 
priežastis, tačiau tai, kas svarbiausia, taip ir liko nepažinta. Vis- 
kas pasikeitė. Maudei atrodė, kad ūmai pakito patys Žmonės. 
Kodėl jie vengia jos, o tuo pat metu ieško jos artumos? Juk ji 
vis dar tokia pati. 

Tie, kurie prisiminė ją iš vaikystės, galvojo priešingai. Šitos 
kadaise tokios užsisvajojusios ir tykios mergaitės neįmanoma 
atpažinti, sakė Inesa. Kažkas begal maištingo dedasi Maudės 
širdyje, diagnozavo jos klasės auklėtojas, pasikvietęs Amrei at- 
viro pokalbio po to, kai per vokiečių kalbos pamokas buvo pri- 
eita iki skandalo. Rašinyje Kaip tu vertini vokiečių kalbos pa- 
mokas jos mergaitė išvadinusi jį bailiu, nes jis, girdi, norįs visiems 
įtikti ir niekad nedrįstų ir nesugebėtų skrajoti padebesiais! 

Ėmė blėsti ir, rodos, neišardoma jos draugystė su Estera. Ši 
kuriam laikui į drauges pasirinko vargšelę Juliją, beje, tą pačią 
mergytę breigelišku veidu, kuriai Bauermeisteris kitados įteikė 
nukniauktą porciją ledų. Tiesa, rinktis Juliją į drauges būta dar 
vienos priežasties - Estera, kurios krūtinė ėmė apvalėti ir kurią 
nuolat supdavo kitos panašios bičiulės, suprato, kad grožis dar 
labiau suspindi atsidūręs greta bjaurasties. 

Jų sisters corner, kur abi nulįsdavo, kai tik atšildavo, dar gy- 
veno klestėjimo metą. Ta Haraldo sukalta lentų būda, į kurią 
buvo leidžiama įžengti tik bobšėms, kaip jos pačios sakydavo. 

Tokia mažulytė trobelė vienšlaičiu stogu, nes Haraldas kaip 
reikiant nemokėjo kloti toliaus. Būda stovėjo ant statramsčių, 
pagamintų kaipsyk iš tos eglės, kuri kitados užstodavo Ambrosui 
erdves, strampo. Dar į šalį nustumiamos durelės ir dvi širdies 
pavidalo žvalgymo angos vietoj langų. Viduje trenkė drėgme, 
mediena bei popieriais ir šitas tvaikas nepranykdavo net vasarą. 
Kai užsukdavo jų draugužės, Maudė sisters corner iškvėpindavo 
motinos L'Air du Tėmps. 

Iš dažnai keičiamų plakatų ant sienų buvo galima nujausti 
bręstančių mergaičių galvutėse kylantį nerimą. Arklių epocha 
čia jau buvo pasibaigusi. Dabar jų favoritais tapo popžvaigždės 
ir reptilijos. Šalia Dianos Ros į Indonezijos dangų liūdnai žvelgė 
Komodo varanas. 

Keitėsi ir jų kalba. Atsirado dviprasmybių, pasigirdo susimo- 
kėliškų gaidelių. Jiedvi visuomet šnekėdavosi slaptąja savo kal- 
ba. Kai per istorijos pamoką (abi lankė 2c klasę Teresės gimna- 
zijoje šalia Anenmarkto) mokytojas Dautas kalbėjo apie žiau- 
rius Reintalio fogtų viešpatavimo laikus, jiedvi be jokios priežas- 
ties taip įsikvatojo, jog Dautas abi paliko po pamokų. Vėliau, 
kai joms kas nors nesisekdavo —- nusiauti guminius aulinukus, 
spręsti aritmetikos uždavinį, kai jos kur nors suklysdavo ar šiaip 
ko susierzindavo, abi atsidusdavo: Ak, tie žiaurieji fogtų laikai! 
Nuolatos viena kitai pramanydavo švelnias pravardes. Jos 
atrodė neperskiriamos, o tomis pavasario dienomis jų draugystė, 
ko gero, pasiekė didžiausią artumą, koks tik begali būti tarp 
žmonių. Jos mylėjo viena kitą, o galvoje turėjo pasaulį. 

Būdavo dienų, kai jos tarėsi viena be kitos neištversią nė va- 
landėlės. Kai imdavo temti ir sisters corner darydavosi nejauku, 
kai jau artėdavo metas sakyti viena kitai labanakt, joms vos 
nusigręžus, tuojau nubusdavo ilgesys. Parėjusios namo, nors 
viena nuo kitos gyveno vos per aštuonis namus, jos puldavo 

prie telefono, imdavo viena kitai skambinti, o begaliniai pašne- 
kesiai baigdavosi tuo, kad už pusvalandžio su pižama ir dantų 
šepetėliu po pažastim Estera jau stovėdavo prie vartų. Suglau- 
dusios veidelius jos miegodavo Oreigių salėje ant pernelyg ankš- 
tos sudedamosios kėdės ir Maudė glostydavo Esteros alkūnę. 
Tik tuomet ši imdavo migdytis. 

Jos išmoko suprasti viena kitą iš žvilgsnių, todėl žodžiai pasi- 
darė nebereikalingi. Jų žvilgsnių kalba pasiekdavo tokių aukš- 
tumų, kad vien akimis - vartydamos akių obuolius, kilodamos 
antakius ar markstydamos vokus - jos įsigudrindavo perduoti 
trumpas replikas. 

“Tarp jų nebuvo neatskleistų nei sielos, nei kūno paslapčių. Pri- 
siekinėdamos meilę iki mirties, jos rašė viena kitai laiškus, ku- 
riuose tikino, kad šiame atominės mirties grasomame amžiuje — 
tą frazę jos girdėjo kasdien - nesą nieko verto, išskyrus meilę. 
Jos nutarė tapti meilės karalienėmis. Karalienė Ri ir karalienė 
Rė. Po tais švelniais vardais jos priglausdavo raudonais ar blyš- 
kiais kaip lavanda motinų lūpdažiais nuteptas savo vaikiškas 
lūpas. Ir vėlei, sulindę į savo sisters corner, gulėdavo ant pripu- 
čiamų čiužinių ir vaizduodavo, kaip rytą nubunda moteris. Este- 
ra vaidindavo užsimiegojusią - prisidengusi galvą alkūne, ji lėtai 
pramerkdavo vokus ir pratarusi „Brangusis, kurgi mano pienelis 
su medum?“ vėl juos sumerkdavo. 

Savo kūnų pokyčius ir vystymąsi jos stebėjo smalsiai ir begal 
rimtai. Pamažu ėmus apvalėti krūtinėms, Esterą apniko rūpestis. 
Mat kairioji krūtis augo menkiau nei dešinioji. Estera verkė, 
jautėsi esanti nevisavertė. Tada širdies sesuo suimdavo jos galvą, 
imdavo bučiuoti, glostyti plaukus ir guosti. Jos patikėdavo viena 
antrai pakitusį kūnų kvapą ir pastebėjo, kad jų balsas pasidarė 
žemesnis. Jos norėjo būti moterys ir darė viską, kad tik atrodytų 
vyresnės. Dėjosi esą jau keturiolikmetės. Jei likimas būtų jas 
išskyręs, jos būtų numirę iš graužaties. Kol vieną mėlyną rugp- 
jūčio vakarą štai kas nutiko. 

Tai buvo pirmoji vasara, kai jiedvi nevažiavo ilsėtis prie Li- 

gūrijos jūros, kur Rapale Rombachai turėjo nuosavą namą. Ten 
į apačią, kaip buvo sakoma, išvyko Inesa, jos įbrolis Haraldas, 
Amrei ir kiti draugai, o mergaitės likosi Margo globoje. Abi sta- 
čiai mėgavosi netikėta laisve, ypač Estera. Nes Haraldas, kurio 
religiniai įsitikinimai darėsi vis keistesni, tam tikra prasme jau- 
tėsi esąs jos auklėtojas. Jis stengėsi mergaitę įsprausti į miglotą, 
smilkalų pritvinkusį pasaulį, į pilną dogmų ir demonų kosmosą, 
kurio ji neįstengė perprasti ir kurio nenuginčijama būtis rodės 
jai nejauki ir dusinanti. Dabar jausmai sumišo: triumfuodama ir 
drauge jausdama kaltę, sekmaryčiais ji klausydavosi Šv. Uršulės 
varpų gaudimo, ištiesdavo savo elfiškas rankas ir apsikabindavo 
miegančią Maudę, kurios švelnus kvėpavimas nuramindavo 
Esteros sąžinę. O jau visiškai rami ji būdavo, kai pati Margo 
Mangold leisdavo vėl nugrimzti į rytmečio miegelį. Nors Haraldas 
grasiai, kone šantažuodamas, buvo išgavęs jos pažadą drauge su 
mergaitėmis lankyti pamaldas, Margo tenkinosi tik mišiomis, jai 
net sapne nebūtų prisisapnavę taip anksti budinti mergytes. 

Popietes, kai oras pasidarydavo balkšvas ir standus it raugin- 
tas pienas, kurį galima pjauti peiliu, jos leisdavo Senojo Reino 
pievose, prie ekskavatorių išraustų žvyrduobių Magdalenų miš- 
ke. Norėdamos pasipuikuoti, jos ten užsivilkdavo dviejų dalių 
maudymosi kostiumėlius su juodais ir oranžiniais taškais bei 
paraukimais. Tiesą sakant, iš pradžių kostiumėliai dėvėjo mer-- 
gaites, 0 ne mergaitės juos. Estera taip sumaniai sugebėjo už- 
pildyti liemenėlės išsipūtimus, kad vaikiščiai patikėjo jos mote- 
riška krūtine. Taip slinko nūostabios dykinėjimo ir paikysčių 
kupinos dienos. Tai buvo širdingas laikas, kai savyje atrandamas 
gebėjimas mylėti ir ilgėtis. 

Kaip ir visuomet, tokių intensyviai pajaustų akimirkų neiš- 
sakomumo sinonimu tampa muzika. Muzika, kurios skambesys, 
net praslinkus daugeliui metų, gali atgaivinti patirtos laimės ar 
skausmo kvapą ir spalvą. Bet galiausiai baigiasi ir tai, muzika 
ima skambėti kaip tuščias kevalas ir daros: netgi juokinga, nes 
širdis nebedrįsta jai pritarti. 

Upside down, boy, you turn me. Inside up and round and round, 
and round and round. Tai tarsi buvo tos vasaros šaukinys. Riūdis 
iš 4c klasės (su savo bendramečiais jos nebendraudavo) turė- 
davo sukti kasetę ir kasdien šitą šaukinį kartoti. Tą dainą jis 
skyrė Esterai. Tada visi imdavo šokti. Julija, Vencelis, Giza, 
vienarankis Stevis, Maudė, Estera ir Riūdis. Jau pražystantys 
jų kūnai staiga pasidarydavo erotiški, o vaikų judesius savo ruož- 
tu erotizuodavo muzika, kurios vyriška, plyštanti per kraštus 
elektroboso galia seksualizuodavo mergaičių gestus, o nuo tary- 
tum besiglaustančio Dianos Ros balso berniukų akyse atsiras- 
davo nekalto geidulio spindesys. 

Išsimaudę jie šokdavo ant dviračių ir mindavo į Gustlio le- 
dainę, o paskui dūsaudami jau atsisveikindavo. Maudė važiuo- 
davo prie Judo vartų, kur iš Miulerio parfumerijos pasiimdavo 
Margo. Estera - į namus: ten laukdavo skambučio iš Rapalo ir 
pašerdavo žiurkėną Cezarį. O vakarienės visos vėl sėsdavosi 
kartu Raudonojoje viloje. 


— Turiu tau kai ką parodyti, - į indaplovėn lėkštes kraunančios 
Esteros pakaušį sušnopavo Maudė. Pasistiepusi ant pirštų galų 
ir atidariusi viršutines indaujos dureles, į savo žalios kaip varlė 
vasarinės suknutės kišenę kyštelėjo kavos puodelį. 

— Tik jau šįkart neužsibūkit! - nepakeldama akių nuo Tai 
nekrologų, nepiktai priminė Margo. 

— Garbės žodis! - prisižadėjo Maudė, pakštelėjo senelei į skruos- 
tą ir it burtų lazdelei mostelėjus pranyko drauge su Estera. 

— Ką veiksi su tuo puodeliu? 

— Cit! 


Išsprukusios iš namų, jiedvi pasuko į tankiais brūzgynais apžė- 
lusią pietinę sodo dalį už metų metais nebešienaujamos pie-. 
vos, kur kuokštais driekėsi išdžiūvusios žolės. Saulė jau buvo 
nusedusi ant Gulinčio popiežiaus krūtinės, 0 į jo sunertas rankas 
panašūs kalnai mirgėjo tarsi tirštas raudonas vynas. 

— Tiktai tyliai! - įspėjo Maudė, vos įžengusi į sisters corner. 
— Kodėl? - ėmė vartyti akis Estera. 
— Todėl! - ėmė vartyti akutes ir Maudė. 


Tuomet greitai nustūmė dureles į šalį. Trobelėje buvo tamsu, 
pro abi širdeles nebeįspindo nė pluoštelis šviesos. 


— Vargas tau, jei sumanei mane išgąsdinti! 
— Cit, paklausyk! 


Estera įsiklausė ir išgirdo kažką kvėpuojant. Sunkiai, bet ramiai 
kvėpuojant. 


— Kas čia dabar! - sukliko ji. Tą pačią akimirką plykstelėjo 
įžiebtas degtukas. Maudė uždegė nešiojamąją lempą. 


Ir čia Esterai užėmė kvapą. Jų būdoje - ir dar ant jos čiužinio! — 
pečius ir galvą atrėmęs į sieną, sėdėjo vyras. Prisimerkus nuo 
skaudžios šviesos, jo akys virto siaurais plyšiukais. Vyras vilkėjo 
rudai ir mėlynai languotu švarku, storu megztiniu, iš po kurio 
matėsi melsvi marškiniai riebaluota apykakle. 

Dar nespėjus kaip reikiant persigąsti, Esterą suėmė piktumas. 
Joks vyriškos lyties padaras niekad neturėjo teisės įžengti į sis-. 
ters corner. Net žiurkėnui Cezariui tai buvo užginta. Tik tada ją 
jau apėmė baimė. Nes kai jos žvilgsnis dar kartą susidūrė su to 
vyro akimis, ji pamanė, kad tos akys iššoks tiesiai ant jos, taip 
siaubingai buvo išsprogusios. 


— Tai Bože. Božė, čia Rė, geriausia mano draugė. Mudvi kaip 
sesės. Eikš, nebijok! Jis be galo mielas. Nebijok. 

— Tau visi namie? 

— Jis vargšas. Todėl taip ir atrodo. Bet ką jis tau padarys, 
nieko. Božė, pasakyk Esterai labas vakaras. 

— Labas vakaras! - jaunikaitis sugriaudėjo taip, tarsi Estera 
būtų buvusi kurčia. 

Vėliau keistos jai pasirodė ir jo šnekos. Čia atrodė prislėgtas, 
čia imdavo kone šaukti. Pradėjęs ką sakyti, jis prabildavo garsiai, 
tada jau imdavo kuždėti ir visa tai neturėjo jokio ryšio su tuo, 
ką sakė. Iš kurgi Estera galėjo Žinoti, juolab suvokti, kad šitokia 
visai neniuansuota kalba visuomet išduoda be galo vienišą žmo- 
gų, kuris jau nebeturi kam ištarti žodžio ir negirdi kalbant kitų, 
pagal kuriuos galėtų priderinti savo balsą. 

Galop ji vis dėlto įžengė vidun. Nuolatinis Maudės raminimas 
bei su smalsumu sumišusi baimė sužadino jai kažką panašaus į 
norą patirti nuotykį. Be to, tasai vyras gal jau minutę užsispy- 
rusiai laikė pasisveikinti atkištą ranką, kurios ji, irgi tylėdama, 
nė nemanė paspausti. Kai jis kiek pasidavė priekin ir pabandė 
jai šypetelėti, atverdamas išgeltusius savo dantis, Estera pamatė, 
kad jo plaukai surišti į arklio uodegą. Šitai kažkodėl sužadino 
jos pasitikėjimą. Pati nesuprato kodėl. Uodega, matyt, irgi buvo 
nepajudinamo noro pasisveikinti ženklas. 


— Božė, - švelniai tarė Maudė, nusiavė sandalus, pasilenkė 
prie jo, įsitaisė siuvėjo kėdėje ir paguldė galvą ant jo peties. 


Jakobsroto saulė buvo išblukinusi jos ant pečių krentančius 
plaukus, oda buvo įdegusi, plačios lūpos apsilaupiusios nuo 
sausros. Vyriškis nė nekrustelėjo. Ničnieko nedarė. Sėdėjo tik 
ir tylėjo. 

Tuomet Estera prisiminė tai, ką tarėsi seniai pamiršusi. Tik 
staiga viskas vėl iškilo: spalvos, kvapai ir garsai. Užkvipo lietumi, 
dangus atrodė pilkas kaip uolos. Sudūzgė aukštosios įtampos 
elektros laidai. Ir ten buvo eriukas, iš kurio šnervių be paliovos 
tekėjo seilės. 


— Kas šitas vyras? — pusbalsiu paklausė ji. | 
— Jis buvo angelas, - atsiliepė Maudė. Pasakė taip, tarsi 
Ėsterai jau seniai būtų buvęs metas tai žinoti. 

Maudė grįžtelėjo į ją, 17 Estera pamatė, kokios svetimos jos 
akys, suaugusio Žmogaus akys. Bent jau toks buvo pirmas 
įspūdis. 


— Ar galima čia rūkyti? - trūkčiojančiu balsu paklausė vyras. 

— Klausykit, kodėl jūs taip garsiai su mumis kalbate? - suirzo 
Estera. 

— Esu toks laisvas, - sugriaudėjo jis, aiškiai stengdamasis kal- 
bėti tyliau. 


Jis ėmė suktis suktinę. Bet ištraukusi iš jo delnų tabaką Maudė 
taip įgudusiai susuko jam cigaretę, tarsi jau ne kartą būtų tai 
dariusi - tikrai, pabaigusi sukti, netgi lyžtelėjo ją per ilgumą. Iš 
nuostabos Estera net išsižiojo, spoksodama čia į Maudę, čia į 
atsikišusį to vyriškio Adomo obuolį, nuolat vibruojantį, netgi 
drebantį. 

Netikėtai Maudė ėmė tą vyrą glamonėti. Nuvilko jam švarką, 
atsegiojo marškinius. Jis nesipriešino, nieko neklausinėjo, netgi 
nekrustelėjo. Nei stebėjosi, nei jaudinosi. Ji paleido jo plaukus, 
suleido į juos pirštus, užskleidė juos ant Božė kaktos taip, kad 
jo veido nebesimatė. Maudė neištvėrusi garsiai nusikvatojo, ta- 
da, praskyrusi plaukus tarsi užuolaidą, savo lūpomis prigludo 
prie jo lūpų. Bučiavo jį, o Esterai ėmė daužytis širdis - jai rodės, 
kad tasai: bučinys tęsiasi jau amžinybę. 

Maudės lūpos nuslydo ant Božė krūtinės ir ėmė čiulpti jo 
spenelį. Jos rankos sulindo į jo pažastis, Božė baigė rūkyti, už- 
spaudė nuorūką į sieną ir vis dar atrodė tebesąs kaži kur kitur. 
Tuomet Maudė kažką sukuždėjo ir Estera neįstengė suvokti 
jos žodžių prasmės. 


— Tavo burnoje nėra druskos. 


Stojo ilga tyla. Maudė nejudėdama gulėjo ant vyriškio krūtinės, 
tarsi būtų mirtinai nuvargusi, jos vokai buvo sumerkti. Tačiau 

lūpos, Estera tai matė, tebekrutėjo. Draugės lūpos ėmė trūkčioti 
ir drebėti lygiai taip, kaip pirma to vyro Adomas. Ir žodžiai iš 
Maudės burnos ėmė skrieti tokiu greičiu, kaip Estera dar niekad 
nebuvo girdėjusi. Tai buvo jos šį rytą ištarti sakiniai. Atkartoti 
prie žvyrduobių įvykę dialogai. Jos pačios mintys, Julijos ir vie- 
narankio Stevio žodžiai. Viskas pakuždom ir viskas su baugiai 
stulbinančiu tikslumu. 

Tada Esteros smilkiniai ėmė tvinkčioti. Ji nutraukė Maudę 
nuo vyriškio, ėmė ją purtyti, šaukti į veidą, šitaip veikiausiai tik 
norėdama numalšinti savo pačios baimę. Bet Maudė vis tiek 
neatsikvošėjo. Tada išgaravo visa Esteros narsa. Paskutinysis 
jai įsiminęs šito vaidinimo reginys buvo ant lentinės sienos ka- 
bantis ir liūdnai į dangų žvelgiantis Komodo varanas. Ji išlėkė 
pro duris ir apimta beprotiškos baimės nudūmė tolyn. Prisipra- 
šyta tąnakt pas ją miegoti atėjo Julija, ji atėjo ir kitą naktį. 

Esterai išdūmus, sisters corner ilgiau nei valandą viešpatavo 
visiška tyla. Tuomet sugriaudėjo Božė. 


— Tai tu čia man? 
— Ir tu jo neplovei? 
— Kaip tu ir liepei. 


Jis pasistatė Amrei puodelį ant plaštakos, tylom apžiūrėjo jį, 
bet jo akys Žibėjo, tarsi jose atsispindėtų didžiausia pasaulio 
brangenybė. Tik ūmai jo veidu nuslydo kažkas panašaus į šyp- 
seną - šypsulio pėdsakai. 


Ligūrijos jūra į Elrainą Nr. 12 išplukdė visiškai nebeatpažįstamą 
Amrei. Ruošdama virtuvėje pusrytį, ji dainavo, grįžusi iš darbo 
atrodė, kad perdien ne dirbo, o ilsėjosi. Tą rudenį ji buvo trokšte 
ištroškusi veiklos. Užsirašė iškart į trejus vakarinius kursus: Ak- 
varelė pradedantiesiems, Italų kalba I ir Italų kalba II. Ėmė spor- 
tuoti. Kartą per savaitę leisdavo sau ir dukrai pasijodinėti Re- 

takos žirgyne netoli Kotrynos stadiono. Buvo smagi kaip niekad, 
puikiai nusiteikusi, žvali, kupina ironijos kitiems ir pačiai sau. 
Jos savaitgaliai dabar priklausė kažkokiam Mateo iš Genujos, 
genialiausiam džiazo klarnetistui, kokį tik kada buvo girdėjusi. 
Ką nors daugiau apie jį nieko nesipasakojo nei Maudei, nei 
Margo. Amrei susipirko visas Paolo Kontė plokšteles, nes Ma- 
teo kartais grodavo jo ansamblyje. Keli gigai šen, keli ten, taip 
jį sakydavo. Namuose dienų dienas skambėdavo sotto le stelle 
del jazz“. "Yik Maudė, norėdama pasidžiaugti drauge su mama, 
veltui tyrinėjo plokštelių vokus, ieškodama Mateo vardo. Penk- 
tadieniais, lygiai septynioliktą valandą, ji sėsdavosi į naują, mels- 
vos plieno spalvos, mažą kaip pašto dėžutė Bianchi markės auto- 
mobiliuką ir nurūkdavo Italijos pusėn - užropojusi į San Bernar- 
diną, kantriai leisdavosi žemyn į Genują. 

Amrei išgyveno palaimos metą. Iš jos judesių dingo liūdnu- 
mas, ji išmoko išdykauti, kalba pasidarė arogantiška. Mėgavosi 
matydama pavydžiai spindint kitų moterų akis. 

Taip jau yra: vos tik Reintalyje ūmai sušvinta kokia siela, 
viskas aplink paskęsta pavyde. Visuomet taip bus ir niekad nepa- 
sikeis, kol tik suksis šis reintališkas pasaulėlis. 

Ji mėgavosi, vėl jausdama vyrų žvilgsnius. Leido jų akims 
ganytis po visą savo kūną, ėmė vilkėti itin drąsius mini sijonėlius 
ir figūrą pabrėžiančias suknutes. Ji koketavo. Kai Grau kavinėje 
koks nuobodus tipas žūtbūtinai spirdavosi su ja susipažinti, jai 
užeidavo noras tokiam tiesiai į akis šiurkščiai išrėžti: Juk jūs 
norite su manimi tik permiegoti. Šitaip ji būtų galėjusi pasakyti 
tiesiai, garsiai, kad visi girdėtų. Ir jei toks raudonsnukis būtų 
atsakęs: Tikrai!, kas žino, kur toks atvirumas būtų ją nuvedęs. 

Ji norėjo gyventi. Gyventi tikrąja to Žodžio prasme. Bend- 
raudama su Mateo, ji jučia nejučia nutolo nuo Inesos. Bent jau 
šitaip jų santykius interpretavo Margo. Iš pradžių jiedvi vis re- 
čiau ėmė skambinti viena kitai, vėliau buvo atšaukta ir kasmė- 

nesinė Jour fixe* siciliškame Gallo Nero restorane. Amrei, girdi, 
nebenorinti daugiau klausytis idiotiškų Haraldo paistalų apie 
angelus. Margo toji nesantaika į akis krito jau vos sugrįžus iš 
Rapalo. Nuo to laiko Amrei ir Inesos santykiuose kaži kas pa- 
sikeitė. 

Kaip ir suvis kažkaip pašlijo visi Latūrų ir Rombachų santy- 
kiai. Jie pasidarė nepastovūs, juose buvo justi netikrumas ar 
net įsižeidimas. Tarp Maudės ir Esteros, Amrei ir Inesos, tarp 
Haraldo ir Amrei - neišvengiamai. 

Tik Margo neprarado savitvardos. Net tą dieną, kai pranešė 
savo anūkei, kad parduodanti Raudonąją vilą. 

Ši žinia mergaitei prilygo mirčiai, ir ji gynėsi meile, pykčiu, 
įniršiu bei ašaromis, gynėsi nuo nuosprendžio, kurį suaugusieji 
priėmė be jos sutikimo. Maudė pasiūlė senelei savąjį planą - ji 
meta gimnaziją ir eina dirbti. Jai beveik dvylika metų, bet ji 
puikiausiai galėtų dėtis šešiolikmete. Tačiau, kaip ir visada, savo 
sprendimo Margo nekeitė. Vila turi būti parduota, kad būtų 
padengtos skolos. Už likusius pinigus bus įmanoma nusipirkti 
du nedidelius butus. 

Kai apie Raunonosios vilos su sklypu pardavimą paskelbė 
laikraštis, Miulerio parfumerijoje vėl kilo sujudimas. Negali 
būti, tikriausiai čia nerimtai, girdint Margo, aimanavo aukš- 
tuomenės damos. Visi tiesiog mirė iš smalsumo trokšdami išvysti 
bankrutavusią tekstilės fabrikantę, reiškė užuojautą vis dar kil- 
niai poniai. Tačiau užuojauta buvo pernelyg ankstyva, ją vertėjo 
patausoti sau. Ir mums gali taip nutikti, svarstė miesto grietinėlė, 
jei, gink Dieve, atsiras konkurencija. 

Pagaliau miestas susilaukė visos šios istorijos kulminacijos. 
Kažkokiu keistu būdu tarp vilos pirkėjų atsirado prasisiekęs 
pėdkelnių gamintojas ir pasišovė už vilą sumokėti trečdaliu dau- 
giau, nei bus pasiūlyta bet kokia kita aukščiausia kaina. Šitas 
poliamidų krezas buvo ne kas kitas, o tas pats kaimietis, iš kurio 

Latūrai kitados buvo nušvilpę tėviškę, kai nuo snukio ir nagų 
ligų išgaišo jo galvijai. Bergenco miškų Žmogus niekad nieko 
nepamiršta. Naudą, kitus gerus dalykus jis laiko kasdienybe. 
Įžeidimus - užsirašo, o pyktis suteikia jam jėgų visam gyvenimui. 

Pamokyti tuos, kurie nepalaužiamai tiki gyvenimo teisingu- 
mu, tegul jie pagaliau patys įsitikina ir pamato, kad jam, pėd- 
kelnių fabrikantui, neužginta įsigyti jų vilą Elraine Nr. 12. Nors 
ji buvo užrašyta Amrei, ši motinai neprieštaravo. Jos širdies na- 
mai niekad neatsidurs neapykantos kupinų žmonių rankose. 
Net už visus šio pasaulio pinigus. Todėl buvo priimtas vieno 
olandų apatinio trikotažo dizainerio, tokio begal jautraus, ly- 
giaveidžio žmogaus, džentelmeno nuo galvos iki kojų, pasiūly- 
mas. Henkas Imerzėlas, tikrasis Push up* kelnaičių, kurios, kils- 
telėjus aukštyn, nusmukusį užpakalį paverčia obuoliuku, išra- 
dėjas, taigi Henkas Imerzėlas į vilą įsikraustė 1986 metų rudenį 
drauge su savo jaunyvu pažiūrėti bičiuliu Japu. Liudviko stiliaus 
vila turėjo abiem tapti tylių ir kūrybingų savaitgalių įkvėpimo 
šaltiniu. Toks bent buvo abiejų olandų ketinimas. 

Bet iki to laiko buvo dar toli. Viskas dar ėjo po senovei. La- 
tūrų moterys - kiekviena savaip - dar turėjo laiko atsisveikinti 
su savo namais. Margo atsainiai užsisklendė savyje ir nepratarė 
apie tai nė žodelio. Amrei gyveno tik savaitgalių Genujoje lau- 
kimu ir net sugrįžusi į Jakobsrotą galvodavo apie Italijoje pra- 
leistą laiką. Tik Maudė ištarė namams sudie - ilgą. sudie. Nes 
viskas čia turėjo sielą, viskam reikėjo atsidėkoti, su viskuo atsi- 
sveikinti. Bokšteliai ir erkeriai, bokštas, kuriame jie gyveno, 
kambariai, užuolaidos, baldai, parkas, serbiški kėniai, sisters cor- 
ner, net banguotomis čerpėmis dengtas stogas. Viskas privalėjo 
išlikti jos atmintyje. Reikėjo įsiminti kiekvieną kvapą, spalvą, 
netgi kiekvieną parketo griovelį. 

Tuomet šis vis labiau bręstantis žmogus nutilęs sėdėdavo iš- 
tuštėjusiuose kambariuose, gėrė sudvisusį apmušalų kvapą ir 


*Kilstelėk aukštyn (angl). 

valandų valandas žvelgė į monumentalias, lygiai krentančių 
užuolaidų klostes. 


Vieną vasario rytą, kai lauke siautė tokia pūga, kad snaigės 
kilo į dangų, pusryčiai liko neruošti, o mėlynomis kaip tolimas 
miškas plytelėmis klota virtuvė liūdėjo be itališkų Amrei melo- 
dijų. Maudė išsivirė arbatos, pati sutepė sumuštinius. Vėl sune- 
galavusi Margo skrandžio gydyti šįkart dviem savaitėms buvo 
išvykusi į Bad Ragacą. Kai Amrei iš savo bokšto nenusileido 
ikipiet, ji nubėgo pasižiūrėti. Motiną rado drybsančią lovoje, 
be to, atbulai, sustingusią kaip akmuo, o juk paprastai iš miegų 
ji pašokdavo vos krustelėjus durų rankeną. Buvo justi alkoholio 
kvapas. Tiesiog dvokė alkoholiu. Juo buvo persisunkęs visas 
kambario oras. Išbukštinti Amrei negelbėjo nei bučiniai, nei 
kutenimai bei purtymai, tad Maudė paliko ją gulėti, kaip guli, 
pasigėrusią iki sąmonės netekimo. 


Tai nutiko per vadinamąsias energetines atostogas, per tas savai- 
tes, kai nereikėjo eiti mokyklon, ir kurios, kaip vėliau paaiškėjo, 
buvo pasekmė tyčia sukeltos naftos krizės, iš pradžių taip skau- 
džiai palietusios ir Jakobsrotą, kad Žmonės puolė pirkti maisto 
atsargų. Jie išties patikėjo, kad juodasis auksas jau senka, ir ka- 
nistrais pirkosi mazutą. Nacionaliniu mastu buvo paskelbta die- 
na be automobilio, tad, nutaisęs supratingą miną, šio potvarkio 
laikėsi ir visas Reintalis. Vėliau, naftos magnatams atėjus į pro- 
tą, iš tos dienos buvo tik šaipomasi. Sukauptos rūsiuose cukraus 
ir makaronų atsargos sugedo, o miltuose knibždėjo kirmėlės. 


Devintojo dešimtmečio pradžioje Jakobsroto intelektualai per 
vieną naktį patyrė tris dalykus iškart: atominių jėgainių pavojų, 
būtinybę saugoti gamtą ir tai. kad jų tėvai buvo nacistiniai nu- 
sikaltėliai. 

Taip atsirado Reintalio draugija žalai kompensuoti. Niekam 
nežinomi istorikai (daugiausia gimnazijų mokytojai) būriais 

šlaistėsi po kraštą, atkasinėdami rudojoje praeityje tėvų prida- 
rytas kiaulystes. Jie žvalgėsi tokių žvalių pažiūrėti senukų su 
pilkomis veltinėmis skrybėlėmis, nes skrybėlė ir patenkinta fi- 
zionomija kėlė didžiausią jų įtarimą. Tokius skrybėliuočius isto- 
rikai pasigaudavo prie namų durų ir išplūsdavo, apibėrę sun- 
kiausiais kaltinimais. Bet iš tikrųjų jie ničnieko nepešė. Nes 
ten, kur būtų galėję ką pešti - būtent iš savo tėvų - jie kaipmat 
prarasdavo drąsą. Tuomet draugija ėmėsi kitos veiklos - skubėjo 
įkurti Žydų muziejų, nors Jakobsrote žydų niekad ir negyveno. 
Išskyrus kažkokią Kvaidtų šeimą, kuri betgi išsikraustė iš čia 
dar prieš karą. Gaila, atsiduso Ta: Egmontas Nigas. Umai ja- 
kobsrotiečiai kaimyniniam Hoenemsui ėmė pavyduliauti žydų 
kapinių, kurios staiga nubudo tarsi Miegančioji Gražuolė: 
erškėtrožių brūzgynus buvo nutarta ten iškirsti, o kapus ištraukti 
iš užmaršties glėbio. Taigi buvo imtasi Žydų muziejaus, ir tvir- 
tinant šį projektą Roto rotušėje, miesto tėvai nutaisė tokius 
kenčiančius veidus, tarsi būtų svarstę ir pasirašinėję savo išėjimą 
pensijon. Taip smarkiai jų veiduose atsispindėjo šis sunkus ir 
liūdnas reikalas. 

Įveikti praeitį! - toks buvo vienas šūkis, o formaldehidas - kitas. 
Buvo įtariama, kad kiekvienoje medžiagoje esama kenksmingų 
dujų. Pernelyg jautrios prigimties Žmonės nebeįstengdavo 
užmigti, kentė geliančius galvos skausmus, vos pagalvoję, kad jų 
butuose vyksta nepaliaujamas oksidacijos procesas. Visur kur 
jie užuodė skruzdžių rūgštį, bent jau kažkaip įtartinai aštriai jiems 
kvepėjo durų lakas, stalo plokštė, lovos rėmas. Jie nudraskė ir 
nuplėšė lubas bei sienas, išlupo grindis, trinant iš džiaugsmo 
delnus medienos verslininkams, kurie savo natūralią medieną 
emė pardavinėti dvigubai brangiau ir kaskart vis akiplešiškiau ją 
branginti. Kad migreną galbūt sukėlė visiškai ne šitos klastingos 
dujos, o šlyjantys Žmonių tarpusavio santykiai ar pati gyvensena, 
tie žmonės ne nenujautė. Vargšas formaldehidas. 

Jeigu čia dabar būtų tebebuvęs tas niekam tikęs Žmogus 
Ambrosas Bauermeisteris, tai tikrai būtų turėjęs daug palai- 

mingo džiaugsmo, erzindamas ir iš kantrybės vesdamas šiuos 
naujuosius gamtos gynėjus, atominių jėgainių priešininkus ir 
sąskaitų su praeitimi suvedinėtojus. Beveik galima drąsiai tvir- 
tinti, kad jis būtų prisijungęs prie Jakobsroto žaliųjų judėjimo, 
kad aplinkos teršimas įgytų mastą. Jis ir toliau būtų uoliai tuš- 
tinęs prie šviesoforų perpildytas šiukšliadėžes ir gabenęs jas ten, 
kur jos jau nuo seno be jokios tvarkos buvo verčiamos - Jakobs- 
roto uolos papėdėje. O „sekmadieniu be automobilio“ jis būtų 
pasinaudojęs visu greičiu prašvilpdamas priešinga eismo kryp- 
timi per visą Reintalį. Ir dar būtų pasirinkęs labiausiai dulkes 
keliantį automobilį. Būtų daręs viską, kas tik prieštarauja vie- 
šajai nuomonei. Deja, Ambrosas Bauermeisteris niekur neda- 
lyvavo. Šito nenuslėpsi. 
moterys - irgi per vieną naktį! - atrado potraukį prie amerikie- 
tiškų muilo operų. Ir pirmiausia vidutiniojo sluoksnio moterija. 
Kai televizijoje, kuri anuomet turėjo laiko ir kantrybės ir jau 
apie vidurnaktį imdavo balkšvai mirgėti bei šnypšti, pasirodė 
pirmosios Dallas 1 Denver-Clan serijos, moterys atrodė tarsi 
užhipnotizuotos. Teisybė, jos nutuokė, kad filmų herojai pri- 
mena šaržus, kad pernelyg ryškus nespalvotas kontūras, ir tikino 
savo mylimus sutuoktinius, jog apskritai visa tai, suprantama, 
šlamštas. Bet vargas, jei kuris tų mylimųjų įsidrąsinęs pabandy- 
davo ką tarstelėti apie atgrasiąją J.R., sužvėrėjusį Aleksį, kvai- 
loką Bleiką su savo gražute, tačiau lygiai tokia pat debiliška 
Kristle ar net pajuokti juos. Juolab kad ekrane tas Bleikas tuo 
metu kaipsyk vėl žiauriai kentėjo nuo savo buvusios pikčiurnos 
žmonos ir šimtąjį kartą prisiekinėjo ją pribaigsiąs. Vyrams derėjo 
tylėti it vandens į burną prisisėmus. | 

Svajingomis reintališkomis akimis moterys žvelgė į ameri- 
kietiškąjį pasaulį, žinodamos esant jį melagingą, tačiau keturias- 
dešimt minučių kasvakar iš naujo juo patikėdavo, nepaisydamos 
paikų vyrų sąmojų. 

Šis fenomenas minėtinas todėl, kad kur kas labiau atskleidžia 

ano meto jakobsrotiečių troškimus nei atominių jėgainių poli- 
tika ir nykstantys miškai, juk pirmukart, tikrai pirmukart jis pa- 
rodė provinciją laipsniškai mirštant. Televizija dar labiau nei 
kinas įtaigavo Reintalio mentalitetui trūkstamą suvokimą, kad 
ir jie yra pasaulio piliečiai. Žmonės ūmai pradėjo gėdytis savo 
tarmės. Tarsi skėriai iš dangaus biro anglicizmai, kaimo kultūra 
visiškai nususo. Dar daugiau: reintaliečiai neteko savojo stubu- 
ro. Jei anuomet koks nors Reintalio gyventojas akimoju būtų 
atsidūręs 42-ojoje Niujorko gatvėje, jis ten nebūtų pasijutęs sve- 
timas. Būtų patraukęs per Manheteną kaip čia per Jakobsrotą. 
Niekas jam ten nebūtų pasirodę nauja, verta aikčiojimų iš 
nuostabos. 

"Tačiau stebėtis reiškia pajusti ir pakęsti svetimybę. Stebėtis 
reiškia žvelgti į viršų arba pasilenkti prie pat žemės. O jei nori 
pasilenkti, reikia turėti stuburą. Tenka tik apgailestauti, kad 
reintaliečiai pamažu užmiršo, kaip reikia vaikščioti. Jie norėjo 
kaip nors. Stai ten, svarstė jie, tai pasaulis! Kad amerikiečiai 
klupinėja kaip ir jie, reintaliečiai jau žinojo. Argi buvo būtina 
kiekvienam tai prikišamai rodyti? 


Man vel tenka prisiminti savo studijų laikus: tuomet išgyvenau 
eksperimentinio gyvenimo fazę būdamas WG narys. Šioje šešia- 
narėje vyriškos lyties WG, pasivadinusioje ENŠK (Ekstravagan- 
tiškų ir nedogmatiškų šovinistų komuna), būryje buvo vienas tipas, 
troškęs tapti klasikiniu pianistu (supersic!). Man pačiam klasika 
andai visai sušiktas dalykas, tačiau tasai vyrutis, iki kaulų smegenų 
Bethoveno fanas, pakeitė šitą mano nuostatą. Didžiausias manojo 
studijų draugo stabas tuomet buvo Artūras Benedetas Mikelandže- 
las, totališkai priplaukęs itakietis, tačiau skambindamas sugebąs 
išsikrauti kaip gyvulys. Ciūriche pirmą kartą jį išgirdau O-Ton salėje. 
Išvada: jeigu tik iš anksto nepatingi išsiaiškinti rūpimų dalykų, ar 
klasika viso labo nėra tik popiergalis plebso subinei pašluostyti, 
savo kailiu patiri, ką reiškia gyva muzika! You always meet twice“, 
pagalvojau, nes Benedetas Mikelandželis rytoj vakare skambina 
mūsų Koncertų salėje. Po galais, jis tikras gigantas! 

Artūro Benedečio Mikelandželio rečitalis. Bethovenas, Debiusi, 
Galupis. Anenmarkto Koncertų salė. Pradžia 19.30 val. Galioja 
tik senjorų bilietai! 


Tai Egmonto Nigo kalba. Ji buvo išspausdinta 7ar, greta pianisto 
Vladislavo Staneko nuotraukos, kuris (nelaimė retai vaikšto 


viena!) vos praėjusią savaitę toje pačioje salėje vienas atlaikė 


* Visada susitinki dar kartą (angl.). 

beveik niekieno nepastebėtą Šopeno maratoną. Niekas čia ne- 
pramanyta, viskas teisybė, šitai ir šiandien įmanoma surasti Tai 
archyve, turint galvoje, kad smalsuoliui gal ir pavyktų ši įtaikau- 
jama gudrybė. Mat jei kas įsigeidžia patyrinėti Tat rūsį, vyriau- 
siojo redaktoriaus viduriai iškart ima urgzti, jis pats net nežino 
kodėl ir neįstengia to urzgimo nutildyti. Iki šiolei negali. 

Margo vis dėlto užsidegė sukurpti piktą skaitytojos laišką, 
kuris, apskritai smerkdamas nepadorų toną, pasižymėjo tyčinė- 
mis rašybos klaidomis ir triskart skirtingai parašytu tuo pačiu 
vardu. Laiškas buvo vienintelis. Nigas perskaitė tekstą, prasi- 
dedantį kreipiniu Didžiai gerbiamas mulki! - senos nuoskaudos 
rezultatas. Nes pradingus Bauermeisteriui Nigas su Latūrais 
nebebendravo. 

Wahre Tat būsimo muzikinio delikateso proga savo ruožtu lei- 
do pasireikšti savanorei muzikos kritikei, tokiai vyriško kirpimo 
pagyvenusiai damai, lygutėliais, į viršų suglostytais plaukučiais. 
Užtat stulbinamai panašiai į ūsuotą maestro. Jei ūsai būtų žėlę 
ir jai, jiedu būtų lengvai palaikyti dvyniais. Na, dama, rodos, 
įvykį stengėsi pagerbti oresniais žodžiais. Jos galva, Benedečio 
Mikelandželio skleidžiamas žavesys slypėjo kur kas labiau jo 
asmenybėje nei meistriškume. Šitoji rašytoja visą laikraščio pus- 
lapį užpildė anekdotais iš šio į Dievą panašaus pianisto gyveni- 
mo, O rašinį pavadino: Artūras Benedetis Mikelandželis - Apolo- 
niškasis titanas tarp pianino donžuanų. 

Jį esą reikėtų pavadinti begaline kančia, nes jis gyvenąs tik 
naktį, kadangi dienos šviesa begal varginanti jo nesveikas akis. 
Nors jis esąs neapsakomai turtingas, jau dvidešimt trejus metus 
dėvi tą patį fraką - vasarą ir žiemą. Į avalynę apskritai nekreipiąs 
dėmesio. Galva neišnešanti, kaip jis ir sutinka koncertuoti to- 
kiose visiškai nežinomose vietovėse. Bet netgi čionai jis sunk- 
vežimyje gabenąsis juodą Steinway, įvyniotą į keturis šimtus 
trisdešimt vieną chaki spalvos kašmyro antklodę. Priekaboje 
visuomet drauge su juo važinėjąs ponas Talonė, pianino derin- 
tojas, O patsai maestro per šalį riedąs limuzinu su užtemdytais 

stiklais. Nuo pat antifašistinio pasipriešinimo laikų jis nelipąs į 
jokį lėktuvą, nors pats yra buvęs karo lakūnas. Su juo nuolat 
keliaujanti ir didžiulė, raudonu aksomu apmuša teatrinė sofa, 
kurioje jis paprastai mėgstąs pailsėti prieš koncertą. Likus 
pusšeštos minutės iki išėjimo scenon, jis kone verdančiu 
vandeniu plaunąsis rankas, kad pirštai pasidarytų lankstūs. O 
kad pirštai neslidinėtų klavišais, minutę prieš tai ponas Talonė 
privaląs eiti prie instrumento ir supurkšti juos plaukų laku. 
Niekas niekad nežino, ar paskutiniąją akimirką jis nesugalvos 
savo koncerto atšaukti. Giusingo mieste jis kartą jį atšaukęs 
vien dėl to, kad tenykštis dialektas taip žeidęs jo klausą, jog jis 
nebeturėjęs jėgų sugroti net vienui vienintelės gaidos. 

Tad ar verta stebėtis, kad tą rytą, kai visi šie kuriozai turėjo 
pasirodyti viename asmenyje, visi senjorų bilietai buvo išpirkti 
per pusvalandį. Kaip ir tiko jos būdui bei išsiauklėjimui, bilietus 
į koncertą dar prieš mėnesį įsigijo ir Margo Mangold. Ji vylėsi, 
kad tasai vakaras tam tikra prasme bus proga susitaikyti Amrei 
ir Inesai. Jeigu jos jau tarpusavyje nesikalba, tai gal bent muzika 
paveiksianti jų užsispyrusią prigimtį? 


Maestro pailsėjęs prastai, kentėjęs nuo įkyrių slogučių. Jam vėlei 
prisisapnavęs kelis dešimtmečius besikartojantis sapnas: for- 
tepijono korpusas išsipučiąs kaip milžiniškas pilvas, klavišai ap- 
želią plaukais, o kojos mutuojąsi į jo motinos šlaunis. Šaukda- 
mas No! No! No!, jis pakirdęs iš popietinio pogulio, o mamytės 
balsas pasirodęs besąs diskinio pjūklo džeržgimas - jis džeržgė 
čia pat, Domenkranco* viešbutyje, kur maestro buvo apsistojęs. 

Ne. Ne. Remonto darbų, pasakęs viešbučio direktorius, nu- 
traukti neįmanoma. Nė valandėlei. 

Gerai, kiek jis mokąs visiems tiems darbininkams už darbo 
dieną, angliškai pasiteiravęs maestro. Jis išrašysiąs čekį tokiai 
sumai, kad ir kokia ji būtų. Bet ramybė čia jam privalu. 


* Erškėčių vainikas (vok.). 


Tai tikrai neįmanoma, vėl atsiliepė direktorius. Net jeigu Dor- 
nenkrancą savo atsilankymu pagerbtų toks įžymus žmogus kaip 
ponas Benediktandželis. Iebūnie jam žinoma, kad matijozi- 
niams santykiams Jakobsrote nesą vietos, visi amatininkai čia 
dar esą garbingi ir padorūs. 

Maestro nunarino galvą ir lygūs, sprandą siekiantys jo plaukai 
užkrito skruostus. Šitaip, netardamas nė žodžio, jis kurį laiką ir 
stovėjo priešais viešbučio direktorių. Tada apsisuko ir nuėjo. 
Sumanė mat pasibastyti po miestą ir apžiūrėti jį. Bet jau aikštėje 
priešais viešbutį balandžio saulė taip skaudžiai plykstelėjo jam 
į akis, kad teko prisidengti delnu - juk jis galėjo gyventi tik 
tamsoje, daugių daugiausia - prietemoje. Tačiau grįžti į Dornen- 
krancą jis nė negalvojo. Jo vairuotojas kaipsyk turėjo laisvadienį, 
tad buvo išvažiavęs atgal į Ciurichą. Nepasitaikė ir taksi, kuris 
būtų nugabenęs jį į Breskiją (ūmai jis panūdo aplankyti vaikystės 
vietas). Tuo metu Jakobsrote nebuvo nė vieno taksi. Jeigu jo 
agentai rečitalį būtų sumanę rengti čia vos po pusmečio, Funk- 
taxi Aufmelk* akimoju sveiką ir gyvą būtų nugabenęs maestro į 
bet kurią vietą. 

Jautrusis senasis ponas buvo netoli ašarų. Bet susitvardęs 
gatve žemyn jis nušlepsėjo į Anenmarktą pasižiūrėti, ar Steinway 
jau išpakuotas ir suderintas. Kiek paklaidžiojęs po Koncertų 
salę, jį surado, bet pro duris, vedančias į sceną, įžengė tik patyręs 
dar vieną nuoskaudą. Scenos apšvietėjas paprasčiausiai nepa- 
tikėjo nė vienu jo žodžiu. 

Jis, girdi, gavęs nurodymą saugoti fortepijoną kaip nuosavą 
žmoną. Taip ir pasakė. Girdi, visiems žinoma, kokio sunkaus 
būdo žmogus tasai Mikelandželas. Šiaip ar taip, dėl kažkokio 
kledaro barškintojo savo darbu jis nerizikuosiąs. Patikėjo tik 
palyginęs impresyvią menininko nuotrauką vitrinoje su jį aps- 
tulbinusia realybe. Kledaro barškintojas buvo įleistas. 

Dangčiu užvožtas fortepijonas stovėjo ant pakylos. Matyt, 


* Aufmelko taksi iškvietimas (vok.). 

ponas Talonė pietavo. Buvo tamsu, įstabiai tamsu, guodžiančiai 
tamsu ir tylu. Maestro dėkingai sudėjo rankas, tarsi tardamas 
Tante grazie*!1r nutipeno į artistams skirtą patalpą, kurlyg jauna 
pianistė jo laukė dangiška raudonoji sofa. Jam teko dar kartą 
susiimti ir atsidusti. Maestro atsigulė, užmigo ir nubudo tik 
devynioliktą valandą dvylika minučių, kai plodamos iš džiaugs- 
mo delnais ir garsiai šaukdamos Ačiū Dievui! čia įžengė apren- 
gėjos. Pono Benemandželo jau buvo ieškoma visame mieste ir 
jau beveik susitaikyta su mintimi, kad jis nebekoncertuos. Marija 
ir Juozapai šventas! džiugiai vėl pliauškino delnais moterys. 

Žinia, kad pianistas vis dėlto neišvykęs, pasklido per kelias 
minutes. Talonė kuo skubiausiai paliepė atnešti iš viešbučio fra- 
ką, 0 pats ėmėsi kantriai šukuoti ir lyginti susivėlusią maestro 
galvą ir vis paseilindamas ją to! darbavosi, kol ši įgavo klasikinį 
Benedečio Mikelandželio fasoną. 

Tokia panelė Špygel iš Reintalio radijo ir televizijos studijos 
į rubinę įplasnojo tuomet, kai Koncertų salėn jau plūdo muziką 
vertinantys, pakiliai nusiteikę ar bent smalsumu nesitveriantys 
žmonės iš viso regiono. Dvi valandas panelė Špygel veltui laukė 
maestro Koncertų salės kavinėje. Jai nebuvo svarbu, kaip pada- 
ryti įrašą. Direktorius išnaudojo ją pačiu bjauriausiu būdu, kaip 
išnaudodavo ir visus kitus pavaldinius, ne veltui RRTV žmonių 
jis buvo pramintas Letena. Tiesą sakant, Letenos užduotis ir 
buvo kiršinti redaktorius. Kaip ir visuomet, panelė Špygel priva- 
lėjo sukurpti kokią istoriją. Todėl ir nutarė surizikuoti dar viena 
savo palaidinukės saga. 

Kokia įstabi tarmė, laužyta anglų kalba pasidžiaugė maestro, 
klausydamasis panelės Špygel ir salės gaisrininko dialogo. Šis 
ketino jau išmesti ją iš menininkams skirto kambario. Mergina 
umiai užsičiaupė. Argi ji nebuvo skaičiusi apie silpną jo klausą 
ir dialektą? 

— Nagi leiskit, tegul toji plaštakė įplasnoja! - pasakė maestro 
itališkai. 


Gaisrininkas suprato. Tegul ji prieina artėliau, švelniai blėste- 
lėjo pianistas. Jis stovėjo priešais ją įlindęs tik į frako kelnes, 
nuoga krūtine ir iki koncerto pradžios buvo pasirengęs atsakyti 
į pačius įžūliausius klausimus - apie juos spręsti pakaktų ir vieno 
čia pateikiamo pavyzdžio. 


— Artūrai. Ar būtų galima tvirtinti, jog sudėtingi jūsų santykiai 
su motina iš esmės ir lėmė tai, kad tapote pianistu? 

- Būtų galima, vaikuti, - iškvėpė orą Artūras ir žvilgtelėjo į 
siaurą slėnį tarp dviejų lygutėlių it pudingas kalvų. Jis mylėjo 
moteris ir kompozitorių Baltazarą Galupį, kurio Presto in B- dur 
jis plėšte išplėšė iš užmaršties. 


Salėje ėmė gesti šviesos. Sustiprėjo paskutinieji kosčiojimai. 
Įtampos pritvinkusį orą dar sodrino kvapų mikstūra - pigaus 
muilo, nukainoto skutimosi losjono ir melisa įtrintų nugarų — 
čia jau senjorai. 


— Žiūrėk tik, neplok per pauzes, Maude, - kuštelėjo Margo. 


Tarsi suverti perlai visi Latūrai sėdėjo parteryje. Amrei kairėje 
sėdėjo Haraldas, dešinėje Maudė. Inesa sėdėjo greta Margo. 
Taip panorėjo Amrei. Estera atseit negalavo, nors Maudė pui- 
kiausiai žinojo, kad dabar buvo ne tos dienos, o kažkas kita. 
Maudė atrodė taip jaudinančiai, jog kai laikydamasi Margo 
rankos žengė viduriniu tarpueiliu, į ją gręžiojosi ir moterys, ir 
vyrai. Ir tos moterys bei vyrai akimirkai nustebdavo - kodėl gi 
jie, tiesą sakant, skiria tai mergytei tiek dėmesio? Mergytė kaip 
mergytė. Daili, žinoma, bet nepasakytum, kad nepaprasta. Įdo- 
mi, tačiau neverčianti iš koto. Tai kodėl 917 Nedaugelis tų, kurių 
akys akimirkai susidūrė su Maudės akimis, ūmai pajuto kažką 

nepaprastai malonaus. Tarsi per širdį būtų dvelktelėjęs šiltas 
brizas. Nepaaiškinamu būdu tos mergaitės akys drąsino juos. 
Jie pasijusdavo stebuklingai pakylėti, išskirti iš pasaulio, mylimi. 
Jiems, amžinai nelaimingiems, darėsi gera. Ir jie pamanydavo: 
tai vis nuo auros to paslaptingo vyro, kuris štai žengs scenon ir 
savo muzika suteiks jiems sparnus. Jau vien scenoje stovinčio 
vienišo fortepijono reginys juos įkvėpė. 

Tikra tiesa, Artūras Benedetis Mikelandželis galėjo tikėtis 
begalinio publikos dėkingumo. Nesvarbu ką ir nesvarbu kaip 
jis skambintų tą Ką. Bet kuriuo atveju koncertas baigtųsi trium- 
fu. Kad tik jis pasirodytų! Juk vėliau, po galbūt ne tokios jau 
tolimos jo mirties, būtų galima pasigirti: O aš jį dar mačiau skam- 
binant. Ir į tai, su reintalietišku įpročiu viską menkinti, kas nors 
atsikirstų: Taip. Grynas atsitiktinumas. 

Su kibirėliu verdančio vandens įėjo Talonė. Maestro papliauš- 
kino delnais, panardino juos į vandenį ir luktelėjo, kol išbrinks — 
rodės, kad jam visiškai neskauda. Virpčiojo tik viršutinė lūpa ir 
ūsai. Talonė stvėrė plaukų laką ir iš rūbinės žengė ant pakylos. 

Salė tiesiog sprogo nuo prapliupusių plojimų. Talonei tai ne- 
darė jokio įspūdžio, jis, atrodo, seniai buvo įpratęs prie tokio 
apsirikimo. Priėjęs prie fortepijono, jis papurškė debesiuką lako, 
kad klavišai pasidarytų lipnūs. Plojimai kaipmat liovėsi. Derin- 
tojas pasišalino. Vėl stojo palaiminga tyla. Vis labiau ir labiau 
spengianti. 

O jau tada džiaugsmui nebeliko ribų. Bravo! Vis garsesnis ir 
viską užliejantis bravi/ ir kojų trypimas bei svečią sveikinantys 
švilpesiai iš galerijos. 


— Jis nori kažką pasakyti! - riktelėjo siauraveidis ponas savo 
eilės kaimynams. 


Užtruko kiek laiko, kol galerija susivokė, ką reiškia į pakylą 
rodantys ir tildantys gestai. 

— Gerbiamoji publika! Muziką dievinantys mano gimtojo 
Jakobsroto žmonės! 

— Jis puikiai kalba vokiškai! - sukuždėjo dama violetu dažytais 
plaukais tokiai pat violetinei bičiulei į ausį. 

— Koks jis mielas! - apstulbo salės vietų rodytoja. 

— Viskas čia šou! Jis niekad netaps jakobsrotiečiu! - sušnypštė 
jos kolega. 


Margo Mangold išsižiojo ir jau niekaip nebeįstengė užsičiaupti. 


— Betgi tai netelpa į galvą! - suriko ji ir tučtuojau pasigirdo: — 
Sšš! Sššš! - Ją tildė blizgančiu nuo kremo veidu moteris. 


Toji blizgiaveidė buvo vedutų tapytojo Leo žmona. Tiesus, su- 
kryžiavęs rankas ir aukštyn pakylėta galva su sidabriniais akiniais 
(apačioje stiklai be rėmelio) pastarasis sėdėjo lygiai toje pačioje 
vietoje, tik viena eile arčiau scenos. 


— Šį vakarą norėčiau jums paskambinti Capriccio iškeliaujant 
mylimiausiam broliui, VBK 992. Šis taurus kūrinys, kurį Bachas 
kūrė sulaukęs vos devyniolikos metų, štai jau ketvirtį amžiaus 
teikia man paguodą ir gyvenimo džiaugsmą. Jaučiu išskirtinį 
poreikį šią dovaną padėti prie jūsų širdies durų. Liūdna toji 
dovana, juk čia pasakojama apie išsiskyrimą. Ji prasideda švel- 
niu arioso. Jaunasis Bachas prie šio arioso ir prišliejo, taip sa- 
kant, motto. Štai kaip jis skamba: Arioso. Tai yra įtaikavimas 
draugui, kad šis čia, mano ponios ir ponai, galvoje turimas Bacho 
brolis, kad šis niekur nekeliautų. Dabar aš jums tai ir paskam- 
binsiu. 


Niekas negalėjo paaiškinti, kaipgi galėjo nutikti šitokia nelaimė. 
Policininkas Eduardas Floresas, vadinamas VBK, kadangi at- 
mintinai buvo iškalęs visą Bacho kūrinių sąvadą, šitas slyvanosis, 
įlindęs į savo susigarankščiavusį, aiškiai per platų fraką, tarsi 

burtų lazdelei mostelėjus, atsidūrė scenoje. Dabar sėdėjo prie 
brangaus instrumento (tik pagalvokit apie 431 kašmyro ant- 
klodę!), savo didžiulėmis it lėkštės letenomis ėmė maigyti kla- 
višus ir skambino taip apgailėtinai ir klaidingai, jog net galerija 
suprato, kad ten, apačioje, kažkas negerai. Net kaklą ištempęs 
Leo kiek prarado savo muzikinį orumą. 

O užkulisiuose kilo tikrų tikriausia velniava. Karštligiškas 
lakstymas. Kaltųjų paieškos. Grasinimai siaubingomis pasek- 
mėmis, blaškymasis į visas puses, tiesa, viskas ant pirštų galų. 
Tačiau nelaimė atnešė ir gero. Pasitaikė puiki proga pirmą kartą 
išbandyti naująjį radiotelefoną, kurį miesto valdžia didžiadva- 
siškai buvo nupirkusi Koncertų salei. Šnypštimas, užimas, traš- 
kesys, šilpesys už scenos, virš scenos, įstiklintoje apšvietėjų ka- 
binoje. Netgi Koncertų salės restorane iš garsiakalbio sklido — 
Viskas mėšlas! 

O diletantas VBK ir toliau pliumpino fortepijoną. Audringai 
išsikraudamas, anot kultūros kritiko Egmonto Nigo. Nė vieno tei- 
singai paskambinto mordento, nė vieno vykusio trilerio, nė vienos 
gaidos! Arioso išvirto į furioso. Debiutuodamas prieš gimtojo 
miesto publiką, policininkas taip jaudinosi, jog iš visų jo porų 
upeliais žliaukė prakaitas. Kuo dažniau pylėsi klaidos, tuo įnir- 
tingesnis darėsi jo skambinimas. Prakeikimas, juk priešpiet tą 
gabalą jam pasisekė paskambinti be klaidų! Beveik be klaidų. 

Vienintelis Talonė galop susiėmė, išėjo ant pakylos ir geleži- 
nius derintojo pirštus suleido į šlaputėlio VBK pečius. Koncertų 
salėje stojo mirtina tyla, tik tarsi tolimas dirbtinis griaustinis 
tūtavo oro kondicionieriai. 

Visą tą laiką Artūras Benedetis Mikelandželis stovėjo skers- 
gatvyje ir žvelgė į vaiduokliškai tolstančius žmones. Maestro 
akyse švietė nesuvokiamas, bežadis skausmas, ir jam atrodė, 
kad salėje tasai žmogus pardavinėja jo motiną. O jis, neįsteng- 
damas žengti nė žingsnio, tik stovi ir spokso. Artūras nunarino 
galvą, plaukai liūdnai užkrito ant veido. Jis nusisuko, nušlepsėjo 
atgal į rūbinę. Ištarė gaisrininkui kelis žodžius vokiškai. 

— Aš noriu numirti. 
— Artūras. Tu susiimti. Stai. Svarus nosinė. 


Drėgnas Artūro žvilgsnis nuslydo ant raudonosios sofos. Jis pri- 
gulė ir iškart užmigo. Nesuskaičiuojamas šios dienos nuoskau- 
das vainikavęs jo Steinway išniekinimas visiškai išsekino jo gyvastį. 

Jis nenubudo visą naktį, prasnaudė iki kitos dienos priešpie- 
tės, ovėliau nieko nebeprisiminė. Veltui, bandydamas maestro 
padėti atsikvošėti nuo šito žeminančio pasirodymo provinci- 
joje, rytinę espresso kavą Talonė bandė pagardinti aštuoniais 
šaukšteliais cukraus. 


— Tu nori dar kartą visa tai patirti, Artūrai? Jie nežino, kas tu 
esi. Net neįstengia ištarti tavo vardo, jų ausys kaip kiaulių, o 
snukiai pokvailiai. 


Maestro tik numojo. Perpiet jie iškeliavo toliau - į Gugingą. 
Lieka tik palinkėti, kad į maestro rankas nepakliūtų nei to 
koncerto afišos, nei vėliau pasirodę recenzijos Za ir Wahre Tat 
puslapiuose. Beje, Egmonto Nigo atsiliepimus jis būtų galėjęs 
perskaityti jau siurbčiodamas espresso. Suprantama, tai neįma- 
nomas dalykas. Taip greitai 7a/ nebūtų spėję išspausdinti nė 
spaustuvininkai. Ne, Egmontas Nigas jau dieną iki koncerto 
rašomąja mašinėle atstukseno himną koncertui, kad suskubtų 
aplenkti Wahre Tar. Gaila, jam pačiam dalyvauti tame įvykyje 
sukliudė seniai sutartas įsipareigojimas. Mat Ciūriche jis turėjo 
susitikti su savo studijų draugais — ten jie pabandė atgaivinti 
senuosius ENŠK laikus. Nigo straipsnis, kurio gražbylystes ir 
Artūro Benedečio Mikelandželio garbstymus čia praleisime, 
baigėsi taip: Senukas beldė kaip kulkosvaidis... Bethoveno Groove 
Jis atliko... Galopio presto jis būtų galėjęs išsitepti savo plaukus, 
garbės žodis... Pats kaltas tas, kuris jo nesiklausė... Pašėlęs vakaras! 


Jos laukė veltui. Keturiskart Amrei ėjo žiūrėti į salę. Tuščios, 
begalinės, blukiu mėlynu aksomu apmuštų kėdžių eilės. Ant 
pakylos — du juodaplaukiai su alaus pilvukais vyručiai, pakuo- 
jantys Steinway. Iš Mateo pramokta italų kalba ji pasiteiravo, 
gal jie čia ką matę. Šiedu tik pagūžčiojo, pasišaipė, o Amrei 
pajuto į savo krūtinę susmigusius jų žvilgsnius. Salės tarnautojas 
žvangino cilindrinių raktų ryšeliu. Nors jau buvo klaususi, pa- 
klausė jį dar kartą. Deja, nieko daugiau jis nebegalįs pasakyti. 

Vestibiulyje, kur jos laukė saviškiai, iš visų pusių dar ūžė pa- 
sipiktinę, žūtbūt pasiryžę atgauti savo pinigus žiūrovai. Tai šlykš- 
tu, tai įžūlu! - veržėsi pro sukąstus dantis. O abi iškamuotos 
kasininkės jau po šimtąjį kartą atsakinėjo, kad kreiptis jiems 
derėtų į Koncertinės veiklos bičiulių draugiją Zebediejaus take. 

Purtydama galvą, tarsi sakytų me, Amrei be kvapo lakstė 
visur, kur tik galėdama. Ji išmaišė visą salę, ieškojo kavinėje ir 
kitur. Veltui. Maudė buvo pradingusi. 


— Kuris ją matė paskutinis? — garsiai klausė Amrei. 

— "Tu tik nusiramink! 

— Prašau manęs nemokyti, Inesa! - netikėtai užriko Amrei 
ant draugės. | 

— Viešpatie, kokia tu pasidare: isteriška! Nebe pirmukart tai 
pastebiu. Maudei jau penkiolika. Panorės - pati mus susiras. 

— Tai ne tavo vaikas! - visai įsiuto Amrei. 


Ė 22 
— Galbūt jai koks tipas jau perrėžė gerklę. Poryt paskaitysim 
laikraščiuose, - tingiai iškošė Haraldas. 
- Vaike! Ji juk Žino, kad mes vakarieniaujam Gallo Nero, - 
nusuko šneką Margo. 


Rombachai važiavo savo Thunderbird. Margo ir Amrei maža- 
litražiu savo automobiliuku. Vietos Gallo Nero buvo užsakytos 
iš anksto. 

Emė lynoti. Retai čia taip lyja. Tokia vos juntama drėgmė, 
tarsi tvyrotų rūkas. Mažutėliausias vandens dalelytės purškianti 
dulksna. Šilta kaip artimas glėbys dulksna. Ir vis dėlto miesto 
gatvės akimirksniu sušlapo, dulksna virto nykia nepaliaujama 
liūtimi. Krituliai pasidarė tankūs, padangos jau teškino asfaltą. 
Susikaupę lietaus srovelės per kelkraštį nutekėdavo griovin. 

Otelas Gueris dar kartą nusistebėjo tokiu ankstyvu svečių 
pasirodymu. Tiesą sakant, toji nuostaba buvo suvaidinta. Skan- 
dalas jam jau spėjo išūžti ausis, o gėda dėl tautiečio neįvykusio 
koncerto aiškiausiai atsispindėjo jo veide. Kaip joks kitas už- 
sienietis, Gueris žinojo, ką gali iškrėsti reintalietis, kai kalbama 
apie pinigus ir pramogą, ir jautėsi esąs įpareigotas šį reikalą 
sutvarkyti iki galo. Tad kostiumuotus ir vakarinėmis suknelėmis 
vilkinčius savo svečius jis sutikdavo netgi su įkyroku širdingumu. 


— Ar nematėt mano dukters? Ar jos nebuvo čia? 

— Iki šiol nebuvo, sinjora. Bent jau aš nemačiau. 

— Amrei! Ji tikrai pasirodys! - Margo švelniai plekštelėjo jai 
per skruostą. 

— Ar galėčiau ponams pasiūlyti aperityvo? —- skeryčiojosi 
Gueris, padėdamas Inesai nusivilkti. 

— Man reikia paskambinti. Kur čia telefonas? 

— Ten, giliau. Šalia tualetų, sinjora. 

— Kam skambinsi? - pasidomėjo Margo. 

— Esterai. Galbūt ji ten. 

Priekaištingai nužvelgusi Inesą, ji pasikėlė nuo stalo ir greitai 
nužingsniavo per restoraną. Kiti susėdo. Su gėrimų pasiūla pri- 
ėjo Raulis. 


— Ei, žiūrėkit, kas atėjo! - pašnabždom ištarė Haraldas, ro- 
dydamas į duris. - Ar čia tas pats čekas ar rumunas, kur rankioja 
Amrei indus? Tas lėkščių 1r šaukštų kolekcionierius? 

— Jis. Kartą aš užklupau jį prie mūsų šiukšlių konteinerių. 
Keistų gi žmonių esama! - sukuždėjo Margo. 

— Kaip jis atrodo! Tarsi atsitiktinai būtų tapęs žmogumi. Iš 
tikrųjų Dievas norėjo, kad jis gimtų kiaule. 

— Haraldai, koks tu piktas, - pusiau rimtai susiraukė Inesa. 

— Galiu netgi pasakyt, kaip tai nutiko. Dievas kaip tik minkė 
ir mankė iš molio žmogų. Tik šit - sučirškė telefonas. Bose, 
žmonėms jau iki kaklo gana kiaulysčių. Taikos jie nori, taikos! 
Taigi ponui Dievui teko mesti darbą ir dribtelėti į pasaulį gerą 
žiupsnį neteisybės. Tuomet grįžo ir susimąstė. Hm? Ką aš čia 
buvau sumanęs? Aha! Norėjau sutverti kiaulę. 


Inesa pasikėlė ir leidosi pasidairyti Amrei. 


— Kodėl tu, tiesą sakant, sekmadieniais vaikštai į bažnyčią? — 
šaltai paklausė Margo. 

— Nes tikiu Dievą. 

— Jis yra aukščiausia neteisybės forma, kokią tik įmanoma su- 
vokti. Argi šitai neverta mūsų maldų ir garbinimo? Kaip manai? 

— Tu netgi didžiuojiesi savo cinizmu. 

— Aš realistas. 

— Kas niekina žmones, tas nėra realistas. 

— Sakyti, kad myliu juos, būtų pataikavimas. 

— Tu negerbi pats savęs, ką jau kalbėti apie meilę. 

— O! Meilės menas. Išmokti kuo nors dėtis. Toleruoti silpny- 
bes. Įsiklausyti, įsižiūrėti į save, pajusti savo kvapą. 

— "Tu neturi ateities, Haraldai. 

— Kaip? 

— "Tu tarsi išsiurbta vyno žarnelė. 

— Puiki metafora. 

— Kas praranda savo skausmą, netenka dievybės. Taip sako 
Štifteris. 

— Nes ko nors paprastesnio jis, aišku, neturi. 

— Neturi. 

— Ak, jūs visi su savo emfazėmis, savo kokčiomis svajonėmis 
apie jausmus. Pažinti jausmus! Aistras! Grįžimas į barbarystę. 

— Arba paprasčiausią baimę. 

— O ko gi bijoti? 

— Gyvenimo, Haraldai. Ciniką gyventi įmanoma priversti tik 
su šautuvu. 

— Ką tai reikštų? 

— Kenčiantis žmogus nebūtinai yra ir kvailas. 

— Ojei aš tik girdžiu žodį kančia? 

- Žinoma. 

— Ką reiškia „žinoma“? Tik tark Žodį, Mokytojau, ir mano 
siela pasveiks. 

— Tu jau seniai suradai savo Mokytoją, Haraldai. Gyvenimą. 

— Ar ponai ką nors jau pasirinko? — nuolankiai pasiteiravo 
Gueris. 

— Mes dar laukiame kitų, - su ledine šypsena atsiliepė Ha- 
raldas. 


Pašnekesiai prie kitų stalų sukosi vien tik apie taip kurioziškai 
Žlugusį muzikos vakarą. Bet nuotaika pamažu taisėsi. Vynas 
atrišo liežuvius. Netrukus visa toji istorija daugeliui pasirodė 
begal juokinga, ypač tokiam nerangiam vyručiui, kuris ūmai 
pasijuto tarsi scenoje. Apšepęs, trumpai kirptais plaukais, vil- 
kėdamas tautiniu kostiumu, jis pašoko ir ėmė mėgdžioti pia- 
nistą. Stalas raitėsi ir splegė iš juoko. Galėjo netgi pasirodyti, 
kad jeigu ne tas nutikimas, dabar čia būtų gerokai nuobodu. O 

tasai Benandželis ne toks jau ir didis. Esama geresnių. Tas, kuris 
taip pasakė, ir buvo Letena, direktorius. Šalia jo sėdėjusi panelė 
Špygel nutaisė malonų veiduką, raudonos kaip vyšnios jos lū- 
pos šypsojo ir šypsojo. 


— Mane skaudina, kaip tu su manimi šneki, - atsirėmusi į 
telefoną automatą nugara, liūdnai tarė Inesa. 

— O ar tu žinai, kas man skaudu? - atsikirto Amrei. 

— Ar čia vieta mums tai aptarinėti? 

— Ar nori žinoti, kas man skaudu? Aišku, kad nenori. Kam tau. 

— Amrei, mudvi pažįstamos beveik nuo lopšio. 

— Neišsisukinėk! 

— Paskutinį kartą tau sakau: Inesa, aš noriu, kad tu nutrauk- 
tum draugystę su mano buvusiu vyru. Juk Žinau, kad judu susi- 
rašinėjat. Ir žinau, kad matotės. RINKIS: AMBROSAS ARBA 
AS!!! 

— Nešauk ant manęs! Tau dabar sunku ir tu neteisi. Ką aš 
galiu padaryti, kad tu tiesiog negali išmesti jo iš galvos? Vien 
dėl to, kad tau nenusisekė su Mateo, tu vėl kabiniesi į Ambrosą. 
Patys pasikalbėkit. Išsiskirkit pagaliau. 

— Negaliu pakęsti, kad jis atsistojo tarp mūsų. Jaučiu, kad jis 
manęs nepaleidžia. Kalba apie mane... 

— Jis nekalba apie tave! Niekas apie tave nekalba. Judu jau 
daugel metų gyvenate atskirai. Tu turėjai tam priežasčių. Ko 
tu, tiesą sakant, nori? 


Atsilapojo durys ir vidun įkulniavo panelė Špygel. Raudona 
kaip virtas vėžys, o rankos mataravo lyg girtuoklio. 


— Uch! - šūktelėjo ji 1r šyptelėjo Inesai. - Nebegaliu daugiau, 
nebesitveriu. Žinot, ką daro mano draugas, kai aš nebesitveriu? 
Ogi įkiša ranką į mano kelnaites ir užspaudžia man putę. Bet 
tuomet pasidaro dar blogiau! 

Ji, girdi, taip įsikvatojusi, jog per pusę sakinio pašokusi ir atlė- 
kusi į tualetą, kad nenutiktų nelaimė. Inesa kurį laiką klausėsi 
iš širdies traukiamų panelės Spygel giesmelių. 


— Pakalbėsim kur nors kitur, Amrei. 

— Reikalauju tavo lojalumo. Kur dabar Ambrosas? 

— Lojalumą tu painioji su šantažu. Man niekas neįsakinės, su 
kuo galiu ar negaliu draugauti. Jei tu nekenti mano draugų, tai 
nekenti ir manęs. 

— Kur Ambrosas? 

— Nesikankink. 

— Kur jis? 

— Tik ne mieste. 

- KUR?! TU SUSMIRDUS KEKŠE!!! 

— O lialia! - pasigirdo iš moterų tualeto. 

— Atleisk, Inesa. Gailiuosi. 

— Manau, kad nebeturime viena kitai ką pasakyti. 

— Inesa. 

— Paleisk ranką. 

— Inesa. 

— Klausyk, Amrei, gal tu akla? "Iu tikrai tokia akla? Tu nežinai, 
kas yra Estera? 


Tarsi kas būtų spustelėjęs STOP klavišą, vaizdas ūmai sustingo. 
Sustingo rankos, lūpos, akys, net akių spindesys. Moterys žvelgė 
viena į kitą lyg sustabdytame kadre. Paskui Inesa nebeištvėrė. 
Plati, išraiškinga jos burna ėmė virpčioti, iš nublyškusių it le- 
vanda lūpų nebeišsprūdo nė vienas galvoje besisukantis žodis. 
Inesa suprato - viskas baigta. Ji automatiškai suleido pirštus į 
savo šieno rusvumo plaukus, paleido juos ir vėl suėmė. Tada 
nusigręžė nuo Amrei, atsainiai nuplaukė per restoraną, graži, 
išlaki moteris vakarine suknia - viršutinė dalis iš juodo aksomo 
ir Ilgas, platus. žalsvai kibirkščiuojantis sijonas. 

— Būk geras, ar parveši mane namo? 

— Kodėl gi? - nusistebėjo Haraldas. 

— Atsiprašau, Margo, - striukai tepasakė Inesa. - Ar nebūtum 
toks malonus, Haraldai. 


Šis dėjosi nieko nesuprantąs, nors suvokė, ką jam įsakmiu žvilgs- 
niu sako sesuo. Tada Inesa Rombach stvėrė savo apsiaustą ir 
nieko nelaukusi paliko Gallo Nero. 

Kampe prie telefono, tarsi pamirštas paketas, gulėjo pasaulis. 
Iš pradžių Amrei galva pasidarė tuštut tuštutėlė. Paskiau at- 
mintis surado seniai nuskambėjusių žodžių adresatą. Išryškėjo 
vaizdai, kvapų ir spalvų telegramos. 

Ji išvydo ryškiai mėlyną rudens dieną ir į ją artėjantį kresną, 
garbanotą vyriškį pigiu dulkiniu. Vyras prisiartino, ilgai bučiavo 
jos lūpas, nors jiedu buvo visiškai svetimi ir lig tol niekad nebuvo 
susitikę. Ji matė, kaip neoninės parko lempos šviesa dulkia į 
miegamąjį. Išgirdo čirpiant svirplį, uodė prakaito ir vasaros nak- 
ties tvankoje traškančios sausos žolės kvapus. Suvokė, jog girdi 
savo pačios balsą: 


— Ten kažkur gyvena dvynė siela. 


Pajuto, kaip ant jos karšto kūno Ambrosas tiesia šlapią paklodę. 
Ir girdėjo jį sakant: 


— Mylėsiu tave iki mirties. Nemiegosiu su jokia kita moterimi, 
išskyrus tave. 


Amrei žvilgsnis nuslydo savo kūnu, apsistojo ties juodais aukš- 
takulniais bateliais ir ji iškart pamanė, kad pradingo kojos dydis. 
Bateliai atrodė gerokai per dideli, o jos galvoje kilo audra. Ieko 
rankomis įsitverti sienos. Siena suplazdėjo, tarsi ji būtų ban- 
džiusi įsikabinti į užuolaidą. 

— Kuo galėčiau tau padėti? - iš toli į jos naktį išgirdo ataidint 
Leo balsą. 


Vedutų tapytojas, matyt, jau kuris laikas stovėjo jai už nugaros 
ir nuolat kartojo tą patį klausimą. Ant jo susirūpinusio veido 
blyksėjo sidabriniai akinių rėmeliai. Kai jis palietė Amrei ranką, 
ji krūptelėjo ir nieko nesuvokdama spoksojo į jį. Tada atsikvo- 
šėjo ir spruko iš tualeto. 


— Vaikučiai, aš alkana kaip vilkas! - šūktelėjo ji eidama prie 
stalo ir suplojo delnais. 


Margo pažvelgė į ją tamsiomis kaip jūra akimis ir viską suprato. 
— Maudė susilaukė sesutės. Kaip jums tai patinka? 


Čia jau sutriko netgi Haraldas - pirštais ėmė maigyti medžiaginę 
servetėlę. 


— Ir jūs visi seniai tai žinojot! Pone kelneri! - riktelėjo Amrei. 


Atskubėjo Raulis. Ji užsisakė stipriausio, tirščiausio vyno. Ir 
valgį tašė išties kaip išalkęs medkirtys. Per visą vakarą Margo 
nebepratarė nė žodžio. Tuo tarpu Haraldas buvo paslaugus kaip 
reta. Jį domino, kas gi dedasi žmoguje, kurio iliuzijos buvo ką 
tik išsklaidytos ir sutryptos. Pirmą kartą gyvenime jis pajuto 
Amrei kažką panašaus į prielankumą. Tikrai, būtų įmanęs ją 
apglėbti. Haraldo rankos suminkštėjo, balsas irgi. Stebėjo už- 
gesusį jos veidą ir tos atbukusios akys jaudino jį. Jis rengėsi 
nutverti ją už rankų. Bet nenutvėrė. Tokia paguoda būtų tik 
užtemdžiusi Amrei katastrofą. Ne. Jis panoro skaidria siela pa- 
tirti paslaptingą žmogiškosios sielos griūtį. Ir kone išgirdo pla- 
kant savo paties širdį. 

Jie jau buvo beišeiną iš Gallo Nero, kai Gueris priėjęs iš naujo 
ėmė serviruoti stalą. Ant servetėlės jis pastebėjo paklotus tris 
begėdiškai stambius banknotus. Gueris instinktyviai kilstelėjo 
savo juodą piemens galvą aukštyn, norėdamas patikrinti ant 
sienos sukabintus savo protėvius. Tikrai: saulėlydis buvo ap- 
verstas, o rožinė Džoja kabojo galva žemyn. 


— Kodėl jis taip elgiasi? Gal aš kam esu ką padaręs? - Gueris 
ėmė kapstytis po savo nuolankią sielą ir apgręžė paveikslą taip, 
kad džiugios it driežo Džojos akys vėl galėtų apžvelgti visą res- 
toraną. 


— Ar negalėčiau susitarti dėl to mokos puodeliuko, iš kurio 
gėrė toji panelė iš radijo? - šaižiai, tarsi rėkdamas, iš už nugaros 
sukuždėjo jam Božė. 


— Kam dar Klausiat? Imkit tą mažylį su visu padėklu ir neš- 
kitės sau! 

— Tik puodelį. Na, galbūt ir šaukšteliuką. 

— Ak, dinkit man iš akių! 


Jiedvi stovėjo centrinėje aikštėje. Amrei svyruliavo. Margo ap- 
glebė ją per pečius. Jos nepratarė nė žodelio, stovėjo nejudė- 
damos, tačiau nieko nelaukė. Grau kavinėje Haraldas nupirko 
virškinimą skatinančio alkoholio. 

Širdies pavidalo Dviejų mėnulių aikštė blizgėjo tarsi žuvų 
žvynais nuklota plokštė. Oranžinę viršum aikštės išsilenkusių 
šviestuvų šviesą taškė lietaus lašai, pastatai aplink skendo kone 
juodoje naktyje. Iš visos Šv. Uršulės bažnyčios buvo įmanoma 
išskirti vien išsikišusį frontoną ir šalia esančias kolonas. 

Už didelių kaip vitrinos Grau kavinės langų kunkuliavo gyve- 
nimas. Jaunimas rūkė, triukšmavo ir plepėjo. Rodės, tarsi būtų 
pasirengęs šią naktį viską palikti, tesėti duotus pažadus ir galop 
išsidanginti į Ameriką, Australiją ar Bahamų salas. Žvelgiant 


SMA, 
1054 


140 


iš lauko, Grau kavinėje sėdintys žmonės visuomet atrodydavo 
panašūs į keleivius, kurie nekantraudami laukia, kol lėktuvas 
pagaliau bus pripildytas degalų, o nuo jo sparnų atitirps ledas. 

Paprastai Dviejų mėnulių aikštė plytėdavo tyki ir liūdna. Tik 
kiaurai merkiantis lietus, prie kurio dabar prisijungė ir drungnas 
vėjas, ardė tą tylą. Tarsi du įsimylėjėliai - lietus ir vėjas. Įsimy- 
lėjėliai, tiesiog nepripažįstantys pabaigos. Puolė vienas kitam į 
glėbius, užtvėrė eismą, kryptį, užgulė ausis ir akis. Brovėsi pir- 
myn, svyravo atgal, tvoskė į sprandą, plakė kaktą. 

Margo norėjo važiuoti. Kantriai prašė ir prašė automobilio 
raktelių, kuriuos Amrei galop jai ir įdavė. Dar nespėjus įsėsti, 
Amrei sublogavo ir išvėmė tirštą vyną su visa medkirčio porcija. 
Taip truko, kol tvilkinantis, nuo pilvo iki krūtinės kylantis skaus- 
mas pamažu atlėgo. Margo tylėjo. 


— Mama. Aš norėčiau numirti. 


Margo tylėjo. Dar niekad duktė jai nebuvo tokia artima. O ka- 
dangi buvo artima, tai ji savo vaiko ir neguodė. Nė judesiu ar 
bent vienu vieninteliu žodžiu. 

Amrei nenorėjo namo. Dar ne. Norėjo eiti per lietų. Ten, 
kur nesutiktų nė vieno žmogaus. Norėjo leistis žemyn, prie Rei- 
no. Margo sekė jai iš paskos. Ėjo skersai Dviejų mėnulių aikštę. 
Lengvus jų apsiaustus permerkęs lietus jau drėkino nugaras. 


— Tu juk visąlaik tai žinojai. Mama, kaip tu galėjai mane taip 
išduoti. Kuo aš dabar dar galiu tikėti? 

— Tu žinojai, man dar nežinant. Ir gan ilgai, beje. 

— Tai netiesa! 

— Tiesa, Amrei, tiesa. Pernelyg gerai tave pažįstu. Tu tiesiog 
įstūmei tą vyrą į kitos moters glėbį. Nes giliai širdyje niekad 
netikėjai Ambrosu. Taip, kaip aš niekad netikėjau Dytrichu. 

— Tačiau tavęs tėvas taip niekšiškai neapgavo. 

— Ne apie tai kalbame. Aš kalbu apie tai, ar mylėjau jį. Aš jo 
nemylėjau. Aš tokia pat kaip ir tu. Viena iš Latūrų. Taip ilgai 
juo nepasitikėjau, kol jis nustojo tikėjęs pats savimi. O galiausiai 
ir savo gebėjimu mylėti. Čia jis ir palūžo. Ėmė netekti pusiau- 
svyros, visas tikrai ėmė svirduliuoti... Aš ne itin vertinu Froido 
logiką, nes kiekvienas aiškinimas yra pasiteisinimas. O šito ne- 
paaiškinamo gyvenimo nėra ko teisinti. Tačiau Dytricho pu- 
siausvyros sutrikimai buvo sielos išraiška - ramybės netekusios 
sielos. Štai šitas mumyse slypintis kraupus įtarumas, su kuriuo 
mes nieko negalime padaryti, palaužė ir Ambrosą. Mūsų vyrai 
buvo naivūs, dėl nieko sau galvos nesukantys sutvėrimai, jie 
gyveno neklausinėdami. Jie patyrė tai, ko niekad nepatirtų joks 
Latūras - išgyveno patys save. 

— Aš jį užmušiu, mama, aš užmušiu jį. Jis pats didžiausias 
melagis, kokį tik kada buvau sutikusi. 

— Kol ji persekioja tavo neapykanta, tol esi jo valioje. Ir judu 

neišsiskirsite. Ar dar pameni, ką jis pasakė tą naktį, kai stovėjo 
apačioje? 

— Jis būtų ten stovėjęs kiaurą naktį. Niekur būtų nėjęs. Būtų 
net sustiręs dėl tavęs. Niekad nepamiršiu jo žodžių, kuriuos jis 
ištarė įlipęs į mūsų senuką bencą: čia gyvybės ar mirties klausi- 
mas. O kadangi jo meilės jėga buvo tokia milžiniška, tokia ne- 
paprasta ir nevaržoma, tu ir išsigandai. Ne jo išsigandai. Pabūgai 
pati savęs. Kuo būtum galėjusi atsakyti į tą stebuklą, kai tave 
apkabina ir ima bučiuoti visiškai nepažįstamas vyras, ir jis tą 
pačią akimirką suvokia, kad tu esi jam skirta? 

— Tai aš dar ir kalta? 

— Neteisingai supratai mane. 

— Meilėje nėra kaltų, Ana Marija. Joje yra tik mylintys ir ne- 
mylintys. Taip jau visuomet bus. Būtų tuomet susitikę du žmo- 
nės, kurie vienas apie kitą manytų, kad šis nėra jo svaja... jie 
neturėtų vienas kitam ką pasakyti, neturėtų vienas kitam ką duoti. 
Tai tarsi paslaptingas, nerašytas įstatymas. Mylintysis visuomet 
sutinka nemylintįjį. Vienas visuomet myli labiau nei kitas. 

— Ne. Jei mudvi ir galime sau ką nors prikišti, tai nebent štai 
ką: kad vylėmės... jog mūsų vyrai gali mus išganyti. Kad gali 
paversti mylinčiomis. Pasitikinčiomis... Štai! Imk mano nosinę. 

— Kodėl man viskas taip nesiseka? Viskas praeina prošal. 

— Tai dėl to, kad atsakomybę už savo neišsipildžiusias svajas 
tu suverti kitiems. Kuo tik tu kitados nenorėjai būti! Veterinare, 
aktore, jūrų tyrinėtoja. Bet kuri tų svajonių būtų galėjusi išsi- 
pildyti, nesvarbu kuri. Bet visų svajonių priešingybė yra dvejo- 
nes. Kad tai yra neatskiriami dalykai, kad dienai reikia nakties, 
tau niekad nepaaiškėjo. Dvejonės visuomet tavyje paimdavo 
viršų. Tu buvai ėmusi tikėti svetimais balsais. Taip prarandamas 
laikas, Amrei. Aš Žinau, apie ką kalbu. 

— Privalėjai priversti mane! 

„- Šitaip ir aš priekaištaudavau savo tėvui. Jis niršdavo. Žinai, 
ką jis man sakydavo? Šūdvabaliuk, tu nori, jog būčiau prakeiktas 
atėmęs tau laisvę? Ilgai nesuvokiau tokių jo žodžių. Kai Dytrichas 
pradėjo žlugdyti mūsų firmą — tai buvo vienintelis įmanomas jo 
maištas prieš mane - pamaži ėmiau suprasti savo tėvą. Ir žinau — 
dabar jis manimi didžiuotųsi. Nes leidau daryti Dytrichui, kas 
tik jam patinka. 

— Ar tikrai šiame pasaulyje esi vien tam, kad būtum nelai- 
mingas? 

— Taip. 

- Ir tu lyg niekur nieko tai sakai? 

— Esama tik momentų. Akimirka yra aukščiausia amžinybės 
forma. Praeitis ir ateitis tėra aplinkkeliai. Jie veda tolyn nuo tavęs. 
— Mama, ar mano gyvenimas suvis dar turi kokią prasmę? 

- Jokios. 

— Betgi tai nepakeliama. Kad gyvendami nerandame jokios 
prasmės. O kartu gyvenimas yra stebuklingiausia, brangiausia 
ir didžiausia, ką mes apskritai turime. Beprasmybė yra aukš- 
čiausioji laisvės išraiška. Dabar esi tik tu. Tau prieš nieką nerei- 
kia teisintis. Nei prieš jokį Dievą, nei prieš jokį žmogų. Tačiau 
tau teks stoti prieš save, prieš pačią save. 

— Šitos laisvės, šūdvabaliuk, aš nesirengiu iš tavęs atimti. 

— Vaike, mudvi persišaldysime. 

— Po šitiekos metų tu vėl pavadinai mane Ana Marija. 

— Tikrai? 

— Mama. Kaipgi dabar reikės gyventi? 

- Kaip reikės gyventi?.. Reikės likti vienai. Mylėti skirta vieną 
kartą. Kai tai nutinka, paaiškėja, kad dar per anksti arba jau 
per vėlu. Visa kita tėra apvalkalas, kompozicija... Neguosiu ta- 
vęs. Nemažinsiu tavo skausmo. Aš esu čia. 


Dar tą pačią valandą nustojo žliaukęs tas keistas šiltas lietus. Nak- 
ties dangus keliose Reintalio vietose nusigiedrijo. Pro nūnai virš 
Jakobsroto prasivėrusį debesų langą praplaukė kone oranžinis 
mėnulio pjautuvas. Ir toji išsekusi šviesa leidosi ant miestuko stogų, 
rusvu nublukusio aukso laku užliedama visą apylinkę. Reinas virto 
rausvai žaižaruojančiu šleifu, tarsi brangi ryto malonė besirangan- 
čiu per slėnį. Trys miesto bažnyčių bokštai kilo lyg varžydamiesi, 
kuris aukštesnis, o Roto soduose blausiai melsvoje šviesoje rymojo 
pavieniui pražydę vyšnios, magnolijos ir obelys. 

"Tačiau šitas stebuklas truko neilgai - langas debesyne užsi- 
vėrė, kad vėl atsivertų kur nors kitur. Dabar šiaurinėje dangaus 
pusėje trumpam pasirodė riedantys Didieji Grįžulo ratai. Nors 
šis žvaigždynas kur kas labiau panėši į popierinį drakoną, kokį, 
norėdami pagąsdinti mergiūkštes ar besierzinančias sesutes, 
rudenį padangėn švysteli Reintalio vaikiščiai. Gera būtų pasva- 
joti, žvelgiant į šią neįsivaizduojamų matmenų trapėciją ir į Al- 
korą, žavingiausią šviesos tašką viršum viduriniosios grąžulo 
žvaigždės, jei tik ši naktis priglaustų meilės įkvėptas mintis. 

Atsivėrė trečiasis debesijos koridorius ir jo galas pasirodė 
panašus į milžinišką liunetą, kurio blyškus atspindys krito ant ap- 
snigtos Gulinčio popiežiaus krūtinės. Tik keista: jau prie pat de- 
besis siekiančios kalnų grandinės šviesa rodės pasklidusi storais 
brūkšniais, tuo tarpu kalnų užuovėjoje plėtėsi lietaus šešėlis - fenas 
virš Churtirsteno. 

Šitas gan neįprastas vaidinimas truko gal pusvalandį, tuomet 
jau visą Reintalį ėmė merkti nesmarkus lietus. O apypiete šis 
lietutis virto tikra liūtimi, per keletą kitų dienų protarpiais pliūp- 
telinčia tai paistrižu, tai tik vietomis pilančiu lietumi. Tikrai, 
telžė nepaliaujamai ir iš visų dangaus pakraščių. Ryto brėkšma 
išsilaikydavo perdien, elektra degė ir vidurdienį. 


Po to lemtingo vakaro savajam bokšte Amrei nebenakvodavo. 
Miegodavo Margo bute ir motinos glėbyje. Ko nebebūdavo nuo 
pat sutuoktuvių su Ambrosu Bauermeisteriu. Nes anksčiau, net 
sukakusi dvidešimt metų, ji, būdavo, ima ir įlenda į mamos lovą, 
jausmingai vildamasi vėl pasijusti mažyte mergyte. Nuo pat jos 
vaikystės dienų Dytrichas šalia motinos nebemiegodavo. 
Margo nesumerkė akių ir nugrimzdo į godas. Ėmė slinkti 
vaizdai. Scenoje stovintis beprotis sako atmintinai iškaltą kalbą, 
paskui baisiai klysdamas pradeda skambinti. Vemianti Amrei. 
Tuščios Haraldo akys ir jo teiginys, kad Dievas esanti aukščiau- 
sioji neteisybės forma. Galbūt jis bent mirdamas ims teisingai 
elgtis? Apie trečią valandą nakties jos kvėpavimas pasidarė toks 
tankus, jog ji pamanė, kad širdis šios istorijos neatlaikys. 


— Dieve mano, kurgi Maudė? - pusbalsiu ištarė ji ir vėl ėmė 
kamuoti savo atmintį, iš nuotrupų bandydama sulipdyti visumą. 


Paskiausiai mergaitę ji matė tada, kai ši priėjo prie to ruso ir 
pasisveikino. Regėdama ją, prigludusią prie siauro Iziumovo vei- 
do, ji pasijuto kaip tąsyk Gallo Nero restorane, pačiame Maudės 
įdūkio sūkuryje, netikėčiausiame jos proveržyje, kuriam Margo 
lig šiolei neįstengė rasti jokio paaiškinimo. Nes Iziumovas juk ir 
buvo tasai, kuris galiausiai nuramino Maudąę, šiaip ar taip, ji nutilo 
tik jo glėbyje. Bet čia pat vėl išplaukė Haraldo veidas ir vėl 
prasidėjo kelionė per vaizdus ir metus - skersai išilgai. | 

Širdžiai aprimus, apie penktą valandą ryto, ji valandžiukę 
vis dėlto nusnūdo, tačiau nubudo nuo prie jos prigludusio kūno 

karščio. To jau seniai nebebuvo. Margo buvo atpratusi nuo duk- 
ros artumos. Ji atsargiai išsivadavo iš Amrei glėbio, atsikėlė ir 
ištykino iš kambario. 


Nė viename trijų numylėtų kambarių - Maudės nė kvapo. Su- 
lankstyta patalynė Vargšų nusidėjėlių kambaryje liudijo: praėjusią 
naktį Maudė nakvojo čia. Rytą išsimaudžiusi ji buvo įpratusi 
paklodes, pagalves ir antklodę sulankstyti ir sukrauti taip, kad 
kitą vakarą viską būtų galima iškart suimti. Net tuomet, kai 
likdavo nakvoti tame pačiame kambaryje. 

Šaltu, be paveikslų palikusiu koridoriumi Margo nukako vir- 
tuvėn. Ten išsivirė žalios arbatos, prieš tai jos lapus užplikinusi 
verdančiu vandeniu, kad blyškiai žalia spalva imtų švytėti. Ji 
mėgo šį nenusakomą atspalvį. Jis priminė jai didžiulėmis gėlėmis 
išpuoštus medžiaginius apmušalus Beladžijuje, kur iki septintojo 
dešimtmečio jie turėjo puikiai įrengtą namą. Pro durų aukštumo 
virtuvės langus žvelgiant į apniukusį nuo lietaus rytmetį, nubudo 
anų namų ilgesys. Ji ėmė skaitinėti Stifterio Bobų vasarą, tačiau 
nerimas ir sąmyšis širdyje neatlėgo. Jau visai paryčiais stvėrė 
telefoną ir paskambino Inesai Rombach. 

Kitame laido gale pasigirdo mieguistas, bet nuostabiai švelnus 
balsas. Ne, Maudė čia nepasirodžiusi, o Estera miegojusi pas 
Juliją Bajer. Betgi ir Estera nieko nežinanti. Dėl to vakarykščio 
kivirčo ji pati nedrįsusi skambinti. Kolei kas reikėtų tiesiog pa- 
laukti. Juk blogiausiu atveju Maudė pasirodysianti pamokose. 
Dabar toks jų amžius, vaikai užsispyrę. Nei meilumas, nei rūstis 
čia nieko negelbėsiąs. Inesai taip neryžtingai spėliojant, Margo 
suprato tik viena: Inesa irgi nerimauja - ir jai kyla minčių, nuo 
kurių ji ginasi. 

5c Teresės gimnazijos klasėje Maudė nepasirodė. Nei iš ryto, 
nei priešpiet. Jeigu ji dar pasirodytų, klasės auklėtojas nedels- 
damas Margo pranešiąs. Vieta iš metalinių vamzdžių ir fane- 
ruotos medienos pagamintame suole šalia vienarankio Stevio 
liko tuščia. (Stevis rengėsi penktos klasės kursui ir suolo kai- 
myne buvo pasirinkęs Maudę.) 

„Prieš išeidama Margo pagalvojo: žadinti Amrei ar ne. Nu- 
sprendė vis dėlto nežadinti, nepaliko ir raštelio. Užuot taip pa- 
dariusi, nusileido į rūsį, o iš ten pateko į garažą. Pylė kaip iš 
kibiro, ir nors stiklų valytuvai švysčiojo it patrakę, beveik nieko 
nesimatė. Privažiavus vartus, ūmai jai į galvą šovė mintis žvilg- 
telėti į sisters corner. Čiupusi skėtį ir neišjungusi motoro, ji nu- 
skubėjo prie lentinės pašiūrės, tyliai nustūmė duris į šalį ir vėl 
gavo nusivilti. Maudės nebuvo ir čia. Nuo lubų lašėjo. Plakatai 
ant sienų susiraitę. Tarsi sušlapusi duona, ant grindų mirko pri- 
pučiami čiužiniai ir antklodės. Įlipusi į mašiną ji apmaudžiai 
ant blauzdos pastebėjo nubėgusią akį. O sustojusi aikštelėje 
priešais Miulerio parfumeriją, ant pavarų svirtelės ir durelių 
rankenos pamatė kraują. Ji buvo persirėžusi dešinę plaštaką. 
Amrei nubudo tik apypiete. Bet ne tokia kaip paprastai — 
tarsi švininė, be džiaugsmo, atsikėlusi ilgai nepataikė į duris. Ji 
atvėrė vokus ir nebeatmenamai tolimų sapnų sunkumas išnyko. 
Išsibukštino ir pasijuto lengva it papurusi pienės galvutė, kurią 
pūstelėjus pūkeliai vis dėlto plevena žemėn. Ji negalvojo apie 
nieką — nei apie praėjusios nakties siaubą, nei apie Ambrosą 
Bauermeisterį, nei apie Esterą, nei apie Maudę. Juto nežabotą, 
netgi nesuvokiamą laimę, panašiai vaikai jaučia kalėdinę eutfo- 
riją. Netikėtai jai vėl ėmė patikti jos kūno kvapas, gaivus pasi- 
rodė kvėpavimas - visai kaip ne suaugusio žmogaus, sklindantis 
tarsi Iš greipfrutais kvepiančios vaiko burnelės. Jai pačiai ne- 
pastebint, jos lūpos papurto, o lauke purškiantis lietus darė jas 
afroditiškai nepaaiškinamas. Galvoje iškart sukilo erotinės fan- 
tazijos, kūnas troško glamonių. Per visus vienišybės metus toksai 
pojūtis jai keldavo vien šleikštulį. Rytais visiems savo meilužiams 
ji tik gadindavo nuotaiką. Taip būdavo jau Ambroso laikais. Ji 
užsimerkė, panardino galvą į pūkinį priegalvį ir atrodė tokia 
intymi bei patraukli, kokios jos nebuvo matęs dar nė vienas 
vyras. Karščiui galvoje ir lytyje atlėgus, ji vėl užmigo. Miegojo 
visą valandą, o kai nubudo antrusyk, pirmoji mintis buvo: kur 
Maudė? 

Apie Maudę vis dar nebuvo jokių Žinių. Kad ir kaip stengtasi 
atrasti naujų požymių, pastebėjimų, nepasvertų galimybių, tai 
nedavė jokios naudos. Kadangi pagal tvarkaraštį popietė buvo 
laisva, Amrei sutarė susitikti su Estera, ir ne bet kur - Rombachų 
namuose. Tai nustebino Inesą. Ji atidarė draugei duris aiškiai 
jausdamasi nesaugi, į akis jai irgi nežiūrėjo. Bet Amrei atrodė 
keistai atsipalaidavusi - štai kaip Inesa įvertino jos smagią, kone 
nevaržomą elgseną. Amrei kantriai ėmė kamantinėti Esterą. 
O Estera atsakinėjo tuomet, kai jai atrodė, kad reikia atsakyti. 
Išskyrus jau žinomas, kitas aplinkybes ji sumaniai nutylėdavo. 
Ji bijojo prasitarti, antraip būtų suiręs visas Riūdį ir ją dengęs 
paslapties šydas. Riūdis buvo pirmasis Esteros mylimasis. Tai 
žinojo tik Maudė ir Julija, kurios už kupinas rizikos naktis bei 
popietes jų pašiūrėje būtų galėję paliudyti jos alibi. 
Penkiolikmetė Estera jau buvo tikra melagė, ji puikiai išmanė 
melo dėsnius: kalbėk be emocijų, gerai įsimink, ką meluoji, kad 
vėliau neprieštarautum pati sau. Ką gali nutylėti, tas nebus 
panaudota prieš tave. Aišku, netiesa galėjo būti patikėta tik 
todėl, kad Inesa niekad su dukra rimtai nesibarė. Meluojantį 
savo vaiką motina atpažįsta iš išpūstų šnervių. 

Apklausa pasirodė bevaisė ir Rombachų namus Amrei pali- 
ko, tarsi į visus klausimus būtų gavusi vieną, tiesa, nuviliantį 
atsakymą. Beje, atsisveikindama ji nepamiršo pakštelėti Inesai 
į kaktą ir pasakyti, kad tarp jų vėl viskas po senovei. 

Temstant neviltis Raudonojoje viloje paaštrėjo, o minčių pa- 
mėklės išaugo ir pasidarė įtaigesnės. Apie Maudę vis dar nė 
menkiausios žinelės. Be jokios perstogės teškeno ir barbeno 
lietus, o radijas įspėjo, kad aplink Bodeno ežerą tvenkiasi audra. 
Lygiai aštuntą valandą vakaro - tai buvo tvirtai nutartas ter- 
minas - Amrei ir Margo nuvažiavo į žandarmerijos būstinę, 
kur jaunas rudaplaukis pareigūnas užsispyrusiai lėtai rašomąja 
mašinėle atbarškino pareiškimą dėl Maudės dingimo be žinios. 
Apie vidurnaktį į vilą atėjusios Inesa ir Estera išvydo tik už- 
verktas Amrei akis ir neįžvelgiamą Margo veidą. Jos pažaidė 

kartu halmą, paskui Trivia! Pursuit, tačiau nors baimingą tylė- 
jimą keisdavo išdykėliški pokštavimai, laikas slinko vaiduok- 
liškai. Jokio skambučio, jokio gyvybės ženklo, jokio stebuklo. 
Per kitas dienas ir naktis irgi tas pats - nieko. 

Vėlyvą ketvirtosios dienos popietę po Maudės dingimo kri- 
tulių gausa pasiekė aukščiausią tašką. Šitiek vandens miesto 
latakai nebepajėgė sutalpinti. Per kraštus tvino šachtos ir kana- 
lai. Didžiulės valkos susitelkė Reino pievose, nes žemė čia buvo 
išbjurusi ir prisisunkusi tiek vandens, kad daugiau sugerti ne- 
bevaliojo. Kraštą užtemdė milžiniški debesų masyvai. Atrodė, 
kad tuoj tuoj jie palies žemę —- taip žemai karojo jų nudribę 
pilvai. Aplinkiniuose slėniuose vanduo jau kai kur paplovė už- 
tūras. Važiuoti aumotobiliu per brastas reiškė rizikuoti gyvybe. 
Prie Bregenco Bodeno ežeras pernakt išsiliejo iš krantų, vanduo 
pasiekė geležinkelio bėgius, o tai jau reiškė, kad kiekvieną aki- 
mirką savo pirmąjį pylimą gali peršokti ir Reinas. Tereikėjo, 
kad vanduo pakiltų dar per plaštaką. Švelni, visuomet pilkšvai 
žalsva upė dabar buvo virtusi grėsmingu srautu. Veržliai garmėjo 
pirmyn ir buvo alkana, nešėsi krantuose išverstus stuobrius bei 
rąstus. Tuomet tvanas, kad ir ne staiga, ėmė slūgti, debesys pra- 
šviesėjo ir aukštybėje viršum Jakobsroto tarsi atsiprašymas 
trumpam .suspindo vaivorykštė. Buvo penktadienio popietė, 
bažnyčių varpai skelbė Kristaus mirtį. 


Pirmučiausia - tamsus, ankštas koridorius. Akmeniniai laiptai 
veda žemyn į rūsi, laipteliai, kylantys viršun - į gyvenamąjį kam- 
barį. Jungikliai čia nieko nereiškia, visos lemputės juk išsuktos, 
o kai būtinai prisireikia šviesos, įsukama taupiausioji, vos pen- 
kiolikos vatų. Šiame pakopomis kylančiame, siaurame, tarp kitų 
įspraustame name, į rytų pusę išsišovusioje Mato gatvėje, lan- 
ginės visuomet uždarytos. Visuomet. Gyvenimiškas įprotis nuo 
tų laikų, kai tėvai persikėlė į Vokietiją, 0 seserys - į Paryžių. 
Laiptai aukštyn į kambario duris, jos praviros. Šykšti toršero 
šviesa. Melsvai mirgantis televizoriaus ekrano atšvaitas. Tamsiu 

medžiu išmušta siena. Keletas knygų briketų, visos tačiau vieno- 
do formato. Kas ketvirtį pasirodantis kažkokios knygų bendrijos 
katalogas. Ne visa enciklopedija, matyt, gaunama už narystę. 

Kitose lentynose — atsitiktinių, tačiau lyg parodoje ekspo- 
nuojamų daiktų rinkinys: baltos vilnos moteriškų pirštinaičių 
pora, violetinis akinių futliaras, įvairiausios paskirties indai. 
Filigramiškai modeliuotas kavos puodelis, tuščias nagų lako fla- 
konėlis, švarios taurės. Dar keletas vis tos pačios firmos kavos 
ir mokos puodelių. Sudžiovintos gėlės, žalias ir oranžinis šaliai, 
juodas ir raudonas krepšys su diržu ir įspaustu ant jo užrašu 
Ascari, saldainio ant pagaliuko nuočiulpa, medžiaginės serve- 
tėlės ir taip toliau. 

Kambario kampe - atviras ugniakuras su smarkiai išsikišusiu 
židiniu, pernelyg didelis tokiai patalpai. Tokia dusulį kelianti 
miesčioniška namų aplinka. 

O ant kušetės, kurios oda pilkšvai mirguliuoja nuo teleekrano, 
nė nekrustelėdamas sėdi vyras. Nugara tiesi, sprandas įtemptas. 
Kruopščiai nusiskutęs. Veide matyti įtampa. Iš mokos puodelio 
jis gerokai siurbteli kažkokio gelsvo skysčio. Slivovica. Slyvų 
degtinę jis girkšnoja jau pusvalandį. Žvilgsnis aiškus. Gerti deg- 
tinę ištvermės jam pakanka. Tai Božė. 

Ekrane Letena veda popietinę regioninę laidą Mūsų valanda. 
Barzdotas keturiasdešimtmetis, trumpais styrančiais plaukais 
ir suktomis akutėmis - jis tai žino! - šneka smagiai. Kalba im- 
provizuodamas, todėl vienas apsirikimas seka kitą. Ką gi, regio- 
ninė televizija naujas dalykas, jos laidų vedėjai dar nepatyrę. 
"Toks būtų pateisinimas. Kitas - Reintalio tarmė pernelyg varžo 
jų liežuvius. 

Božė spokso ir nė krust. Netrukus panelė Špygel - jis to tik ir 
laukia - skaitys žinias. Jis žino, kokia tvarka per savaitę keičiasi 
trys diktorės. Šiandien skaitys ji. Daili, vyšninėmis lūpomis ir 
natūraliai koketiška. O, kaip ji tai mėgsta! Božė šypteli. 

Pagrindinis dėmesys liūtims. Vienam Fusacho ūkininkui nu- 
skendusios penkios avys (Špygel sako nuskindusios). Kažkoks 

vairuotojas, nekreipdamas dėmesio į draudžiamąjį ženklą, ban- 
dęs įveikti brastą ties Dornbirnu. Nuovokus penšininkas pasto- 
jęs jam kelią, o vairuotojas, atrodo, jį aptalžęs. Pensininkas davęs 
parodymus. Jakobsroto miesto valdyba informuoja. Reino pluk- 
doma mediena nebepriklausanti niekam, ją galima drąsiai pasi- 
imti. Tai netgi pageidautina, kad nebūtų teršiami krantai. 

Božė nesiklauso. Jis tik vokia plevenantį jos žodžių skambesį. 
O, ko tik jis nepagailėtų, kad galėtų įsigyti tą josios gelsvą kaip 
ramunės žiedo vidurėlis klipsą! Viską už jį atiduotų! Jis spokso 
į jos ausį, skruostą, kaklą, raktikaulį. Tariasi ranka juntąs jos 
kaklo arteriją, jos pulsą. Jo akys ašaroja. Parausta. Jis sulaiko 
kvapą. Žūtbūt turi gauti tą klipsą! 

Dabar Špygel perskaitysianti veterinarijos tarnybos praneši- 
mą. Tik šit nuo kairiosios jos ausies lezgelio nuslysta ramunės 
žiedas. Nukrenta nuo stalo ir atsimušęs nušoka ant grindų. 
Mikrofonas perteikia tą tekštelėjimą, tarsi būtų pažirę stiklo 
šukės. Iš ekrano žvelgia sutrikusi Špygel. Ji bando kaip nors 
ištaisyti mažutę nesėkmę. Bet apsimeta tarsi nieko nebūtų nu- 
tikę ir skaito toliau. Kuo ilgiau skaito, tuo labiau jai darosi ne- 
smagu. Taip iškaista, jog pastebi net Žiūrovai ir tik apsidžiaugia, 
kad Žinių blokas jau baigiasi. Neįžvelgiamas Božė veidas. Siau- 
bas ir triumfas vienu metu. Burna - tarsi šauktų. Bet nė garso. 
Jis priblokštas, iš akių matyti. Jo magnetai — išpampę gyslos 
išsipučia nuo pritvinkusio kraujo. Tai tiesa. Jis turi įrodymą. 
Galia, dėl kurios tiek gedėta, vėlei sugrįžo. Jis gali palaužti kito 
žmogaus valią. Jis gali savaip pakreipti lemtį, pasukti svetimas 
mintis. Božė dūsta, jam duria plaučius, jam atrodo, kad smege- 
ninė nušoks nuo sprando. 

Letena pokštauja ir Špygel nesėkmę įvertina kaip vieną augi- 
mo etapui būdingą nutikimą. 


— Taigi. Sunkiai apsikarsčiusios moterys lengvina mūsų, vyrų, 
pinigines. O dabar - grįžkime prie rimtos temos. Deja, vis dar 
nėra nė menkiausios žinios apie penkiolikmetę Maudę Latūur - 

esame pranešę jau anksčiau - kuri jau penkta diena laikoma 
dingusia be Žinios. 


Kol televizija rodo Maudės nuotrauką - tai smarkiai išdidintas 
jos veidas iš klasės nuotraukos (Latūrai niekad nemėgo foto- 
grafuotis) - Letena suteikia reikalingų Žinių ir praneša krimi- 
nalinės policijos telefonus. Tuo pat metu taupioji lemputė Božė 
būste patiria įtampos svyravimus. Ji čia prigęsta, čia vėl nušvinta, 
beveik užgęsta ir vėl pražysta. Staiga sužimba kone iki baltumo, 
kaip mintis. Tada srovė pradingsta. 

Kambaryje tamsu kaip maiše. Vien mirguliuojantis Letenos 
atvaizdas ašarojančioje Božė tinklainėje. Užgęsta ir jis. Kūnas 
vėl ima kvėpuoti, alsavimas išsilygina. Tik ausyse girdėti daina- 
vimas, toks kimus dainavimas. Kažkas dainuoja Božė nesupran- 
tama kalba. Bet jis žino - tai angliškai. Ir dainuoja jo paties 
balsu. Jo balsu, angliškai, nors jis - Božė nepatikliai sukrutina 
lūpas - tyli. Širdis ima plakti lėčiau, rankos šaltos kaip ledas. 
Tai angliški žodžiai, jis žino. Tada jame viskas nurimsta. Sena, 
kraupi, jam pažįstama tyla. Niekas neklebena jo durų, niekad. 
Nėra nė vieno, kuris jį prisimintų. Nėra moters, kuri širdyje 
nešiotųsi jo veidą. Tai iš kur toji kankinanti nuojauta, kad ten, 
lauke, jo kažkas laukia? Jis svarsto: ar verta leistis ieškoti to 
balso, jei į namus vis tiek sugrįši vienas? Božė būdrauja tamsoje 
tol, kol už miesto ima brėkšti. 

Visą naktį prasėdėjo šitaip, o paguodos nesulaukė. Nubudo 
ir vėl pasijuto apvogtas, be vilties. Lauk! Kuo greičiau iš čia, 
kuo toliau - sukasi jo galvoje. Jis bando stotis, o keliai linksta. 
Jam svaigsta galva. Kur nesvaigs - alkoholis, vienišystė. Išeiti, 
nesvarbu kur. Božė svirduliuoja. Jis, savo susikurtos tamsos šei- 
mininkas, vis tiek tapnoja rūsin, tačiau pamiršta striukę. Atgal 
pro duris. Tada - ant dviračio. Dviratis paryžietės sesers. Kur? 
Jis užveria garažo duris. Išaušęs rytas juokiasi iš jo ir jo striukės. 
Ima minti pedalus. Leidžiasi Mato gatve. Tik staiga galvoje vėl 
pasigirsta tasai dainavimas. Žodžiai, kurių jis niekuomet nėra 

ištaręs. Švogždus pagalbos šauksmas, tarsi kažkieno gyvybė ky- 
botų ant plauko. Gal jis pamaži kraustosi iš proto? Nesvarbu 
kur. Tik kuo toliau iš čia! 


Švelniose daubelėse, išsimėčiusiose po Marijos ramybės pievas, 
jau pusryčiauja pirmieji saulės spinduliai. Skverbiasi per šlapią, 
ryškią žolę, geria rasą, o rytmetinis jų alsavimas sklaido skystą 
pažeme nusidriekusią miglą. Aukštybėse nekaltai blykčioja 
saulė. Reintalio oras šaltas ir stiklinis - jį švariai išprausė dar- 
gana. Matomumas toks, kad gali išvysti neužmatomus tolius, o 
dangaus mėlynė tiesiog spindinti. Jei ne Alpės, žvilgsnis, ko 
gero, siektų Šiaurės Italijos miestus. 

Patį slėnį dar gaubia ryto prieblanda. Bet išilgai Reino pylimo 
jau kruta kaimiečiai ir trobelninkai - rankioja Reino atplukdytą 
medieną. Daro tai nesivaržydami, kaip ir buvo patarusi toji 
televizijos panelė. 

O tada, gal per trejetą kilometrų nuo Jakobsroto, Reino pa- 
krante aukštyn ūmai sulekia galybė mašinų. Blyksi švieselės ir 
šviesos. Ant stogų - geltonos ir mėlynos. Policija, gaisrininkai, 
medicinos pagalba, traktorius su priekaba. Kaukia sirena. 

Vyrai labai susijaudinę, jų žodžiai ir judesiai - staigūs, greiti, 
nes mergaitė dar gyva. Silpnutė, tai tiesa, bet jeigu dainuoja - 
gyvens. Gyvens, kol skamba jos plonas peršaldytas balsas. Pasi- 
pila keiksmai. Georgas, traktoriaus savininkas, flegmatiškas gal 
keturių dešimčių vyriškis, purtosi nukelti lynu kamieną. Tas 
stuobrys, girdi, patrešęs, jis galįs vaiką suvisai uždusinti. 


— Ar girdi mane? - šaukia baltu chalatu vilkintis sanitaras 
panašion į olą irštvon, susidariusion iš dumblo, skersai ir išilgai 
susipynusių kamienų, rankos storumo šakų ir parūdijusios 
skardos lakštų. 


Maudė nieko neatsako. Vyras uždega žibintuvėlį ir braunasi į 
tą lapes olos platumo urvą, o ten vėl išvysta nuogus, baltus kaip 

popierius kulnus, pamėlynavusias, plonytes it rykštelės kojas ir 
lapais apkritusią lytį. Nei rankų, nei plaštakų, nei pilvo. Nieko 
daugiau neįžvelgsi. 


— Jei girdi mane, pakrutink kojos nykštį! 
— Upside down, boy, you turn me... Inside up and round and 
round... Instinctively you give to me the love that I need...* 


Po triukšmingo blaškymosi į visas puses atsakomybę prisiima 
vienas kriminalistas ir tik dabar Georgas pasiryžta pakelti tą 
kamieną. Kai tenka dirbti su hidraulika, jis visuomet virpa. Su 
motoriniais pjūklais, kabliais, kirviais ir kastuvais rankose vyrai 
atsargiai kasasi prie mergaitės ir galop išvaduoja ją iš tos san- 
grūdos. 

Ji be drabužių, plaukai sulipę nuo šlyno, lūpos pamėlynijusios. 
Kojos ir rankos nubrozdintos. Po kone perregima oda mirgu- 
liuoja tankus kraujagysių tinklas. 

Sanitarai kelia Maudę ant neštuvų ir apkloja. Georgas, dro- 
viai nusukęs akis nuo nuogybės, dabar pradrįsta ir paskubom 
žvilgteli į savo išgelbėtos mergaitės veidą. Ir jam dingteli, kad 
visą gyvenimą jis tik ir būtų laukęs šitos akimirkos. Žvelgiant į 
jos akis, jį ūmai suima toks neapsakomas džiaugsmas, kokio 
kaip gyvas nebuvo patyręs. Ir šitos brandžios, ramybe teikian- 
čios, viską aprepiančios akys jau niekad neišeis jam iš galvos. 

Kriminalistikos technikas vėliau nustatys, kad stengdamasi 
nesušalti nuo dienąnakt pliaupusios liūties Maudė įsikapstė į 
šitą dumblo ir medžių sanplaiką, o paskui, lietaus skalaujamas, 
šis kalnas susmuko. Lozoriaus klinikos Rentgeno stotyje bus 
stebimasi šios mergaitės nuovokumu - nepaisant skausmingų 
lūžių mergaitė liko gyva. Juolab kad jautriausios kūno vietos 
buvo užsikišusios lapais bei dumblu, o ji, kad neužmigtų, daina- 
vusi iki visiško išsekimo. 


* Vaikine, versk mane aukštyn kojom... ir įeik, 17 apversk, ir apversk... Ir suteik 


begalinę meilę, kurios aš trokštu... (Angl.) 

"Tačiau stos nelaukta tyla, kai ant sužeistos Maudės kaklo chi- 
rurgas aptiks smaugimo žymes. Ginekologinis tyrimas baigėsi 
išvada, kad mergaitė tikrai nebuvo išprievartauta. Ir vis dėlto 
šio tyrimo metu buvo padarytas mistinis atradimas. 

Šios mergaitės vyriškų chromosomų skaičius gerokai viršija 
normą. Teisybė, išorinis Maudės fenotipas perdėm moteriškas, 
tačiau gimda neišsivysčiusi, jos suvis nėra. Tas pats su kiaušidė- 
mis. Štai kodėl taip ilgai nebuvo mėnesinių, niekad jų nebus. 
Maudė niekad neturės vaikų. Jai diagnozuotas testikuliarinis 
feminizacijos sindromas. Itin retas apsigimimas, vis dar tebe- 
aiškinamas paveldėjimu. Ir medicinos požiūriu tai stulbinantis 
dalykas, kaip negalintis vystytis žmogus įgauna moteriškas for- 
mas. Toks nerašytas įstatymas. Sinus urogenitalis diferencijuojasi 
moteriška linkme. Tad Maudė nei Hermis, nei Afroditė, o ir ne 
jie abu sykiu. Maudė yra vyras, nors fenomenologiniu požiūriu 
ji moteris. Arba kitaip tariant: kol Maudė buvo vyras, savo pri- 
gimtimi ji buvo moteris. 


Virš Gulinčio popiežiaus krūtinės išsilieja rausva rytmečio švie- 
sa. Nuo kalnų grandinės ji teka žemyn ir slėnyje šešėliai su- 
trumpėja bei darosi minkštesni. 

Pylimo gatve prie radimvietės artinasi dviratininkas. Božė 
ima važiuoti lėčiau. Neaiškiai pastebi, kaip ant neštuvų pagul- 
dytas Žmogus įkeliamas į sanitarinį automobilį. Božė nusėda 
nuo dviračio, žengia kelis žingsnius artyn. Tuomet drąsa jį ap- 
leidžia, jis sustoja. Mirksinti melsva švieselė kelia jam sąžinės 
priekaištus, nors policijos jam ir nėra ko bijotis. Bankų tarnau- 
tojai ir policininkai varo jį iš proto. Taip jau visuomet. Pasyvus 
naktinis gyvenimas šiam Žmogui savaime rodosi esąs nusikalti- 
mas. Pasigręžia ir 1ma minti atgal į miestą. Jis mirtinai išvargęs. 
Su visais drabužiais griūva, kur pakliuvo, ir užmiega. Irgi įprotis. 
Savo namuose jis jau visur yra miegojęs. Užsimerkęs dar pa- 
galvoja apie ramunės žiedo vidurėlio spalvos klipsą. 

— Ana, - kuždajis ir tas vardas švelniai nusprūsta nuojo lūpų. 
Tai pirmas jo per daugelį dienų ištartas žodis. Pirmas žodis, 
kurį jam pavyksta ištarti. Božė pasiverčia ant šono, suuodžia 
pradvisusį apmušto virtuvės suolo kvapą. Jis regi medų sukančią 
savo motiną. Regi pro marlę, užtemptą ant keturių kėdės kojų, 
į stiklainį varvančią pušų ūglių sunką. 


Akys. Tos akys, tos akys. Tos neįtikėtinos akys. Kupinos džiaugs- 
mo kaip kupinas vežimas šieno. Ramios kaip pilnas sveikų gal- 
vijų tvartas. Kai jie visi miega ir girdėti tik jų šnopavimas. 

Georgas Molis, pasirėmęs ant šienšakių koto, užsisvajojęs 
stovėjo balta neono šviesa užlietoje savo karvidėje. Jis giliai 
įkvėpė, nes šitas šiltas garuojantis oras jam buvo pats maloniau- 
sias kvapas pasaulyje. Visos jo dvylika karvių turėjo vardus, o 
virš pašarų doklo prie kiekvienos jų kabojo šiferio lentelė su 
gimimo data, vardu ir apsėklinimo diena. Visas dvylika karvių 
jis tikrai pažino iš snukių. Kartą su savo broliu Ulrichu jis susi- 
lažino: kuris atpažins daugiau savo augintinių vien iš jų kailio 
kvapo? Ulrichas apgailėtinai prakišo lažybas, tad abu patraukė 
į restoraną, kur šiaip jau jų būtų nenutempusi nė šimtinė jaučių, 
nes ūkininkas valgo savo namuose. Pilypo gatvėje jiedu keturias 
valandas lėbavo pas indą, galop į papločius panašią duoną bei 
ryžių ir mėsos likučius paprašė suvynioti į staniolį ir pamiršo 
duoti arbatpinigių. Indas tik mandagiai nusilenkė, ir čia dera 
pridurti, kad patarle tapusi kantrybė jo neapleido nė Jakobsrote. 
Po trejus metus trukusios tuštumos Macharadžos restoranas 
pamaži ėmė susilaukti vis daugiau lankytojų. 

Menas slypi nuolankiame laukime. Galbūt indą padrąsino 
Otelas Gueris, o gal graikai ar kinai. Vos tik reintalietis išvysta, 
kad koks nors užsienietis geba dar atkakliau tylėti nei jis pats, 
jo širdis suminkštėja ir tokiam žmogui jis tuojau pajunta prie- 

lankumą. Tokiomis akimirkomis jis kilniai pamano, jog, tiesą 
sakant, tarp jo ir to indo visiškai nesą jokio skirtumo. Ir pareiškia 
savo pačiai: Visi žmonės lygūs, net Jeigu jie indai. 

Georgas vėl stvėrė šakes ir pakratė gyvuliams po pilvais šiau- 
dų nakčiai. Apvalus jo veidas su juoda, garbiniuota ir jau žils- 
tančia barzda vėl pasidarė svajingas. Jis nustojo kratęs šiaudus. 
Rudos jo akys net patamsėjo iš ilgesio. Ne, tą Žmogų jis būtinai 
turi dar kartą pamatyti. Nors vieną kartelį dar išvysti tą mergaitę. 
Tos akys. Švelnios kaip milžtuvėje putojantis pienas. 


Ką atkuriant mįslingą nusikaltimą, padarytą Maudei Latūr, 
buvo įmanoma padaryti, tas ir buvo padaryta - tiesiog nieko. 
Pati mergaitė ėmė ir labai keistai užsisklendė. Ji, tiesa, leidosi 
klausinėjama, bet į klausimus neatsakinėjo. Tylėjo be galo už- 
sispyrusiai. Kai pajutęs bejėgiškumą vienas kriminalistas paban- 
dė jai grasinti, ji pažvelgė į jį taip rūsčiai, kad šis kaipmat nutrau- 
kė apklausą. 

Ką gi, maždaug už keturių kilometrų nuo tos vietos, kur buvo 
atrasta Maudė, kriminalinė policija aptiko sidabrinius balinius 
batelius, suplėšytą samanų žalumo aksominę vientisą suknelę 
ir dalį apatinių rūbų. Daugiau nieko. Teritorija tarp radimvietės 
ir spėtinos pasikėsinimo nužudyti arenos dar tą pačią naktį buvo 
apsupta. Tačiau galybė priekabų ir kitų transporto priemonių 
suminkštėjusioje Žemėje įspaustų vėžių nepaliko jokios vilties 
aptikti patikimą pėdsaką. Čia spėjo tiek ir tiek pripėduoti ir 
sielių plukdytojai. 

Viena nekėlė abejonių: sunkiai sužeista mergaitė, kęsdama 
klaikų skausmą, buvo nutempta dar apie keturis ar penkis kilo- 
metrus. Medicinos išvadoje buvo minima spiralinė žaizda kairia- 
jame blauzdikaulyje, o tai leido padaryti išvadą, kad ji atsirado 
ne nuo slystelėjusio rąsto anoje medžių sangrūdoje, o buvo pa- 
daryta žmogaus. Toliau toje išvadoje dar buvo rašoma apie du- 
bens kaulų sužalojimus, žaizdas trijuose dešiniosios rankos pirš- 
takauliuose, apie nuospaudas, odos nuobrūžas ir didžiules he- 

matomas nugaroje. Vėliau dešiniajame žaste buvo pastebėta 
kažkas panašaus į kąstinę žaizdą. Paaiškinti ir interpretuoti šio 
sužeidimo kilmę net iš Insbruko buvo pakviestas toksai ištįsęs, 
niūriai žemyn žvelgiantis vyriškis. Visiškai plikas, net antakiai 
jam nežėlė. Teismo medikas apžiūrėjo žaizdą ir detaliai ją nu- 
fotografavo. Nebeliko dvejonių, kad įkąsta žmogaus. Tačiau ta- 
sai niūra atrado dar daugiau. 

Čia, girdi, ne šiaip koks, o kryžminis įkandimas - tokią išvadą 
leidžianti daryti žandikaulių padėtis. Tai jis galįs tvirtinti nedve- 
jodamas. Audinio pavyzdys parodė, kad nusikaltėlio (nuolat 
buvo galvojama apie vieną vyriškį) dantys buvo plombuoti. Šitai 
leido bent spėti nusikaltėlio amžių. Bet kas gi Jakobsrote netu- 
rėjo plombuotų dantų? 

Anestezijos priveikta Maudė nenubusdama miegojo dvi die- 
nas, nes, norint sutvarkyti lūžusius kaulus, be visiškos narkozės 
apsieiti buvo neįmanoma. Nubudus pirmosios minutės buvo 
kaip niekad jaudinančios. Žmonės įeidavo ir išeidavo vienas 
paskui kitą. Virš jos pasilenkdavo vis nauji veidai. Susirūpinę 
ir spindintys suvaidintu džiaugsmu. Atskubėjo specialistai ir nau- 
jąjį dalyko žinovą ji įsidėmėjo iš jo nutęsto - Taiigi, Maauude! - 
pasisveikinimo. 

Atėjo jos mielieji. Pirmąsias naktis Amrei suvis nuo jos niekur 
nesitraukė ir dažnai verkdavo. Mintis, kad ji 17 Margo tą spėtiną 
nusikaltimo naktį buvo atsidūrusios visiškai netoli Maudės, o 
būtent ant Reino pylimo, Amrei akyse ir lūpų kampučiuose 
atspindėjo jos bejėgiškumą ir kartėlį. 5c klasė atėjo visa aliai 
vieno. Vienarankis Stevis prisiekė už Maudę atkeršyti - jis, girdi, 
tol naršysiąs po meldynus, kol surasiąs tą niekšą. 


— Klausyk, gudragalvi, - nusišaipė Riūdis, - manai, jis lauks 
tavęs tuose melduose? Čia reikia veikti organizuotai. 


Ir jis dar stipriau suspaudė gražiosios Esteros rankutę, tikrai, 
jų rankos atrodė tarsi augte suaugę. 

— Manau, jie tau dar atneš Neišspręstus XY aktus. Tuomet aš 
vėl bijosiu eiti į tualetą! - įniršusi pasakė jai Julija. 


Ir visi nuščiuvo prisiminę televizijos rodytus pasikėsinimus nu- 
žudyti. 

Minėtoji kasmėnesinė laida apie nusikaltėlių paieškas aps- 
kritai traumavo to meto prie televizorių sėdinčius vaikus. Ji 
buvo pradedama įstabiais garsais iš Šarpentjė Te Deum ir Euro- 
vizijos signete. Iškilmingas momentas, juk tai reiškė, kad laidą 
žiūri visas vokiškai kalbantis pasaulis. Tačiau nuo tol tai ėmė 
reikšti, kad ją žiūri ir visi Austrijos, Šveicarijos bei Vokietijos 
nusikaltėliai. Štai kur buvo problema. Kai rimtas kaip mirtis 
Eduardas Cimermanas, kurio niekas nebuvo matęs besišypsan- 
čio, su storais raginiais akiniais, tarsi iš kapo sklindančiu balsu 
imdavo atkūrinėti banko apiplėšimą Gysene ar prostitutės nu- 
žudymą Detmolde, Jakobsroto namuose įsiviešpataudavo mir- 
tina tyla. Žmonės imdavo manyti, kad tasai Detmoldo žudikas 
dabar, aišku, neša kailį į atokiausią Europos provinciją, taigi 
tik į Reintalį. Buvo tikrinama, ar sandariai uždaryti langai, nuo 
vakaro vėjelio suplazdėjusi užuolaida keldavo baisius įtarimus, 
o raktas duryse būdavo pasukamas du kartus. 

Žiaurieji fogtų viešpatavimo laikai atsirado visai šalia, jiems 
atstovavo neryžtingas, neišmanantis, kur dėti rankas, mokytojas 
Dautas, o Maudė pastebėjo, kad jis iš paskutiniųjų stengiasi 
nepravirkti. Kadangi klasės auklėtojas buvo užsiėmęs, jis pa- 
prašė .Dautą aplankyti Maudę ir perduoti į krepo popierių su- 
vyniotus saldumynus. O vieną popietę ją atlankė netgi senelio 
kortų bičiuliai Maksas, Leo ir Hansas. Beje, senelį Maudė at- 
minė gana miglotai. Dar menkiau jo ilgamečius, net po jo mir- 
ties ištikimybės nesulaužiusius, visuomet jį užstojusius ir be pa- 
liovos senelį šlovinančius draugus, todėl šis vizitas ir buvo blan- 
kokas. Juk nebuvo apie ką daug kalbėti. 

Keturiskart su visa lova ją pergabendavo vis į kitą ligoninę. 
Galiausiai vėl atrideno į penktąjį chirurgijos skyriaus aukštą, iš 

kurio buvo galima mėgautis žaviu vaizdu į švelniai iki pat 
Lichtenšteino sienos banguojančias kalvas. Tiesa, kuri laiką, 
bet tik savaitę, prie jos palatos durų budėjo policininkas. Mau- 
dės vardas sumirgėjo ir 7ai bei Wahre Tat antraštėse. 

Ją saugojęs policininkas buvo ne kas kitas, o Eduardas Flore- 
sas, VBK. Jiedu susibičiuliavo nuo pirmosios akimirkos. Jis išsi- 
pasakojo Maudei visą sumautą savo gyvenimą. Kad paprasčiau- 
siai nerandąs jokios moters, kad jis jau nebegalįs pakęsti to Bacho 
Capriccio, ką jau kalbėti apie jo atlikimą. Kad jo senelė klydusi 
sakydama: tas vaikas turi pianisto rankas. Kad, savaime aišku, jo 
tėvas dabar vartosi karste. Nes jis, Eduardas, vis dar ilgai miegas, 
tačiau norėdamas ne pailsėti prieš karjerą, 0 atsipūsti nuo šio 
beviltiško, niekam nereikalingo, siaubingo gyvenimo. 

Iuomet Maudė pažvelgė į jį didelėmis rimtomis akimis, ir 
stebuklingu būdu, Floresas pats nesuvokė kaip, jis atgavo narsą. 


— Eduardai, - tarė ji vis dar pakimusiu balsu, - tu privalai vėl 
skambinti. Tu privalai, privalai! 


Tada ji pasakė tokį dalyką, nuo kurio jo kairėn persikreipusi 
burna su beveik nepastebima viršutine lūpa sustingo. Išsiplėtu- 
sios akių lėliukės virto sagomis, tik nežinia, ar 1š išgąsčio, ar iš 
sarmatos. 


— Aš būsiu tavo moteris. 


Maudei Latūr kažkas nutiko, ją gaubė paslaptis, kurią tučtuojau 
pajusdavo kiekvienas ją atlankęs, tačiau niekas nebūtų sugebėjęs 
to nusakyti. Iš pažiūros visi apsilankymai turėjo vieną bendrą 
bruožą: kurio nors tokio vizito metu stodavo absoliuti, tačiau 
jokiu būdu ne trikdanti ar slegianti tyla. Visos naujienos ūmaį 
netekdavo bet kokios prasmės, tas pat nutikdavo su klausimais, 
o kartu ir pačiais žodžiais. Einantys jos lankyti, norėdavo atnešti 
jai paguodą ir artumo dovaną. Tačiau keista: jie patys pasijus- 

davo paguosti, juos pačius apgaubdavo begalinė jos artuma. 
Kaip čia galėtų būti, svarstė mokytojas Dautas, erdviu liftu leis- 
damasis žemyn, kad tas vaikas žmogų taip sušildo? O juk toji 
mergaitė patyrė tai, ką Žmogus suvis baisiausio gali patirti: Žu- 
diko smurtą. 


— Kas gi toji mūsų mergaitė, gulinti ten, penktajame aukšte? — 
kartą pusbalsiu paklausė Margo, drauge su Inesa iš klinikos 
serpantinais kildama į Elrainą. 

— Ir aš nežinau, - atsiliepė Inesa, kone išgąsdindama Margo, 
nes šį klausimą ji balsu buvo uždavusi pati sau. 

— Ar pastebėjai, kad ji nebekalba taip kaip anksčiau? - dabar 
jau laisviau pasiteiravo Margo. 

— Kodėl ji taip atkakliai tyli? Kodėl nesipasakoja, kas tą naktį 
iš tikrųjų nutiko? 

— Todėl, kad ji pažįsta savo žudiką, - šaltai pareiškė Margo, - 
ir todėl, kad nori jį apsaugoti. Ak, tos idiotiškos apklausos, tie 
bukagalviški tardymai. Galėtų palikti Maudę ramybėje. Ji vis 
tiek nieko nepasakys. Ne, Inesa, aš ką kita turiu galvoje. Ji kar- 
tais pasako tokius gilius dalykus, kad jos amžiaus vaikas jų jokiu 
būdu nesuvoktų. Tą naktį turėjo nutikti kažkas nepaprasto. Kaž- 
kas tokio, kas stumtelėjo ją trisdešimčia metų priekin. Ar gali 
penkiolikmetė taip pasakyti: Įstatymas galioja tol, kol pasidaro 
žmogui nebereikalingas. Iš kur ji tai ištraukė? | 

— Tikriausiai: kur nors nugirdo. Jos metų mergiūkštės visuo- 
met mėgsta pafilosofuoti. 

— Būtent kad nenugirdo. Ji juk... Ji tai patyrė. 

— Kaip visa tai baisu, - sukuždėjo Inesa ir pasuko automobilį 
į Raudonosios vilos vartus. - Ar ji jau žino, kad niekad negalės 
turėti vaikų? 

— Taip. 

— Kas jai tai pasakė? 

— Aš. 

— Ir“? 

— Jokios ypatingos reakcijos. Manau, kad moteris pati tai 
pajunta. Kiekviena vaikų negalinti turėti moteris žino tai jau 
vaikystėje. Ak, tiesa! Suradome vilai pirkėją. Toksai olandų 
fabrikantas. Begal subtilus, išsilavinęs žmogus. Man rodos, na- 
mas vertas jo, ojis - namo. Jo pavardė įstabi. Imerzėlas*. Hen- 
kas Imerzėlas. 

— Kaip visa tai baisu, - pakartojo Inesa ir, nors tai jai buvo 
nebūdinga, šniurkštelėjo nosimi. - O Amrei? 

— Gydytojas išrašė jai vaistų. 

— Vargšelė Amrei. 

— Pakaks, Inesa. Visi mes turime savo Kaino žymę. Tiesa, 
kol nepamiršau. Apiplėšiant banką, Ulme suimtas Ambrosas 
Bauermeisteris. 

— Tu tai žinai? 

— Todėl ir sakau tau. 

— Betgi?.. 

— Aišku, jis ir tavęs prašė sumokėti už jį užstatą. Man rodos, 
kad dukart kvailio vietoje nederėtų likti. Kaip manai? 


Tai nutiko apie devintą valandą vakaro. Jau balandžio sulaukusį 
Reintalį nelauktai netikėtai vėl aplankė Žiema. Ir užsibuvo čia 
trejetą dienų, kol patraukė šiaurėn. Chirurgijos skyrius jau buvo 
perduotas į žydrai vilkinčių naktinių sesučių rankas. Koridoriuje 
buvo prigesintos šviesos. Jos blausiai atsispindėjo skalūno spal- 
vos linoleume, grindys atrodė tarsi bėgiai, kurių linijos kertasi 
nakties tolybėje. Pusiau įstiklintas personalo kambarys priminė 
sulytą naktinę vitriną. Sanitaras mezgė. Sesuo Žiūrėjo televizo- 
rių: Vienas jų turi laimėti! 

Tuomet 534 palatos durų rankena švelniai nuknebo Žemyn, 
durys be garso atsivėrė ir lygiai taip pat užsivėrė. Jis buvo apsi- 
vilkęs išeiginį kostiumą ir pasirišęs prastai sumegztą kaklaryšį. 


* Visada širdingas (oland.). 

Vis dar trenkė tvartu, nors čia susirengęs išsimaudė ir išsitrinko 
galvą. Ką ten, net barzdą buvo pasikirpęs. Tai prieš tas akis 
Georgas taip išsipustė. 


— Kasjūs toks? Ko jums čia reikia? - siaubingai persigandusi 
krūptelėjo Amrei. 


Tuomet šalia jos sutvarstytomis, iki klubų sugipsuotomis kojo- 
mis nubudo gulėjęs vaikutis. Maudė. Ji sukliuksėjo, porą kartų 
atsiduso, buvo jau bepravirstanti, bet vėl užmigo. 


—-Tebūnie pagarbintas Jėzus Kristus, — atsiliepė lygiai taip 
pat sutrikęs apkūnus ir kresnas vyriškis - niekas jam daugiau 
neatėjo į galvą, tik šitas senamadiškas, vis dar gyvas jo šeimoje 
pasisveikinimas. 

— Tai jūs, pone Moli! - pakerėta slopiu balsu šūktelėjo Maudė. — 
Kaip puiku, kad aplankėte mane! 

— Ogi pagalvojau - imsiu ir užsuksiu. Namo grįžti visuomet 
spėsi, - sumurmėjo Georgas. 

— Viskas gerai, mamyt! Čia ponas Molis, tai jis mane surado. 
Prašom paimti kėdę! Sėskitės! Jūsų nuotrauka laikraštyje buvo 
puiki. 

— Tai ir jūs matėt? 

— Aš ją net išsikirpau. 

— Aš irgi. Matot, koks sutapimas. 


Nors dramblotų jo rankų oda buvo suragėjusi, jų judesiai pasiro- 
dė besą preciziški, kone elegantiški. Kad ir nenorom, tai vertė 
šypsotis. Jis čiupo kėdę už atkaltės, prisinešė ją prie lovos, prisė- 
do, prieš tai dar pavarde ir vardu prisistatęs Amrei. Maudė pa- 
prašė jį atidaryti naktinės spintelės stalčių. Jis pakluso ir rado 
jame tą laikraščio iškarpą. Sausoka, negausia žodžių, bet humo- 
ro nestokojančia maniera Georgas ėmė pasakotis, kaip ten buvę 
su tąja nuotrauka. Ir kuo toliau jis pasakojo, tuo lankstesnis da- 
rėsi jo liežuvis. Retai jam taip sekdavosi. Galima sakyt, niekad. 

Vieną rytą jo tvarte ūmai išdygęs Tar reporteris, palabinęs jį 
ir pareiškęs, jog būtų laimingas, jei šis kraštas pagimdytų dau- 
giau tokių vyrų kaip jis, Georgas. Deja, jis beveik neturįs laiko, 
tiesą sakant, jau privaląs šiaušti toliau. Todėl jam būtinai reikia 
išgirsti - trumpai drūtai - kaip jis suradęs Maudę Latūr. Tuomet 
jis taip ir padaręs. Galiausiai tasai reporteris panoręs jį nutrauk- 
ti, tačiau jis griežtai pasipriešinęs. Ber ir šis nesileidęs lengvai 
suvystomas. Na, gerai, paveiksluokit, taręs jis, tik drauge su ma- 
no Gunde. Tiek to, tegul jis pašaukiąs tą savo Gundę. Reikalas 
tas, kad jo Gundės su jokiu pasaulio druskakmeniu neišviliosi 
iš tvarto. O tenai tam reporteriui buvę per tamsu. Jo aparatas 
esą sudėtingas, viena elektronika. Tuomet jiedu jau abu ėmę 
vilioti Gundę, kol toji tiek pakvaišo, kad leidosi išprašoma pro 
duris. Atidžiau įsiŽiūrėjęs į tą nuotrauką, aiškiausiai gali paste- 
bėti, kad Gundė žvelgianti kaip apdujusi. Jis pats, beje, irgi. 

Amrei taip įsiprunkštė, kad išlaistė savo mėtų arbatą. Maudė 
net raitėsi iš juoko ir jai suskaudo sugipsuotą kūną. Maniera, 
kuria Georgas pasakojo visą tą istoriją, jo akių vartaliojimas, 
vaikiška nuostaba, o dar tas apvalus barzdotas veidas, kuris 
akimirksniu galėjo pasidaryti visiškai abejingas, dar vylingos 
akutės — visa tai be galo pralinksmino abi Latūrų moteris. 
Išvydęs jas kvatojantis ir kadangi ši istorija buvo jo dovana 
ligonei, Georgas Molis visiškai atitirpo. 

Tik jau grįžtant namo jam toptelėjo į galvą, kad toje Lozoriaus 
klinikoje jis praradęs savo širdį. Ją nustvėrė Amrei, pačiupo 
toji šviesiaplaukė suraityta moteriška galvutė su tamsžalėmis 
nuvargusiomis akimis ir išraiškingomis, pasauliui griežtai 
atstatytomis lūpomis. Vis uostė jis ir uostė vidinę savo plaštakos 
pusę, nes delnas buvo išlaikęs tą atsisveikinimo aromatą, kurį 
jis pats, kalbėdamas su savimi, vadino nobel, nobel! L'Air du 
Temps*. Parkakęs į Grindą, savo gimtinę, nutapnojo į tvartą, 
pažiūrėjo galvijus, pakasė Gundei kaktą ir ištarė: Nobel, nobel! 
Tada nuėjo į savo kambarį ir užmigo kaip kunigaikštis. 


Kilnu. kilnu! (Angl., pranc.) 

Grindas tebebuvo mažytis, dar nesugadintas kaimelis. Gal už kokių 
septynių kilometrų nuo Jakobsroto, įsispraudęs į siaurą, nusitęsusį, 
rūsčiomis uolų sienomis įrėmintą slėnį. Kalnai ant šito sodžiaus 
metė grėsmingus savo šešėlius, tokius grėsmingus, jog atėjus žiemai 
keturis mėnesius čia nedrįsdavo žvilgtelėti joks saulės spinduliukas. 
Grindas mat buvo pernelyg žemai įsikūręs, kad viliotų kalnų 
turistus, pernelyg aukštai, kad čia išsirptų vyšnios. Neparankus 
atvykti reintaliečiams, nelabai įdomus kalnų mėgėjams, tad 
kaimeliukas snaudė čia kaip Miegančioji Gražuolė. 

Viena žvyruota gatvė kilo aukštyn, kita buvo akligatvis. Šis 
baigėsi priešais apgailėtinai seną sodybą, ji ir buvo Georgo Mo- 
lio gimtinė. Tačiau už šitos kaimiškos trobos, liesose pievose, 
tarsi atsitiktinai išmėtytos kaladėlės stūksojo keturi naujutėliai 
namai, kurių paskutinysis buvo dar neįrengtas ir, kaip galėjai 
nujausti, turėsiąs būti itin savitos architektūros. Daugiau tame 
Grinde ir nebuvo į ką Žiūrėti. Visi šio kaimelio namai priklausė 
Molių šeimai, tiksliau pasakius, jie visi priklausė Georgui, buvo, 
taip sakant, įrašyti į jo balansą. Jis ir jo iš prigimimo apykurtis 
brolis Ulrichas surentė juos savomis rankomis. Tėvai, teisybė, 
tuomet dar tebebuvo gyvi, savo dienas čia leido ir vyresnioji 
sesuo, kategoriškai pageidaujanti likti senmerge, o paskui jie 
visi gyveno našliu palikusio tėvo namuose, glaudėsi po vienu 
stogu. Prie dviejų naujųjų namų stovėjo du didžiuliai kilnių mar- 
kių automobiliai, kas be ko, nebenauji, tačiau važinėtis dar tin- 
kami. Tų automobilių salonuose mirgėjo ir žibėjo aukso bei si- 
dabro siūlais siuvinėtos pagalvėlės bei vimpelai. Karietos pri- 
klausė nuomininkams, dviem turkų šeimynoms. 

Sukakus aštuoniolikai metų, vaikiškas kambarėlis Georgui 
pasidarė per ankštas. Sulaukęs devyniolikos, taigi jaunikio am- 
Žiaus, jis nutarė susiręsti nuosavą būstą. Ir ėmė statydintis di- 
džiuli namą. Išties didelį, nes kada nors vylėsi jame apgyven- 
dinsiąs gausią savo šeimą. Jis, brolis, tėvas ir keli pažįstami 
meistrai pusantrų metų rentė tą būstą. Tarsi įstabi rytmečio 
dovana stovėjo jis iškilus, laukdamas uolios, apsukrios šeimi- 

ninkės. Baltas kaip sniegas tinkas, dvišlaitis stogas, žaliai dažytos 
palangės. Apsuptas daržovių lysvių, o šios savo ruožtu aptvertos 
stora, pusiaują siekiančia mūro tvora, kuri vėlgi - mūras juk 
toksai plikas! — buvo apsodinta tankiai viena prie kitos priglu- 
dusiomis tujomis. Štai kaip jis atrodė - taip atrodo ir kiekviena 
kita užkietėjusio Reintalio viengungio svajonių pilis. 

Pirmos pasitaikiusios merginos Georgas į žmonas neėmė iš 
atsargumo. Dabar jam jau reikėjo pasisaugoti. Naujutėlaitis būs- 
tas, suprantama, traukia apsiskaičiavusius, tik į išorinius dalykus 
dėmesį kreipiančius asmenis. Tokių Georgui nereikėjo. Kas be 
ko, nepakenktų, norint užsitikrinti, jei pati mergina tekėdama 
atsineštų keletą žalių prijuosčių. Taip tardamas, Georgas galvoje 
turėjo Žemę. 

"Trejus metus tuščia stovėjo bevaisė trobelė, kaip jis pats nusi- 
vylęs ją vadino. Paskui jau šitą objektą išnuomojo. Tačiau nakti- 
mis prasivartydavo neužmigdamas nuo vieno šono ant kito. O 
kas, Jeigu išsvajotoji jau rytoj pat nukris į glėbį? Ojis net negalės 
pasiūlyti jai pastogės. Išmesti tuos turkus lauk jam būtų tiesiog 
širdis neleidusi. Taip Moliai suskato statytis antrąjį namą. Ši 
statyba tetruko aštuonis mėnesius, nes naftos krizės ir nuolat 
grasinančios atominės mirties akivaizdoje Georgas pasvarstęs 
nutarė, jog galėsiąs prisiimti atsakomybę daugių daugiausia už 
keturių asmenų šeimą. Todėl pastatas ir buvo kiek mažesnis už 
pirmąjį, bet pažiūrėti nė kiek ne prastesnis. Amoniaku nubliz- 
gintais langais šis būstas išdidžiai žvelgė į pietinę kalnų sieną, o 
įtūžę jų uolos savo ruožtu rėžėsi į langų stiklus. 

Georgui dabar, aišku, jau nereikėjo kalti į galvą, kad dera būti 
dvigubai apdairesniam. Pavydas Reintalyje iškilo paviršiun, o 
nūdienės merginos tapo nevalyvomis, pasileidusiomis bobšėmis. 
Nors susikūprinusi jo motinėlė, jam sėdant prie traktoriaus vai- 
ro, vis primindavo, kad į miestą reikėtų dumti ana tuo žaliu Deutz. 

Pamažu nupilko ir antrojo namo langai, nes ir jis liko stovėti 
tuščias. Georgas išnuomojo ir šį, o naktimis vėl neužmigdavo. 

Tuomet, kone pramogos dėlei, ėmė ir pasistatė trečią namą, 

nes po dienos darbų jausdavosi vis dar žvalus, rankos niežėjo 
ko imtis, juk diskotekose, užeigose ir kavinėse tik pralėbautų 
savo pinigus. Trečiasis namas, kaip sakyta, pokštas, buvo mažytis 
bungalo. Mat dabar Georgas planavo pradėti tik vieną vaiką, 
sūnų, kuris vėliau imtųsi tvarkyti ūkį. Regėdamas prieš akis, 
kas darosi pasaulyje, turėti daugiau vaikų jis būtų nesiryžęs. 

Bungalo nusėdo dulkės, jis irgi buvo išnuomotas. Jį Georgas 
išnuomojo lenkų muzikantui Vladislavui Stanekui - išties talen- 
tingam Šopeno atlikėjui, kuriam iki gyvo kaulo įsiėdė Krokuvos 
anglių dukės, o Reintalyje jis apsigyveno tik dėl gryno oro. Po- 
nas, kitados bandęs priversti policininką Eduardą Floresą a Ia 
VBK skambinti Bachą kaip Šopeną, į tą laiką gerokai senstelėjo. 

"Tvankiais vasaros vakarais, gulėdamas savo kamaraitėje, su- 
badytas šviežiai pjautos žolės dyglių, papilkėjęs nuo šiengėlių 
žiedadulkių, kai viskas aplink dvelkte dvelkė pjūtimi arba kai 
pro siaurą langelį žvelgdamas į žaižaruojančiame horizonte ky- 
šančią Gulinčio popiežiaus nosį - plačiau įžvelgti kliudė siauras 
slėnis - Georgas pasijusdavo apimtas baisios nevilties, jis troško 
turėti savo namus. Ak, nieko jis nepagailėtų, kad tik galėtų pa- 
dėti galvą ant kokios Reintalio mergaitės peties. Mergaitės, ku- 
rios galvoje būtų jis, o ne nuoma. Viską atiduotų, kad tik galėtų 
priglusti prie jos kaklo ir šnekėti jai viską, kas tik tuo metu šaus 
į galvą. 

Ar protinga, sakytų jis, būtų parduoti senąjį Deutz ir įsigyti 
taurų, supergalingą Fendt? Ar vis dėlto stoti į; Mašinų žiedo 
draugiją, kur apylinkių žemdirbiams susivienijimas yra įkūręs 
autoparką? Tuomet juk labai sumažėtų nežmoniškos eksploa- 
tacijos išlaidos... 

Kad ir neįrengtas, ketvirtasis Georgo statinys išdavė galutinį 
jo vedybų planą. Jis nusirito iki to, kad dabar statėsi nama tik 
sau vienam. Jis buvo sumanęs pasistatydinti nedidelę pilaitę. 
Tegul bent jo skausmas apsigyvena gražiame name. Trys gre- 
mėzdiški, apvalūs, kaip neįprastos gyvenamosios patalpos suma- 
nyti bokštai su dvišlaičiais stogeliais. Žinoma, ir pilis bus baltai 

nutinkuota, bus ir žalios palangės, o viską vainikuos mūro tvora 
ir tujos. Nes tokiais laikais, kai pasaulis tarsi kalnų upokšnis 
garma pražūtin, reikia Žiūrėti savęs ir bent paskutiniuosius ke- 
letą metelių pagyventi karališkai. 


Kas ketino nužudyti Maudę Latūr? Dar daugiau: kodėl? Jeigu 
akivaizdu, kad nusikaltimas nebuvo seksualinio pobūdžio, tai ko- 
kio tuomet? Užpuolimas norint apiplėšti? Remiantis Amrei Latūr- 
Bauermeister parodymais, pinigų mergaitė prie savęs niekad nesi- 
nešiodavusi. Kaip galima spėti, tai užgaida. Ją pykinę ir popieriniai, 
ir metaliniai pinigai. Ir ne dėl higieninių sumetimų, ne, dėl mora- 
linių. Girdi, pinigai žmonėse visuomet siejami su sąžinės grauža- 
timi. Stebėtina penkiolikmetės mąstysena. Tačiau kas gi vis dėlto 
įvyko tomis ketvirtadienio, balandžio dvidešimt antrosios, ir šeš- 
tadienio, balandžio dvidešimt šeštosios, naktimis? Gal vis delto 
tai buvo bandymas mergaitę išžaginti? Ji gynėsi, tuo būdu keldama 
dar didesnį nusikaltėlio įsiūtį? Aišku, kad ji rėkė. O kad vėliau jo 
neįduotų ir nepražudytų, jis siekė ją užmušti, pasmaugti. Bet kažkas 
sukliudė jam tai padaryti. Kas? Kas nors tuomet važiavęs prošal 
Reino pylimu? Esant tokiam orui? Ir kam? Kelias tuo pylimu nie- 
kur neveda. Tam tikra prasme jis veda į tuštumą, tęsiasi Reino 
pakrante. Gal čia biita kokio pavydo? Keršto? Net piktavališkai 
interpretuojant, apklausų protokolai nesuteikia tam nė menkiausio 
pagrindo. Nė vienas klasės draugų ničnieko negirdėjo apie kokį 
nors Maudę nelaimingai įsimylėjusį, įskaudintą vaikiną. Kas norėjo 
tą žmogų pribaigti? Už ką? Ir kodėl Maudė Latūr tylėjo? Galbūt 
del šoko ir baimės, kad žudikas gali vėl pasirodyti. Tik ar niekas 
čia daugiau nesislepia? Kas gi iš tikrųjų slypi už viso to, kas yra 
žinOoMa? 


Tai buvo Iziumovo svarstymai ir klausimai, kuriuos jis, kviesda- 
mas į diskusiją, išdėstė netgi keliuose savo straipsniuose bei 
komentaruose. Sukakęs dvidešimt septynerius metus, Konstan- 
tinas Iziumovas per savo nepriekaištingą, kone dešimtmetį tru- 

kusį triūsą nekrologų srityje iškilo iki vyriausiojo regioninio laik- 
raščio redaktoriaus, tačiau tuo nė kiek nesidžiaugė. Šis nusikal- 
timas užvaldė jį taip, kaip nė vieno kito-žurnalisto. Gal ir todėl, 
kad jis buvo paskutinysis, matęs ir girdėjęs Maudę prieš jai pra- 
dingstant. O gal ir todėl, kad nuolat prisimindavo tą paslaptingą 
vakarą Gallo Nero, kai beprotybės priepuolio ištikta mergaitė 
bučiavo ir glėbesčiavo visus iš eilės, 0 nurimo kaip tik ant jo 
kelių. Galiausiai gal dar ir todėl, kad įnikęs į šią bylą jis gavo 
dar vieną progą patyrinėti jam tokią slaptingą Reintalio Žmo- 
gaus sielą, kurios šydas galėjo prasiskleisti tik patyrus, kaip šita- 
me krašte subrandinamas ir įvykdomas nusikaltimas. 

Tikrai Reintalyje vagiama, nusikalstama ir nusižengiama be 
galo kurioziškai. Ko gero, čia net nėra tokio nusikaltimo ar 
nusižengimo, kuriame nebūtų tam tikros ironijos. Kad ir tos 
aštuoniasdešimt dvejų metų pensininkės iš Jakobsroto byla. Pa- 
vogusi parduotuvėje šaldytą vištą, ji paslėpė ją po skrybėle, o 
kadangi prie kasos eilė buvo neužmatomai ilga, belaukdama 
nualpo. Ledinis paukštis užmarino senutės smegenis. Arba tasai 
visų gerbiamas ir mylimas šešiasdešimt šešerių metų pilietis, ku- 
ris, kol neįkliuvo su kaimynų nepilnamečiu, berniukus prisivilio- 
davo įkūręs prijaukintų gyvuliukų zoologijos sodą, be to, veisė 
danielius. 

Interpretuodamas Reintalio teismų kaltinamuosius raštus ir 
nuosprendžių motyvacijas, savo baldų politūra dvelkiančiame 
kabinete Iziumovas užsisėdėdavo iki vidurnakčio ir ilgiau. Taip 
ir dabar, įvykus bandymui nužudyti Maudę Latūr. 

Jis palinko virš popierių ir savo kruopščia, kaligrafiška rašy- 
sena blyškiu pieštuku ėmė žymėtis pastabas. Iškilęs virš snūdu- 
riuojančios salės, budėjo tik jo rašomasis stalas. 

Jis, kaip ir visi Tat darbuotojų rašomieji stalai, stovėjo pasi- 
slėpęs už dviejų į plastmasinius vazonus subestų dirbtinių kapen- 
sijų. Ši maskuotė - šioks toks palengvinimas tiems, kurie vis 
dar nebuvo įgudę geriau taukšėti rašomąja mašinėle - vis ma- 
Žiau nuolatinių kolegų patyčių. Saugos priemonė ir tiems, ku- 

Tiems, vos pažvelgus į priešais sėdintį žmogų, iškart nutrūksta 
mintis. 

Nes leidėjas Hansas Marijus Zotas, rūpindamasis palankia 
darbui atmosfera tokiame didžiuliame biure, kapensijas pirko 
masiškai, geriau pasakius, mainydavo jas. Už gėles floristinio 
dekoro firma gaudavo reklamai ištisą puslapį, kuriame išskleis- 
davo visą savo krūmų paletę greta euforiškai mįslingo straips- 
nėko, pavadinto Žaluma ir žydintys žiedai be vandens gaivina 
amžinai! 


— Taip, mano mielas, - pietaudamas kartu su krašto prezi- 
dentu mėgo kartoti Zotas, - išties dideli sandėriai yra mainų 
sandėriai. Tuomet, Kunai, tu nematai pinigų. 


Minėtame didžiuliame biure Zotas tarsi soste buvo įsitaisęs tam, 
kad kartkartėmis surizikuotų dirstelėti, kas gi dedasi už tų ka- 
pensijų. Juk šiems laukiniams, vešliems augalams buvo reika- 
linga ir nuomonių įvairovė, ir intensyvi globa. Bet grįžkime pas 
Konstantiną Iziumovą. Taigi iki pat vėlios nakties jis sėdėjo po 
gelsvai krintančia stalinės lempos šviesa ir studijavo Maudės 
Latūr bylos raportus bei protokolus. Jam vėl toptelėjo paviršu- 
tiniška pastabėlė iš Esteros Rombach apklausos. Kai ji i1r Maudė 
buvusios mažytės, teigia Rombach, pievoje šalia jų krito ir nu- 
dvėsė ėriukas. Šito ji lig šiol niekaip negalinti suprasti. 

Keista, bet šis pasažas jam jau nebeišėjo iš galvos. Keista ir 
tai, kad vos pagalvojęs apie tą kritusį gyvulėlį jis iškart prisimin- 
davo Sonią, vyresniąją savo sesutę, kuri 1970 metų gegužės pen- 
kioliktą dieną buvo aptikta nebegyva Dimitrovo plente, netoli 
Botanikos sodo. Savižudybę, atlikę Maršo bandymą, nustatė 
teismo medikai, nusinuodijimas arsenu. Maskvietis namie ne- 
miršta. Tik jau ne komunalkoje, kur oficiliai jam priklauso vie- 
nuolika kvadratinių metrų. Mirtis nusiveda jį ant tilto, į sodą ar 
bent jau į begalinį prospektą. 

Iziumovas pasinėrė į prisiminimus ir netrukus vėl virto mažu 

berniuku, drauge su tėvu medžiojančiu voveres Sokolnikų par- 
ke, miškeliuose šalia atviro žiemos baseino, o kartą netgi Alek- 
sandro sode, netoli Lenino mauzoliejaus - čia tai jau buvo pavo- 
jinga. Kailiai tuomet buvo paklausūs. Už voverės kailiuką šeima 
tris sekmadienius iš eilės paragaudavo mėsos. Likdavo netgi 
apelsinams. Umai jis vėl tarsi išvydo baltus nukankintų voverai- 
čių pilvukus. Jų jau ir taip didelės ir paslaptingos it šachtos 
akys jam pasirodė dabar dar labiau išsiplėtusios, o kaltinimas 
iš praeities ataidėjo dar rūsčiau. Blogiausia būdavo žiemą, kai 
voveraičių plaukai atrodė įstabiai, Žiūrėti į jas negyvas tada tie- 
siog negalėjai. 

Šilta spyruoklinio šviestuvo šviesa išryškino jo siaurą, andro- 
geninį veidą. Nepaprastai lygi kakta, nesiraukšlėjanti net jam 
pakėlus juodus plonus antakius. Iziumovas buvo dailus vyras, 
ne be aristokratiško žavesio. Juodi, trumpai kirpti su natūralia, 
ant kaktos užkritusia garbanėle plaukai, jų neuždengtos ausys. 
Tiesiog tobula nosis, siaura burna su nusivylusiomis lūpomis — 
jos turbūt ir teikė jam gašlumo. Balta oda, smailas smakras, 
kurį dar labiau ilgino rusvuojanti, skrupulingai pakirpta smaila 
barzdelė. Melancholiškos akys, tarsi patvirtinančios per spei- 
guotą žiemos naktį lekiančios rusiškos troikos stereotipą. 

Tik štai, virptelėjęs visu kūnu, jis pakilo nuo stalo. Tai, ką 
dabar aptiko ir suvokė, Iziumovą tiesiog supurtė. 

Nuo pat gimimo Sonia neturėjo gimdos! 

Jis susinervino, širdis ėmė pašėlusiai daužytis, netikėtai pra- 
dėjo mąstyti rusiškai — o jau šitiek metų taip nenutikdavo! — 
nesurasdamas aplanko su teismo medicinos tyrimo išvadomis, 
jis ir keiktis ėmė rusiškai. Tų išvadų kserokopiją jis gal ir nedis- 
kretiškai buvo pasidaręs Insbruke. Iziumovas rausėsi po savo 
popierius, kilojo ir vartė juos ir vis labiau nekantravo. Pagaliau 
pačioje apačioje aptiko, ėmė skaityti ir jam užkando žadą. Skaitė 
ir skaitė iš naujo. 

Chromosomų norma 46, XY... Androgeninis visų kūno audinių 
nejautrumas. Uterus ir kiaušidžių nėra... Kapšelis išsivystęs 

kirkšnyse. Bet testosteronas neveiksnus... Išorinės genitalijos — 
moteriškos... 

Vis iš naujo skaitė šiuos žodžius. Skaitė ir skaitė. Paskui jam 
jau ėmė svaigti galva. Dar kartą permetė akimis Esteros Rom- 
bach pastabą apie ėriuką, ir Konstantiną Iziumovą nusmelkė 
nuojauta, kad su šita Maude Latūr dėjosi ar net kartojosi kažkas 
siaubingo. Ar yra kokia sąsaja tarp Sonios, Maudės Latūr, kri- 
tusio ėriuko, siautulio Gallo Nero ir galop bandymo ją nužudyti? 
Tarsi vėjūkščiui padvelkus, jis staiga prajuko. Tikrai, ėmė kvatoti 
taip beprotiškai, kad pačiam pasidarė nejauku. 

Kelias dienas jis pasistengė visa tai pamiršti, palikti ramybėje, 
pats tos ramybės nerasdamas. Tada pakėlė telefono ragelį ir 
paskambino į Teresės gimnaziją, ketindamas susitikti su Estera 
Rombach. 

Tikrai? Aš taip pasakiau? Ji ničnieko apie tai neprisimenanti. 
Betgi tai užrašyta apklausos protokole! Iziumovas suprato, kad 
mergaitė meluoja, ir juto nieko iš jos nepešiąs nei grasindamas, 
nei meilikaudamas. 

Arjijau galinti eiti? Taip, galinti. Bet jeigu imtų graužti sąžinė, 
tegul vėl pasirodanti. Jis juk ne policininkas. 

Pasišnekėjęs su Estera, jis spontaniškai nuvažiavo į Lozoriaus 
kliniką, norėdamas pasimatyti ir su Maude. Jau stovėjo prie 
534 palatos durų, tik ūmai jam šovė viena mintis. Paleido durų 
rankeną, apsisuko ir nuėjo. Jis nutarė nuo šiol laikytis netoliese, 
tačiau taip, kad Maudė nieko nežinotų. Tik šitaip, manė jis, 
gali paaiškėti šio žmogaus paslaptis. O tuomet galbūt bus įminta 
ir Sonios mįslė. 

Popiet jis sėdo prie elektroninės rašomosios mašinėlės ir ėmė 
rašyti keistą komentarą, kuriame nagrinėjo mirties bausmės 
klausimą. Šios pastabos turėjo padaryti sprogusios bombos 
įspūdį, nes kėsinimuisi nužudyti jis čia buvo suteikęs visuome- 
ninę dimensiją, kuri kitu atveju būtų atrodžiusi neisivaizduo- 
jama. Pasirodžiusios IZziumovo pastabos sudrumstė galybę protų, 
kurie, rodos. jau seniai tik tr laukė, kada galės paleisti viešumon 


savo pačių patirtas nuoskaudas. Ne vieną savaitę Tar skaitytojai 
diskutavo apie visus už ir prieš, o Tai netgi surengė skaitytojų 
konferenciją, kur kiekvienas subtiliai ar ne taip subtiliai galėjo 
išgiežti savo apmaudą. Pažymėtina ir tai, kad vietinių Žinių pus- 
lapyje nemaloniai nustebintas laikraštis atkreipė dėmesį, jog 
mirties bausmės šalininkų būta kiek daugiau. 

Nelaimei, kaip tik tuo metu Ekremo Ilmazo vaikai - tai yra 
visas Šv. Jokūbo barakuose skurstantis turkų anklavas - pridarė 
galybę nusikaltimų, daugiausia tai buvo įsilaužimai ir vagystės 
iš parduotuvių. Itin palanki proga pasireikšti reintaliečių nepasi- 
tenkinimui. Juk autostrados buvo jau nutiestos ir juodosios akys 
pasidariusios nebepageidaujamos. Blogiausia, kad tie juoda- 
akiai buvo išdidūs ir be mažiausio priekaišto šnekėjo Reintalio 
tarme. 

Vienu atžvilgiu reintalietis yra nepranokstamas. Užuot puo- 
selėjęs savo skausmą, jis nusišalina. Suvokdamas tai ar nesuvok- 
damas. Lėkdamas galvotrūkčiais ar šliaužte šliauždamas šalin. 
Bet kuriuo atveju, kai su visu savo žavesiu ir siaubu į jo duris 
beldžiasi gyvenimas, reintaliečio nėra namie. Taip jis išsižada 
pats savęs. 


Maudė sveiko. Lankytojų apmažo. Susidomėjimas ja atslūgo. Ga- 
lop atlėgo ir viešasis dėmesys. Kasdien pas ją užsukdavo tik Margo 
11 Amrei. Ir dar vienas lankytojas - vienarankis Stevis. Su 
gimnazistišku uolumu aiškindavo jai praleistą medžiagą. Dėstė 
jai, kad klasė dabar nagrinėjanti tiesines lygčių sistemas su dviem 
kintamaisiais dydžiais, bet, tiesą sakant, jis ne kaži ką ten nu- 
situokiąs. Kad iš Lesson VII-Environmental Pollution jis išrašęs 
Maudei nežinomus naujus žodžius, 0 iš istorijos jie dabar einą 
Karolio Didžiojo karus su saksais. Kokį dalyką tačiau Stevis be- 
aiškintų, iš tikrųjų viskas sukosi apie vienintelę discipliną - pir- 
mąją meilę. Jis buvo taip pametęs galvą dėl Maudės. kad vos 
įžengus į kliniką širdis jau nepaliaudavo be perstogės daužytis. 
Valandų valandas leisdamas prie jos lovos, vieną dieną jis 

patyrė nepaaiškinamą dalyką. Net nesumetė, ką jam apie tai ma- 
nyti. Tai kankino, o drauge teikė ir palengvėjimą. Palatoje tuo- 
met buvo ir seselė, ji klojo Maudei lovą. Kelias akimirkas Maudė 
paliko gulėti tik su mėtų žalumo puskelnėmis. Gryno šilko šortai 
su užrašu Happy together“ . Stevis, suprantama, nusigręžė, bet pa- 
vėluotai, tad jo žvilgsnis slystelėjo jos krūtine, ir jis aiškiausiai 
išvydo jos krūtis ir į šilką įsirėmusius pumpurus. Jam darėsi čia 
šalta, čia karšta. Neištvėręs berniukas atsiduso. Rankos ėmė vir- 
pėti, nes jis juto, kad čia esama kažko jam pražūtingo. Ir tuo pat 
metu, nejausdamas jokios gėdos, jis mėgavosi tūo, ką mato. Kai 
tenka spręsti tas tiesines lygtis, tęsė jis, mano galva pasidaro lyg 
kopūstas. Jis įsispraudė sąsiuvinį tarp kelių ir dar labiau ėmė 
jaudintis. Pajutęs žūstančiojo karštį, išsigando. Kai viskas pra- 
ėjo, ėmė viltis, kad šitai jau niekad jam nebepasikartos. 

Kitąsyk, visai arti pasilenkęs prie Maudės - norėjo atlase pa- 
rodyti jai Ugnies žemę ir Magelano sąsiaurį - jis nuo jos per- 
skirtų sklastymu, besiraitančių rusvų plaukų užuodė sklindantį 
lajaus kvapą ir jau nebeįstengė jo pamiršti. Ir vėliau, kai būdavo 
artumoje su kokia kita mergina, jos plaukuose jis nejučia už- 
uosdavo tą Maudės aromatą. Tas kvapas ten tiesiog jau turėdavo 
būti. Stevis nuo šio už tikrovę stipresnio prisiminimo labai kentė. 
Kentė ir nenorėdamas įskaudinti tos kitos merginos. Dešinioji 
jo ranka glamonėdavo ne greta esančią, ji glamonėdavo Maudę. 

Galop jis įsidrąsino jai atsiverti. Maudei buvo gaila jo, jai 
irgi rodės nepakeliama, kad visą savo prielankumą jai jis turi 
išreikšti kalbėdamas apie Frankų karalystę, tiesines lygtis arba 
apie gėlųjų vandenų amebų maitinimąsi siurbtukais. 


— Nori draugauti su manimi? 


Stojo ilga tyla. Neatitraukdama akių, Maudė žvelgė į šitą liesą, 
trapų berniuką. Jos akys atrodė ramios, o vyzdžiai - tarsi žalias 

ežero veidrodis. Nuo viršum jos lovos kybančių neoninių lempų 
vamzdžių ant drėgnų, putlių Maudės lūpų blykčiojo šviesa. 


— Stevi. Tu toks mielas žmogus. Tačiau mums nepakeliui. Tu 
sveikas. Aš žinau, tu ir stiprus. Žinau, tu ir išliksi stiprus... 

— Aš tau negražus. Dėl tos rankos. Aš suprantu. 

— "Tu esi labai gražus berniukas, Stevi. 

— Gerai, tuomet pabandykime. 

— Kaip tau čia paaiškinus?.. Matai, aš dabar jau Žinau, kam 
priklausau... Priklausau tiems, kurie negali numirti. 


Tarsi be žodžio būtų paprašytas, jis atitraukė pirštus nuo kairio- 
sios jos ausies, su kuria dabar Žaidė. Jis ėmė ryti seiles ir, nors 
nieko nesuprato, suprato viską. Būti mergaitės atstumtam - 
labiausiai žeidžiantis pralaimėjimas jo amžiaus berniukams. 
Viskas iškart plūstelėjo jam į galvą: pyktis ir ilgesys. Bet Stevis 
turėjo gražią sielą ir jis pakluso Maudės valiai. Norėdamas nu- 
stelbti liūdesį ir bijodamas pravirkti, jis toliau pasiūlė kartoti 
angliškus žodžius. 


— To encroach? Mm?.. to encroach*, Maude? 
— Daugiau aš nebeateisiu į mokyklą, Stevi. Tu pirmas tai 
sužinojai. 


Jis lėtai linktelėjo, o tada ašaros jau pasipylė kaip kalnų upelis. 
Ji paprašė jį prigulti šalia. Stevis taip ir padarė, padėjo galvą 
ant jos sugipsuotos rankos ir kūkčiojo. Daugiau jiedu nebepra- 
tarė nė žodžio, kol atėjusi naktinė seselė pamatė juos gulinčius 
ir pakėlė audrą - tokie dalykai čia, girdi, draudžiami dėl higienos 
sumetimų. 


Tai, ką Maudė buvo prasitarusi Steviui, turėjo išsipildyti per 
paskutiniąsias dvi jos ligoninėje praleistas savaites. Jai jau buvo 

leidžiama išeiti iš palatos, ir jai patiko šlubčioti vaškuotais ko- 
ridoriais, užsukti pas tuos ligonius, kurie troško, kad juos kas 
išklausytų. Maudė buvo tobula klausytoja. Labiausiai ji pakerėjo 
intensyviosios terapijos skyrių. Čia ji susiruošdavo po vakarie- 
nės, jau ėmus temti. Gydytojas ją gerai pažinojo, todėl Maudė 
drąsiai eidavo prie ligonių ir būdavo ten, kiek jai patinka. 

Nesuvokdama, kas ją ten iš tikrųjų traukė, ji vis dėlto juto iš 
skyriaus plūstančią magiją. Kažką stebuklingai tylaus. Galbūt 
todėl, kad čia pasijausdavo riba, skirianti gyvenimą nuo mirties. 

Kai jau visiškai sutemdavo ir sušvisdavo šimtai šviestuvų, i1m- 
davo blyksėti ir žybčioti oscilografai, lemputės ir monitoriai, 
kai visi diagnostikos aparatai it Morzės ženklais imdavo mirksėti 
tamsai, kai įvairiausiais balsais imdavo gausti ir dūgzti srovė 
reanimacijos, infarkto, intoksikacijos ir dializės aparatuose, kai 
žmogaus kvėpavimas virsdavo tolygiai, be perstojo veikiančia 
mašina, tuomet Maudė Latūr patikėdavo artimo paslaptimi. 
Galvoje ji turėjo savo pačios gyvenimą. 

Šį po ano paslaptingo pasikėsinimo visiškai pasikeitusį žmogų 
nuo šiol kamavo vienintelis klausimas: Kas aš esu? Vėliau ji 
kartą prasitarė Margo, kad šiame pasaulyje esama žmonių, ku- 
rių egzistencija esanti dvilypė. Jie nežiną, kam priklauo - miru- 
siems ar gyviesiems. 


— Greičiau, pone daktare, pasiskubinkit! - sunkiai alsavo tera- 
peuto padėjėja. 

— Kas nutiko? 

— Mažoji. Jūs juk ją pažįstat. Ta, kur kiekvieną naktį čia ateina. 


*-w--—-— 


Gydytojas pasileido į intensyviosios terapijos skyrių. Buvo be- 
veik vidurnaktis. Sesuo ėjo taip arti jo, kad jis kone mindė baltų, 
jos šlepečių galus. Rodės, kad kito artumos ji ieško, norėdama 
pati pasisemti drąsos. Jiedu praskubėjo pro traumą patyrusį 
vaikiną, apie kurį gydytojas jau žinojo, kad šis nubus suluošintas 

nuo skersinio pjūvio, pro įmitusį pusamžį vyriškį, kurio rūsti 
pažiūrėti galva, rodos, net per miegus stengėsi atsiskirti nuo 
pečių. Tuomet jis išvydo Maudę, palinkusią prie jaunuolio, kurio 
smegenys tikriausiai buvo jau mirusios. Sesuo nutvėrė gydytoją 
už rankos, pažvelgė į jo nuo riebalinių liaukų sutrikimo subjau- 
rotą veidą, reikalaudama nebesiartinti. Jis sustojo. Mergaitė 
kalbėjo kalbėjo, o beplaukė, lygi kaip veidrodis negyvėlio krū- 
tinė, apimta mechaninės monotonijos, ramiai kilojosi. 


— Ji nesuvokia, ką kalba, - sukuždėjo naktinė seselė. 


Gydytojas stovėjo nė nekrustelėdamas ir klausėsi. Jo madin- 
guose plonastikliuose akiniuose atsispindėjo reanimacijos apa- 
ratų lemputės, ir šitas mirguliavimas stikluose priminė naktinio 
miesto žiburius iš tolo. 


— Išties, - sumurmėjo terapeutas, - joks vaikas taip nekalba. 


Maudė juto, kad yra stebima iš prietemos. Ji dar žemiau nulenkė 
savo lūpas prie pusiau sumerktų jaunuolio akių. Jos plaukai 
užliejo lygią jo krūtinės ląstą, o kaktos linijose sublizgo prakaitas. 
Taip Maudė prabuvo gana ilgai. Kol iš jos lūpų vėl ėmė lėkti 
žodžiai. 


— Aš nejaučiu nieko, ko dar nebūčiau jautusi. Aš nematau 
nieko, ko dar nebūčiau mačiusi... 


Vasara supleškėjo kaip degtukas. Paskutiniąją savo viešnagės 
savaitę nutvilkydama miestą ir kraštą. Paskutiniąją rugpjūčio 
savaitę tris valandas trukusi liūtis dangų pavertė rudenišku, o 
erdvę išplovė nuo visų pareine besitęsiančių pramonės teršalų. 
Pageltonijo pirmieji klevų lapai. 

Visi ik vienam Rombachai vėl buvo išvykę į Rapalą. Kad ir 
kaip prieštaravo Haraldas, Inesa pasiekė, kad Riūdžiui būtų 
leista apsistoti Montalegro papėdėje esančioje viloje. Tačiau 
per šias penkias rūpesčių savaites Estera atrodė tarsi mirusi, 0 
ir Riūdis. Du mirę jauni įsimylėjėliai už nieką neatsakė. Riūdis 
tylom sutarė su senuoju itin nešnekiu Rombachu, tuo tarpu 
Haraldo cinizmui kantriai traukdavosi iš kelio. Mylinčiųjų ran- 
kos vis dar atrodė tarsi suaugę, nors vienąkart iš Riūdžio lūpų 
piktai išsprūdo: 


— Pareiškiu, kad mūsų oficialiam ryšiui - galas! 


Tai nutiko vieną cikadų čirpesio sklidiną vakarą po aukštaūgiais 
oleandrais. Netyčia Inesa tapo ginčo liudininke - ji viską girdėjo. 
Bet jau kitąryt Riūdis vikriai nešė Esterai į kambarį pieną su 
medumi ir ant padėklo Inesa pastebėjo voką. O gal tai buvo, 
servetėlė'? 

Maudė vasarą praleido namie. Tik retai išsirengdavo prasi- 
blaškyti į miestą ar pareinės pievas. Niekur beveik neišeidavo. 

Jei ir eidavo, tai tik apsipirkti. Nebetraukė jos nei į Risiko, nei 
į Grau kavinę. Nenorėjo priimti jokių svečių, netgi Stevio, kuris 
taip apsirgo iš meilės, kad nebeįstengė nei valgyti, nei gerti ir 
galiausiai — birželį tai pasiekė ir jos ausis - bandė pasitraukti iš 
šio gyvenimo nuodydamasis išmetamosiomis mopedo dujomis. 
Jam nepavyko, teko kentėti toliau. O Maudėei vėl atėjo tylos 
metas, perdien ji pratardavo vos keletą žodžių. Tarsi vėl būtų 
tapus ana mažyte nebyle, gebančia ištverti netgi pačios Margo 
santūrumą pranokstančią tylą. Bet Margo pakentė anūkės ty- 
lėjimą. Neapsakomai kantriai ji įtikino Amrei netrikdyti mer- 
gaitės. Ji pati rasianti būdą apmąstyti savo klaikų išgyvenimą 
prie Reino. Tačiau Amrei spyrėsi parodyti Maudę psichotera- 
peutams. Jai nepavyko. Rytą, kai turėjo įvykti pirmasis pokalbis, 
Maudė pradingo palikusi ant stalo raštelį: Vakare sugrįšiu. Ma- 
myt, nepyk ant manęs. Bučiuoju, Tave visuomet mylinti Tavo 
Maudė. 

Ji nukako prie Marijos ramybės ir užkopusi į viršų praleido 
ten visą dieną, alkį malšindama žemuogėmis ir valandą numigusi 
po bukais. Užuot vien iš savo geraširdystės, jautrumo bei nuo- 
vokumo atsakinėjusi į taip varginančius analitiko klausimus, ji 
skaitė Rilkės Duino elegijas, kurių, sekdama senelės pavyzdžiu, 
ištisus skirsnius mokėjo atmintinai. Tomis jau ant pirštų suskai- 
čiuojamomis vasaros dienomis, kai įkaitęs oras buvo draskomas 
į besiplaikstančias juostas, ji skaitydavo atsigulusi ant pilvo, si- 
dabrinės pievos šešėlyje, kurio išsigaubusi karūna temdė jos 
taip taikliai pavadintą Vargšų nusidėjėlių kambarį. Maudė niekad 
daugiau nebėjo į sisters corner ir pašiūrė puvo toliau. Plakatai 
su reptilijomis susigarankščiavo ir nubluko, tik Komodo varanas 
vis dar liūdnai tebespoksojo į Indonezijos dangų. 

Maudė skaitė. Skaitė Nyčės Rytmečio žarą, Štifterio Mar- 
guosius akmenėlius. Bet skaitė ir savo senas nudriskusias 
vaikiškas knygeles. Hani ir Nani. 

Tik vienas Žmogus būtų nusipelnęs išvysti šią vienišybėn vi- 
siškai pasinėrusią būtybę. Stevis. Kaip ji, neįstengdama sekti 

parašytų minčių, suraukia kaktą. Kaip skaitant kruta jos lūpos. 
Kaip ji apstulbusi pažvelgia. Išvysti švytinčias jos akis. Kaip, 
norėdama įsiminti, ji kartoja eilutę ar žodį. Išvysti jos strazda- 
nėlių nubertą veidą, skruostus, kuriuose siūbuoja sidabriniai 
šilkaplaukės pievos šešėliai. Virš alkūnių įdegusias jos rankas. 
Netoliese dūzgiančią kamanę. Jos trumpą, angliškai ištartą 
Shit!*, nutirpus kairiajai kojai, tokį dažną jai išėjus iš ligoninės... 
Stevis sėdėtų šalia, nemėgindamas jos paliesti nė mažuoju pirš- 
teliu. Gal net pamanytų: pakanka jau tokio reginio, kad šiame 
pasaulyje būtų verta būti vyru. Regėjimas: nepaliestas mylimas 
žmogus. Nes dabar palietęs mylimąją jis pasijustų kaltas. 

Paskui vasara buvo parduota rudeniui. O tai reiškia, kad La- 
tūrų šeimai teks atsisveikinti su Elrainu Nr. 12. Atsisveikinti su 
širdies namais, kaip juos kitados buvo pavadinusi Margo. Buvo 
nužiūrėtas šviesus butas naujame name, Trijų Karalių gatvėje, 
netoliese Simono Zeloto aikštės Jakobo pusėje, dar senamiesčio 
teritorijoje, žodžiu, vieta respektabili. Nebūtinai rami, nebūtinai 
ir triukšminga. Kaipsyk atitinkanti aplinkybes. Tai įvyko pirmąją 
rugsėjo savaitę. 

"Tomis dienomis smalsios kaimynės pro amoniaku nuvalytus 
langų stiklus stebėjo Elraino pusėn kylantį ir vėl besileidžiantį 
naujutėlį traktorių su priekaba ir raudonumu net kibirkščiuo- 
jantį Fendt. Georgas padėjo moterims persikraustyti. Stebėtinai 
neįkyrus, jis tiesiog buvo čia, pagalbos jo niekas neprašė. Ir jis 
mėgavosi galėdamas drauge su trimis kilniomis moterimis sėdėti 
virtuvėje už stalo, blaškyti jų liūdnumą savo pokštais ir į savo 
plačias šnerves gerti nuo jų kaklų sklindantį subtilų kvepalų 
aromatą. Giliai įkvėpdavo ir iškvėpdavo Georgas šioje miško 
mėlynumo spalvos plytelėmis klotoje virtuvėje, kurioje jau viskas 
dvelkė atsisveikinimu. Dėžės ir pakai. Medžio drožlės. Ištraukyti 
stalčiai, plačiai atlapotos spintų durys. | 

Tą akimirką, kai jis nuvargo šaukštu bei šakute vynioti burna 

vos apžiojamą spagečių porciją ir jo barzda vis labiau linko prie 
lėkštės, Amrei žvilgsnis užkliuvo už jo tankiai apžėlusių rankų, 
nors ir buvo matyti, kokia lygi jo oda. Kitąkart, kai jis tarsi 
plunksnelę užskraidino priekabon jos tualetinį staliuką, Amrei 
mintys užkliuvo už Georgo menčių. O kai jis, pamatęs, kaip 
Amrei laiko atsuktuvą, it berniūkštis nusikvatojo, ji pajuto, kaip 
per širdelę dvelktelėjo meilingas brizas. 


Dėl Dievo, spengė Amrei galvoje, šitam vyrui ji neturi teisės 
nusikalsti. 


Prasidėjo mokslo metai, Maudė turėjo būti perkelta į šeštą kla- 
sę.-Direktorius atleido ją nuo visų papildomų egzaminų. Ta- 
čiau tą dieną ji nepasirodė iškilmingose pamaldose Šv. Uršulės 
bažnyčioje, nepasirodė ir Teresės gimnazijoje. Ji apskritai dau- 
giau nebepasirodė - Maudė metė gimnaziją. 'Iai sukėlė protesto 
audrą Raudonojoje viloje, kurioje, šiaip ar taip, jos visos leido 
paskutiniąsias dienas. Kuo nesukalbamesnė Maudė, tuo atkak- 
liau savo laikosi Amrei. Net Margo kartą ėmė pilti vandenį ant 
Amrei malūno. 

"Tada Maudė į abi moteris pažvelgė tokiu siaubingu laukiniu 
žvilgsniu, su tokiu ne šio pasaulio įniršiu, kad jos apmirė iš bai- 
mės. Ir iš visų savo galių ji prapliupo rėkti, beprotiškai siausti, 
ir šitaip tęsėsi kone valandą. Nesileido paliečiama, nesileido 
raminama. Nesustodama rėkė vis tuos pačius žodžius: 


— NIEKO JŪS NEZŽINOT!!! NIEKO!!! AŠ ESU OREIGE!!! 
NIEKO JŪS NEZINOT!!! 


Ir Amrei nesusitvardė. Motiniško jos autoriteto nuvertinimas 
ją dar labiau įskaudino. Net neįtikimu kojos spyriu jinai išvertė 
Meėnesienos kambario duris, rengdamasi nutverti savo vaiką už 
pakarpos ir atvesti į protą. Tačiau taip nenutiko. Jai netgi ne- 
pavyko prisiartinti prie Maudės. Kažkas neapsakomai karšto 

nubloškė ją atgal prie durų. Pakaušiu ji atsitrenkė į durų rėmą. 
Tamsi dėmė nuo pakaušio ėmė plisti į šviesius jos plaukus. Mar- 
go, norėjusi Maudę suturėti, stovėjo tarpduryje išsigandusi kaip 
dar niekados gyvenime, nes pirmučiausia išvydo Maudę, o tik 
tuomet Amrei. Tą tariamai išvystą reginį ji vėliau aiškino kaip 
groteską, kaip piktą pokštą, kurį baisiausiai susijaudinus iškrė- 
tusios jos akys. 

Maudė buvo virtusi milžine, jos galva buvo užlinkusi už kam- 
bario kampo. O juk tai tebuvo mažytė kūkčiojanti mergytė, ne- 
paliaujamai virkavusi apie oreigę. 

Laimei, nieko itin baisaus: smegenų sukrėtimas, muštinė žaiz- 
da. Amrei greit vėl atsistojo ant kojų. Bet dabar ji, atrodo, vi- 
siems laikams suprato vieną dalyką: Maudė nebebuvo jos mažy- 
tė, jos vaikutis, j0s vaikas. Ji buvo suaugusi, ne vieneriais metais 
pranokstanti savo bendraamžius moteris. Ir keista: tarsi nutrū- 
kus nematomam siūlui, nuo tos dienos savo dukters Amrei jau 
niekad nebevadino mažybiniais vardais. O dėl to, kas nutiko, 
labiausiai krimtosi pati Maudė. Ji apgaubė Amrei savo rūpesčiu 
ir švelnumu, miegojo su motina vienoje lovoje, nelauktai pra- 
virkdavo. Jos galva nenešė, ką toliau daryti. Tačiau paskuti- 
niosios dienos Raudonojoje viloje buvo taip prisodrintos įvykių, 
jog dėmesys netrukus nukrypo į visai kitus dalykus. Pilnos dėžės 
ir pakai tiek mielų, tiek sunkių minčių. 

Henkas Imerzėlas, sensacingųjų, moterų užpakalius aukštyn 
keliančių Push up kelnaičių išradėjas, jau kelios dienos buvo 
apsistojęs Dornenkranco viešbutyje. Tuo metu čia kaip tik te- 
bevyko kapitalinis, tiesiog inirtingas vidaus remontas. Bent kiek 
nusnūsti čia buvo tarsi stebuklas. Jaunatviškasis Imerzėlo bi- 
čiulis Japas buvo kone apkurtęs, tuo tarpu lygiaveidis ponas 
Imerzėlas, atrodo, pūtė į akį kaip švilpikas. Toksai jų delsimas 
Margo Mangold buvo labai nemalonus - raktai juk seniausiai 
turėjo būti įteikti naujajam šeimininkui. Bet pasirodė, kad nau- 
jojo buto erdvumas buvo pervertintas - kai kuriuos baldus Geor- 
gui teko vėl gabenti atgal į Liudviko laikų stiliaus vilą. Iš Andiso 

konditerijos ir ledainės Margo kasdien siuntė Imerzėlui saldu- 
mynus. Vylėsi atsipirksianti už viešbutį, tačiau į obuoliuką pa- 
našaus užpakaliuko išradėjas kategoriškai uždraudė tai daryti. 

Paskui jau išaušo paskutinioji diena. Pusryčiaudamos moterys 
nepratarė beveik nė žodžio. Margo dėjosi, tarsi nieko nebūtų 
nutikę, Amrei taip pat. Tik Maudė atrodė patenkinta ir skrajojo 
po virtuvę it pūkas. Šia proga ji buvo užsivilkusi gražiausią savo 
suknelę, kokią tik turėjo. Itin elastingą, nakties mėlynumo ak- 
sominę suknutę su peteliais iš raukto šifono. Tačiau labai kuklią. 
Ir jokių papuošalų. Tik rausvo šlapio stiklo spalvos lūpdažiu 
pasidažė savo dideles smailais kampučiais lūpas, vis krutindama 
apatinę ir apsilaižydama. 

Argijai nė truputėlio neliūdna? - šniurkštelėjo nosimi Amrei. 
Ne, suburkavo Maudė, šiems namams ji jau seniai pasakiusi 
sudie. Ir visus sentimentus susidėjusi į širdį. Ten pakako vietos 
netgi parko skėčiams ir eglėms. Netgi banguotosioms čerpėms. 
Viskam. Tuomet ji išgėrė savo kakavą ir lyg tarp kitko tarstelėjo 
eisianti į Magdalenų mišką skaityti, pasirodysianti tik popiet. 


Tingus šiaurys padange lėtai varė debesis. Jie buvo apsunkę, 
bet plyšti dar neplyšo. Tankus, daiktais jau sumargavęs mišrus 
miškas, skandinantis savo atspindį Reino senvagėje, veidrodinį 
vandens paviršių vertė niūria žalme. Ištuštėjo dviratininkų takai, 
Šveicarijos pusėje, išilgai upės kranto risnojo trys merginos. Ir 
visos trys - su linksmai šokinėjančiomis kumelaičių uodegomis 
virš pakaušių. Kažkur tolybėje kaukė diskinis pjūklas, monoto- 
niškai dainavo, įveikdamas vieną kietmetrį po kito. Tikri rudens 
garsai — Iš visų pusių dūzgiantys pjūklai. 

Maudė klausės šios Reintalyje įprastos muzikos, stovėdama 
ant didžiulio tvenkinio kranto toje vietoje, kur miškas buvo pats 
tamsiausias. Atrėmusi dviratį į patrešusį stuobrį, ji pasitiesė vil- 
nonę antklodę, prisėdo - šventiškai pasipuošusi - ir ėmė skaityti 
Rytmečio žarą. Bet netrukus jos dėmesys buvo išblaškytas - da- 
bar jis visas buvo sukauptas į gyvą bruzdesį. 

Ten, kur kelios šlapios pievos pavieniui leidosi šlaitu žemyn 
ir kur medžių šakos kone siekė vandenį, girdėjosi garsus kryki- 
mas. Per lygutėlį vandenį nubangavo ratilai. Maudė įtempė 
žvilgsnį ir už žvynuotos, tamsiai pilkos medžio žievės tarsi išvydo 
šmėstelint lapės uodegą. Ne, akimirksnį jinai ją tikrai matė. 
Matė, kaip rudasnukė visame savo gražume, pastačiusi ausis 
nuskuodė į pomiškio tankynę. Vandenyje užklupta ančių šeimy- 
na ilgai nerado ramybės. Vis iš naujo imdavo krykti ir klegėti. 
Visi paukščiai stengėsi laikytis kuo arčiau vienas kito. Galiausiai 
pašiauštos jų plunksnos nurimo. Tuomet, laikydamosi atstumo, 
antys pasileido tvenkiniu žemyn ir pasiekę seklumą ėmė turkštis 
ieškodamos maisto. 

Čia jaunąją moterį suėmė tiesiog nepakeliamas ilgesys. Be- 
vardis ilgesys. Ilgesys, su kuriuo buvo neįmanoma lyginti jokio 
kito jausmo. Nei skausmas, nei džiaugsmas. Nei atsisveikinimas, 
nei susitikimas. Nei gedulas, nei triumfas. Maudė atsigulė aukš- 
tielninka, užsimerkė ir kurį laiką gulėjo nejudėdama. Vienintelė 
mintis tarsi muzika užpildė ją - nuo šiol norėjo aukotis kiekvie- 
nam, kuris tik bus reikalingas jos artumos. Lapę irgi reikia my- 
lėti, savo priešą. Nes kadaise ir ji buvo mažas lapiukas. Nuskaus- 
tųjų labui ji privalėjo būti Žemėje, o ne ligonių. Įskaudintųjų, o 
ne liūdinčiųjų. Ir tų, kurie užgauna ir nuliūdina. Visų, kurių 
jėgos buvo sukauptos pakartoti klaidas. Senas širdies klaidas. 
Visų, kuriems kada nors didžiulė letena buvo uždengusi veidą. 
Kurių ir mintys, ir pats gyvenimas sutemo, kurie pailso ir išsi- 
kvėpė. 

Dabar ji jau pažino savo gyvenimo nuotykį. Gulėdama čia, 
ant didžiulio tvenkinio kranto, po pilku kaip skalūnas, violetu 
nusidažiusio rugsėjo dangumi. Nuotykį, kuriam žmogus būna 
pasirengęs vienui vienintelį kartą: sielos nušvitimui, pačiam šim- 
tą kartų nuskaidrėjus. Pasirengęs stebuklingam viso savo kūno 
patobulėjimui ir visų tų, kuriuos jis dabar palies ar atmins. To- 
kiam pokyčiui, kad net gamta, kurioje jis dabar atsiduria, tampa 
magiška. 

Žodžiai paslaptį menkina, daro ją lėkštą. Čia gali skambėti tik 
muzika. Nes kiekviena jos prasmė - paslėpta. Tai yra paslaptis. 

Nuo du šimtai penkiasdešimtojo Mocarto Figaro uvertiūros 
takto, kur muzika tam tikra prasme pati tampa injekcija ir iš 
dešiniojo prieširdžio šauna į dešinįjį skilvelį, per plaučių arterijas 
į plaučius, įgavusi kitą dažnį sugrįžta į kairįjį prieširdį, kairįjį 
skilvelį, o iš ten jau skuba į aortą, kur tempas taip pagreitėja, 
kad jo aidas prasiskverbia į visus kūno audinius tam, kad vėl 
sugrįžtų į tuščiąsias venas. Ir visa tai nutinka sulig vienu širdies 
dūžiu. Jei bent vienas toks signalas nepakitęs prasiskverbia į 
kitą širdį, tuomet tai vadinasi ne mylinčiųjų liūdesys. Ir ne vaikų 
akys, ne apsikabinimai. Tai yra šio Mocarto stebuklo garsai. 

Jaunoji moteris nubudo. Jai pasirodė, kad girdi žingsnius. Ir 
kad ją kažkas stebi, nes žingsnių šlamesys nutilo. Dabar tas kaž- 
kas turėjo būti visai šalia jos. Jis galėjo ją matyti, kone liesti. Ji 
įkvėpė ir, kai akimirkai nuščiuvo vėjas, aiškiai išgirdo kvėpavi- 
mą. Iš sergančios krūtinės besiveržiantį švokštimą. Ne iš įkarš- 
čio, iš negalios. Ir Maudė pažino šitą kvėpavimą, ir įgavo pa- 
smerktojo myriop drąsos. 


— Tu nieko negali man padaryti. 


Ji kartojo šį sakinį žodis po Žodžio, tvirtai ir aiškiai, šitaip vary- 
dama šalin visas baimes. Ji įsiklausė. Ne, dabar niekas nė krust. 
Nei traškėjimo, nei krebždesio. Kvėpavimas ūmai nutrūko. Jis 
tebebuvo čia. Tik sulaikė kvapą. Maudė lėtai pasikėlė ir neva 
atsainiai įspraudė savo daiktus ant dviračio bagažinės. Tada 
stumtelėjo dviratį, užsėdo ir nuvažiavo. Mynė lėtai lėtai, o širdis 
daužėsi it patrakusi. 


Netikrųjų sesučių keliai vėl susikirto, nes, kad atsisveikinimas 
būtų pakenčiamesnis, Estera atkako į Raudonąją vilą. Taip jai 
buvo liepusi Inesa, ji pati, girdi, irgi netrukus ateisianti. Prie 
įvažiavimo į parką stovėjo juodas mersedesas su geltonais nu- 


ROBERT SCHNEIDER B OREIGĖ 187 


meriais. Į namo fasadą nuolat žvilgčiojo jaunyvas vyrutis. Kar- 
tais, tarsi norėdamas kažką išsikrapštyti iš ausies, jis keistai pa- 
kreipdavo galvą ant šono. Tai Japas, Imerzėlo bičiulis, neseniai 
apkurtęs Dornenkranco viešbutyje. Šalia Imerzėlo stovėjo Mar- 
go ir jie abu gardžiai juokėsi. 


— Eime iš paskos, - sukuždėjo Maudė, ir Estera tuojau nusekė 
paskui ją žvyruotu taku. 


Iš tikrųjų jų santykiai jau niekad nebepasidarė tokie, kaip buvo. 
Sisters corner laikai galutinai nugrimzdo praeitin. Dabar visą 
Esteros laisvalaikį užėmė Riūdis. Bet kadangi ir ji žinojo esanti 
netikra Maudės sesuo, tai ir stengėsi elgtis seseriškai. Be to, 
tikromis seserimis jos buvo dar nežinodamos, kaip yra iš tikrųjų. 
Karalienė Ri ir karalienė Rė. 


— Kaip malonu! - ėmė pliaukšėti delnais Amrei, savo pasiro- 
dymu prieangyje nustebindama jas abi. 


Amrei paprašė atnešti iš pastogės dėžes su batais, ji jas visiškai 
pamiršusi. Mergaitės noriai sutiko. Šitaip tikėjosi išvengti klau- 
sinėjimų ir oficialių naujojo šeimininko mandagybių. Jos užkopė 
į didžiulę pastogę, kurios statramsčiai, staktos, gegnės, sąsparos 
ir figūrinės sijos buvo klaikiai susiraizgę, susiviję ir susikryžiavę. 
Pro mažytes angų properšas, kraigą ir stogo bokštelius vidun 
skverbėsi apsiniaukusio vidurdienio šviesa. Voratinkliais ap- 
trauktų kopėčių skersiniai kilo iki paties kraigo. Prie sijų matėsi 
prilipę futbolo kamuolio didumo vapsvų lizdai. 


— Čia, ko gero, ir paklysti galima! - aiktelėjo Estera. 

- Ženk sijomis, nes grindys kai kur sutrešusios. 

— O ten kas riogso? 

— Prieštvaninis motociklas, - pasakė Maudė ir nutraukė bre- 
zentą. 

— Oi, kaip jis patiktų Riūdžiui! Iš kur jis čia? 
— Nežinau. 
- Žiūrėk, su lopšiu. Pasiutimas! Kaip iš filmų apie karą. 
— Man rodos, jis buvo dar mano senelio. 
— Kaip manai, ar Margojį atiduotų? Ar nepakalbėtum su ja? 
— Pati pakalbėk. 
— Tai bent staigmena. Juk netrukus kaip tik Riūdžio gimta- 
dienis. 


Klaidžiodamos po pastogę, jos visai pamiršo Amrei dėžes su 
batais. Abiejų rankos nupilko nuo dulkių. Plaukai apkibo vo- 
ratinkliais, išsipurvino visa Maudės aksominės suknelės nugara. 
Matjos čia šį tą atrado. Pačiame apatiniame išsipūtusios komo- 
dos stalčiuje jiedvi aptiko tris jau visai praskydusio kartono dė- 
želes, jos buvo beveik suirusios. O jose snaudė nuotraukos ir 
laiškai. Neįskaitomi, ranka rašyti laiškai. 


— Aišku, čia meilės laiškai, - susižavėjo Estera. 


Maudė pervertė pluoštelį dantytais krašteliais fotografijų. Šei- 
drabužiais. Kažkoks kunigas su akiniais be apvadų ir romėniška 
apykakle. Jauna, sugarbanotais plaukais moteris ligos patale. 
Kitoje nuotraukos pusėje užrašas spausdintomis „raidėmis: 
Odette La Tour: Vevey, 1936. | 

Maudė jau buvo beimanti kitą nuotraukų krūvelę, tik ūmai 
prieš akis šmėstelėjo kažkokio berniuko veidas. Iš naujo pasi- 
kuitusi, ištraukė tą nuotrauką ir įsižiūrėjo. Berniukas, beveik 
dar vaikas, žvelgė į ją. rimtomis suaugusio žmogaus akimis. Jis 
buvo nutrauktas iki pusei prie dekoracijos su kaimo panorama. 
Išraiškingas, kenčiantis Kristus ant pakelės kryžiaus, ženklinan- 
čio įdubą lygioje kalnų sienoje. Umai Maudės veidu nuslydo 
šešėlis, 0 jos širdis ėmė pašėlusiai daužytis. Tada, pati nesuvok- 
dama kodėl, ji nepastebimai kyštelėjo tą nuotrauką tarp tų, ku- 

rias dar tik rengėsi žiūrėti Estera. Širdis užšoko Maudei į gerklę, 
jos plakimą ji juto sugniaužtų pirštų galiukuose. 

Estera iškart jį pamatė. Pačią pirmąją akimirką. Tą pačią 
sekundę. Susidūrė kaktomuša. Akimoju. Umai. Su juo. Ir jokios 
mintelės, galinčios virsti žodžiu. Jokio iš atminties išplaukusio 
vaizdo. Jokio nuoseklaus pojūčio. Jos akys užgriuvo jį ir ji iškart 
suvokė tą Žmogų visu jo serafišku pavidalu. Jame - nieko sveti- 
mo. Nieko nepažįstamo. Ji visada buvo su juo. Gyveno su juo. 
Visuomet jį mylėjo. 

Dulsva šviesa suspindo ant Esteros kaktos, jos akys neatsi- 
traukdamos žvelgė į tą berniuką, kurio nuotrauką dabar abi 
laikė rankose. Išraiškios, padažytos Esteros lūpos susičiaupė. 
Dantys nejučia susmigo į apatinę lūpą. 

Visa tai matydama Maudė pašoko ir nusigręžė nuo Esteros, 
nenorėdama jai menkinti šios didžios akimirkos. 


— Oi! Mamytės batai! - atsitokėjo ji. 


O Estera žaibiškai kyštelėjo tą berniuką į užpakalinę džinsų 
kišenę. 


Tačiau Imerzėlo mandagybių mergaitėms vis dėlto nepavyko 
išvengti. Jaunyvasis Japas iš rusvų Esteros plaukų rankiojo lip- 
nius voratinklius ir viepėsi kaip medvarlė nuo vienos ausies iki 
kitos, nors iš tikrųjų jis tik šypsojosi. Henkas smiliumi ėmėsi 
šluostyti dulkes nuo Maudės nosies galiuko. Inesa buvo atsine- 
Šusi žemuogių pyrago ir paskutinį kartą jie čia visi valgė stovė- 
dami, iš kartoninių lėkštučių. Tada Margo padavė raktus, o 
Imerzėlas nusilenkė. 


— Kurgi Amrei7- apsidairė Inesa. 
- Ji eis pėsčiomis, - paaiškino Margo. 


Jų žingsniai paskutinįkart sugirgždino žvyrą. Uždarius kaltinius 
parko vartus, Margo nė negrįžtelėjo. Maudė krovė bagažinėn 

dėžes su batais. Tada visi susėdo į automobilį ir susispaudę nu- 
riedėjo į Trijų Karalių gatvę. 


Mažytis miegamasis antrame bokšto aukšte iškart atrodo gan 
erdvus. Langinės čia pusiau suvertos. Tarp sienų tekstūros linijų 
dar kartą nuslenka laimingųjų dienų atšvaitai. Amrei žvelgia į 
tamsiai mėlyna spalva išdažytus kryžminius skliautus. Kiek kartų 
apimta karščiausių jausmų ji patikliai žvelgė į tą žvaigždėtą bal- 
dakimą. Ne. Dabar jai neliūdna. Ir jei dabar čia atsirastų Am- 
brosas, ji galėtų jam ištarti: 


— Viskas gerai, mano dvyne siela. Viskas gerai, dvyne. 


+ — 


kutis Alkoras ūmai būtų nušvietęs Micaro ir Alioto grąžulą, 
tarsi mėnulio pjautuvas būtų ištirpęs moteriškos lyties apvalume, 
tarsi tyliausioji nakties akimirka būtų visus, o ir vieną su kitu 
sutaikiusi meilėje, o dar labiau atlaidume, tarsi būtų nutikusi 
didžiausia keistenybė - žmonių mintys apie Maudę Latūr aki- 
moju pasidarė skaidrios ir gražios. 

Visi, apie kurių gyvenimus čia pasakojama, su šia moterimi 
yra susiję daugiau ar mažiau slaptingu ryšiu. Jų gyvenimo tėkmė 
panėšėjo į nematomas šachtas bei urvus, kuriuose be pastebimų 
rezultatų rausėsi pernelyg menki inžinieriai, baugštūs širdies 
kalnakasiai. Tie, kurie kada nors buvo sutikę Maudę Latūr, 
šiame beprasmiškame rausime netikėtai ir nepaaiškinamu būdu 
atrasdavo prasmę ir kelioms valandoms įgaudavo jos galios. 
Galiausiai jau nebereikėdavo ir fizinio jos buvimo šalia, jau ir 
taip tapdavai tarsi besvoris ir įtikėdavai, kad tikrai įmanoma 
vaikščioti oru. 

Šitokia meilė ir atlaidumas išryškėjo gegužės dienomis, o vė- 
liau — kitų metų lapkričio bei gruodžio naktimis. Vis kitokiu 
būdu, tačiau nenuginčijamai pripažįstant, kad didžiausias ar- 
tumas reiškia ir didžiausią vienišybę. Kuo stipriau tie, ėmę dabar 
susitikinėti, spausdavo vienas kitą glėbiuose, kuo artimiau su- 
sipindavo jų veidai, kūnai ir vaizduotės, tuo aiškiau jie tuo pat 
metu suvokdavo atsisveikinimo liūdesį. Tačiau - nepaaiškinamas 


dalykas — jie ištverdavo tai. Tik jau nebeilgam. Ištverdavo tą 
kitą tu. 


Tai nutiko prie Šv. Uršulės bažnyčios, šalia Dviejų mėnulių aikš- 
tės, taip pavadintos todėl, kad neatmenamais laikais jakobiečiai, 
matyt, taip riedavosi su Roto gyventojais, jog neįstengė pa- 
sidalyti net vienu mėnuliu. 

Antrojoje devintojo dešimtmečio pusėje Šv. Uršulės bažny- 
čios vestibiulis po šešiomis nenusisekusiomis jonėniškomis ko- 
lonomis buvo tapęs tokio agresyvaus jaunimėlio susibūrimų vie- 
ta. Čia rinkdavosi pankai ir skustagalviai, turkų vaikiščiai, svy- 
ruliuodavo įkaušėliai. Ši erdvė tenkino juos dvejopai - kaip prie- 
bėga nuo lietaus ir kaip vieta, patogi provokacijoms. Kadangi 
dorybingi maldininkai po šeštadieninių popiečio mišių išėję iš 
bažnyčios nori nenori turėdavo brautis pro tuos dirglius vaiki- 
galius, ilgainiui buvo prieita iki smarkių rietenų. Štai koks kak- 
laryšį pasirišęs tėtukas ima čia ir išvysta savo pavėpusį sūnelį 
nubalintais plaukais, išskutinėtais smilkiniais, su smogiko striuke 
ir Doc-Martens aulinukais. Tuomet jis, tiesą sakant, nusuka 
akis šalin, o policijai įduoda sūnaus draugelius, kuriuos vadina 
vardais ir kaltina už savo vaiko nuopuolį. 

Taigi 1987 metai, gegužės vidurdienis prie vienos tų jonėniškų 
kolonų. Fenas vakar taip ilgai šukavo ir grandė pievas, kad aukš- 
ta žolė išgulė. Į koloną ramstosi porelė - pankė ir skustagalvis. 
Jiedu be paliovos laižosi. Ištįsusios mergiūkštės į šepetį panaši 
šukuosena šviečia sodria žaluma. Tokia švytinti žaluma kaip 
senuose technicolor filmuose. Lūpos išdažytos kone juodai. 
Vyruko galva plika kaip delnas. 


— Vaikuti, noriu tavęs, dabar noriu, - kužda vaikis, spausda- 
mas jai savo kelį tarpukojin. 

— Neduok man praskysti, - šnopuoja ši, leisdama nagus į 
sėdmenis. 

- Žinai ką? 

— Na? 

— Imam ir pasidulkinam klausykloje? 

- Šikniau! Aš noriu mylėtis. Noriu iš tikrųjų pasimylėti. Pabu- 
čiuok mane! 

— Klausykloje. 

— Tik šiandien neprivaryk į mane, okay? 


Prie jų kojų guli kasetinis magnetotonas ir Toten Hosen* grupė 
staugia Eisgekūhlter Bommerlunder**. Keli praeiviai tik pakrai- 
po galvas. Kiti nebekreipia jokio dėmesio. Tik štai laiptais lei- 
džiasi toks kostiumuotas vyras su raudonu diplomatu ir apsi- 
putojęs ima plūsti tą staugikų muziką. Tuomet skustagalvis 
stumteli merginą ir subliūva: 


- Galir tu nori su ja pasidulkinti, mulki?! Šimtinė, ir ji tavo! 


Pankė tik vaiposi ir žvengia. Vyriškis išrausta kaip jo diplomatas 
ir užsičiaupia. 


— Oi, kaip jis spokso! Tuoj tuoj jam atsileis varžtai! - kvaksi 
pankė. 
— Tik nepristumk kelnių! Juk gaila būtų! - klykia plikis. 


Dabar vyriškis jau įsiunta, sugniaužia kumštį ir, rodos, tvos tam 
vaikėzui, tačiau išvydęs jo viskam pasiryžusią veido išraišką at- 
lyžta. Tarsi nieko nebūtų nutikę, ima leistis laiptais. Tada dar 
kartą atsigręžia. 


— Su jumis, padugnės, mes dar susitvarkysime! 

— Pats padugnė! - bliauna mergiščia. 

— Nagi, eikš šen, pidare! Ką, bijai? Eikše! - staugia jos drau- 
gužis. 


* Mirusios kelnės (vok.). 


** Ledais atšaldytas valkata (vok.). 

— Palik jį! 

— Aš nurėšiu jam kiaušius! - per visą šventorių užrinka vaikis. 

— Palik jį, Riūdi! - meldžia Estera. 

Riūdis šnarpštė ir drebėjo iš piktumo, bet Estera uždegė jam 
cigaretę ir įspraudė į lūpas. Jis keliskart stipriai užsitraukė. Dū- 
mas jį mažumėlę apramino. Riūdis išjungė magnetofoną, paėmė 
jį į ranką ir abu, apsiviję per pečius, su savo sunkiais batais 
nukepėstojo savo keliais. 

Popietę jiedu prastūmė Blue Note*, skvere šalia geležinkelio 
stoties, kurį miesto sveikatos skyrius buvo pavertęs tarsi narko- 
manų sueigos vieta. Tuščiame sandėlyje, veikiau barake, buvo 
įrengtos improvizuotos gyvenamosios patalpos su arbatos vi- 
rykle. Čia būdavo dalijamas netgi karštas maistas. Blue Note 
buvo geras tuo, kad jame nesivaržydamas galėjai prekiauti 
kvaišalais. Savo metadono lašus Riūdis išmainė į rohipnolą, o 
už likusius pinigus, kuriuos Estera buvo nugvelbusi iš namų, 
nusipirko tris dozes heroino. 

Sandėris įvyko, palankiai stebint Reinhardui ir naudojantis 
jo dykai dalijamais vienkartiniais švirkštais. Reinhardas, narko- 
tikų biznio bosas, kadaise buvo roko muzikantas ir, rodos, aštun- 
tajame dešimtmetyje netgi puikavosi pirmąja vieta visos Austri- 
jos hitų sąraše. Dabar jis prie to meno nejautė jokio potraukio, 
nes jo buvusieji bičai nukniaukė visą jo plokštelių kolekciją. 
Visą, išskyrus vieną diską - pirmuosius Džimio Hendrikso sing- 
lus. Tai buvo originalai, kuriuos jis, sukaupęs visą narsą, išlupo 
iš kibių buvusių sėbrų nagų. 

Taigi šitas minkštas it sviestas Reinhardas su jau pašiurusiais 
liūto karčiais dabar ir tvarkė narkotikų biznį. Nes pernelyg gerai 
žinojo, kad narkomanai pripažįsta tik vieną taisyklę -— visi ap- 
gaudinėja visus. Tai kam dar meluoti, jei visa sistema paskendusi 
mele ir kad labiau nugrimzti jau nebeįmanoma, svarstė šis nu- 
karšęs liūtas ir užsimerkė. Puolusieji jam visa gerkle ar plekš- 


* Mėlynoji gaida (angl., vok.). 

nodami per petį dėkojo ir tuo pat metu įdavinėjo jį kovos su 
narkotikais įgaliotiniui. Reinhardas tiksliai laikėsi visų teismo 
terminų, nes vieta Blue Note buvo jam lygiai taip pat užtikrinta 
kaip ir naujas teismo procesas. Visa toji kova buvo tik regimybė, 
vien dėl akių. Savo globotinių sveikata rimtai nesidomėjo nei 
sveikatos skyrius, nei Reinhardas. 

Kartkartėmis pasiklausydamas Hendrikso Hey, Joe!, jis įsi- 
svajodavo apie grįžimą scenon ir apie Marshall stiprintuvų kva- 
pą, kurį su tokiu malonumu vėl būtų pajutęs savo šnervėse. 

Likusią popietę Riūdis pramiegojo barake, o Estera vėl ėmėsi 
atidžiai Žiūrėti prieš metus Latūrų pastogėje atrastą ano pas- 
laptingojo berniuko nuotrauką. Ir ko tik per tą laiką nenutiko, 
dingtelėjo jai. Ėmė raustis prisiminimuose. Šventeiva dėdulė, 
norėjęs priversti ją pamilti pasaulį, kuriuo jis pats netikėjo. Nie- 
ko nesuvokianti ir nė nesistengianti ką nors suvokti Inesa. Pa- 
likta mokykla. Nauji veidai. Ir tėvas, pasirodantis tik tuomet, 
kai jam prisireikia pinigų. 


— Visas pasaulis - didžiulė šūdo krūva, - tyliai plūdosi Estera. — 
Tik tu, mano mielasis, mano angele, tu esi vienintelis, kuriuo 
aš pasikliauju. Dėl tavęs aš ir gatvėje parsiduočiau. Numirti 
dėl tavęs galėčiau. 


Ji prisikišo nuotrauką prie pat akių, įtempė žvilgsnį ir emė klajoti 
po suteptus pomada, kairėn pusėn subrauktus šviesius to ber- 
niuko plaukus. Aukšta kakta žvilgsnis leidosi žemyn, krito ant 
išilgų, stačiai kylančių antakių, ant sunkių sunkių, nepaprastai 
giliai įstatytų akių vokų. Nuo plačios panosės smuko ant elegan- 
tiškai pabrėžtų lūpų ir horizontalių lūpų kampučių, ir anot tos 
taip tvilkinančiai veikiančios įdubėlės tarp nosies ir viršutinės 
lūpos. | 

Estera apvertė fotografiją, užsimerkė ir iš atminties perskaitė 
užrašą: Engelbert Ouaidt. Von Th. J. Kochle. Photograph. Jacobs- 
roth. Mergaitė pažvelgė į greta jos miegantį apsvaigusį Riūdį, 


“ it 
pastebėjo prakaito lašelius ant jo kaktos ir žinojo, kad vargšelis 
netrukus pašoks tik tam, kad susileistų naują dozę narkotikų. 
Tuomet jai į galvą atėjo jokio loginio ryšio ir nė menkiausio 
nuoseklumo neturintis planas. 


- Jei pasaulyje dar suvis esama kokios nors prasmės, tuomet 
Engelbertas Kvaidtas tebegyvena ir laukia manęs. Aš ieškosiu 
tavęs, mielasis. Aš surasiu tave. 


Riūdis keliskart pasivertė nuo vieno šono ant kito. Tada jau 
nubudo. Estera skubiai paslėpė nuotrauką apibrizgusios striukės 
kišenėje. Jis niekada neturėjo jos pamatyti, tuolab ką nors patirti 
apie jos sapnus atmerktomis akimis. Engelbertas Kvaidtas buvo 
didžiausia Esteros paslaptis, o podraug didžiausia jos gėda. Jos 
nepalyginsi su nuogybe. Daugių daugiausia su išdavyste. 

Riūdžio akys gličiai spindėjo, iš jo burnos dvokė. Jam, dar 
apkvaitusiam nuo rohipnolio, Estera padėjo atsistoti ant kojų. 
Jiedu išėjo iš Blue Note, sėdo į autobusą ir nukako į Roto pusę, 
kur atšilus orui vėl gyveno lindynėje. Pralindę pro skylę tankioje 
vielų tvoroje, kurią Riūdis buvo praardęs skardai karpyti skir- 
tomis žirklėmis, pro sulaukėjusius krūmokšnius jiedu nutrepeno 
žemyn ir sulindo į savo pastogę. Nesurandami ir neįžvelgiami 
pro tankiai sužėlusius brūzgynus. 

Kad įspįstų bent kiek šviesos, Estera atidengė dvi širdies pa- 
vidalo angas. Tačiau Riūdis paliepė jas tučtuojau uždengti. Ji 
pakluso, uždegė žvakigalį, nusispyrė leopardo kailį imituojan- 
čius aulinukus, krito ant sudvisusio pripučiamo čiužinio ir užsi- 
rūkė cigaretę. Riūdis tuo tarpu įsišvirkštė dozę. Estera iš šalies 
stebėjo, kaip apsukriai jis darbuojasi. Ir pati ėmė jam padėti - 
atsisegusi kelnių diržą, ištraukė jį, suveržė draugužio ranką virš 
alkūnės ir dar kartą nusistebėjo taip ūmai, vyriškai išpamps- 
tančiomis gyslomis. 

Tylėdami jiedu sėdėjo vienas šalia kito, rūkė ir magnetofono 
juosta tikrai ne mažiau kaip tris kartus prasuko No One Is Inno- 

cent“, kol Riūdžio lėliukės pagaliau susitraukė nuo narkotikų 
ir pasidarė mažytės kaip smeigtuko galvutė. 


— Riūdigeri, - sumurkė Estera, - noriu su tavimi miegoti. 


Ji nuvilko jo odinę striukę, atsagstė marškinius ir liežuvio ga- 
liuku lyžtelėjo duobutę jo smakre. Paskui tamsius, tankius an- 
takius, ilgą nosį su plonasienėmis šnervėmis. Mažyčiais, amžinai 
šaltais delnais suėmė veidą ir neįstengė atitraukti nuo jo akių. 
Esterai pasirodė, kad į jo lūpas grįžo senasis švelnumas, ramybė, 
kitados tarsi praplatindavusi visą jo geidulingą burną su užsi- 
rietusia viršutine lūpa. O gal čia tebuvo vien rausvai degančių 
pakasynų žvakės šviesos apgaulė? 


— Tu mane paliksi, ar ne? - sumurmėjo Riūdis. 

— Ak, beibi/ - tarsi balandėlė suburkavo Estera. 

— Aišku. Nėr ko prasidėt su tokiu šūdu kaip aš. 

— Tu nesi šūdas. Tu paprasčiausiai per silpnas šiam pasauliui. 

— Nuo rytojaus pradedu naują gyvenimą. Prisiekiu tau. 

— Tik nepradėk iš naujo sukti tos pačios rylos! 

— Estera, dievaži! Narkotikai užkakojo man smegenis. Bet 
aš išsikapstysiu! 


"DA -4 444 


Ji prasižiojo ir įkišusi liežuvį į jo burną ėmė bučiuoti. Pakėlė jo 
veidą ir vėl pravėrusi lūpas užgriuvo jo burną, dar kartą ir dar, 
ir dar, paskui trumpai ir smarkiai krimstelėjo jo apatinę lūpą, 
pačiulpė ją, paleido, atvertė jo galvą, pažvelgė į sumerktus Riū- 
digerio vokus, perbėgo per juos liežuvio galiuku. Taip pat ir 
kaktą - palaižė minčių ir prakaito druskos. Atsegė jo diržo sag- 
tį, tris kelnių sagas, išpešė marškinius, apnuogino krūtinę, no- 
sies galiuku apvažiavo bambą, pilvu pakilo iki lygios, veik ne- 

apžėlusios krūtinės. Priglaudusi ausį prie krūtinkaulio, pasiklau- 
sė nelygaus širdies plakimo. Keletą kartų ritmingai subarbeno 
pirštais į jo pilvą. 


— Nori, išrengsiu tave? 


Riūdis linktelėjo. Mikliais pirštukais ji atvarstė jo odinių aukšta- 
aulių batų raištelius, apnuogino kojas, o tada, stvėrusi kniedėmis 
nusėtą diržą, smarkiai trūktelėjusi išlupo jį iš kilpų ir ištraukė 
Riūdį iš kelnių. Norėdamas jai padėti, jis išsirietė tilteliu. Estera 
mėgavosi akimirka, kai atėjo eilė žemyn nusmaukti jo boksi- 
ninko kelnaites. Jai patiko iš po įdubusios papilvės greit pašo- 
kanti varpa, patiko žiūrėti, kaip ji išpampsta ir užvirsta kone iki 
bambos. 

Ji ištvėrė net nosin mušusį jo tvaiką, nes kažkada iš širdies 
mylėjo šitą Riūdį. Aitriai trenkiančios jo pažastys, bjauri smarvė 
iš burnos, prakaitu dvokiančios kojos - visa tai tebedvelkė vai- 
kyste. Ir jo užkutusios nuo miego akutės visai kaip mažo vaiko. 
Tikriausiai ji būtų išmokiusi jį ir deramai prausti savo lytį. Iš 
pradžių jis stengėsi. Tik argi tai galėjo virsti įpročiu, jei namuose 
jis net nebuvo išmokytas naudotis dantų šepetėliu? Motinai 
įtikti jis nė nesistengė. 


— O tu išrengsi mane? 


Jis nepanoro. Ji pati mikliai išsinėrė iš savo trumparankovių 
marškinėlių - ant vienų buvo užrašyta Genesis, ant kitų - Pink 
Floyd. Kampe atsisagstė dryžuotas kelnes, išsisegė gnybiančius 
auskarus ir be jokio vargo pirštais pasiekė liemenuko segutes. 


— Dar kartą, - sušnabždėjo jis. 
— Ką dar kartą? 
— Dar kartą taip nusisek. 

Ji vėl užsisagstė liemenėlę ir vėl grakščiai ją nusisegė. Riūdis 
mėgo jos racionalius judesius. Estera nusibraukė kelnaites ir 
abi dalys nulėkė į kampą. Šampano spalvos puikūs, pankei visai 
nederantys apatiniai. Paskutinioji rombachiškosios elegancijos 
reminiscencija - Inesos įsivaizduojama neįkyri erotika. 

Ji uždėjo savo lygią ranką ant užsiliepsnojusios jo lyties, o 
kitu delnu suėmė kiek vėsesnį kapšelį. Pažvelgė į jį, o jis žvelgė 
jai į akis. Praskėtė jo kojas, apžergė kairiąją šlaunį, prispaudė 
prie jos savo lytį, ir jis pajuto, kaip jo šlaunis drėksta. Jo ranka 
atsargiai įlindo į jos makštį. Jis suvilgė joje pirštus, ištraukęs 
prisidėjo juos prie lūpų ir įkišo tarp makšties ir savo kojos. 
Tada, daugiau nebedirgindamas Esteros, nurimo. 

Jiedu vėl pasižiūrėjo vienas į kitą - nebyliai ir vienišai. Ne- 
trukus jis nebeišlaikė jos akių šviesos, ir jo Žvilgsnis ėmė klai- 
džioti mylimosios kūnu. 


— Tarp mudviejų viskas baigta, ar ne? -jau ramiai alsuodamas 
sukuždėjo jis. 


Tačiauji, nieko neatsakiusi, palinko priekin, atkišdama jam savo 
krūtinę. Tą išlukštentą, baltą kaip pienas krūtinę su rausvom 
aureolėm ir tarsi išskaptuotais speniais. Riūdis užsimerkė, apsi- 
laižė paputusias lūpas ir apatiniąja ėmė skabyti tuos išbrinku- 
sius pumpurus. Abiem rankom įsitvėrė į Esteros pakinklius, 
sudrėkusius nuo šalto prakaito. Jo lūpos paniro į jos krūtis, 
siurbė jas, jis dar plačiau išsižiojo, norėdamas kuo daugiau jų 
aprėpti. 

Tada ji apkabino pliką jo galvą, delnais suspaudė smilkinius 
bei momenį ir apibėrė bučiniais kaktą. Tuo tarpu Riūdžio pirštai 
klajojo išsitempusiu jos užpakaliuku, apgraibom ieškojo makš- 
ties ir suradę ją įlindo vidun, bet negiliai, nieko nereikalaudami, 
kad nesusilauktų pasipriešinimo. Riūdis pajuto kažką panašaus 
į vyrišką pasitenkinimą, numalšintą smalsumą. Tuo pat metu jį 
apėmė neapsakomas ilgesys, nors ir pats nežinojo, ko ilgisi. Ši- 
taip jis būtų norėjęs numirti. Jis ir galvojo apie mirtį. 

Umai Estera atsiplėšė nuo jo - galbūt ir nuo mirties - ir aukš- 
tielninka nuvirto šalia. Sumosavo rankomis ir paslėpė delnus 
tarp šlaunų. 


— Mudujjau pusantrų metų kartu ir dar niekad nesimylėjome. 
Turiu galvoje - iš tikrųjų nesimylėjome. 


Jis tylėjo, graibydamasis cigarečių pakelio; sužvejojęs ten pas- 
kutiniąją, pasisiekė žvakigalį, prisidegė ir užplėšė pirmąjį stiprų 
dūmą. Cigaretę rūkė drauge su mylimąja, kaišiodamas ją iš 
vienų lūpų į kitas, stengdamasis po lygiai dalytis kiekvienu užsi- 
traukimu. 


— Matai, ten ant sienos kabo kampainiai? Kažkada ten kabojo 
gražuolis Komodo varanas, plakatas toks. Ar Žinai, kur yra 
Komodas? 


Atsakymo ji nė nelaukė, tik spitrijo pro papilkėjusių, neobliuotų 
lentų šakaskyles ir užsimąstė apie seniai prabėgusias dienas šia- 
me sisters corner. Ir nevalingai iškart ėmė galvoti apie Engel- 
bertą Kvaidtą, apie jo akis ir apie puikias kaip princo lūpas. 
"Tokia mintis siutino ją dar labiau, be to, ji pasijuto išdavike. 
Dabar, kai buvo tokia artima Riūdžiui, į jos mintis įsibrovė ir 
viršų ten paemė kitas. 


— Man šalta. Atsigulk ant manęs. 


Jis pakluso ir savo skriauznu kūnu užsiropštė ant jos. Jiedu vėl 
ėmė visokiausiais būdais bučiuotis, giliai įkišdami liežuvį, lies- 
dami juo kits kito dantis, vokus, šnerves ir nosių galiukus. Iš 
tamsaus kaip naktis Esteros lūpdažio lūpų grioveliuose beliko 
tik juodi brūkšniai. Ji vis tvirčiau ir tvirčiau spaudė prie savęs 
Riūdžio mentes, kad tik iš galvos dingtų tos princo lūpos. Jo 
alsavimas ėmė trūkčioti, darėsi vis greitesnis, širdis daužėsi 
nebetilpdama krūtinėje. Estera pajuto vėl sustangrėjusią JO var- 

pą, suleido nagus į mylimojo nugarą, o jis įsitvėrė į žaliai rausvą 
jos trumpų plaukų šepetį. Siauri jų kūnai susipynė ir dygus, 
dygliuotas Riūdžio skruostas it švitrinis popierius trynė ir degino 
jos švelnią kaip persikas odą. Vaikinas ėmė švokšti, įsitempė ir 
staiga iš jo varpos plona čiurkšle ant Esteros pilvo ir šonų trykš- 
telėjo sėkla. Jis spygtelėjo, bet tarsi atsiprašydamas riksmą už- 
gniaužė. Tuomet jau, it be laiko nuvytęs lapas, susmuko ant 
mylimosios ir virpėdamas nurimo. Nugarkauliu sruvo prakaitas, 
jo lašai ritosi ir smilkiniais. 

Po valandėlės jis stipriai suėmė merginą už klubų, pavertė ją 
ant šono, sulenkė kojas, truputėlį praskėtė jas ir priglaudė savo 
ausį prie rusvasidabrių gėdos plaukų, tada palietė juos lūpomis. 
Liežuviu perbraukė minkštą, išpampusį makšties pjautuvą, įsi- 
brovė į jos lytį, neskaudžiai kramsnojo ją dantimis ir atsargiai 
žaidė tol, kol pirmoji aukšta šilta banga plūstelėjo Esteros kūnu. 
Paskui antroji. Galop dar viena. Ir jau paskutinioji. Tarsi vasaros 
nakties vilnys Rapalo pajūryje. 

Jiedu užmigo, ir jo ranka kaip visuomet ilsėjosi jos gėdos 
plaukuose. Esteros ranką slėgė jo sprandas. Ji pasnaudė gal 
valandą, gal kiek ilgiau ir kosėdama nubudo. Riūdis buvo taip 
giliai įmigęs, kad jo neprižadino nei jos kosulys, nei tai, kad ji 
atšlijo nuo jo. Estera pasižiūrėjo į prilipusį ant jos pilvo pėdsaką 
ir pirštų galais nubraukė ištiškusią paslaptį. Tuomet atsikėlė, 
labai greitai apsirengė ir nenuleisdama nuo jo akių nusibraukė 
rūdžių spalvos ašaras. Galop pabučiavo jį į lūpas ir, pati nesu- 
vokdama kodėl, persižegnojo. Užpūtė grabnyčią, nes atsitikus 
nelaimei jis būtų galėjęs sudegti. Tada nustūmė dureles į šalį ir 
išėjo, palikdama mylimąjį vieną. 

Ji pasileido Rombachų vilos link. Juk ši buvo vos už aštuonių 
namų. Estera taip verkė, jog beveik neįstengė paeiti. Ji prisėdo 
ant sodo tvorelės ir taip garsiai raudojo, kad ėmė skalyti kai- 
mynų šunys. Rozebudą, senąją Grabhersų aviganę, ji pažino iš 
kimaus lojimo. Užplaukusiomis nuo ašarų akimis Estera pa- 
žvelgė į mėnulį. Rytą pranašaujantis nakties mėnuo priminė 
jai kruviną, nukramsnotą apelsiną. 


— Kvaidtas? — Margo net nereikėjo sukti galvos. - Girdėta 
pavardė, tiesą sakant. Vienam Kvaidtų kitados priklausė 
Raudonoji vila. Kodėl klausi? 

- Šiaip. 

- Šiaip? 


Arji galėtų ką nors daugiau papasakot apie Kvaidtus, kimšdama 
pyragą pilna burna troško sužinoti Estera. Margo diskretiškai 
žvilgtelėjo į juodas merginos panages, akies kampučiu įvertino 
visą jos varganą išvaizdą ir atvirai to nerodydama pajuto jai 
užuojautą. 

Jos tėvas, pasakė ji, tą namą įsigijęs ketvirtojo dešimtmečio 
pabaigoje. Bet jau ne iš Kvaidtų, o iš kažkokio pono Mazerio. 
Jai tuomet buvę keturiolika metų. Atmintyje išliko tik tai, kad 
Kvaidtai buvo žydų fabrikantų šeima, verčiami to meto aplin- 
kybių, palikę Austriją. | 

— Mhm, - linktelėjo Estera. - O kur jie išsikraustė tu, aišku, 
nežinai. 

— Pirmučiausia valgyk pyragą. Gal tau ką pašildyt? 


— Mhm, - išpūstais žandais patvirtino ji. 


Margo nuėjo į virtuvę ir kaipmat paskrudino bulvių. 

— Kam gi tau viso to prisireikė? — šūktelėjo ji iš virtuvės, 
bandydama nustelbti burzgiantį garų surinktuvą. 

- Šiaip sau! 

— Kaip sakai? - dar garsiau nuskardėjo Margo balsas. 

Netrukus ji jau pasirodė su nedideliu prikaistuviu. 

— Jauku čia pas jus. Šitą sofą tai aš pamenu. Tik naujai 
aptraukta. Dažnai ant jos miegodavome. Ką gi veikia Maudė? 


Margo neatsiliepė nė žodeliu, o Estera pastebėjo, kaip niaukiasi 
jos veidas. Užslinko kažkoks pilkas rūstis. Naivus jos klausimas 
tikriausiai kliudė skaudulį ir Estera pajuto, kad bandyti kvosti Mar- 
go toliau būtų netaktiška. Užuot klausinėjusi, ji su vilkišku apetitu 
sukirto visas bulves ir dar taip skubėdama, kad Margo tik stebėjosi, 
kaip ji nenusiplikina liežuvio. Tarp jų stojo ilga tyla. Vienu tariamai 
palankiu momentu Estera pakėlė akis. Tačiau sutiktos akys buvo 
tam pasirengusios, tad žvilgsniai susmigo širdin. 


— Gali čia užsukti kada panorėjusi. 
— Zinoma, taip ir bus. 
— Aš Žinau. 


— Reikia pinigų? 

— Aš nesakau, kad ne. 
— Stai. 

— Gerai, gerai. 

— Tada... jau ir eisiu. 


— Aha... Pasakyk Maudei ir Amrei... tu juk Žinai. 


Stovėdama Simono Zeloto aikštėje, ji dar kartą žvilgtelėjo į 
Latūrų buto langus. Vėl susitiko akys. Estera norėjo pamoti, 
bet neprisivertė. Toldama ji svarstė, kodėl Margo visą laiką 
atrodė tokia svetima. 

— Ji nebesidažo plaukų, - aiškino sau. - Sumenkusi. Ji suseno. 
Atrodo tikra ligonė. Ir kodėl gi ji nenori kalbėti apie Maudę? 


Pankė vilkosi gatve žemyn į Dviejų mėnulių aikštę. Jau iš tolo 
pažino Riūdį. Tarp skustagalvių jis buvo mažiausias. Ji priėjo. 
Vaikigaliai ėmė bliauti, stūgaut, visi buvo girti. Kad ir nusukęs 
akis į šalį, Riūdis matė ją. 


— Ei! - įsižeidusi sušuko ji. - Nebenori pažinti? 


Ji buvo maniusi kyštelėti jam pinigų į striukės kišenę, tačiau jis 
dryktelėjo jai tiesiai į veidą gelsvą skreplį. 


— Kruškis sau viena, tu! - užbliuvo jis. 


Maždaug po dviejų mėnesių, rugpjūtį - Estera žinojo, kad olan- 
dų porelė pailsėti atvyko tik baigiantis vasarai - ji paskambino 
prie monumentalių, pusapskritiminės arkos gaubiamų Raudo- 
nosios vilos durų. Bet netrukus išgirdo burzgiant motociklą — 
jis kapstėsi aukštyn vartų link. Senas, maskuojamos spalvos vė- 
žečias Steyer Puch vairavo Japas, o Henkas sėdėjo lopšyje. 

Tais metais buvo puiki, švelni vasara. Pakloję gražius pinigus 
už motociklo restauravimą, abu vyrai įsidrąsino paiškylauti po 
netolimą užmiestį. Visą dieną jie švilpė per pievas ir lankas, 
skrajojo, kaip ir dera olandams. Buvo nurūkę net iki nuostabių 
Bregenco miško apylinkių. Užeigoje užkando sūrio su obuolių 
tyre, tas truputėlį sutrikdė virškinimą, ir gerokai paklaidžioję 
po Bregencą vėl išsimušė į tiesų kelią. 

Japas atsisegė savo odinio, beveik ilyriško šalmo dirželius, 
nusiėmė slidininko akinius ir puolė prie jaunosios pankės. Čia, 
girdi, privati valda. Būtų neblogai, jei ji malonėtų pranykti. Ges- 
tais Estera jam parodė - fuck you! 

Henkas, kuris irgi nusivožė savo galvos apdangalą - šis pri- 
mine Biotijos kario šalmą - įstengė susitvardyti. Jam iš tikrųjų 

labai gaila, pasakė jis, išklausęs Esterą, bet visą tą šlamštą jau 
prieš metus iškuopė viena asenizacijos firma. Suprantama, ji 
pati galinti pasižiūrėti, gal ten dar kas nors likę. 

Nieko nelaukdama, Estera taip ir padarė ir Henkui teko dar 
kartą išklausyti Japo priekaištus, jog šiam pasauliui jis esąs per- 
nelyg geras. Leisti į namus visiškai nepažistamus valkatas! 

Išsipūtusios komodos, kurioje jos tuomet aptiko nuotraukas, 
nebebuvo, nesimatė ir dėžių. Milžiniška pastogė dabar atrodė 
švari ir tvarkinga. Nusivylusi nusileido žemyn. 

Naktį jos kambaryje Sex Pistols griaudėjo God Save The 
Oueen*. Estera nusirengė, ilgai maudėsi po dušu ir nenusišluos- 
čiusi atsigulė ant neklotos lovos. Vėl pasistvėrusi nuotrauką 
ilgai tyrinėjo žvilgsniu princo lūpas ir švelniai išsigaubusią pa- 
nosę. Neatsiskaitydama skaitė užrašą kitoje nuotraukos pusėje: 
Engelbert Ouaidt. Von Th. J. Kochle. Photograph. Jacobsroth. "Iuo- 
met jai ir šovė viena mintis. 

Kitas dienas, 0 ir savaites su tikra istorijos tyrėjo intuicija ji 
iš mažytės kruopelės ėmėsi restauruoti pėdsaką. Iš pradžių 
išnaršė Reintalio telefonų knygą, ieškodama pavardės, kuri 
bent iš tolo būtų priminusi vaizdingą garsų rinkinį - Kvaidt. 
Tokios čia nebuvo. Tuomet ėmėsi ieškoti Th. J. Kochle. Ir tuojau 
pat atrado - Ester Kėchle. Jai ir paskambino. Paaiškėjo, kad 
pataikė pas artimą fotografo giminaitę, o būtent vienintelę jo 
dukterį. Nušvitusiu balsu Estera paprašė ją susitikti. 

Duris jai atidarė kokių septyniasdešimties metų, aiškiai viena 
gyvenanti ir pažiūrėti labai maloni senutė. Tiesa, jai buvo ne- 
lengva atsitokėti nuo šoko, kurį patyrė išvydusi šią žalią kūtvėlą 
apdriskusiais drabužiais, bet pasirodė iš savo geriausios, deja, 
ir plepiausios pusės. 

Iki septintojo dešimtmečio pradžios jos gerasis tetušis Ieo- 
doras Jozefas Kechleė Jakobsrote turėjęs fotografijos studiją, 
beje, Bartolomėjaus gatvėje, tame pačiame name, kur dabar 

įsikūręs ponios Nag knygynėlis. Tėvelis jau miręs, palaukit, ar 
jau ne dvidešimt šešeri metai, o jai vis rodos, kad tik vakar, 
tačiau jo kartotekos spintos tebestovi rūsyje. Beje, jis buvo įsi- 
taisęs nuostabiąsias, sukamas Bene firmos lentynas, kurios andai 
kainavę pašėlusius pinigus, bet jos tuomet buvę pačios moder- 
niosios... 

Estera ryžtingai nutraukė nostalgiškus jau beveik visiškai nu- 
plikusios damos samprotavimus, į jos podagros susuktas rankas 
įsprausdama nuotrauką. Galbūt ji pabandytų pasakyti bent da- 
tą? Atsakymas buvo tiesiog pribloškiantis. 

Žinoma, galinti! Tą dekoraciją su puikiai nutapytu Nukry- 
žiuotuoju ir kylančiais kalnais tėvas naudojęs iki 1939 metų. 
Šitą ji atmenanti taip gerai todėl, kad tuomet vietinė NSDAP 
vyresnybė visiems krašto fotografams davė nurodymą religines 
panoramas studijose pakeisti herojiniais vaizdais iš senovės ger- 
manų gyvenimo. Nacių paguodai tasai pakelės kryžius virto krei- 
va pušimi. Ir dar: sprendžiant iš ilgų ir smailių apykaklės kam- 
pučių, 0 pirmiausia iš aukštai virš ausų pakirptų plaukų, foto- 
grafuota ketvirtojo dešimtmečio viduryje, ne kitaip. 

Estera nutrepsėjo į rūsį ir, varydamasi atgal nuo 1939 metų, 
emė raustis klientų kartotekoje bei sąskaitybos knygose. Po kelių 
dienų triūso, kai jau ėmė pamažu įveikti rašytinį šriftą, viename 
kas ketvirtį metų užvedamame sąsiuvinyje ji aptiko žaliu rašalu 
parašytą 1937 metų birželio penkioliktosios dienos įrašą: Engel- 
bertas Kvaidtas, žydo ir tekstilės fabrikanto Simono Kvaidto siinus. 
Dešimties metų. Fotografuota jo gimimo dieną. Apatiniame su- 
terlioto puslapio kraštelyje pastaba pieštuku: Atiduoti iš anksto 
sumokėjus už nuotr. 

Ji išsiplėšė tą lapą, nors sąžinė ir krimstelėjo - senutė juk 
taip geranoriškai jai pagelbėjo. Bet juk buvo kalbama apie jos 
gyvybę ar mirtį, pasiteisino Estera Engelbertui Kvaidtui, tebūnie 
tad viskas leista. 

Taigi ieškodama savojo princo, ji nelauktai žengė didžiulį 
žingsnį pirmyn. Nesunku buvo apskaičiuoti, kad jis buvo gimęs 

1927 metų birželio penkioliktąją. Taigi dabar jam lygiai šešias- 
dešimt metų, pagal horoskopą Dvynys. Uždavinėlis pienbur- 
niams. 


— Metai čia nieko nereiškia, ar ne, Engelbertai? - sumurmėjo 
Estera ir pabučiavo princą į lūpas. 


Kodėl gi Margo Mangold, kurios plaukai jau nebešvietė kašto- 
niniu auksu, Esterai ėmus klausinėti apie Maudę, tylėjo? Kodėl 
tas klausimas ją glumino? Būtent ją, nesibaidančią apnuoginti 
nei žmogaus, nei gyvenimo? Kaip tik ją, visuomet besilaikančią 
principo, kad reikia įveikti tikrovės baimę, šitaip įveikiant ir 
savo pačios baimę. Priešas tyko šiapus tvoros, mėgdavo sakyti ji. 
Ar kas nors nutiko? Ar turėjo ką nuslėpti? Ir nuo ko? Nuo ko? 
Išskyrus Amrei ir Maudę, ji su niekuo artimiau ir nebendravo. 
Ji buvo bebaimė, niekad nepristinganti drąsos prarasti žmonių 
širdies buvimo vietų, sustingusių žvaigždžių, kurių rami ir tokia 
nepaaiškinama šviesa kitus versdavo karštligiškai kibirkščiuoti, 
žinant, kad nesvarbu — mylėsi ar nekęsi viso to, toji šviesa vis 
tiek gręžiosis, kaišios savo liežuvius. Visuomet neilgai trunkanti 
ir neryški šviesa. 

Tokiame miestelyje kaip Jakobsrotas kiekvienas daiktas turi 
liežuvį, šimtus liežuvių, o už tankiai sužėlusių tujų tupintis rein- 
talietis mokosi liežuvauti. Kalbėti niekas neuždraus! - štai mėgs- 
tamiausia, nuo jo lūpų nenueinanti citata. Kaip sakyta, jis 
mokosi. Tačiau meistrystės retai tepasiekia. Nes, be Žmogaus 
ūgio tujų gyvatvorės, toliau matyti jam kliudo dar du dalykai: 
nesugebėjimas ironizuoti paties savęs ir, žinoma, dialektas. Kitų 
juodinimo menas užvis labiau dera didžiausiems nevykėliams, 
kurie ir skelbė - Maudė, girdi, virtusi kekše. 

Šie žodžiai Miulerio parfumerijoje, žinoma, pasiekė ir Margo 

ausis, nors jie išsprūdo iš pykčio perkreiptos burnos, kur apatinė 
lūpa buvo apkėtusi viršutiniąją. Ta vapanti, į skudurą panaši 
burna. Tasai skuduras dar įstengė pridurti, kad, girdi, netgi jeigu 
taip ir būtų, tai panašių dalykų apie kitą žmogų nedera skleisti. 
Netgi jei taip ir būtų, kaip ji sakė, bet juk taip tikrai nėra - vis 
tiek niekas neturįs teisės smerkti Maudės. Juk, girdi, neįjmano- 
ma įžvelgti, kas dedasi kito žmogaus širdyje. 

Lygiai tokių pačių kalbų, kad ir ne tokiais expressis verbis* 
ištartų, teko išklausyti ir Amrei. Tačiau ji paliko stebėtinai at- 
sain!, visiškai priešingai nei Margo. Ji apskritai visai kitaip ėmė 
elgtis su dukra. Neliko nei tyškančio kasdienybės čiurlenimo, 
nei Amrei tokio būdingo, perdėto, visur siekiančio kištis 
crescendi**. Po ano įvykio Mėnesienos kambaryje, kai nesuvo- 
kiama jėga bloškė ją šalin nuo Maudės, ji jei ir klausinėjo, tai 
atsakymų nebelaukė. Maudė pasirodydavo, pavalgydavo pietus, 
vėl prašapdavo nesakydama kur, ojos lova rytais dažnai likdavo 
nepaliesta. Nežinia kodėl, bet Amrei niekur nesikišo. 

Galimas daiktas, kad toleruoti tokį Maudės gyvenimą jai buvo 
padėjęs radikalus Esteros pasikeitimas, turint galvoje bent jau 
šios kalbą ir aprangą. Būtent tuomet, kai dukros šitaip pasikeitė 
ir atšalo viena nuo kitos, Amrei ir Inesa vėl sulipo į daiktą. Toks 
keistas paguodos ir teisinimosi lydinys. Tačiau Amrei sugebėjimui 
dėtis atsainiai daug paveikesnis buvo stebėjimas, įtikinęs ją, kad 
Maudė yra likusi vienui viena su pačia savimi ir savo pasaulėliu, 
kurį pati buvo susikūrusi. Ji pati buvo laimė. Amrei tai matė, kai 
dukra stebėtinai giedru veidu sesdavosi prie stalo. 

Tačiau Amrei ir dabar neapleido slapta svaja: juk galop ir 
pati Maudė turėsianti pripažinti, kad ji tapo verta dukros pasi- 
tikėjimo. Mylėti reiškia triūsti vienas kito labui. Šiais žodžiais, 
kuriuos kadaise tvankią vasaros naktį ji ištarė Ambrosui, Amrei 
tebetikėjo iki šiol. 


* Aiškiais žodžiais (Iot.). 


** Dinamiškumo (/ot.). 


Buvo čia dar vienas, buku žvilgsniu pritaręs minčiai, kad meilė 
yra darbas. Dievaižin kodėl šitas vyrukas jautėsi esąs meilės 
kalnakasys. Jo štolnės ir šachtos siekė kur kas toliau bei giliau 
nei bet kurio kito Jakobsroto piliečio. Niekas nesugebėjo gar- 
binti moterų taip kaip jis. Tuo tvirtai tikėjo ir jis pats, nesidrovėjo 
šito pareikšti viešai ar pateikti tam įrodymų. Nes jau subrendęs 
jis rausėsi ieškodamas sidabro gyslos, kurią vadino moteriškumo 
paslaptimi. 

Jis nebuvo pirmarūšis žmogus. Kaip jis šlykštėdavosi, kokios 
netyros mintys apnikdavo jį, išvydus kokį nors tipą meilinantis 
ką tik sutiktai gražuolei. Umai nutverdavo jos rankelę - kokia 
nepelnyta prabanga! - o pamėlynavusią savo nosį kišdavo prie 
jos kvepiančio kaklo. Jo vargšėms akims tokius vaizdelius kęsti 
tekdavo neretai. 

Štai kad ir neseniai, kai 1958 metų laidos, raudonas kaip po- 
midoras Corvette Chevrolet ėmė įžūliai stoviniuoti pėsčiųjų Zo- 
noje priešais Grau kavinę ir Edvinas Pupų Kartis drastiškai, 
amerikoniškai, kaip jam pačiam atrodė, perėmė tvarką resto- 
rane. Išskėtęs rankas, pakelta galva ir, aišku, kiekvienam plo- 
damas per rankas Aigh five. Net jautriajam padavėjui Ivui vieną 
kartą taip užplojo, kad šiam galiausiai išslydo padėklas ir viskas 
išsitaškė ant grindų. That's life!“ po kiekvienos frazės mėgo kar- 
toti Edvinas, net jeigu būdavo kalbama apie orą. 


* Toks gyvenimas! (Angl.) 

Ir jam sekėsi. Į galvą netelpa! Savo akimis matė: Pupų Kartis 
prispaudė prie krūtinės elfę, o ši nė kiek nesipriešino ir abu 
emė plerpti. Siaubinga, stačiai atgrasu! Dar vienas Vakarų ci- 
vilizacijos žlugimo požymis. Kurtuazijos saulėlydis. Vien laiko 
klausimas, kada šioje planetoje išnyks paskutinysis išauklėtas 
vyras. Beje, jau dabar jis vienas paskutiniųjų. Dėl šito jis nė 
kiek neabejojo. 

Reikėjo tik stebėtis ponų bankininkų lengvapėdiškumu, kurie 
tokiam vėjo pamušalui, artistui tebeteikė kreditą. Dar vienas 
Vakarų saulėlydžio amalas. Nes kaipgi kitaip jis būtų įstengęs 
atsipirkti tą savo praskolintą ševroletą? Kaip? Tik jau ne už 
savo vaidybą! Tiesa, buvo tokia neva jaudinanti sekvencija gi- 
gantiškoje Holivudo juostoje The Forgotten Creed, kurioje Ed- 
vinas vaidino konclagerio kalinį, tačiau dėl filmo ilgumo jis tapo 
montažo žirklių auka. 

Ne, tikrai, beliko tik stebėtis. Juk kai jis, būtent jis, pasirodo 
banke, vildamasis gauti nedidelę pinigų sumą, iš pradžių jo nie- 
kas net nepastebi. Paskui jau kompiuterio klaviatūra nubėgdavo 
miklūs pirštai. Žalsva šviesa nuo ekrano ant vadinamojo klientų 
kuratoriaus veido mesdavo nelaimę pranašaujantį atspindį. Jo 
kakta vis labiau susiraukdavo ir galiausiai tasai kuratorius gar- 
siai, kad visi girdėtų, užbaubdavo: 


— Taigi, pone Birke! Tai ką man su jumis daryti? 


Per savo jau trisdešimt penkerius metus besitęsiantį gyvenimą 
jis nepasiekė ničnieko, kas jam būtų atnešę šlovę, pinigų ar vi- 
suotinę pagarbą, bet vienoje srityje jis jautėsi esąs turtuolis tarp 
visiškų elgetų: niekas taip nesuvokė moterų kaip jis. Nė vienas 
nesugebėjo jomis taip žavėtis kaip jis. Niekas nejautė didesnės 
pagarbos moteriškumo stebuklui. Jis jautėsi esąs didžiausias 
savo epochos mylintysis. Epochos galo, kaip sakyta. Toji dvasia 
tr buvo jį užvaldžiusi. 

Dieve mano, kaip jis mylėjo moteris! Jas, tas nesuvokiamas 

būtybes! Tuos nesuprantamus padarus! Jų trumpus ir jų ilgus 
kaklus! Jų galvas ir galvutes, nosis ir noseles, veidus ir snukučius. 
Su niekuo nepalyginamus, mutacijų nepatyrusius jų balsus. To- 
bulą jų odą, kuriai neskirta raukšlėtis kaip plaukuotai ir barz- 
dotai vyrų odai. Jų kaskart vis kitaip susiformuojančias krūtis, 
šiuos viso pasaulio priegalvėlius, į kuriuos gali pasinerti net patys 
didžiausi niekšai, kai panūsta pailsėti nuo savo pačių piktumo. 
Tarsi gėlių puokštes jas jauninančias talijas, jų mėnulio pilnatis 
primenančius klubus. O tie minkštimai jų papilvėse. Dieve mano, 
jų pilvai. Pilvai ir papilvės. Kirkšnių linkis - galutinis įrodymas, 
kad pasaulis amžinai liks trikampio formos. Kvaitulingasis Ve- 
neros gūbrys ir visuomet glotni lytis. Vis kitaip sugalvota skar- 
dinėlė, kartais uždaryta, kartais pusiau pravira. Tai ne tasai į 
kirminą panašus vyriškas Kažkas. Ir tavo žaizda, Roza, tyliai sva- 
jodamas jis mėgo prisiminti Celaną. 

Keista, bet Rozos kojoms ir Rozos pasturgaliui jo svajose 
vietos nebuvo. Tik pagalvojus apie kulkšnis, vaizduotė vėlek 
įsiliepsnodavo. Dieve mano, tos kulkšnys! Šitos vaško baltumo, 
viena ranka suimamos ir pašlovintos moterų kulkšnys! Jų am- 
Žinai šalti trisdešimt aštunto numerio padai. Tie kosmose palikti 
jų įspaudai. Tai jums ne kietai mušamas vyro žingsnis, kurio 
pėdsakai vis dėlto išdils, nes jame nėra muzikos. 

Jis buvo kosmetikos pramonės draugas — niekas šito drau- 
gingumo įrodymų iš jo nereikalavo - vadinasi, ir ryžtingas ban- 
dymų su gyvūnais šalininkas. Kuo žiauresni bandymai, tuo jie 
tikslingesni. O juk tikslas vienas - tobulinti moters grožį. Lūp- 
dažių pasirodymas, jo nuomone, buvo kur kas didesnės reikšmės 
įvykis nei elektros lemputės išradimas (mat pats lempučių be- 
veik nevartojo, o jei šviesos neišvengiamai prisireikdavo, įsisuk- 
davo blankiausią, vos penkiolikos vatų). 

Akių kosmetikos pramonė jį beveik varė iš proto. Ištisas va- 
landas jis trindavosi Miulerio parfumerijoje, aiškindamas Margo 
Mangold arba Traugotui Miuleriui jaunesniajam apie pieštukų 
antakiams šerdelių substancijas, vokų šešėlių, tušų, pudrų bei 

kremų chemiją. Jis buvo kantrus kaip asilas, jo netrikdė nė įsi- 
terpiantys pirkėjai. Jeigu jam pasirodydavo, kad šiai dienai pa- 
mokslų gana, užsičiaupdavo viduryje sakinio ir išeidavo neat- 
sigręždamas, tačiau prisodrinta širdimi, kurią kuo greičiau neš- 
davosi į nuolat užtemdytą būstą Mato gatvės pašonėje, kad iš 
sukauptų kvapų neprarastų nė vieno. Jo indigu, karamele, ge- 
ležies oksidu ir grynangliu praturtėjusi, bičių vašku, parafinu ir 
etilo alkoholiu sulydyta širdis. 

Jeigu tik jo nosis užuosdavo nepažįstamą, neįvardijamą kva- 
pą, ji neištįsdavo taip staiga kaip romėniška Edvino nosis tą 
kvapą skleidžiančio kaklo link, ne, šį naująjį aromatą nosis api- 
pindavo spalvomis ir epitetais, o jos savininkas tučtuojau sku- 
bėdavo pas Miulerį ir uostinėdavo ten tol, kol kvapas įgydavo 
vardą. Nina Ricci. 

Viskas privalėjo būti ištirta Moteriškumo tamsos karalystėje, 
kol pasidarydavo įmanoma žengti žingsnį begalybėn. Ekspedi- 
ciją jis pradėdavo su didžiausiu atsargumu. Būtinai reikėdavo 
leisti vyniotis nematomam Ariadnės siūlui, kad antrukart pra- 
mintu taku jau nebetektų žengti. O kad tų Dievo antilopių ne- 
pabaidytum, žengti reikėdavo tykiai, be garso tykiai, ir užklupti, 
kai jos visiškai vienos tamsybėje skabo šakutes. Reikėjo sugebėti 
laukti ir mokytis kantrybės. Diena po dienos, metai po metų. 
Tol laukti, kol antilopės staiga pajus, kad jis joms prilygsta. Ta- 
čiau šiame agonijoje besiraitančiame pasaulyje gebėjimas laukti, 
rodos, buvo virtęs nedorybe, 0 jis pats paprastai pasirodydavo 
visur vėluojąs. Kiti juk tas antilopes paklodavo, nudirdavo joms 
kailius. Ir štai kas atrodė nesuvokiama: plėšomos jos nerody- 
davo nė menkiausio pasipriešinimo, noriai leisdavosi sudoro- 
jamos. 

Jų mintys! Dieve mano, kaip tos moterys mąsto! Prieštaravi- 
mų apologetės. Tai jau savaime didžiausias paradoksas, O vis 
dėlto tai įtikimiau nei bet kokia dusulinga vyriška logika. (Kaip 
galima įžvelgti, per visus tuos metus, stumdydamas savo kasyklų 
liūdesio uolienų nuoskalas, jis pasidarė filosofu.) Kas gi ten 

dedasi jų sielose? Kaip jos geba per vieną naktį apsispręsti, 
liautis ar pradėti mylėti? Juk jeigu žmogus pamilsta, tai myli 
amžinai. Jei nepamilsta, nemyli niekad. O gal viskas toje Tamsos 
karalystėje vyksta atvirkščiai? 

Nepaisydamas nesuskaičiuojamų katastrofų ir forsuotų žygių, 
kuriuos nutraukė visiškai išsekęs, jis leidosi į vieną tikrą kelionę, 
išvedusią jį iš Jakobsroto. Sėdo ant dviračio ir nuriedėjo Flo- 
rencijos kryptimi. Mat blizgančiuose, kas ketvirtis pasirodan- 
čiuose Knygų draugijos kataloguose, kuriuos jam perleido pa- 
ryžietė sesuo, jis aptiko albumą Nepamirštamoji Florencija — 
nuotraukos Frankos 'Iosi, tekstas Rolfo von Piuco. Jis abejingai 
jį vartė, tik štai jį begal sujaudino Santa Maria del Fiore vaizdas, 
žvelgiant iš Piazzale Michelangelo. Tiesą sakant, tai buvo tik 
katedros kupolas, kuriam Piucas surado tokius žodžius: 

Tik pažvelkite! Koks tai architektūros šedevras! Kokia įstabi 
meistrystė! Kokia drąsa ir koks pakilimas virš pilkos gyvenimo 
kasdienybės! Pažvelkit, o pažvelkit! 

Ar nuostabu, kad jam, nuolat veikiamam moteriškojo pasau- 
lio pažinimo proceso, tas kupolas asocijavosi su iškilusia moters 
krūtimi? Pasitelkus truputėlį fantazijos, net žibintą čia buvo ga- 
lima interpretuoti kaip menu virtusį spenelį, įsirėžusį į Floren- 
cijos dangų. Šitą akmeniu tapusią Bruneleskio krūtinę jis pri- 
valėjo išvysti savo akimis. 

Taigi per Brenerio perėją jis numynė į Veroną, o ten jam 
pavogė dviratį.. Kažkokiu būdu - ko nors įsigeidęs jis visąlaik 
būdavo. užsispyręs - vieną naktį jis vis dėlto atsidūrė toje 
piazzale, verkė kaip vaikas ir šaukė kaip Piucas: Pažvelkit, o 
pažvelkit! Nuo tos dienos moterį jis ėmė suvokti ne vien kaip 
filosofijos problemą. Ne, tuos jų „kaip?“ ir „kodėl?“ pasidarė 
įmanoma gvildenti ir mene bei išsiaiškinti tai iki galo. 

Kitame ketvirtiniame kataloge, pavadintame Giza - sustin- 
gusios amžinybės liudijimas (tekstas čia irgi priklausė Piuco 
plunksnai), piramides jam gana nesunkiai pavyko suvokti kaip 
moters gėdos trikampį. Čia pakako tik apversti knygą aukštyn 


ROBERT SCHNEIDER E ORLUIGE 


D 
-—-— 
Ji 


kojomis - užduotis tikriems bukagalviams. Tačiau ėmęsi plačiau 
pasakoti visus jo teorinius svarstymus apie moters kūną mene, 
nueitume pernelyg toli. 

Jis buvo tiesiog pamišęs dėl moterų, rinko viską, kas tik bent 
kiek siejosi su jomis. Moteris jis klasifikavo į elfes, moteris ir 
žmones. Tas, kurių pats geidė, jis vadino elfėmis. Tas, kurios į 
jo dėmesį nesivargindavo tinkamai reaguoti — moterimis. Jų 
bejėgius ir beformius, tuklius kūnus, aršius jų charakterius ir 
visas senes jis vadino stačiai žmonėmis. Vyrai čia atsidurdavo 
paskutinėje vietoje. 

Moteriškoji esybė užvaldė ir svaigino visą jo jauseną ir mąsty- 
seną. Mintys, kurių nebebuvo kam perduoti, nes per visą savo 
gyvenimą jis neturėjo nė vieno draugo, ką jau kalbėti apie drau- 
gę. Beprotybę vainikavo tai, kad jis niekad nebuvo turėjęs ir jo- 
kios moters. Iki šiolei tebebuvo nekaltas kūdikis. Prieš daugel 
metų Maudės Latūr dėka sisters corner patirtos glamonės buvo 
vienintelės, kurias kada nors juto jo krūtinė. Božė. Božė Birkė. 
Iš tikrųjų - Bolko. Liežuvį sunkiai dėl susukto žandikaulio beap- 
verčianti motina, nuo mažens dūsaudama vadino jį Božė. Taip 
tasai garsiažodis jam ir prigijo. Jei neskaitysim valkataujančių 
kačių, ji taip ir liko vienintelė moteriška būtybė, su kuria jį kaž- 
kas siejo.- Dukart per savaitę ji pasirodydavo prie jo durų. Pasi- 
rodydavo netgi tuomet, kai iš Lindau persikėlė gyventi į Austri- 
jos gilumą. Tačiau tik prie durų. Čia ji pastatydavo šilumos ne- 
praleidžiantį plastiko puodą su jam paruoštu valgiu, o kad sūnus 
visiškai nepražūtų, į pašto dėžutės plyšį kyštelėdavo banknotą. 


Tai nutiko žvarbų lapkričio vakarą, dešimtmečio pabaigoje. Di- 
džiausias besibaigiančio šimtmečio moterų Žinovas, impozan- 
tiškiausias - jam pačiam nė nenujaučiant - meilužis, nebeįstengė 
užmigti. Įvyko nelaimė, kur ten - katastrofa! | 
Tiesiogine žodžio prasme iš jo akiračio pranyko panelė Špy- 
gel, toji vyšninėmis lūpomis, gražiausioji ir smagiausioji Rein- 
talio elfė. Mūsų valandos vedėja, kurios kvepalai Miulerio par- 

fumerijoje buvo suuosti kaip Nina Ricci kūrinys. Iš pradžių jis 
pamanė, kad taip bus nutikę dėl trijų televizijos diktorių darbo 
grafiko. Paskui ėmė spėlioti — gal Špygel netikėtai pasiėmusi 
atostogų? Galop aną vakarą jis išvydo į ekraną įžūliai įsibrovusią 
keptuvę šviesiais plaukais, kažkokią Michaelą Pfandl - beje, 
priskirtiną žmonių klasei. Ir tada jau suprato, kad viskas baigta. 
Anai Špygel nutiko kažkas siaubingo. 

Nors tarėsi esąs pajėgus ir dvasiškai, ir fiziškai vienu metu 
patenkinti visas Reintalio elfes — išsprogusios jo akys beveik 
tiško iš akiduobių, kai jis, stovėdamas prieš veidrodį, vadino 
save Giacomo Girolamo Casanova - Ana buvo ir paliko myli- 
miausioji jo elfė. Jis viską apie ją žinojo - per pastaruosius metus 
nepraleido nė menkiausios progos tirti jaunosios moters marš- 
rutų bei įpročių. Žinojo jos mėgstamiausus restoranus, mėgs- 
tamiausius patiekalus. (Gerai pasūdžius, jam pavyko užkon- 
servuoti jos maltinio likučius bei žiupsnį gūžinių kopūstų gar- 
nyro. Žavingasis trofėjus tebedžiūvo lentynoje.) Žinojo jos mei- 
lužių vardus ir profesijas — havajietiškus marškinius vilkintys 
rykliai - turėjo ir nuolat besikeičiančius merginos adresus. Anai 
susirengus atostogų, jis kuo nors apsimetęs skambindavo į ke- 
lionių biurą ir išgaudavo atsakymą, kur ji išvyksta. Pirmenybę ji 
teikė nudistų paplūdimiams. Kiek tų ryklių ten susigadino akis! 

Božė visai nesunkiai išsiaiškino, kodėl Mūsų valanda prarado 
Aną Špygel. Toji Keptuvė, naujoji direktoriaus kaitintoja, duso 
iš pavydo matydama, kaip puikiai kolegę vertina žiūrovai. Di- 
rektorius, tas bukagalvis niekšas, už akių vadinamas Letena, 
priešingai, liepsnojo meile Keptuvei ir liepsnose paaukojo pa- 
nelę Špygel. 

Kaipgi Božė tai sužinojo? Ogi užsivilko kandžių apėstą seną 
tėvo kombinezoną, rankas išsiterliojo tamsia alyva, skirta dvi- 
račio grandinei tepti, užsuko į televizijos užkandinę ir prakiurk- 
sojo joje trejetą dienų, klausydamasis stebėtinai atvirų, Letena 
besipiktinančių kalbų. Šitiek liežuvautojų vienoje vietoje, Dievas 
mato, jis per dešimt metų nebuvo regėjęs. 

Kaip sakyta, tai nutiko vėlų vakarą. Božė Birkė pakilo nuo 
aptrauktos kušetės ir susirengė palikti savo moteriškų niek- 
niekių prikimštą buveinę. Išėjo lauk į šiurpią, drėgną lapkričio 
naktį — ji buvo nejauki kaip ir jo nuotaika. Į jo mizantropišką 
veidą kertantis vėjas jam rodės kaip gegužinis dvelksmas. Mato 
gatve jis ėmė kilti aukštyn ir užvertęs galvą niūriai Žvalgėsi į 
retus tebešviečiančius langus. 


— Ar tik tokią naktį kas nors vėl nepatirs kokio siaubo? — 
svarstė jis. Kokia nors elfė, kokia antilopė? Tokia, kur nė ne- 
nujaučia, kad aš vaikštau po jos langais. Ak, aš juk Žinau, kaip 
skaudžiai jūs kenčiat. Ir negaliu jūsų išgelbėti. Dievo nėra. Tikrai 
nėra. 


Jis pasistatė striukės apykaklę, įtraukė galvą ir per Dviejų mė- 
nulių aikštę patraukė Grau kavinės link. O ši ir dabar panėšėjo 
į lėktuvą apledėjusiais sparnais, kuriam skraidymų centras ne- 
duoda leidimo pakilti. Šv. Uršulės lakrodis išmušė berods pusę 
dvyliktos, kavinėje ūmai prigeso šviesos. Visur įprastas, netikęs 
būdas įspėti - tuojau užsidarome! Neįmanoma įsivaizduoti, kad 
šeimininkas plotų rankomis ir džiugiai šauktų - Bičiuliai, viskas, 
uždarom! Sakant taip, o galvojant priešingai, reintaliečių vei- 
kiausiai dar niekas nebus pranokęs. 


— Uždaryta, drauguži! - tarsi sakytų /ik sveikas! pasisveikino 
su juo padavėjas. 

— Gal galėčiau bent apšilti? — užriaumojo šis, pats pašiurpo 
nuo tokio savo balso ir jau tyliau pakartojo prašymą. 


Ivas, ilgakojis kroatas, vartydamas akis, nusvyravo prie baro, 
kad kavos gurkšniu nuskalautų šleikštulį. | 
Šutvė liesų įgėrusių marmūzių buvo apsėdusi nekalbų vyrą 
juodu aukšta apykakle megztiniu. Tasai vyras buvo toks storas, 
kad jį apspitusieji atrodė šalia jo panašūs į dantų krapštukus. 

Jo kupinas kartėlio, neabejotino pasaulinio liūdesio persmelktas 
veidas pažiūrėti atrodė piktas, ir tik sunkūs it švinas akinių rėmai 
kampuotą jo galvą darė tiesiog juokingą. Tarsi ant akių būtų 
uždėta lenta su stebėjimo angomis, jis buvo kažkuo panašus į 
šarvų traiškytoją, iššokusį iš Comic strip*. Čia, aišku, buvo Eg- 
montas Nigas, visų prisibijomas 7a/ kultūros kritikas. Baimė 
buvo juntama ir paslaugiai aplink strypčiojančių dantų krapš- 
tiklių judesiuose. Visi ik vienam jie kaišiojo savo smaigus į Nigo 
dantis. Bet šis užsispyręs tylėjo, šitaip versdamas tuos danti- 
krapščius dar labiau badytis. 

Tikriausiai, pamanė Božė, prie to stalo susirinkę menui ne- 
abejingi žmonės, tačiau jo ausis pasiekė tik babiloniškas jam 
nesuprantamų žodžių kratinys. 


— „„interirmultimedialinėslinktistechnologijomisbesiremian- 
čiojekomunikacijojeeikelneridarvienąalaus!visdėltoužkertakelią 
virtualiajamlygmeniuisurealiomistranstormacijomispavyzdžiui- 
kadirminimalistinisarbaprimityvusismenasimkimekadirmanobeto- 
ninįnarvąmanobetoninįnarvągalimasuvoktitikasociatyviaitai- 
yraelementustranslokuojantiskromelis!skirtumątarpefektoirafekto- 
tikiuosičiasuvokskiekvienas... 


Tą, kuris taip iškalbingai išlojo tuos Žodžius, kiti vadino Mutu. 
Su akiniais, kurie, beje, buvo tikra priešingybė Nigo akiniams 
(neesminė pastaba abipusiškai vaisingiems meno ir kritikos san- 
tykiams). Božė klausėsi Mufo postringavimų, trindamas delnus 
bandė sušilti ir stebėjosi, kad taip striukai šnekant tiek daug 
galima pasakyti apie meną. Ir jis pasijuto truputėlį menkas, bent 
jau jausmiškai neišprusęs. Bet juk ir jis stengėsi atrasti meną 
kaip viso, kas moteriška, atspindį. Trokšdamas nusigvelbti kuo 
daugiau šito Muto veltui dalijamo turto, jis išpūtė ausis, tik stai- 
ga pajuto, tarsi kažkieno didžiulė letena būtų įlindusi į jo krūti- 


* Komikso (angl). 

nę, išlupusi iš jos širdį ir jo akivaizdoje ją išsunkusi. Bent jau 
taip ši baisi akimirka atrodė jam pačiam. 


— ANA!!! - sustaugė jis. 


Laimė, Muifas perlojo šį džiaugsmingą Božė riksmą ir šis širdyje 
karštai jam už tai padėkojo. Iš paskutiniojo Vakarų pasaulio 
džentelmeno krūtinės išsprūdęs šitoks storžieviškas riksmas iš 
esmės būtų nepataisomas, širdo jis ant savęs. 

Bet juk iš tikrųjų tai buvo ji! Vienui viena prie 12-0 stalo, 
nuolatinio televizininkų stalo tolimiausiame užeigos kamputyje. 
Sėdėjo ir vaikiškais savo piršteliais suėmusi šaukštelį maišė 
espresso kavos puodeliuką. Mažasis jos pirštelis styrojo atskirai 
nuo kitų, o šaukštelis sukosi laikrodžio rodyklės kryptimi, nė 
karto prieš ją. Šalia - tuščias vyno stiklas. Vakare ji visuomet 
geria baltą. Baltojo vyno elfė. Rohrendorfer Chardonnay, austrų 
vyndarystės klasika, geriamas su veršienos pjausniu ar vištiena. 
Taip, jokių abejonių, ten ji! Kaip jis iškart jos nepamatė! 
Nedovanotina! Dieve mano, kokia ji graži, kai joks ryklys nekiša 
prie jos savo pelekų! 

Božė nurijo sausą gniutulą. Iš džiaugsmo virpėjo lūpos, dre- 
bėjo gerklos. Ant kaktos šoko vešlūs, į daiktą suaugę antakiai. 
Įdubusios, paistrižai žemyn nudelbtos akys raitė aštuoniukes. 
Įdubę skruostai — du meškiukai, laimėti už taiklų šaudymą į 
skardines. Sulipę, į arklio uodegą surišti plaukai, jau Žilstelėję 
paausiai - pašventintas nakties dangus. 

Išmušė jo žvaigždžių valanda. Šios akimirkos Božė Birkei 
teko atkakliai laukti, mesti dėl jos sinologijos studijas Vienoje, 
ilgus metus kaupti porcelianą, baltos vilnos moteriškas piršti- 
naites, akinių dėklus, stalo įrankius, nagų lako flakonėlius, me- 
džiagines servetėlės, džiovintas gėles, valgio likučius, nosinaites 
ir dar, ir dar, ir dar. 

Dievas vis dėlto buvo! 

Panelė Špygel kilstelėjo puodelį prie savo liūdnų vyšninių 

lūpų ir siurbtelėjo mokos. Sėdėjo čia Letenos ir tos Keptuvės 
dėka ir švytėjo savo grožiu kaip aukso krūvelė pelenuose. Juk, 
tiesą sakant, Božė turėjo būti netgi dėkingas tam intrigantui — 
direktoriui. Moteris nuleidusi galvą kažką mąstė. Į marmurinę 
stalo plokštę nagučiai beldė monotonišką ritmą. Vilkėjo kara- 
melės salvos berankoviu ant ilgo megztinio, kurį rugsėjo dvi- 
dešimt penktąją jai nupirko valčių statyklos pameistrys Elmaras 
Kūlau. Jis sumokėjo čekių kortele. 


Ar tam šauniam pameistriui kada nors bent šovė galvon, iš 
kokios materijos sukurtas tasai megztas drabužis? — blaškėsi 
neramios mintys Božė makaulėje. Aišku, kad ne! Bouclė siūlai, 
juokingai pigu! Užuot šią taurią odą įvilkus į aukščiausiąją rūšį. 
Neišmanėlis, juk Ana dėvi kašmyro vilną, neišmanėlis! Bet 
matai koks, kortele moka, aišku. 


Siekdamas užaštrinti žvilgsnį, jis stipriai sumerkė akis. Anos 
šukuosena aukšta. Viena sruoga, užkritusi ant veido, tamsino 
jį, jis dar niekuomet gyvenime nebuvo matęs tokios melancho- 
liškos sruogos. Jis ketino pralinksminti tą sruogą. Čia ir dabar. 

Božė ėmė dar pasiučiau sukti smegeninę. Kaip čia būtų ge- 
riausia, nedrebinant kinkų, nuo baro nukakti iki 12-0 stalo, taip 
sakant, iš taško A į tašką B. Pro šūkaujančius menžmogius, 
tiesiai per visą restoraną, vietoj slaptažodžio pasiūlius Anai savo 
akis. O gal dešinę ranką atsainiai įkišus į švarko kišenę? Ir ko- 
kia gi dingstimi jis galėtų ją užšnekinti? O, kaip jam čia dabar 
būtų pravertęs Edvinas Pupų Kartis! Gal tasai aktorėlis būtų 
išdavęs jam kokią gudrybę, paprastą, visuomet pavykstantį 
triuką? 


— Tik neapsirik. Tegul ji dar pabūgnija kelis taktus į stalą. 
Dieve mano, kokia ji graži! Kad ji bent nujaustų, kas šioje kavi- 
nėje sėdi. Koks doras, garbingas ir švelnus vyras. Argi tu visiš- 
kai akla, Ana? Argi nejauti, kaip mano virpulys ritasi erdve?.. 

Na, tegul dar baigia rūkyti cigaretę. Kai dama rūko, nevalia 
trukdyti... 


Štai kas kunkuliavo jo galvoje, ir kai mergina surūkiusi cigaretę 
kreipėsi į padavėją, Božė pamanė nualpsiąs. Pajuto, kad jos 
žvilgsnis lengvai perbėgo per jį. Ana susimokėjo ir persimetė 
su padavėju keliais žodžiais. Božė neįsivaizdavo, kad pavydas 
gali sukelti tokias siaubingas mintis. Pagaliau atėjo metas veikti. 
Nesvarbu kaip. Prieš jo akis vėl iškilo vaiduoklis - valčių ga- 
mintojas Elmaras Kūlau. Kiekvienu momentu jis galėjo pasiro- 
dyti scenoje. Galimas daiktas, jis jau buvo vos per kelis žingsnius 
nuo Grau kavinės. 

Ana susirengė eiti. Užsidėjo plačiakraštę aksomo skrybėlaitę, 
dėkingai šypsodama įlindo į apsiaustą. Šypsnys buvo skirtas Ivui, 
galantiškajam padavėjui. Ko tik Božė nebūtų davęs už šitą šyp- 
seną! Jis būtų sutikęs - šventa tiesa! - net nusikirpti savo bran- 
giąją arklio uodegą. Jei būtų žinojęs, kad tokia akimirka pasikar- 
totų, jis būtų prilėkęs prie 12-o stalo ir sušukęs: 


— Duok man tą apsiaustą! Ir imk už jį mano uodegą! 


Deja. Ana jau išėjo iš savo kampučio. Sumaniai išsilenkė įkau- 
šusios menžmogių draugės. Mufas bandė įžiebti pokalbį apie 
legendinį VW vabalą, kurį, pademonstravęs begalinį atsižadė- 
jimą ir sukaupęs visą narsą, aštuntajame dešimtmetyje įbetona- 
vo - žiauriausias tokio pobūdžio poelgis visame pasaulyje. Tuo 
tarpu Egmonto Nigo vokai sulipo tarsi supilti skiediniu. 

Ana nustraksėjo toliau. Pračiuožė pro pat Božė - šis sėdėjo 
užgulęs barą šalia įėjimo, Božė širdis, kurią, beje, kažkas jau 
buvo išsunkęs, daužėsi garsiau negu seiles taškantis ir vampsintis 
Mutas. 


— Dar vienas, vienintelis žingsnis ir... - kaito Božė. 

Jį suėmė siaubinga baimė, kad pirmąjį žodį, užkalbinęs Aną, 
jis ištars per garsiai, tada viskas Žuvę! 


Štai ji eina prošal... Dar niekas neprarasta. Dar ne... Graibosi 
durų rankenos... Dieve mano, tie piršteliai!.. Šansas dar nepra- 
žiopsotas. Štai jau suima rankeną. Atidaro duris... Viskas gerai... 
Durys dar praviros. Ką reiškia praviros? Beveik iki galo užda- 
rytos! Kam apgaudinėti save! 


Ana išėjo. 
— Ak! Jeigu tu!.. - kriuktelėjo Božė. 


Daugiau iš didžiojo Vakarų saulėlydžio eros moterų žinovo lūpų 
neišsprūdo nė žodelis. Nė skiemuo, nė menkiausias garsas. O 
išstraksėjusiajai jis norėjo padovanoti vieną Čechovo sakinį: 
Jei tau kada nors prisireiks mano gyvybės, tai ateik ir pasiimk. Jis 
jam spurdėjo kažkur ant liežuvio galo. Bet, kaip žinoma, galvo- 
jimas ir kalbėjimas yra mirtini priešai. 

Ana jau priklausė žvarbiai lapkričio nakčiai, o Božė gyveni- 
mas priklausė jam vienam... 

Jos vis dar pakelta ranka ištirpo ir jis, tarsi sprogęs oro balio- 
nas, pasviro ant šono. Ar garsus tai buvo atodūsis? Ivas atnešė 
padėklą su Anos praužto laiko likučiais, metė į Božė klausiamą 
žvilgsnį, parodė į mokos puodelį. 


— Tavo kolekcijai, - norėdamas paguosti tarė jis, juk matė, 
koksai skausmas stingdo šito žmogaus kraują. 


Iylėdamas įspraudė jam į ranką jau kažkelintą puodelį, kurį 
kokia nors Grau kavinėje apsilankiusi gražuolė kėlė prie savo 
lūpų. Neįstengdamas pratarti nė žodžio, Božė apglėbė ji savo 
šiltais pirštais ir suakmenėjo. Jo kaktą ir smilkinius išvagojo 
tamsios gyslelės. 

Vedamas dvesiančio gyvulio instinkto, jis staiga atsistojo 1r 
išsvyruliavo į naktį. Tetroško tik vieno - pražūties. Bet pražūti 
jis norėjo oriai. Niekieno nematomas, niekieno neapverktas. 
Božė Birkė nepražuvo, nes niekas neatėjo pasiimti jo gyvybės. 
Jam teko gyventi toliau. 


— Genialumas turi savo kainą, - murmėjo jis apypiete ant 
akmeninių savo ankšto ir tamsaus koridoriuko grindų. 


Užbaigęs reikalus su moterų pasauliu, praradęs laiko nuovoką, 
jis susmuko ir užmigo. Tačiau sumanymas mirti apsaugo Žmogų 
nuo jį nepakeliamai kankinančių naktų. Božė atsipeikėjo ir apy- 
piete nutarė pasivaikščioti po jau žiemėjantį miestą. Tik niekur 
nerado namų rakto. Kai galop išėjo iš savo būsto, išvydo jį sty- 
rant duryse iš lauko pusės, stebėjosi ir širdo dėl tokio savo neat- 
sargumo. Juk ne paslaptis - baimė, kad gali užeiti koks pašalinis, 
didžiausia yra ten, kur savo noru nosies nekiš nė peršlapęs šuo. 

Šaltas lapkričio oras kaipmat išsklaidė nakties pralaimėjimo 
kartėlį. Priėjus Judo vartus, elfų karaliui, šitam Reintalio Al- 
berichui, staiga šovė į galvą puiki mintis, kaip vis dėlto dar būtų 
galima užkariauti labiau už viską pasaulyje mylimos Anos Špygel 
širdį. Nieko nelaukdamas jis sugrįžo namo. Netrukus jau rausėsi 
rūsyje ieškodamas savo sudulkusios rašomosios mašinėlės. Ją 
radęs, pažiūrėti atrodė netgi patenkintas. Jeigu dabar kas nors 
būtų klausęsis, būtų nugirdęs jo nevykusiai intonuojamą frazę 
iš Leporelio. 


— Ma in Ispagna son gid mille e tre. Tie-ti-ti-die-di-di mille e 
HES 


Galiausiai Božė savo perdžiūvusią Olympus nusinešė į kambarį 
ir atpyškino štai šitokį laišką: 


Jakobsrotas, 1969 11 21 
Didžiai gerbiamas pone televizijos Direktoriau, 
esu giliai sukrėstas, patyrės apie Anos Marijos Špygel (g. 1963 01 06 
Rote, netekėjusi) atleidimą iš darbo. Šitoksai sprendimas yra tHesiOg 
nesuvokiamas, kadangi panelė Špygel - pati įstabiausia televizijos 
diktorė iš visų kada nors pasirodžiusių „Mūsų valandoje“. Kaip 
Jums yra žinoma, jos šlovė sklinda iki Algau, 0 per ten į Rytų 
Šveicariją, kiek tik siekia Reintalio radijo ir televizijos bendrovės 
siųstuvo galingumas. Man būtų visai nesunku pateikti savo bičiulių 
iš Lindau susižavėjimo Ana Spygel įrodymus. Bičiulių, kuriems 
reiškiamos pagarbos ir jų visuomeninės padėties Jūs neturėtumėte 
neįvertinti. 

Todėl primygtinai prašau Jus - jaučiuosi galįs kalbėti visų žiūrovų 
vardu - atitaisyti šį barbarišką savivalės aktą ir kaip įmanoma 
greičiau sugrąžinti panelę Špygel į „Mūsų valandą“. 

Ryšium su tuo leiskite man duoti Jums terminą iki dvidešimt 
aštuntosios šio mėnesio dienos. Jeigu jam pasibaigus Anai Marijai 
Špygel ir toliau bus neleidžiama rodytis televizijos ekrane, galiu 
Jus mandagiai patikinti, kad bus imtasi visų priemonių, kurios 
galop privers Reintalio RTV žlugti. 

Su draugiškais linkėjimais Jums ir poniai Michaelai Pfandl, Jūsų 
Bolko Birke, Mato g. 157/12. 


Visai teisingai buvo galima spėti, kad šitas laiškas, taip ir nepa- 
tekęs ant Letenos stalo, nuplasnos tiesiai į Michaelos Pfandl 
šiukšliadėžę. Tačiau šitaip neturėjo nutikti, nes tokią klaidą, 
apimti siaubo, jie būtų išsiaiškinę praslinkus tik kelioms savai- 
tėms po ultimatume nurodyto termino. Būtų galima spėti jau 
dabar: sunaikinus tą ambicingą laišką, būtų dingęs vienintelis 
pėdsakas, vedąs į vadinamąjį teleryšių centrą, kur fantomas Bo- 
že Birkė būtų tapęs vienos dienos didvyriu. Toks laiškas juk 
būtų išdavęs autorystę, ir Ketvirtojoje RRTV studijoje šitam 
vaiduokliui gangreit būtų buvęs padarytas galas. Tiesa, siuntėjo 
adreso toji Pfandl galėtų neprisiminti ir tuomet, jei jos atminčiai 

pagerinti būtų surengtos net kelios brangiai kainuojančios 
psichologinės apklausos. Šitokią lemtingą klaidą nutuokė ir Bo- 
žė, tad dėl tokio savo kvailumo baisiausiai niršo ir irzo, juk pa- 
sirašė ne tik vardą su pavarde, bet ir adresą. Todėl kol kas šį 
reikalą paliko ramybėje, nutaręs du tris mėnesius dar luktelėti. 
Olympus jis išmetė į Reiną, o savo korespondenciją ėmė kurpti 
klasikine šantažistų maniera, per naktis iš įvairiausių leidinių 
(suprantama, tai buvo žurnalai moterims) karpydamas, o paskui 
kantriai montuodamas skiauteles. Klijuodamas jis užsimaudavo 
baltas Amrei pirštinaites - jos jis jau seniai nebepersekiojo. Pra- 
nešimus įdėdavo į melsvus, pailgus vokus, tokius, siekdamos 
įbauginti gavėjus, mėgsta siuntinėti valdžios įstaigos. Kiekvieną 
voką jis įmesdavo vis į skirtingą pašto dėžutę mieste. 

Ne, 1989 11 21 parašytas laiškas niekad negalėjo būti suplė- 
šytas į skutus ir nušveistas į Pfandl šiukšliadėžę. 


Vienos nakties geografija: kai visiškai kapituliavęs Božė Birkė 
iš Grau kavinės išsvyravo į tamsą, susitiko Maudę Latūr. 

Kas gi taip nelauktai, staiga suvedė tuodu žmones, kurių gy- 
venimo keliai daugiau niekuomet nebesusikryžiavo? Ar reikėjo 
pirmiausia išminti tūkstančius aplinkkelių, atlikti nesuskaičiuo- 
jamą daugybę veiksmų kasdienybės motorikoje, kad dabar, nesi- 
tarę, ničnieko nenujausdami, tą pačią nakties akimirką jiedu 
atsidurtų toje pačioje vietoje? Nes pasvėrus subjektyvų laiką ir 
takus, kuriais jie vaikštinėjo perdien, toksai susitikimas rodės 
bemaž neįtikėtinas. Bet vertinant jį vien erdvės ir laiko prasme, 
toks jo tikslumas atrodė neaiškus, o ir jame pačiame slypėjo 
nepaaiškinamas planas. 

Ar kiekvienas žmogaus judesys, žingsnis, mintis paklūsta ko- 
kiam nors dėsniui? Ar tariamas klystkelis ir aplinkkelis, delsimas 
ir pasiskubinimas, pasiankstinimas ir pavėlavimas jau yra for- 
mulės dalis? Ar nuotolyje ir kryptyje tarp žmonių dar esama 
rimtesnės kategorijos už atsitiktinumą? 

Iki šiolei yra nesuvokiami Žmogaus sielos gamtovaizdžiai ir 
šalys. Žemėlapiai, pagal kuriuos mes orientuojamės, krypties 
netgi nenurodo. Ją turime rinktis patys ir tuo pat metu žinome, 
kad vis tiek pasuksime ne ten: mus vedąs žemėlapis yra atsitik- 
tinumas. Toks pat atsitiktinumas ir šitas atlasas su baltomis dė- 
mėmis, kuris turėtų mus guosti ir išvaduoti iš kankinančių klau- 
simų. Argi klaidžiojame tik ten, kur nėra kelių? 

- O gal šis netikėtas Maudės ir Božė susidūrimas jau seniai 
buvo nutartas, seniai nujaučiamas jiems nubundant rytą ar per- 
piet? Argijis, leisdamas savo dienas nieko neveikdamas, nesekė 
stulbinančiai tiksliu planu? Argi jam nereikėjo sekundės tiks- 
lumu pašokti iš miegų ir išeiti į šaltą naktį? Sekundės tikslumu 
pereiti Dviejų mėnulių aikštę? Vis tuo pačiu greičiu? Argi jam 
pirmučiausia nereikėjo panorėti numirti, kad galėtų įžengti į 
jos naktį? 

Kai po katastrofiškos nesėkmės su mylimąja Ana Špygel Bo- 
žė ėmė be tikslo klaidžioti po naktį, iš Pauliaus skersgatvio tiesiai 
į jo glėbį atlėkė jauna moteris. Bėgo taip, tarsi gelbėtų savo 
gyvybę. Božė akimirksniu šitai suvokė. 


— Laikyk mane tvirtai! - rėkė Maudė. - Labai tvirtai laikyk! 


Nuo smūgio susidurdami jiedu vos nepargriuvo. Božė tik ske- 
ryčiojosi, O jo nugara prisispaudė prie užtemdytos vitrinos. Di- 
džiulis jos stiklas grėsmingai vibravo. Jos veido jis neįstengė 
įžiūrėti. Toje aikštės pusėje buvo tamsu kaip maiše. Merginos 
galva daužėsi į jo šonkaulius. 

Dėl Dievo meilės, drebėjo Maudė, jis turįs ją laikyti iš visų 
jėgų, tik laikyti. Bent jau dėtis, kad laiko ją savo glėbyje. 

Tačiau jo rankos nusviro, nes tos rankos niekad nemokėjo 
nei priglausti, nei apginti. Netikėtas įvykis jį jau ir taip paveikė, 
kad tam tikra prasme Božė neteko nuovokos. Mintys skriejo 
kaip karuselė, žodžiai vėlėsi burnoje. Jis pats buvo kur kas be- 
jėgiškesnis nei toji moteris, kurios jis, žinoma, neatpažino ir 
kuriai dabar reikėjo jo pagalbos. 


— Jis čia, - sukuždėjo Maudė, stengdamasi nešnopuoti. - Jis 
nori mane užgesinti. 


Ji taip ir pasakė - užgesinti. Ne užmušti ar nužudyti. Božė nu- 
sistebėjo. Tarsi kieno įteigtas, jis suvokė, kad galvoje ji turėjo 

ne fizinį sunaikinimą. Ji lėkė pasitikti kažko kito, nes jis pajuto, 
kad ji nesibijo. Bent jau nejuto fizinio skausmo baimės. Šitai jį 
dar labiau glumino. Tokiam lėtūnui kaip jis viskas nutiko taip 
greitai, pernelyg greitai. 

Božė klausėsi jos pašėlusiai besidaužančios širdies. Ir tuo pat 

metu išgirdo žingsnius. Sunkius, girgždančius žingsnius, kurie 
darėsi vis lėtesni, kol galop nutilo. Tie žingsniai aidėjo iš menkai 
apšviesto Pauliaus skersgatvio. Jis tikėjosi išvysti Žmogaus pa- 
vidalo šmėklą - šešėlio šešėlį. Paralyžiuotas taip netikėtai susi- 
klosčiusios situacijos - su vis dar ant liežuvio galo tebekybančia 
fraze, galinčia jam sugrąžinti Aną - ūmai atsidūręs visiškai ne- 
pažįstamos moters glėbyje, jis nesusigaudė, ko gi dabar griebtis. 
Tiesiog stovėjo nė nekrustelėdamas, remdamasis į stiklo sieną 
tarsi pamirštas miltų maišas. 
N.-Tuo tarpu Maudė sulaikė kvapą. Jis pasekė ja, nes žingsniai 
vėl pasigirdo, tiesa, tylesni ir atsargesni, tačiau instinktyviai ar- 
tindamiesi į tą vietą, kur jiedu dabar stovėjo. Buvo taip tamsu, 
kad akių lėliukės tik pratinosi prie juodumo. Liko tik klausa. 

Kelioms minutėms Žingsniai nutilo. Stojo tyla. Girdėjosi vien 
tolimas kondicionieriaus ar šildymo įrenginių dūzgimas. Božė jau 
tarėsi esąs saugus ir atsikratęs persekiotojo. Tuomet blykstelėjo 
mintis, kad šita tyla tiktai klasta, tasai Kažkas vis dar čia. Božė 
suėmė baimė. Jo rankos ėmė trūkčioti. Kitoje aikštės pusėje, 
priešais Grau kavinę, kilo kažkoks triukšmelis, Božė lengviau 
atsiduso: įkaušusių menžmogių šutvė. Apsunkusiu liežuviu apie 
neišgertą paskutiniąją taurę vapaliojantis Mufas jo ausyse dabar 
skambėjo it vaikystėje jį guosdavęs paryžietės sesers balsas. 

Tuomet netikėtai pajuto, kad mergina ėmė graibytis apie jo 
galvą. Prisitraukė jį prie savęs, sustirusią savo ranką uždėjo ant 
jo lūpų, pati veidu prisikišo prie jo ausies. 


— Jis stovi šalia manęs, - iškvėpė ji taip tyliai, tarsi Božė būtų 
nebylys. 

Tikrai: priešais juos stovėjo žmogus. Božė nesuvokė, iš kur jis 
atsirado. Visiškai tamsus pavidalas. Taip arti, kad būtum galėjęs 
jį paliesti. Stovėjo gal per ištiestą ranką. Ir tylėjo. Kaip ir ji, 
buvo užkandęs kvapą. Ir nė garselio. Sprendžiant iš kontūrų — 
laibas. Su striuke ir gobtuvu. Ant striukės Božė pastebėjo kažką 
blizgant. Gal užtrauktukas. Rankose tas vyras kažką laikė. Kaž- 
ką minkšta. Kažką juoda. Gal skarą, gal kokį drabužį. Gal slėpė 
po juo ginklą? Božė pajuto, kad dabar tasai žmogus žvelgia 
jam tiesiai į akis, nors nematė nei jo veido, nei žvilgsnio. Jis tai 
tačiau žinojo. 

Vyras pakėlė rankas. Božė taip nutarė pagal striukės šiugž- 
dėjimą. Jis juto, kaip virpa ašara jo akyje. Širdis perkūniškai 
daužėsi. Ir nors vos prieš dešimtį minučių jis norėjo mirti, pra- 
žiopsojęs šimtąją progą palenkti Anos širdį, dabar vėl bepro- 
tiškai panūdo gyventi. Išvydo pro marlę, ištemptą ant keturių 
kėdės kojų, į stiklainį varvant pušų ūglių sunką. Dar bent kartelį 
paragauti to rausvo pušų nektaro, meldėsi jis mintyse. Paskuti- 
nių paskutinįjį kartą. 

Tuomet ant savo lūpų jis pajuto bučinį, ir tai nutiko iš mirtinos 
baimės. Tarsi galutinis atsisveikinimas, bučinys pasirodė jam 
kartus ir sūrus, ir Božė dar užuodė drėgną, jo plaukus sulipinusį 
orą. Staiga jis išvydo liepsnojančias bangas. Išvydo dar niekad 
gyvenime neregėtą jūrą. Ir tą pačią akimirką moteris buvo pa- 
lytėta Nematomojo. Jis buvo su pirštinėmis. Jis užmetė jai kaž- 
ką ant pečių. Božė širdis apmirė. Ne, mirti dar nereikės. Ir šai- 
žiai riktelėjęs jis stumtelėjo merginą tam, kuris kėsinosi į jo 
gyvybę. 


— Angele! Božė! - Maudė Latūr suriko taip, kad jos rinksmas 
nusmelkė kiaurai. 
— Nebegaliu daugiau!!! - suriaumojo šis ir spruko šalin. 


Jis slystelėjo 1r pargriuvo. Greičiau, nei nuvirto, vel atsistojo 
ant kojų ir neatsigręždamas nuskuodė Pauliaus gatvele aukštyn, 

o Mato gatve vėl žemyn. Be perstogės riaumodamas, jog dau- 
giau nebeturįs jėgų, visiškai, visiškai nebeturįs jėgų. Bejėgis. 
Drebančiomis rankomis jis ėmė graibstytis raktų ryšelio, galiau- 
siai surado jį, atplėšė būsto duris, raktus vėl pamiršo ištraukti 
iš durų, o užtrenkęs jas ėmė sverdėti. Tada prarado sąmonę. 

"Tuo tarpu Maudės persekiotojas pradingo naktyje. Tačiau 
jis pasiliko kažkur visai netoli, netgi tuomet, kai ji jau pasiekė 
Trijų Karalių gatvę. Jis sekė. Jai stabtelėjus, sustojo ir jis. Ir 
iškart ėmė kosėti. Bandė kosulį slopinti, tačiau jis nesiliovė ir 
darėsi vis stipresnis. Tuomet jau Maudė išgirdo tamsoje tolstan- 
čius žingsnius. Atėjo ramybė. Viršuje, Margo kambaryje, tebe- 
degė šviesa. Maudė stiro. Ji glaudžiau susisupo į apsiaustą, kurį 
persekiotojas buvo užmetęs jai ant pečių. 


Ji visiems tapo misle. Tie, kurie buvo jai artimi ar bent tarėsi 
tokie esą, stebėjo šį neįmanomą suvokti gyvenimą ir galiausiai 
pavadindavo jį beprasmiu. Nes paaiškinti Maudės Latūr elgesio 
jie neįstengė. Nieko negelbėjo net didžiausia kantrybė ir tole- 
rancija, kuri visuomet baigiasi abejingumu, nieko nepadėjo ir 
kraštutinis atsainumas bei nuostata - tebūnie taip, kaip yra. 

Margo, kurios širdis pamažu silpo, nenorėjo susitaikyti su 
tuo, kad jaunas žmogus šitaip švaistytų savo dienas. Tokią išvadą 
ji padarė susumavusi savo pačios stebėjimus ir visas šlykščias 
kalbas apie savo anūkę. 

Šito pasaulio nesuvokė ir Amrei. Drauge su kitais ji turėjo 
stebėti, kaip dukros bendraamžiai pamažu daro karjeras, o buvę 
Maudės klasės draugai arba jau triūsia, išmokę kokią profesiją, 
arba sparčiai varosi pirmyn studijuodami. (Eilinė Reintalio mo- 
tina, klausydamasi tokių kupinų euforijos kitų motinų pasako- 
jimų, patiki, kad tie vaikai Insbruke ir Vienoje skriste skrenda iš 
vieno semestro į kitą.) Tiesą sakant, tokie miesčioniški plepalai 
Amrei tik erzindavo. Tačiau kitų vaikai stūmėsi pirmyn, jie patys 
kūrėsi prasmę. Prasmę, kurios ji pati savo gyvenime niekad taip 
ir nebuvo suradusi. Nejauviskas pasikartos? Nejau vaikams lem- 
ta pakartoti tėvus, o vaikų vaikams savo tėvus, svarstė ji bemie-. 
gėmis naktimis. 

Argi tokiai Esterai, pavyzdžiui, nepavyko išbristi iš liūno? 
Argiji tiesiog stebuklingai neatsikratė pankų ir apgailėtino prie- 


stočio gyvenimo bei įpročių? Jai išties pavyko tai padaryti ir, 
atrodo, pasisekė surasti teisingą kelią. Juk ji išlaikė egzaminus 
ir gavo brandos atestatą. O nuo rudens su užsidegimu ėmė stu- 
dijuoti judaistiką. Tas mažas gabus žvėriukas jau sugeba iš at- 
minties užrašyti kai kuriuos hebrajiškus žodžius. Pati savo akimis 
matė. Iš dešinės į kairę. 

Ji nebesuprato nė Georgo Molio iš Grindo šaltakraujiškumo, 
kurio įsikūnijimas jis buvo. Georgo, kuris 1986 metų pavasarį 
pareinėje aptiko leisgyvę Maudę ir tuo būdu įėjo į Latūrų gyve- 
nimą. Kurio tvarto tvaikas Trijų Karalių gatvėje jau neberietė 
nosies, nors meilužiais jiedu ir netapo. Georgas buvo susidūręs 
su galvosūkiu. Užbaigęs Grinde dienos darbus ir pakreikęs 
nakčiai šiaudų po karvių pilvais, jis su savo Gunde imdavo šne- 
kėtis apie tai, kas neduoda jo širdžiai ramybės. Gundė, aišku, 
nieko neatsakydavo, užtat buvo kantri ir paslapčių neišduodanti 
klausytoja. 

O kužduliai apie jau devyniolikmetę Maudę nesiliovė. Ne- 
buvo pamirštas ir prieš trejus metus įvykęs pasikėsinimas į jos 
gyvybę — priešingai, visai neseniai tai tapo visų girdų viršūne. 
Kai pasidarė akivaizdu, kokiuose sluoksniuose ji sukinėjasi, kai 
ji ne kartą buvo pastebėta alkoholikų, elgetų ar panašių žlugusių 
individų draugėje, kai ne vienas matė, kaip ši, ką besakytum, 
kadaise geruose namuose augusi mergaitė, leidžiasi bučiuojama 
randuočių, graiboma vos ant kojų besilaikančių girtuoklių ir 
glėbesčiuojama Reintalio automagistralės statyboje sužalotų 
turkų, kai visa tai jau žinojo visas miestas, vienas buvęs Latūrų 
namų bičiulis, nuo kosulio prisidengęs burną delnu, šį bei tą 
apsvarstė. Savo kortų bičiuliams Leo, vedutų tapytojas, štai ką 
pasakė: 


— Žinot, paskutiniajame Spiegel“ numeryje skaičiau įdomų 
straipsnį. Ten kalbama apie vokišką išstūmimo mechanizmą. 


* Populiarus, savaitinis Vokietijos žurnalas (vert. past.). 

Ar žinot, kad kiekviena auka pasirenka žudiką? Nesvarbu, kokiu 
būdu. Štai žydai savo žudikais pasirinko nacius, nes naciai slap- 
čia žydus mylėjo ir žavėjosi jais. Taip ir nutiko. Tokį išstūmimo 
modelį lengvai galima perkelti ir kasdienybėn. Kad ir mūsų ma- 
žoji Latūr. Ar žinot, kad ji pati ieškojo sau galo? Juk ji nuosekliai 
eina ten, kur jau nuėjo jų firma - į bankrotą. 

— Ar nemanai, kad visa tai iš piršto laužta? - sukvaksėjo Hansas. 

— Tiesą sakant, aš nematau čia jokio ryšio, - sučirškė Maksas. 

— Ar jūs skaitėt tą Spiegel? - sugageno Leo. 


Lėbautojai tylėdami gurkštelėjo šešiolikos metų senumo /aga- 
vulino, palaikydami gėrimą ant liežuvio, leisdami jam pasklisti 
po gomurį, ir apgailestavo neskaitę paskutiniojo Spiegel. Kaip 
tik to numerio. Tai, kad jie buvo toli gražu ne paskutinėje vietoje 
prisidedant prie Latūrų bankroto, kortuotojams buvo nė motais. 

Girduose apie Maudę daug kas buvo prasimanyta, nemažai 
šnekama iš piktos valios, kai kas buvo spėliojama (esą ji pamišusi 
dėl vyrų) ir tik maža dalis tų kalbų buvo tikra tiesa. 

Tiesa buvo, kad jaunoji moteris nemokėjo skirti savų ir sve- 
timų, pažįstamų ir nepažįstamų. Kas ją sutikdavo ir sušildavo 
nuo jos ramių, žalsvų kaip jūra akių šviesos, tas ūmai pasijusdavo 
jos apkabintas ir priglaustas. Rodės, kad ji neturi nė mažiausios 
nuovokos apie deramą fizinį atstumą tarp žmonių. Tarsi jai stigtų 
savisaugos instinkto. Koks nors akyse niekad neregėtas asmuo 
jai reikšdavo naują pasimatymą. Kuo intensyviausiai suartėti 
jai pavykdavo vos per kelias akimirkas. Tačiau tokia artuma 
buvo nepakeliama. Ištvėrus siaubo kupinas sekundes, apglėb- 
tuosius apimdavo pasidygėjimas. Jiems pasidarydavo gėda. Kai 
kurie Maudę net išplūsdavo. 

Jeigu reintalietis paimamas už rankos, jis tariasi esąs paže- 
mintas. Prisilietimą bei švelnumą jis priima tik labai nenorom. 
Tikrai, kartais jis netgi pasijunta iskaudintas. Nes tai tarsi pro 
rūką jam primena vieną unikalų dėsnį, šiame nedideliame krašte 
prilygstantį gamtos dėsniams, pagal kurį vienu metu du žmonės 

jokiu būdu negali vienas kitam jausti meilės. Niekuomet. Nei 
kada nors kur buvo pasakojama, nei grojama, nei raštu parašyta, 
kad vyras ir moteris vienu metu būtų lygiai stipriai vienas kitą 
mylėję. Vienas kuris visuomet mylėdavęs mažiau. Kitas - visuo- 
met stipriau. Vienas kuris visuomet paskubėjęs pamilti, kitas — 
pavėlavęs. Visuomet. Visuomet tik taip. 

Nenatūralus Maudės širdingumas, skepsio, kūniško atstūmi- 
mo ar pasibjaurėjimo stygius, jos jokių išskaičiavimų nepripa- 
žįstanti prigimtis buvo pažįstama pusei miesto, pirmučiausia 
vargingesniajam Jakobui. Pažvelgus iš šalies, nekildavo jokių 
abejonių, kad su vyrais ji turi nedviprasmiškų santykių, tad kiti 
vyrai tarėsi galį ją pirmieji užšnekinti. Visi — rotiečiai, jakobie- 
čiai, turkai ir jugoslavai. Blankūs jie išdygdavo tiesiai priešais 
ją arba pasišvilpdavo, kad ji pati ateitų, tik visad sergėdamiesi, 
kad kas nors neužmatytų. Jie jausdavosi tarsi pas kekšę užsukę 
padorūs jaunikiai ar kaip neapsukrūs, sugėdinti vaikigaliai, ku- 
riuos motina sugavo meluojant. Bet Maudė nesmerkė šito melo. 

Tiesa buvo ir tai, kad ji gyveno šia diena, kad gatvė virtusi jos 
namais - tie nenusigiedrijančio skurdo būstai, vienišybės žvilgs- 
nių iki spindesio nusvidintos sienos ir nuo švininės nevilties per- 
trešę lovos. Galop tiesa buvo ir tai, kad ji nuolat keisdavo savo 
išorinį pavidalą. Viską darė, kad pajustų tą skurdą šalia. Jai 
buvo vis tiek, kad šitas buvimas turėjo paklusti gyvuliškai sek- 
sualizuotai vaizduotei. Dėl šito Maudė Latūr galvos sau nesuko. 
Kūnas jai buvo mažiausioji jos veltui dalijama vertybė. Kartą 
su jai būdinga mažakalbės maniera ji prasitarė Amrei, jog save 
ji suvokianti kaip esybę, kuriai kažkas paskolino kūną. Ji pati 
nesanti jo šeimininkė. Kūnas - tai tik jos apvalkalas. Ji tik ne- 
valingai privalanti jame išreikšti save. 

Save Maudė suvokė kaip dovaną, kuria galima naudotis net 
neužsitarnavus šito. Ji buvo sutverta vampyrams. Maldydavo 
širdies alkį, kūno troškulį, atsiduodavo suvokdama, kad ničnie- 
kuo nebus atlyginta. Privalėjo susitikti tuos, kurie skleidė neviltį, 
kurie, kaip tik patinka, vartaliojo tiesą, tuos, kurių širdis buvo 
virtusi dykra. Tokių ji pati ieškojo. Ji buvo laikoma pamišėle. 

O drauge Maudė buvo trapi būtybė, nesugebanti fiziškai apsi- 
ginti. Tačiau milžiniškos laukinės dvasios jėgos joje, atrodo, nie- 
kas nebuvo atradęs. Nei nuskaustieji, pas kuriuos Maudė apsi- 
stodavo, nei tie, kurie ją niekino dėl gyvenimo būdo ir pasipik- 
tinę ar pasibjaurėję nusigręždavo. 

Vaikai taip su;žūlėjo, kad žemindavo Maudę šaukdami ją 
kekše. Taip kartą nutiko Senojo Reino lankose, mėgstamiau- 
sioje jos vietelėje, kur ji garsiai skaitinėdavo Rilkę ar Nyčę. Ji 
buvo susirengusi maudytis. Staiga prie jos pristojo du kokių 
dešimties dvylikos metų berniūkščiai, ėmė ją plūsti, koneveikti, 
o galop Žnaibyti ir krūtis, vyresnysis spyrė jai į tarpukojį. Jų 
motina visa tai matė, tačiau įžūlėlių nesudraudė. Jaunesnysis 
Maudę apspjovė. Kitas puolė tąsyti už plaukų, kumščiu trenkė 
į pakaušį ir ten iššoko gumbas. Motina matė ir tai, bet nė piršto 
nepajudino. Stovėjo it druskos stulpas atokiau, iš nuostabos 
net išsižiojusi — ko gi ta mergiščia nė nebando gintis? Sutriko 
tai pajutę ir vaikėzai, o mažėlis net pajuto užuojautą moteriai, 
kuri mušama nė veido rankomis neužsidengia. Jis tik matė, kaip 
broliui daužant ją per galvą krūpčiojo jos vokai. "Tai paveikė — 
jis iškart prarado norą kankinti. 

Jei į skausmą neatsakoma skausmu, kankinamasis iškart įgau- 
na nepaaiškinamą pranašumą prieš savo kankintojus. Tuomet 
kankintojas arba liaujasi, arba kaipsyk užsidega noru kankinti 
toliau. Nes vyresnysis užsidegė cigaretę ir parodė jai žibantį jos 
galiuką. Tuomet pagaliau prišoko motina, gerai užtvojo abiem 
per užpakalius ir niūkindama nusivarė juos šalin, šlaitu žemyn. 
Taip elgdamiesi, tie vaikučiai tik vykdė nuosprendį - atrodo, 
pati motina jau seniai noriai būtų užpuolusi Maudę. 

Kai 1986 metų vasaros pabaigoje Maudė trumpai nusirėžė 
plaukus ir nuplasnojo gatvėmis įsispraudusi į aptemptus šortus, 
užsivilkusi permatomą palaidinukę - mat taip pageidavo ją ma- 
tyti vienas jos draugužių - Margo įtūžo kaip retai kada. Dar 
niekad Maudė nebuvo mačiusi jos tokios įsiutusios. 

— Gal tu visiškai netekai proto? Nejau ne kiek savęs nebe- 
gerbi? 


Ji vis tūžo ir šaukė ant Maudės, tuo tarpu anūkė neatsiliepė nė 
į vieną jos klausimą, nepaneigė nė vieno priekaišto, tik tylėjo — 
nepaliaujamai Žiūrėjo senelei tiesiai į akis. Kai Margo pagaliau 
užtilo, mergaitės skruostai staiga paplūdo ašaromis. 


— Jeigu jau tu nežinai, kas aš esu, tai kas šiame pasaulyje gali 
tai Žinoti? 


Tuos žodžius ji sukuždėjo su tokiu niūriu liūdesiu, kad ligota 
senstelėjusi dama pajuto, jog jai pačiai drėksta akys. 


Tai kas gi buvo Maudė Latūr? Ši liekna, susiraičiusiais plaukais, 
neaukšto ūgio, truputėlį prisiplojusia nosimi plačiaburnė mer- 
gytė visiškai subrendusio žmogaus akimis. Neapdovanota kokiu 
ypatingu grožiu, kokia buvo netikroji jos sesuo, dviem savaitėmis 
vyresnė Estera. Kokį gyvenimą buvo pasirinkęs šis žmogus? Ar 
ieškojo pražūties, kaip spėjo Leo? Kas dėjosi šios asmenybės 
viduje? Šiame euforinio prieraišumo ir nepaprasto paslaptin- 
gumo paradokse? Kas buvo ši moteris, kuri medicinos požiūriu 
visai nebuvo moteris? Pagal chromosomų struktūrą - vyras, 
fenomenologiškai - visiškai išsivysčiusi moteris, tačiau neturinti 
mėnesinių ciklo ir negalinti pastoti. Vyras moteryje. 

Ir galiausiai: kas gi bent truputėlį domėjosi šia beginkle, visuo- 
meniniu požiūriu nė kiek neįžymia persona? Kažkas ją jau ilgus 
metus su neįtikėtinu užsispyrimu persekiojo. Jis visuomet bū- 
davo kažkur netoliese. Ir, be jokios abejonės, buvo galima tvir- 
tinti, kas tas kažkas siekė pasiglemžti Maudės gyvybę. Bet kodėl 
gi? Siekti ją sunaikinti, praslinkus trejiems metams, baiminantis, 
kad aną pasikėsinimo naktį ji galėjusi atpažinti piktadarį, buvo 
maža prasmės. Byla buvo laikoma neišaiškinta. Net Konstanti- 
nas Iziumovas iš Tūt, pirmaisiais mėnesiais puolęsis skrupulingai 

tirti šį reikalą, 0 jo žurnalistinės ambicijos turėjusios akivaizdžiai 
parodyti kriminalinės policijos neįgalumą, pačiam atskleidus 
nusikaltimą, numojo ranka. Ne, žudikas galėjo miegoti ramiai. 
Dar ir dėl to, kad užsispyrusiai tylėjo pati Maudė Latūr. Nes 
Margo buvo įsitikinusi, kad ji tikriausiai jį pažįsta. 

Tai kas gi ketino ją užgesinti? Kas privalėjo ją išjungti? Ar 
turint galvoje visa, kas iki šiol buvo Žinoma, nevertėjo šitą klau- 
simą apversti aukštyn kojomis? 

Kas Maudei Latūr vis dar leido gyventi? Ir kokia gi paslaptinga 
tarpusavio sąveika egzistavo tarp jos ir jos persekiotojo? Kuris 
kurio ieškojo? 


Žiema prikrėtė vaikams ant palangių puraus sniego. Iš juodų 
debesijos katedrų dvi dienas ir dvi naktis dulko ir leidosi žemėn 
spyglių, prizmių ir žvaigždučių pavidalo snaigės. Reintalis pasi- 
darė minkštas ir švelnus, lengvas dovanoti. Tačiau per kelias 
valandas oro temperatūra vėl pakilo, tirštas sniegas sudubo, 
papilkšvėjo ir sušlapo. Šaltesnis vėjas it avių bandą suvarė sniegą 
ant Gulinčio popiežiaus krūtinės. Susidarė pavojingos sangrū- 
dos, grėsė lavinų griūtis, nes apypiete atšilo ir kalnuose. Vaikai 
jau buvo patikėję atodrėkiu, kai slenin visai nelauktai įsiveržė 
šaltas arktinis oras. Kvėpuojant jau gniaužė gerklę, sniego ant- 
klodė sugargažėjo, o ten, kur neįspįsdavo saulė, ant eglių kamie- 
nų ir šakų pražydo pasakiškas šerkšnas, snaigės sustingo į spin- 
dinčius, kone savaime skambančius kristalus. Šaltis užsibuvo — 
kaustė kraštą ištisas dvi gruodžio savaites. Tada pasitraukė, ir 
Kalėdų orus jau tvarkė fenas. 

Atrodė, kad kaprizingas to meto oras miestui ant kalvos būtų 
tapęs sumaišties ir nerimo priežastimi. Čia ėmė dėtis keisti da- 
lykai. Dešimtmečio pabaigoje ėmė ir sušlubavo tekstilės 
pramonė, šiam kraštui garantavusi beveik nesibaigiantį klestė- 
jimą. Vienos varžytynės sekė kitas, nors laikraščiai rašė tik apie 
laikiną, vietinių sąlygų paveiktą konjunktiros nuosmukį. Iš pre- 
kybos registrų staiga išnyko garsūs tradiciniai vardai ir, tai žinojo 
tik nedaugelis, Rombachų tekstilės įmonė su savo aštuoniais 
šimtais Žmonių atsidūrė ant prarajos krašto. 

Tuo pat metu mieste kaip niekad daug buvo statoma. Šis 
prieštaringumas tik tariamas. Kai reintalietis praranda galimybę 
dauginti savo pinigus, o tame jis įžvelgia savosios būties patei- 
sinimą, jam belieka tik tuščia eiga pupsintis motoras, kurį jis 
kasdien užveda ir paleidžia. O didžiulis to motoro apsisukimų 
skaičius leidžia jam pajusti savo menkavertiškumą, nes šitą ma- 
šiną tegali sustabdyti tik mirtis. Tad ką gi tuomet daryti su tuo 
viską nustelbiančiu ilgesiu, noru būti kažko vertam? 

Taigi urbanizacija bet kuria kaina. Žmogus staiga išmoksta 
kalbėti itališkai ir angliškai. Kalbų, kuriomis niekur nepasinau- 
dosi Alpių pareinėse. Išmokstama, į savo gimtąją tarmę sudėjus 
visą širdies kosmopolitizmą. 

Italianitd ir amerikonizmai buvo ano meto svarbiausieji Žo- 
džiai. Visa, kas kaimietiška, turėjo pranykti - stiklinius frontonus 
ir chromuoto plieno interjerus pakeitė siauralangiai fasadai ir 
ąžuolu iškaltos trobos. Aikščių veiduose naujoji plokščiaveidžių 
architektų karta išraižė rustų raukšles. Vertinantys ketvirtąjį 
dešimtmetį žmonės vėl pusryčiavo Marijo Botos stiliaus kėdėse, 
kaitinosi Le Korbiuzjė šezlonguose, butuose, kurie dabar vadi- 
nosi appartement arba penthouse, įsirengė mažavolčio apšvie- 
timo sistemas ir pirkosi tik Alessi firmos virtuvės prietaisus. 
Viską, kas privalėjo vadintis nuodėmingai brangiais vardais, nes 
patys Žmonės jautėsi esą beverčiai ir pigūs. 

O jaunimo svetur, Vienoje ir Insbruke, namų ilgesys pasida- 
rydavo nebepakeliamas, kai Naujųjų metų proga gaudavo mo- 
tinų surengtus siuntinukus su pyragais ir riešutais, įvyniotais į 
gimtinės laikraštį. Jie kuo atsargiau lygindavo popierių ir aša- 
rodami skaitė - kas gi naujo ten, Reintalyje? 

Kalėdos buvo švenčiamos iliuminuotose Jakobsroto gatve- 
lėse. Tik nedaugelis Viešpaties atėjimą tebešlovino Šv. Uršulės 
bažnyčioje. Nes kaip ir visur, taip ir Reintalyje katalikų Bažnyčia 
gyveno liūdnus laikus. Tie, kurie dar tarėsi esą tikintys, neno- 
rėdami atiduoti to, ką buvo išsaugoję, prakaituodami grūdosi 
iš vienos parduotuvės i kitą ir visa tai vadino artimo meile. O 

toji meilė buvo kvepalai, kaklaryšis ar nežemiškos kilmės nykš- 
tukas milžino akimis. 
+ Vertinamas buvo tik jausmingumas. Tada jau melancholija, 
po jos - tuščiažodžiavimas. Tai, kas ne vieną savaitę buvo ban- 
doma numalšinti reklama ir spindinčiomis vitrinomis, prasiveržė 
Kūčių naktį. Kai jau nuskambėjo kalėdinės pamaldos, kai tele- 
vizija iš naujo ėmė rodyti priešpietinę programą arba sušnypštusi 
imdavo mirguliuoti, ūmai žmones užguldavo visą kūną slegiantis 
skausmas, metastazėmis pasklisdamas per visą gyvenimą. Dabar 
jau Kalėdos, šventė. Betgi jos jau kadaise buvo sumanytos, kad 
žmogus bent vienai nakčiai pasijustų didžiojoje savo vienišybėje. 
Pavyzdžiui, pensininkui Jakobui Algei tokiomis Kalėdomis 
virto gruodžio devintosios dienos priešpietė. Vieną tamsiai rau- 
doną spalio vakarą Algė neteko žmonos. Prie kapo kunigas šne- 
kėjo apie dangaus debesynus, kuriuose, jeigu tik pakankamai 
gerai įsižiūri ir turi kantrybės, gyvieji išvystą savo mirusius arti- 
muosius. Algė dienąnakt žvelgė į juodą debesų katedros stogą, 
tačiau Frederikės taip ir neišvydo. Taip ir parašė atsisveikinimo 
laiške. Jis atlaužė savo vermachto laikų pistoleto saugiklį. Pas- 
kui, tikriausiai norėdamas patikrinti ginklą, dukart persišovė 
ranką, o tuomet jau šovė į savo sučiauptas lūpas. 


Per kelias iki Kalėdų likusias dienas fenas išdžiovino kraštą. 
Nuo Marijos ramybės plokštikalnės mėnesienoje švytėjo miškų 
masyvai, švietė proskynos, kuriose iš siluetų ir judesių buvo ga- 
lima atpažinti kad ir atsitiktinai susitikusius ir susidraugavu- 
sius žmones. Rytmečiai išaušdavo pavasariški, o Kūčių vakarą, 
kai parduotuvės užsidarė ketvirtą popiet ir gatvės ūmai taip 
ištuštėjo, kad ir jos galėjo būti parduotos, šen bei ten saldžiai 
užkvipdavo dangaus raktais. 

Cinamonu dvelkiančiame Latūrų bute, kur šiemet Kalėdų 
vakaro Amrei troško ypač ilgesingai, buvo prieita iki kivirčo. 
Jai į galvą netilpo, kad Maudė net tokio vakaro nenori paskirti 
šeimai. Keletą dienų iki tol kažkur prašapusi, Trijų Karalių 

gatvėje ji netikėtai pasirodė ankstų rytą - išalkusi, nesipraususi, 
užmiegotom akimis ir tamsiais ratilais paakiuose. Iš pradžių 
Amrei nė žinoti nenorėjo, kur ir su kuo ji leidusi naktis. Tačiau 
vieno dalyko tarėsi turinti teisę pareikalauti - ogi to, kad pane- 
lė dukra bent šį vakarą pasiliktų namie. Netiesiogiai kaltinan- 
čiais, todėl prievarta dvelkiančiais žodžiais ji apeliavo į miega- 
majame gulinčią Margo, kuriai jau seniai buvo šalta net po 
dviem lamos vilnos antklodėmis. 

Maudė valgė ir tylėjo. Paskui išsimaudė. Amrei virkavo pasi- 
lenkusi viršum vonios ir užtilo tik netyčia žvilgsniu kliudžiusi 
randą ant jos rankos virš alkūnės, anos nakties kąstinės žaizdos 
žymę. Kaltės pajautimas apgaubė jos širdį kaip garai veidrodį. 
Ją vėl užvaldė pamišėliška mintis, kad tą naktį, kai visa tai įvyko, 
ji buvusi visai netoliese. Atkakliai tylinti Maudė užsivilko lamos 
vilnos suknelę, užsitempė mėlynas iki kelių kojines. Atlaidumas 
Amrei širdyje grūmėsi su pykčiu. 


*w-— 


Bet Maudė neištarė nė žodelio ir motina ėmėsi paskutiniojo 
bandymo įkalbėti, nors jo sėkme pati nebetikėjo. 


— Prašau tavęs, pasilik šįvakar namie. Man taip sunku, dėl 
mamos. 


Maudė pakėlė galvą ir pažvelgė jai į akis. Sutikusi tokią šiltą 
šito žmogaus akių šviesą, Amrei jau nebeįstengė prieštarauti. 
Jos tik žvelgė viena į kitą. Amrei linktelėjo ir Maudės daugiau 
nebespyrė. 


— Tau yra atėję du paketai. Ten, ant šezlongo. 


Skambutis prie durų sučirškė dukart trumpai ir kartą ilgai. 
Amrei žinojo, kas čia atėjo, tačiau vis tiek atsisuko į pasikalbė- 

jimų įtaisą. Maudė pažvelgė į paketėlius. Ir iškart atpažino ra- 
šysenas. Ant vieno jos ir siuntėjo adresai buvo išvedžioti ranka. 
Siuntėjas: Karalienė Re. Smulki kampuota rašysena ant kito bu- 
vo, aišku, Stevio. Ji kantriai ėmėsi lukštenti jo dovanėlę. 

Dabar Stevis su savo šeima gyvenąs Lione. Ten jis suradęs 
naujų draugų. Prancūzai esą kitokie nei apie juos sklandantys 
gandai. Iš esmės jie niekuo nesiskirią nuo tų žmonių, kuriuos 
jis Jakobsrote mylėjęs arba kurių vengęs. Jis jau kaip reikiant 
persiėmęs jų savoir-vivre*. Ten valgoma tik mieste ir tai trunką 
valandų valandas. 

Įpakuotą į kelias dėžutes ji rado dailią, smulkučių grandelių 
grandinėlę. Prie jos buvo pritvirtintas mažytis paauksuotas spar- 
nas, o kitoje jos pusėje buvo išgraviruota: Maudei, mano angelui. 

Įėjo Georgas. Geriau pasakius, pirmiausia įlindo balteglė, 
paskui jau jis. Medelis atrodė tobulai simetriškas, tankiašakis. 
Dar vasarą Georgas buvo jį nužiūrėjęs Grindo miške, o dabar 
nukirto ir atnešė Amrei. Ši buvo taip sužavėta dailiai nuaugusia 
eglaite, kad vos nesuriko iš džiaugsmo ir, užuot, kaip paprastai, 
pakštelėjusi į Georgo skruostą dukart, pakštelėjo tris kartus. 
Susidūrė jų nosys ir abu ėmė kvatotis. Georgo veide švietė va- 
liūkiškai išdidi vaikiščio šypsena. 


— Nobel, nobel! - pasveikino jis Maudę savo barzdotu šypsniu, 
galvoje, ko gero, turėdamas jos suknelę ir mėlynas iki kelių 
kojines. 

— Linksmų Kalėdų, Georgai:! - palinkėjo Maudė. 

— Pastatysime ją čia! - įsiterpė Amrei. 


Georgas suprato, ką reiškia šitoks jos tonas. Jis mirktelėjo Mau- 
dei, o Maudė mirktelėjo jam. 

Prieš palikdama namus, ji užsuko į Margo miegamąjį. Senelė 
gulėjo atremta į aukštus priegalvius. Ore tvyrojo nemalonus 


* Mokėjimas gyventi (pranc.). 

kvapas. Maudė pravėrė langą, pažvelgė žemyn į tuščią, feno 
blaškomą Simono Zeloto aikštę, tada priėjo ir prisėdo ant Mar- 
go lovos krašto. Margo pamažu jau geso. Maudė ėmė žiūrėti ant 
stalelio sudėtas dėžutes su ampulėmis. Paskui jos žvilgsnis už- 
kliuvo už Margųjų akmenėlių. Ji paėmė į rankas oda įrištą, nu- 
čiupinėtą tomą su aukso įspaudais ir ėmė vartyti, ieškodama tos 
vietos, kurią visuomet skaitydavo Kūčių vakarą. Rado be vargo, 
juk žodžiai buvo pabraukti žaliu rašalu, o visa pastraipa apvesta 
raudonu. Akimis perbėgo pirmuosius jai taip gerai pažįstamus 
paslaptingos Štifterio istorijos apie dangaus šviesą sakinius. 

Vaikams taip besėdint, dangus priešais juos pražydo blyškia švie- 
sa žvaigždynų vidur... 

Maudė užvertė knygą, padėjo ją vieton. 


— Linksmų Kalėdų, Margo. 
Valandėlę patylėjusi, ši atsiliepė: 
— Jei tau manęs prisireiks, aš būsiu šalia. 


Ji atsikėlė, abiem rankomis suėmė senelės galvą ir pabučiavo 
blizgančią kaktą. Palietus Margo, jos pirštų galiukais perbėgo 
srovė — perukas, sintetika. 

Maudė įsėdo į Jakobo pusėn važiuojantį autobusą, išlipo prie 
Mato ir Zebediejaus kelio kampo, Jono gatve užkopė aukštyn, 
o ten paskambinusi į namo Nr. 87 duris įžengė į ekspolicininko 
Eduardo Floreso butą. Juto, kad jau atėjo diena tesėti savo 
pažadą. 

Aš būsiu tavo moteris, taip ji kartą buvo ištarusi Eduardui 
Floresui Lozoriaus klinikoje. Dabar norėjo išpildyti tai, ką buvo 
prižadėjusi. | 

Laikas Maudei Latūr nereiškė trukmės. Jis jai buvo tiesiog 
tikrovė. Kompromisų ji čia nepripažino. Jos laukė vis kiti gyve- 
nimo nuskriaustieji. Daugel tokių laukė jos, ir ji tai žinojo. Kuo 

labiau jie ją eikvojo ir sekino, tuo gyvybingesnė ji darėsi. Tai 
buvo jos paslaptis. Instinktas jai sakė, kad paslėptoji žinojimo 
pusė yra žmogaus silpnumas. Taigi ji ir vėl ateidavo į naują liūd- 
ną skurdų būstą su vienišybės žvilgsnių iki spindesio nusvidin- 
tomis sienomis ir nuo švininės nevilties pertrešusiomis lovomis. 

Viduje kažkas šmėsčiojo. Tai Eduardas Floresas kambaryje 
buvo įjungęs televizorių. Jis nuolat būdavo įjungtas. Išlaidos 
pranoko pajamas. Didžiadvasiai rėmėjai nepageidavo būti įvar- 
dyti. Kuklesni įnašai ekrano pakraštyje slinko iš kairės į dešinę 
kaip skelbimai. Laidos vedėjas žiūrovams pasakojo apie rusiškos 
žiemos rūstumą. Jis stengėsi nutaisyti šaltą it speigas veidą. 
Spragsint židiniui, rusiškos žiemos rūstį tirpdė zalcburgiečių trio. 

Floresas skambino gretimame kambaryje. Durys į jį buvo pra- 
viros. Pasilipusi ant kėdės ir dar pasistiebusi ant pirštų galų, 
Maudė kabino ant eglutės blizgančias girliandas. Kai kur spyg- 
liai jau byrėjo. Jai reikėjo būti atsargiai. Vyriškis nustojo skam- 
binęs, atsistojo tarpdury ir ėmė stebėti Maudėę. Ji priminė jam 
epilepsija sirgusią mergaitę iš Teresės gimnazijos, kurios jis ne- 
beįstengė užmiršti visą gyvenimą. 

"Tuomet jam buvo penkiolika metų, bet jis visą laiką jausda- 
vosi nuvargęs. Taip nuvargęs, jog vos nubudęs rytą tuojau pat 
mieliausiai vėl būtų griuvęs lovon. Toks ir buvo slaptas jo troški- 
mas - miegoti visą gyvenimą. Tačiau senelei pasimatė, kad jis 
turįs pianisto rankas. Todėl ir buvo priverstas mokytis skambinti 
pianinu. Tai nutiko 1956 metais. Būtent tais metais lenkų vir- 
tuozui .Vladislavui Stanekui pavyko pasprukti iš už Geležinės 
uždangos. Didžiulio dėmesio anais laikais susilaukęs įvykis. 
Žmonės jautėsi pamaloninti, kad savo priverstinei emigracijai 
Stanekas pasirinko būtent jų miestelį. Kokie žiaurūs turėjo būti 
jo persekiotojai, jeigu žmogus buvo priverstas slėptis tokiame 
atkampiame Jakobsrote. Kokie Žiaurūs. 

“. Nenustygstanti Floreso senelė, nuo astmos kenčianti ir dėl 
kukuliukų su abrikosais pakvaišusi plieninės valios moteris, pa- 
siekė, kad Eduardas būtų priimtas į lenkų pianisto klasę. Nors 

Eduardas visiškai nesistengė lenkų muzikoje atrasti kažką die- 
viško ir nė truputėlio nesižavėjo didžiausiuoju Staneko Dievu 
Šopenu bei jo lopšinėmis ir barkarolėmis. Floresai negalėjo leisti 
sau tokios prabangos įsigyti pianiną, todėl Eduardas galėjo ar 
privalėjo - nelygu kuomet - mokytis skambinti Teresės gimna- 
zijoje. Neturtingesniesiems vaikams ten stovėjo pianinas - iš- 
derintas riešuto spalvos Bechstein, ir jie pagal tikslų grafiką ei- 
davo skambinti. Eduardo eilė buvo kaip tik po tos epilepsija 
sergančios mergaitės purpuro suknele. Pirmą kartą ją sutiko 
vakaro prieblandos gaubiamame Teresės gimnazijos koridoriu- 
je. Jis supainiojo laiką - nubudęs iš popiečio miego, manė, kad 
jau šešta valanda. 

Mergaitę jis pamatė iškart. Tą pačią sekundę. Akimirką. Tie- 
siai šviesiai. Umai. Ją. Jo akys užgriuvo ją ir jis suvokė tą žmogų 
iškart visu jo serafišku pavidalu. 

Ir jis suprato, kad visuomet mylėjo tą liesą, silpną vaiką, netu- 
rintį į ką, išskyrus pasiskolintas gaidas, įsitverti. Ji pradingo re- 
peticijų kambaryje ir netrukus ėmė skambinti. Jis klausėsi ištisą 
valandą, o širdis taip ir nenustojo daužytis. Tuomet Eduardas 
emė nutuokti, kad muzika gali reikšti ne tik gaidas, ritmą, taktą, 
pirštų sklaidą ir dominantę. Tam tikru mastu muzika tądien 
įsigavo į JO širdį ir tarsi murkianti katytė ėmė glaustytis prie kojų. 
Eduardas nebeįstengė pamiršti kūrinio, kurį tuomet repetavo 
toji mergaitė: Capriccio iškeliaujant mylimiausiam broliui. 

Tuomet jis tarėsi supratęs Vladislavą Staneką, kai šis, varty- 
damas akis, nenusakoma vokiečių kalba imdavo kalbėti apie 
Šopeną. Frederiko Šopeno užnugaryje turėjo būti mergaitė, mer- 
gaitė iš Krokuvos. Kaip už Johano Sebastijano Bacho buvo toji 
purpurinė mergaitė. 

Vėlesnėmis dienomis Eduardas jautėsi it didžiausią pasise- 
kimą visame Jakobsrote turįs gražuolis. Jis, ištįsęs, plonas it 
kartis, nusėtas spuogų, kreivaburnis ir ilganosis Eduardas Flo- 
resas. Kitaryt jis nubudo stebuklingai pailsėjęs. Troškimas pra- 
miegoti gyvenimą pasimiršo kaip kvailas vaikėziškas kaprizas. 

1957 metų kovo dvidešimt penktąją dieną, apie pusę šešių va- 
karo, jis kaip paprastai atėjo repetuoti į Teresės gimnaziją. Nuo 
šiol jis įprato ateidinėti čia pusvalandžiu anksčiau. Tai būdavo 
gražiausios ir labiausiai jaudinančios jo gyvenimo akimirkos. 
Klausydavosi prigulęs prie durų, už kurių repetavo jo garbina- 
moji. Nuolatos su ta pačia suknele, tarsi kitos būtų nė neturėjusi. 
Ir mėlynos iki kelių vilnonės kojinės. Iš to, kaip ji skambindavo, 
jis netruko suvokti esminius jos charakterio bruožus. Suprato, 
kad ji gali užvirti, nors šiaip yra kantri. Kad ji kaži kaip melan- 
choliška, bet čia pat vėl žaižaruojanti sąmoju. Ir suvokė šitai iš 
to, kaip kantriai ji kartoja frazę po frazės, su kokiu įniršiu mokosi 
pralerių, trelių ir mordentų ir kaip tyliai plūsdamasi savo piršte- 
liais išgauna muziką. Eduardas neabejojo, kad iš jos išaugsianti 
didi pianistė, tačiau kai lygiai šeštą ji atplešdavo duris, šyptelėdavo 
jam ir numirguliuodavo koridoriumi, jis, aišku, neišdrįsdavo to 
pasakyti. Jis buvo tikras, kad ji būsianti ir gražiausia iš visų 
pianisčių, kokios tik kada nors buvo šioje žemėje. Šito jai pasakyti 
jis dar labiau nebūtų išdrįsęs. Tiesą sakant, jis su ta mergaite taip 
ir nepersimetė nė žodeliu. Tik mintyse. Čia tai prišnekėjo begalę, 
daugybę žodžių, ištisus romanus. Bet tik mintyse. 

Tą kovo dvidešimt penktosios vakarą už anų durų buvo tylu. 
Nė garselio. Eduardas sunerimo, juk pamokų ji niekuomet ne- 
praleidinėdavo. Įeiti vidun ir pasižiūrėti jis neišdrįso. Gal ji su- 
sirgo? Ir jis ūmai be galo panoro užsikrėsti, kad susirgęs kaip 
nors suartėtų suja. Tikrai, jis pats šaltai diagnozavo, kad smil- 
kiniuose jau tvaksi ir ima skaudėti galvą. 

Nė viena gaida nenuskambėjo tuomet repeticijų kambaryje. 
Bet jame buvo justi paslaptingas alsavimas, tarsi kažkieno krū- 
tinę būtų užgulęs viso .pasaulio svoris. Rodės, kad ten kažkas 
gargaliuoja. Eduardas pajuto, kaip šąla jo rankos. 

Vėliau jis dažnai prisimindavo tas kankinančias kovo dvide- 
šimt penktosios minutes. Juk jautė, kad repeticijų kambaryje 
kažkas dedasi. Vėliau jis tarėsi Žinąs dar daugiau: kai jis tuomet 
priėjo prie durų, tarsi kieno paveiktas pajuto, kad ten vyksta 

kažkas baisaus. Jis gerai prisiminė pirmąją tada galvon šovusią 
mintį: ten tikriausiai miršta žmogus. Ir jis būtų galėjęs tam su- 
kliudyti. Šitos siaubingos tariamosios nuosakos jis negalėjo at- 
sikratyti iki šiol. 

Matyt, mergaitės širdis dar kiek tebeplakė, sakė tuomet gy- 
dytojas Vladislavui Stanekui. Tačiau smegenys gan ilgai negavo 
deguonies, ir taip priepuolio ištiktas vaikas galop numirė. Mer- 
gaitė užduso. Tiesą sakant, mažytei pasisekė. Kas Žino, ar ne- 
būtų tekę visą gyvenimą jai likti luoše. Jei tik kas nors ketvirčiu 
valandos anksčiau būtų pasirodęs, netgi penkių minučių būtų 
pakakę, kalbėjo gydytojas. O Vladislavas Stanekas nujautė, kad 
gydytojas žino daugiau, negu sako. 

Taigi. Eduardas Floresas buvo čia atėjęs pusvalandžiu anks- 
čiau, o drauge su juo atėjo ir baisus beviltiškumas, klaiki, bet 
kokį veiksmą paralyžiuojanti baimė. Toji baimė galop ir išvarė 
jį iš Teresės gimnazijos. Baimė buvo didesnė už meilę mergaitei 
purpurine suknele. 


Maudė puošė eglutę blizgančiomis girliandomis, išsilanksčiu- 
sioms jos šakoms suteikdama simetrijos. Eduardas Floresas dau- 
žė klavišus gretimame kambaryje, o televizorius tebebuvo įjung- 
tas. Turėjo būti įjungtas, nuolat turėjo būti įjungtas. Kartais net- 
gi sutrikus vaizdui. Svarbiausia jam buvo, kad bute kas nors kal- 
bėtų. Nes tylos Floresas jau nebebūtų ištvėręs. Kad tik kas nors 
kalbėtų, kad tik jis pats neužmirštų kalbos. Štai ko jis bijojo — 
kad pamažu užmirš kalbą ir ims stigti žodžių. 

Kartą jam prisisapnavo, kad didžiulės parduotuvės duonos 
skyriuje vienai jaunai turkei jis norėjęs pasakyti Labas rytas! 
Jis stovėjęs priešais ją ir niekaip neįstengęs atsiminti, kas sako- 
ma, norint palinkėti gero ryto. 

Mieste jis buvo laikomas fantazuotoju, kiekvienas mažvaikis 
žinojo jo pravardę VBK. A, čiagi tasai, kuris atmintinai gali 
išvardyti visus Bacho kūrinius! Jo idėe-fixe jėga brautis į Rein- 
talio koncertų sales ir. Išrėžus įmantrią kalbą gimtojo miesto 

žmonėms, sėstis prie fortepijono ir kliunkinti vis tą pačią muziką, 
kurios net gaidų neturėjo — ši manija galiausiai atsiėjo jam ir 
tarnybą. Beje, metams slenkant, niekam jau nebeatrodė juokin- 
ga, kaip jis tąsyk taip sumovė tą garsųjį Artūrą Benedetį Mikel- 
andželį, juolab kad Jakobsrotas dar labiau susimovė prieš garsųjį 
pianistą. 

Šitas VBK jau buvo virtęs atviro nepasitenkinimo priežastimi. 
Tai kiaulystė, kartą viešai buvo pasakyta teisme po to, kai jis 
Teresės gimnazijoje sutrikdė jaunųjų pianistų koncertą, į kurį 
pasiklausyti uolių savo vaikučių muzikavimo buvo pakviesti ir 
jų tėveliai. Floresas jau ne kartą buvo apkaltintas ramybės 
drumstimu ir už tai jam buvo tekę gerokai patuštinti savo pini- 
ginę. Nekreipdamas į tai dėmesio, jis, žiūrėk, ir vėl išdygdavo 
ten, kur tik būdavo rengiami pianino koncertai. Kadangi tokie 
išsišokimai nesiliovė, netrukus vietų nurodinėtojams buvo liepta 
prieš koncertą ir jo metu akylai stebėti daugmaž penkiasde- 
šimties metų įtartinus vyriškos lyties subjektus, išsiskiriančius 
ekspresyviomis nosimis. Ir vis tiek šitam ekspolicininkui - dabar 
jis dirbo pagalbininku viename popieriaus fabrike - pasisekdavo 
praskinti sau kelią į pianino fortus. Jis, taip sakant, pranokdavo 
savo priešininkus, ir nors klastingo plano prasibrauti vidun rez- 
gimas užimdavo daugiau laiko nei beviltiškas užmojis pagaliau 
be klaidų paskambinti Bacho kūrinį, reikiamu momentu, daž- 
niausiai koncertui jau įpusėjus, jis šturmuodavo sceną. Dabar 
jam ėjo keturiasdešimt septintieji ir jis jau trisdešimt dvejus 
metus tebesimokė skambinti kūrinį, kurį devyniolikmetis Ba- 
chas galbūt per valandą užrašė popieriuje. Kaip trumpą sudie 
savo mylimam broliui. 

Su užsispyrimu, laviruojančiu ant beprotybės slenksčio, šis 
vyras net Kūčių vakarą sėdėjo prie pianino ir jam buvo begal 
toli iki natūralaus lengvumo, jis skambino iškraipydamas baro- 
kinius elementus, visus pralerius, treles ir mordentus, nuo kurių 
muzika būtų turėjusi žaižaruoti kaip kibirkštys nuo kalėdinės 
eglutės žvakelių. 

Dabar eglutė nuostabi, nusprendė ir purpurinė mergaitė, ir Mau- 
dė Latūr. Ji paprašė Eduardą bent žvilgtelėti į šitą stebuklą, bet 
šis, kankindamasis prie f-moll, nė nesiruošė to daryti. Ji priėjo prie 
durų ir ėmė klausytis. Tą vietą - adagissimo pradžią, virš kurios 
Bachas buvo užrašęs Abiejų bičiulių lamento - ji ypač mėgo. Šį 
kūrinį ji jau pažino ne blogiau nei tas, kuris šitiek metų beviltiškai 
vargo. Keliuose taktuose vos juntamas liūdesys privertė pagalvoti 
ją apie namus ir apie tai, kaip neatleistinai ji nusigręžė nuo savo 
artimųjų. Graužaties tačiau nejautė, užuojautos taip pat. Kad 
nekliudytų Eduardui, atsargiai uždarė duris ir nuėjo virtuvėn, 
drėgnon ir mažon kamaraitėn su mažyčiu ir neatsidarinėjančiu 
langeliu. Ten rengėsi paruošti mėgstamiausią jo patiekalą. Jis, kaip 
ir jo senelė, ėjo iš proto dėl kukuliukų su abrikosais. 

Televizorius tebebuvo įjungtas ir per Žinias pranešė apie kaž- 
kur išsiveržusį ugnikalnį. Papasakojo ir apie ruoniukus, kurie 
išgąsdinti NATO lėktuvų manevrų apleido gimtąsias vietas. Se- 
kė ilgesnis siužetas apie Betliejų ir Kristaus gimtinę. Pasak 
žmonos Ir vyro, archeologų Katerinos ir Marko Hulų, kylą abe- 
jonių, ar tikrai Kristus gimęs toje grotoje, virš kurios vėliau im- 
peratorius Konstantinas Didysis pastatydinęs dobilo pavidalo 
baziliką. Žodį tarė ir kiti mokslininkai. Paskui — tikinčiųjų ir 
ateistų komentarai. Netikinčiųjų argumentai - Maudė viską gir- 
dėjo — rodėsi dalykiškesni nei tikinčiųjų. Po to - reklama. Po 
jos - orai. Tada vėl reklama. 

Garsiau Jakobsroto aikštėse ir gatvėse sušneko ir fenas. Krei- 
pėsi į lapus ir šakas, šnekino debesis. Tvoskė į namų fasadus. 
Taip barėsi ant langų, kad šie net vaitojo, ir suko aukštos įtampos 
laidus, tarsi kviesdamas pašokinėti per virvutę. 

Televizorius vis dar veikė. Floresas repetavo arpeggios. Ke- 
lioms akimirkoms pianinas nutilo. Tuomet jis dar kartą pabandė 
paskambinti Capriccio be klaidų. Vienu metu jis skambino ir 
grave, it largo, ir lento, trumpai tariant, kūrinį jis atliko ceitlupa*. 


* Sulėtintas grojimas (vert. past.). 

(O) Maudė tebetriūsė sudvisusioje virtuvėje, trenkiančioje drėgnu 
tinku ir papuvusiais vaisiais. Neįgudusiom rankom ji minkė vie- 
ną kukuliuką po kito ir leido juos į verdantį vandenį. 

Tik ūmai be jokios akivaizdžios priežasties jai aptemo akyse. 
Rankos ėmė drebėti. Širdis dusliai suplakė ir dundėjo it greitasis 
naktinis traukinys. Taip sugniaužė kvapą, jog ji pamanė tuoj 
nualpsianti. Norėdama atsikvošėti, suvokti, kur esanti ir ką vei- 
kianti, Maudė išvertė akis, galvą atrėmė į spintos dureles ir nu- 
tarė luktelėti, kol svaigulys praeis. Tada jau viską suprato. 


— Tėti! 


Ji atlapojo virtuvės duris, įlėkė į kambarį, žvilgtelėjo į ekraną ir 
negalėjo patikėti savo akimis. 


— Prašom, gal norėtumėte prisistatyti? 


Kamera stambiu planu pritraukė jauno teležaidimo vedėjo vei- 
dą. Šaltakraujiškos akys, plonos lūpos ir įstabiai balti dantys 
pranašavo jam garbėtroškos karjerą, o jo klausinėjama moteris 
atrodė susijaudinusi, skubėjo kalbėti ir vis painiojosi. 


— Prašom laikyti mikrofoną arčiau savęs. Mūsų žiūrovai no- 
rėtų ką nors išgirsti apie jus. 

— Oi, dovanokit... Na... aš esu Marlena Ditrich. 

— Marlena Dytrich? Nuostabu! 

— Nenene. Ditrich. Ditrich, o ne Dytrich. 

— Ką gi, iš tarmės nesunku spręsti, kad mūsų kandidatė atvy- 
kusi iš Austrijos, tiesą? 

— O taip. 

— O iš kurios gi Austrijos vietos? 

— Iš Linco. Nuo žydrojo Dunojaus. 

- Iš Linco. Jis yra... Nesakykit!.. Žemutinėje Austrijoje? 

— Nevisiškai. Aukštutinėje. 

— Mat kaip. Tikrai, iš kur tokiam kvailam vokiečiui kaip aš 
tai žinoti. 

— Ką jūs, pone Goldneri! 

— Marlena, kokia gi jūsų profesija? 

— Aš esu iešmininkė. 

- Iešmininkė. Mm. Skamba itin austriškai. Gal galėtumėt tai 
paaiškinti ir vokiečių žiūrovams? 

— Nuje. Aš, taip sakant, reguliuoju traukinių eismą. 

— Aha-ha! Tai štai kodėl jūs taip puikiai nusituokiate apie 
1935-1945 metų garvežius! Ar teisingai? 

— Nuje. Teisingai, pone Goldneri. 

— Paplojam, paplojam mūsų... Marlenai Dyyytrich! 

— Ačiu. Labai ačiū. Dėkui. 

— O dabar, mano ponios ir ponai, susipažinsime su kitu mūsų 
kandidatu. O kitas mūsų kandidatas atvyko iš Šveicarijos... 
Halo, Švyyyc! Gal ir jūs keliais žodžiais prisistatysite. 


Dabar kamera apsistojo ties žilagarbaniu, kresnu, kokių ketu- 
riasdešimt penkerių metų vyriškiu su tamsiais akiniais ir pa- 
purtusiu veidu. Atrodė, kad operatorius laikosi taktiško atstu- 
mo, nedemonstruodamas to vyro portreto. Ir dėl suprantamų 
priežasčių: Dėl kažkokios odos ligos tas veidas buvo nenatūraliai 
paraudęs. Jo paviršius atrodė tarsi žvynuotas ir luposi, skruostai 
buvo lyg randuoti. 

Maudė prasižiojusi sulaikė kvėpavimą ir jau neįstengė ati- 
traukti nuo ekrano akių. Eduardas Floresas tebeskambino, bet 
ji nieko nebegirdėjo. Garsai nieko nereiškė tarsi dienąnakt per 
radiją skambantis šlagerio priedainis. Jos akys pritvinko ašarų, 
bet vokai, pamiršę savo paskirtį, net nemirktelėjo. Išpūtusi akis 
ji žvelgė i tą vyrą su tamsiais akiniais ir drauge su juo kentėjo 
nuo pastangų surasti pirmąjį žodį. Jo lūpos virpėjo. Jis norėjo. 
kalbėti. Žodžius jis jau buvo apgalvojęs. Tačiau neklausė liežu- 
vis. O gal jis taip jaudinosi prieš kamerą? 

Teležaidimo vedėjas pasisėmė kantrybės. Bet ši kantrybė tetu- 

rėjo vieną tikslą — jis norėjo laimėti Žiūrovų simpatijas. Nes 
tikrąsias jo mintis išdavė rankos - tarsi įkainodamos tokį brangų 
laidos laiką, jos nervingai sklaidaliojo korteles su parengtais 
klausimais. 


— Gerbiamiesiems žiūrovams turbūt reikėtų paaiškinti, kad 
mūsų svečias iš Sveicarijos yra aklas. 


Vyriškis linktelėjo. 


— Tr vis dėlto ponas Ambrosas Bauermeisteris iš Graubiun- 
deno atrado drąsos dalyvauti manajame šou Dukart tiek arba 
nieko. Tai mat... man rodos, tai nuostabu. Manau, kad jis nusi- 
pelnė audringų mūsų plojimų... Ačiū. Gerai. Prašom papasakoti 
mūsų publikai šiek tiek apie save. Kas jūs esate? Kokioje žinių 
srityje ketinate rungtis? 


Vyriškis vis dar tik mykė. 


— Aš esu oreigis, - vien lūpomis ištarė Maudė ir tą pačią aki- 
mirką Ambrosas Bauermeisteris ištarė tą žodį garsiai. 


— Oreigis/ Nuostabiai pasakyta! Tai, sakot, vaikštote viršum 
debesų, ar ne tiesa? Ten, kur laisvei turbūt nėra jokių ribų... 

— Ne! - lediniu balsu atsiliepė Ambrosas. 

— Tuomet prašom mums pasakyti, kas gi yra tas oreigis? — 
atsikirto kažko sunerimęs vedėjas. Šiaip ar taip, paskutinis žodis 
vis tiek turėjo būti jo. 


Kamera dabar vis dėlto įsidrąsino parodyti šito vargšo vyro veidą 
ir išdavė tai, dėl ko buvo sunerimęs vedėjas. Nuo randų sukietėję 
Ambroso žandai dabar atrodė sudrėkę. 

Maudė žvilgsniu tarsi sulindo į televizorių. Liesas jos veidukas 
spindėjo gelsvai žalia liepsna, o tamsius susiraičiusius plaukus 
nušvietė sidabriniai šviesos pluoštai. Akys atspindėjo vyrą su 


ROBERT SCHNEIDER Iš OREIGE 253 


tamsiais akiniais ir tos akys degte degė. Plačios jos lūpos išdžiū- 
vo, o kakta pasidarė pavojingai karšta. Daugiau jai pasaulyje 
niekas nebeegzistavo. Vien ši siaubinga akimirka. 

Tik staiga abu, tėvas ir duktė, vienu kartu ėmė kalbėti, prabilo 
vienu balsu: 


— Oreigis yra Žmogus, kuris klauso tik savo širdies. Jis niekam 
pasaulyje nepaklūsta. Oreigis daro tai, ką nori. Oreigis nebijo 
nieko gyvo ir negyvo. Pirmiausia jis nebijo pats savęs. O kadangi 
nieko nebijo ir klauso tik savo širdies, jis gali vaikščioti oru. 


Teležaidimo vedėjas nuleido galvą ir ėmė šiugždinti popierius 
su laidos scenarijumi. Jis pamiršo savo puikiai treniruotą kūną. 
Pamiršo savo tiesų nugarkaulį. Sutrikęs žvelgė pro kameras kaž- 
kur į tolį, galbūt net į kosmosą. Pamiršo didelį pilką slenkantį 
telešriftą. Pamiršo savo manierą tankius, šilkinius šviesius plau- 
kus braukti atgal. Pamiršo laiškus, kuriuose įvairiausio amžiaus 
moterys rašė kaipsyk už tą vaikėzišką gestą labiausiai jį ir my- 
linčios. Jis pajuto, kad jo garbėtroškiškai karjerai ateina galas, 
bet tik moterys matė, kad jis sensta ir nebeįstengia stebinti ir 
atrodyti niekam neįveikiamas. Gal akimirką jos dabar tai matė. 
Į jų nuo ekranų švytinčius veidus įsigraužė ilgesys, jos parpuolė 
prieš Goldnerį ir pačios nežinojo kodėl. 


— Kaip būtų galima tokį vakarą... Kūčių vakarą... dar 
įspūdingiau apsakyti tai, ką tik pasakė ponas Bauermeisteris? 
Manau, kad jo žodžiai verti nuoširdžiausių plojimų... Pone 
Bauermacheri... atleiskit, Bauermeisteri... jūs visiškai išmušėte 
mane iš vėžių... 

— Ar galiu kai ką pasveikinti? - ramiai nutraukė jį Ambrosas. 

— Žinoma, galite! Netgi prašau jus tai padaryti! 


Vyras su tamsiais akiniais ir sudarkytu veidu truputėlį patylėjo 
ir pasuko galvą ta kryptimi, kurią, tikriausiai bandomojo įrašo 
metu, jam buvo nurodęs scenografas. 

— Aš myliu tave, Ana Marija... Nepaisant nieko, kas buvo ir 
kas bus. 


Vedėjas padarė retorinę pauzę tol, kol, jo manymu, žodžiai 
nuskriejo eteriu ir laidos Dukart tiek arba nieko žiūrovai juos 
išgirdo. 


— Mano ponios!.. Ar yra bent viena moteris čia, salėje, arba 
prie teleekrano, kuri dabar nepultų prieš mūsų kandidatą ant 
kelių?.. Aš pavydžiu jums, pone Bauermeisteri. 


Sugriaudėjo plojimai - šįkart tai buvo ne aplodismentų įrašai. 


— Gerai, o dabar grįžkime prie rimtesnių dalykų. Juk šiandien 
viskas sukasi apie didelius pinigus. Jūs, mieli Žiūrovai, žinote, 
kad mūsų kasoje vis dar guli penkiasdešimt tūkstančių markių. 
Sakykite, argi gali būti dar puikesnė kalėdinė dovanėlė? Pone 
Bauermeisteri... jūs esate škotiško viskio distiliacijos Žinovas. 
Taigi mūsų kandidatas iš Šveicarijos yra puikus viskio žinovas. 
O dabar - mūsų kandidato iš Federacinės Respublikos eilė. 
Prašom. Gal ir jūs trumpai prisistatytumėt... 


Maudės žvilgsnis vis dar buvo prikaustytas prie ekrano. Nors 
Ambroso iš arti ir neberodė, nė vienas jo bruožas nepraslydo 
pro jos akis. Jei tik reikėdavo rodyti tėvą, kamerų objektyvai, 
rodos, tik laukė, kur nusisukti nuo jo. Stambiu planu jo nebe- 
rodė, rakursai buvo statiški, visai kaip ir nejudri jo galva. 

Kuo toliau tęsėsi toji Dukart tiek arba nieko laida, tuo labiau 
Maudę mušė svilinantis karštis. Ji pajuto, kad jos akys daugiau 
įsitempti nebegali. Spalvos ėmė mainytis: raudona pasidarė ryš- 
kiai raudona ir netrukus pavirto oranžine, o galop ji pasijuto 
panirusi į baltą šviesą ir jau nebeįstengė skirti kontūrų. Ji vis 
dar girdėjo, kas šnekama. Bet ilgainiui ėmė lietis ir žodžiai, o 
netrukus toji šviesa sprogo. Nuslūgo, dar nespėjus: išsilieti iš 
ekrano. Nespėti ištarti žodžiai vėl sulindo į burnas. 

Ir tuomet iš gretimo kambario pasigirdo džiaugsmu nesitve- 
riantis šauksmas. Akimoju atsilapojo durys ir tarpdury pasirodė 
Eduardas Floresas, vilkįs sportiniu kostiumu, kuris buvo toksai 
nudrengtas ir purvinas, jog atrodė veikiau rūdžių nei oranžinės 
spalvos. Iš persikreipusios Floreso burnos vėl pasigirdo riks- 
mas, tik šįkart jis suriko iš siaubo, nes išvydo, kaip nepaprastai 
ryškios šviesos lydinys apsiveja jo kūną, o šviesos protuberancas 
sviedžia jį atgal į kambarį, kur stovi pianinas. 

Akimirksniu jis vėl jau buvo ant kojų ir pamanė, kad jam 
susvilo padai. Eduardas garsiai iš skausmo sustaugė. Spokso- 
damas bereikšmėmis akimis, jis taip ir stovėjo, ant kaktos, lūpų 
ir plaštakų vis dar tebejausdamas neregėtą karštį. Pamanęs, jog 
tai haliucinacijos, jis iš naujo pabandė įžengti į kambarį, kur 
stovėjo televizorius. Dabar jis suvokė ten matąs - vėliau jis tai 
pavadino Fata Morgana - šviesos kontūrus ir tie kontūrai buvo 
panašūs į milžinišką žmogų. Negana to, milžino galva buvo už- 
linkusi už kambario kampo. Jis girdėjo ir balsus. Tarp jų ir Mau- 
dės balsą. Ji tokiu greičiu berte bėrė žodžius, kad tokios greita- 
kalbės jis dar niekad nebuvo girdėjęs. 


— „„trečiadienįnetikėtaiišsiveržėvulkanasšlėzvigoholšteinopa- 
krantėsepraėjusiomisdienomispasirodėnepaprastaidaugruoniukų- 
abejotinaarjezuskristusištikrųjųgimėgrotojerytojausoraipagalpa- 
lydovinioryšioduomenisultrašvelnusnedegairnesitampovaikyplau- 
kamstaiyrasuperpriemonėmarlenadytrichjuktainuostabuargaliukai- 
kąpasveikinti... 


Floresas veikiausiai neteko laiko nuovokos. Jis pats nežinojo, 
kaip ilgai tai truko. Kai vėl atsimerkė, pasijuto gulįs ant kiliminės 
grindų dangos. Televizorius tebeveikė ir jis išvydo į ekraną įsi- 
spitrijusią purpurinę mergaitę. Kažkas dainavo White Christ- 
mas*. Jis nedrįso nė pajudėti, nedrįso netgi piršto krustelėti, 


* Baltosios Kalėdos (angl.). 

apsimetė negyvas, vildamasis išsiaiškinti, kas gi čia iš tikrųjų 
dedasi. Bet niekas čia nesidėjo. Gulint ant grindų, eglutė atrodė 
didžiulė lyg penkiaaukštis namas. Floresas dar kiek luktelėjo. 
Paskui pajuto siaubingą skausmą. Degte degė kairysis riešas. 


— Jėzau! Aš nusilaužiau ranką, - be garso suriko jis. 
Ir vėl neteko nuovokos. 


— Jūs pasiruošęs, pone Bauermeisteri? 
— Taigi klausimas toks... Kada pagal taisykles viskį galima 
vadinti scotsh*? Laikas! 


Vedėjas nubraukė savo šviesius plaukus atgal ir su jaunuolišku 
įžūlumu pradėjo skvarbyti Ambrosą Bauermeisterį akimis. Am- 
brosas krunkštelėjo ir susimąstė. Lūpos preparavo žodžius, kurie 
vėl suirdavo. Pypsėjo elektroninio laikrodžio sekundmatis. 


— Turite dar trisdešimt sekundžių... Laiko pakanka. 
— Taip... Viskis privalo būti... Priklauso nuo to... Laikymas... 


Nuskardėjo signalas - jūs-pra-lai-mė-jot! Vedėjas nutaisė nusi- 
minusį veidą ir atsiduso. 


— Gaila, ak, kaip gaila! Deja, mūsų kandidatas šveicaras iš- 
krenta iš žaidimo. Tačiau aš pasakysiu, koks turėjo būti jūsų 
atsakymas. Pagal taisykles toks viskis privalo trejus metus bręsti 
Škotijoje... ir turėti ne mažiau kaip keturiasdešimt procentų 
alkoholio... Gaila, gaila. Bet čia tik Žaidimas, tad jūs gaunate 
penkiasdešimties markių vertės teležaidimo talismaną. 

— Duokite man dar vieną progą. Prašau. Man reikia pinigų. 


* Škotišku (angl.). 

— Prašau jūsų. 

— Taip... Tiesą sakant, iš manęs per daug reikalaujama. Ką 
pasakys žiuri?.. Aha!.. Kaip? Žiuri sutinka, mūsų publika, ma- 
nau, irgi neprieštaraus. Vis dėlto Kalėdos... Taip. Dabar mūsų 
žavioji Anetė atneš man papildomą klausimą. Ačiū, Anete. Jūs 
pasiruošęs, pone Bauermeisteri? 

— Kaip Žinome, statinaitės viskiui laikyti gaminamos iš ąžuolo. 
Pasakykite man lotynišką šito medžio pavadinimą ir išvardykite 
tris jo rūšis... Ar supratote klausimą? 

— Taip. 

— Gerai... laikas! Ką gi, šiandien pas mus nenuobodu. 

— Kalbama apie Ouercus. O rūšys... Ouercus Ces... Ouercus... 
Ouercus... Ouercus... 


Laikas baigėsi, nuskardėjo pralaimėjimo signalas, ir Ambrosas 
Bauermeisteris, kitados prisiekęs visą savo gyvenimą neimti į 
rankas pinigų, iškrito iš žaidimo. Maudės veidas buvo suakme- 
nėjęs kaip ir tėvo, kurio buvo nemačiusi nuo pat vaikystės. Ji 
net nekruptelėjo, kai vedėjas atsisveikino su vyru tamsiais aki- 
niais. Kai žavioji asistentė Anetė negrabiai prilaikydama išly- 
dėjo Ambrosą iš studijos - jos rankos atrodė rūpestingos, bet 
visiškai nenorėjo užgauti šio išdidaus vyro. 


Floreso kukuliai su abrikosais nuėjo šuniui ant uodegos. Dar 
tą pačią naktį Maudė palydėjo jį į Lozoriaus kliniką, kur per- 
švietus sužeistąją ranką buvo diagnozuotas paprasčiausias su- 
mušimas. Iš džiaugsmo ir išdidumo Floresas nerado sau vietos. 
Šiandien jis pirmą kartą be klaidų paskambino Capriccio iške- 
liaujant mylimiausiam broliui, VBK 992. Pirmą kartą. 

Tuo tarpu Maudės buvo neįmanoma atpažinti. Ji šnekėjo sku- 
bėdama, be galo daug, ir kalbėjo apie tokius dalykus, kurių 
tarpusavio ryšys Floresui atrodė nesuvokiamas. Į jo klausimus 


+ 
= 
= 


„MSidYs 
š ' 
„š Ė 
/ 
UT 


258 


ji neatsakinėjo. Dabar jis jau mielai būtų pageidavęs jos artu- 
mos. Vienui vienintelį sakinį iš to, kaip jam atrodė, nesąmonių 
kratinio jis vis dėlto įsidėmėjo: Kiekvienas angelas yra baisus, 
sakė ji ir kartojo tuos žodžius be galo. Rodės, kad ne kalba, o 
dainuoja. 

Apie ketvirtą valandą ryto, kai jų galvos pamažu atvėso, Eduar- 
das Floresas pagaliau panoro Maudės Latūr kaip vyras. Sutiki- 
mo prašyti jam nė nereikėjo. Tam ji čia ir buvo atėjusi, jis nieko 
neprašė, oji darė viską, ko jis reikalavo. Erekcija jam nepavyko. 
Užtat pavyko pažeminti Maudę. 

— Dabar galėčiau nusukti tau sprandą. Kaip tau tai patiktų? 
Ilgai tai užtruktų! Kokį pusvalandį. Kaip tau patiktų, a? Kas 
tuomet būtų? Ne, Emilija. Ne, ne, Emilija. Ne, ne, ne. 


Maudė stiro. Ji užsitraukė antklodę ir gulėdama pertrešusioje 
lovoje tylėjo. 


Trečiosios Kalėdų dienos rytą po Šv. Uršulės bažnyčios kolono- 
mis stovėjo jauna, keistai apsirengusi moteris. Buvo užsivožusi 
senamadišką, į puodą panašią tamsiai mėlyną skrybėlaitę ir su- 
sisupusi į ilgą iki kulkšnių, seniai iš mados išėjusį karakulio paltą. 
Ji laukė ir užsisvajojusi žvelgė į snyguriuojantį rytą, nes naktį 
fenas išsikvėpė ir visur jau pergalę šventė žiema. Iš po dar apy- 
sunkių vokų jaunoji moteris žvilgsniu apvedė Dviejų mėnulių 
aikštę ir ji, ko gero, buvo vienintelis žmogus, matąs, kad miesto 
čia nebera. Nera bent jau įprastine prasme. 

Ten, kur šiaip turėjo būti Grau kavinė, į apsnigtą rytmetį žvel- 
gė siauri Dauto kartono dirbtuvės langai. Asfaltuotos gatvės 
buvo virtusios žvyrkeliais, o šalia paprastai tokios gyvos Mato 
gatvės, kuri dabar kažkodėl vadinosi Kernštoko gatve, aptverti 
išlietomis metalo tvorelėmis glaustėsi jaukūs sodeliai. Nuo vėtrų 
pakrypę elektros stulpai lydėjo šią kadaise triukšmingą trans- 
porto arteriją, o tarp proceliano izoliatorių smagiai suposi elekt- 
ros laidai. Prekybos namai, kiemai, sienos ir fontanai staiga 
atsidūrė ten, kur jų niekad nebuvo. Skersai Simono gatvės kilo 
impozantiškas, čerpėmis dengtas mūras su klasikinėmis lodžijo- 
mis. Dabar čia nebebuvo galima praeiti. Greta Šv. Uršulės baž- 
nyčios, kur turėjo stovėti lygiaveidis biuro kubas, stūksojo Štarko 
drabužių krautuvė, savo sunkiomis sijomis įsirėžusi į pagrindinę 
Reicho aikštę. Keliai ir takai, kuriais lig šiolei buvo važinėjamasi 
arba vaikštinėjama, nebeegzistavo arba buvo paklusę kitokiems 


urbanistikos dėsniams. Nežinia kur pradingo visos kalėdinės 
iliuminacijos, 0 iš gausių vitrinų beliko trys ar keturios. Ant 
vieno namo sienos didžiulis emalės skydas reklamavo skalbimo 
miltelius IMI, kurių dabar niekas nebebuvo girdėjęs. Už plo- 
nyčio kažkurios vitrinos stiklo puikavosi juodu laku žvilgantis 
dviratis, o jo kaina tiesiog kėlė juoką - šimtas šešiolika šilingų! 

Tačiau štai kur pats netikėčiausias šitos trečiosios Kalėdų die- 
nos dalykas: virš Jakobsroto viešpatavo dar niekad negirdėta 
tyla. Bet triukšmą slopino ne krintančios snaigės. Triukšmo pa- 
prasčiausiai nebeliko. Nebuvo girdėti burzgiant nė vieno moto- 
ro, tik Reicho aikšte netikėtai vis dėlto nudardėjo automobilis — 
balto kiaušinio kevalo spalvos 1936 metų gamybos Adler Trumpf 
Junior. 

Beje, Reintalis dabar vadinosi Reingau, o priešais Aufmelko 
galanterijos krautuvėlę, kur turėjo būti Otelo Guerio restoranas, 
pilka ir juoda vyrų bei vyrukų eilė kantriai laukė pypkinio ir 
kramtomojo tabako davinio. 

Pakilęs šaltas vėjas drėbė jaunajai moteriai į veidą sniego 
dribsnius. Estera Rombach užsiglaudė už kolonos, mėlyną savo 
skrybėlę užsismaukė ant kaktos ir žvelgdama į Jakobsrotą toliau 
vaizdavosi, kaip ketvirtojo dešimtmečio pabaigoje jis turėjo at- 
rodyti vienam jaunuoliui, kurio ieškoti ji ir buvo čia susirengusi, 
jaunuolio, vardu Engelbertas Kvaidtas. Estera buvo virtusi jau- 
dinančiai gražia moterimi - jos akys atrodė brandžios ir sklidinos 
ilgesio. Kupinos begalinio troškimo surasti savo dvynę sielą, 
kurios šviesa pirmusyk ją apgaubė, kai Raudonosios vilos pa- 
stogėje Maudė įdavė jai į rankas tą paslaptingą fotografiją. 

Į šį troškimą Estera įsijautė taip, kaip jokia kita jos amžiaus 
moteris ar šiaip kas iš jos pažįstamų. Tai turėjo suvokti Frankas, 
jaunasis Babilono aramėjų kalbos docentas, kurio ji dabar ir 
laukė. Kažkurios paskaitos metu jis beprotiškai įsimylėjo savo 
studentę, kuri visuomet rengėsi tamsiais senamadiškais drabu- 
žiais ir valgė košerinį maistą. Chanukos šventės proga Esteros 
bute Vienoje surengto vakarėlio metu, kai aštuonšakėje žvaki- 

dėje sužibo liepsnelės, buvo šokama ir dainuojama, jiedu tapo 
tarsi pora. Dabar jis štai ir atvyko į svečius, degdamas nekantra 
išvysti jos šaknis, numylėtas vaikystės vietas ir visa tai, kas ją 
suformavo. 

Pagaliau jis pasirodė. Per pūgą gal pusvalandį klaidžiojo, 1eš- 
kodamas Dviejų mėnulių aikštės. Jiedu pasisveikino, puolė į 
glėbius, ilgai bučiavosi. Kai Frankas bučiavo jos vokus, Estera 
nevalingai prisiminė kitą vaikiną. Riūdį, su kuriuo visuomet su- 
sitikinėdavo čia, po Uršulės kolonomis. Mintis jai pasirodė ne- 
maloni. Ji troško pamiršti viską, kas siejosi su praeitimi. Dabar 
jai atrodė tiesiog nesuvokiama, kad ji kadaise buvo pankė. Todėl 
skubiai pasiūlė liesam žaliaakiui Frankui papusryčiauti priešais 
esančioje kavinėje. Išvargintas naktinės kelionės automobiliu, 
jis buvo alkanas kaip vilkas, o ji sustirusi laukdama. Einant per 
aikštę, ji netikėtai stvėrė jį už rankos ir stumtelėjo šalin. 


— Ei, atsargiau! Gal nori iki kraujų persiskelti kaktą? Juk 
kiaurai sieną tai negali vaikščioti! 
— Ką?! - apstulbo Frankas. 


Estera tik nusijuokė. 
Grau kavinėje ji vėl leptelėjo nei šį, nei tą. 


 - Brangusis, ką tu pasakytum matydamas, kaip du ponai 
ateina į kartono dirbtuvę ir pareikalauja patiekti pusryčius? 


Raudonos, paryškintos jos lūpos dar plačiau nusišypsojo. Nors 
Frankas jau ir buvo pripratęs prie jos keistumų - ji kalbėjo gai- 
vindama atgyvenusias tariamosios nuosakos formas, jos laiškai 
buvo rašyti ranka, užuot rašiusi įvyko, ji rašė i/nvyko — tačiau 
dabar jam šitokia kalbėsena pasirodė begal keista ir nemaloni. 
Galbūt ir todėl, kad savo mylimąją jis išvydo kitoje aplinkoje. 
Ir jau visiškai nieko ėmė nebesuvokti, kai ši jauna rudaplaukė 

iš savo karakulinio palto kišenės išsitraukė 1937 metų gruodžio 
dvidešimt septintos dienos dienraščio kopiją ir ją ėmė sklaidyti 
taip, tarsi tas laikraštis būtų pasirodęs tik šiandien. 


— Nagi, ką žada orų prognozė... Na, taip. Lietus... Ak, tu tik 
teatrą. Studentas elgeta. Pagal to paties pavadinimo Milekerio 
operetę. Su Marika Rek, Ida Viūst, Karola Hėn, Johanesu Hestersu 
ir taip toliau. Pradžia apie aštuntą valandą. Klausyk, nejau Ma- 
rika Rek dar gyva? 


Frankas gūžtelėjo. Ivas, ilgakojis kroatas, atnešė pieno su me- 
dumi, kapučino ir ragelių. 


— Ojeigu čia... Reingau jaunųjų moterų kongregacija kviečia 
į kalėdinį vaidinimą Kūdikėli Jėzau, kur man nešti tavo vygę? 
Oigeno Urdlio trijų veiksmų misterija. Režisavo Ursula Urdl. Bilie- 
to kaina, įskaitant mokestį už patirtą malonumą. 

— Kū-di-kė-li-Jėz-au-kur-man-neš-ti-ta-vo-vy-gę? —- ničnieko 
nesuvokdamas išskiemenavo Babilono aramėjų kalbos do- 
centas. 


Abu susižvalgė ir staiga prapliupo taip garsiai ir nesulaikomai 
kvatoti, kad visi į juos atsisuko. O jiedu jau niekaip neįstengė 
sustoti, ypač prisiminę pavardę Urdl. 


Trijų Karalių dieną Estera Rombach buvo sutarusi pasimaty- 
mą. Tai visiškai nereikšminga ir perdėm asmeniška, kalbėjo ji. 
Frankas mieliausiai būtų ją lydėjęs, jis nebenorėjo nė minutės 
paleisti jos iš akių. Nes Estera jam atrodė vis mįslingesnė. O 
kuo nesuvokiamesnė ir kartu neprieinamesnė darosi vyrui mo- 
teris — tai jau dėsnis - tuo aistringiau jis jos siekia. Tačiau tokį 
jo ketinimą Estera ryžtingai atmetė ir kone įpyko, kai jis dar 
kartą paprašė leisti jam drauge vykti į Ciūrichą. Jis nepažįstas 

to miesto. Juk jis tuolaik galėtų jį apžiūrėti, paklaidžioti Žie- 
miškais skersgatviais... palūkuriuoti jos kokioje kavinėje... Es- 
tera išvyko viena. 

Ciūriche ji pagaliau susitiko su žmogumi, kurį po begalinių 
klausinėjimų apie Kvaidtų šeimos likimą jai nurodė kaip galin- 
tį pagelbėti. Tai buvo mandagus ir labai galantiškas senukas, 
gyvenantis Reimso gatvėje. Ten Estera Rombach patyrė, kad 
Kvaidtai seniai emigravę į Niujorką. Sužinojo ir dar daugiau. 

Tai, kad žydų fabrikanto šeima dar iki 1937 metų turėjusi 
palikti Jakobsrostą, esąs įžūlus melas, kurį skleidęs kažkoks Ma- 
zeris. Būtent šis Mazeris brutaliausiu būdu ir pasiglemžė Kvaid- 
tų turtą, o vėliau pardavė jį Šveicarijos prancūzams Latūrams. 

Nes tik 1938 metų lapkričio penktosios naktį į Kvaidtų namus 
įsiveržus! gauja smogikų iš patalo išvertė Simoną Kvaidtą - keis- 
ta, bet tik jį vieną, švelniu balsu pabrėžė senukas - nutempė jį 
pareinėn, o ten jis buvo pririštas prie mulo ir mirtinai užtąsy- 
tas. Jis mirė siaubingose kančiose. Velkant pylimu, jo pilvas ir 
nugara buvo nubrūžinti iki kaulo. 

Senasis ponas, tuometinis Kvaidtų verslo įgaliotinis, visa tai 
pasakojo ramiu, kone šaltu balsu. Šeštojo dešimtmečio viduryje 
vienas žudikų į Jakobsrotą buvo atsiuntęs raštišką prisipažini- 
mą, sakė jis. Bet raštas buvo grąžintas, o jis turįs jį po šiai dienai. 

Dar Estera patyrė, kad Simonas Kvaidtas turėjęs keturis vai- 
kus. Engelbertą Aroną, sūnų, ir tris dukteris - Esterą, Elizabe- 
tą ir Rachelę. Tardamas mergaičių vardus, senukas šypsojosi. 
Tarsi šelmis, prisiminęs jaunystės išdaigas. Jinai išgirdo, kad 
Kvaidtai jau kadaise buvo priėmę Romos katalikų tikėjimą, dar 
Simono senelio laikais. Dėl ekonominių sumetimų, supranta- 
ma. Juk ne paslaptis, kad, norėdamas likti Vienos rūmų opero- 
je, katalikybėn buvo perėjęs net kompozitorius Gustavas Ma- 
leris. Tai esanti jokia gėda. Ir galiausiai: praslinkus trims die- 
noms po Simono Kvaidto nužudymo, apimta paniškos baimės, 
motina su vaikais spruko iš Jakobsroto, ne ankščiau, ir tikrai 
ne iki 1937 metų. 

Jis užsidegė Rėossli cigarą, užsitraukė, pasigardžiuodamas su- 
dūmijo iki stampo ir savo skaidriomis gintarinėmis akimis žvelg- 
damas Esterai į veidą tarsi tyrė, kas gi dabar joje vyksta. Tuo- 
met pasikėlė, žengė prie sekretero, kurio faneruotė daiktais 
jau buvo apsilaupiusi, ištraukė neužrakintą stalčių, jame sura- 
do irgi neužrakintą paprastą skardinę dėžutę. 


— 112 East 70“ Street, New York 10021, - nuskaitė jis pusiau 
angliškai, pusiau vokiškai nuo rausvos skiautės ir padavė ją Es- 
terai. 


Apkūnus vyriškis tankiais žilais plaukais, mažyte nosele ir gi- 
liai įtaisytomis akimis smarkiai užsitraukė cigarą ir stebėjo, kaip 

akis. Si be garso verkė. 


— Ryšys nutrūko 1963 metų rugpjūtį. Į mano laiškus ponia 
Kvaidt daugiau nebeatsakė. Bet štai toks buvo jų adresas. 


Ir vėl šviesiu žvilgsniu pažvelgė į Esterą. Kai ši pakėlė akis ir 
atbula ranka šluostėsi ašaras, jis, netikėtai perėjęs į Reintalio 
tarmę, pasakė: 


— Aš, panele Rombach, nežinau, kam jums visa tai rūpi. Bet 
jaučiu, kad privalote tai žinoti. 


Jis ilgai tylėjo. 
— Stai šito aš ir norėjau sulaukti. Trečiosios kartos, kuri už 


neapykantą galiausiai atsilygina meile. 


Per visas Kalėdas Rombachų namuose tvyrojo slogus liūdesys. Se- 
najam Rombachui supyko širdis, jis neįstengė ištverti Kūčių jaus- 
mingumo ir jau pavakare nutykino į savo miegamąjį. Mat prieš 
tris dienas buvo paskelbtos šio Reintalio tekstilės giganto varžyty- 

nės. Skausmas tuolab buvo didesnis, kad senis nežinojo, už ką 
galėtų save kaltinti. Nei jis, nei jo šeima kairėn dešinėn nesi- 
švaistė ir nelėbavo. Tačiau tie naujieji vadybininkai, už kuriuos 
jis vos prieš keletą mėnesių būtų lipęs ant liepsnojančio laužo, 
tie elegantiškai apsitaisę ir smakrus glotniai nusigramdę naujieji 
specialistai pavertė jo firmą griuvėsiais. Dabar neviltis jo veide 
buvo tiesiog spauste įspausta. Jis, jaunystėje su savo siuvamąja 
mašina keliavęs iš vienų namų į kitus. Jis, sukūręs imperiją, jis, 
kurio karščiausias troškimas buvo, kad Haraldas, jo įsūnis, kada 
nors visa tai perimtų ir plėstų verslą toliau, dabar, sulaukęs sep- 
tyniasdešimt trejų metų, atsidūrė ant bedugnės krašto. 

Štai kas pirmučiausia slėgė namus Elraine Nr.4. Kitkas ma- 
tėsi iš Inesos akių. Visiškai atsitiktinai ji žiūrėjo laidą Dukart 
tiek arba nieko. Žiūrėjo kone ciniškai atsainiai. Nuotolinio val- 
dymo pultas tekštelėjo ant grindų ir aparatas pats įsijungė. Ji 
girdėjo, kaip Ambrosas Bauermeisteris išdaužė: Kad-ir-kas- bū- 
tų-kad-ir-kas-at-si-tik-tų. 

Inesa, visus tuos metus rėmusi Bauermeisterį, sumokėjusi 
už jį užstatą, kai šis buvo suimtas plėšiant banką Ulme. Inesa, 
kuri tarsi sapnuodama vis dar tikėjosi sulauksianti meilės. 

"Tačiau buvo ir kitokių naujienų. Jau kuris laikas į jų namus 
užsukdavo Esterai tik iš matymo pažįstamas vyriškis. Haraldas 
pasižinojo su Konstantinu Iziumovu iš 7a/. Arba atvirkščiai. 
Laisvadieniais jiedu prasedėdavo drauge iki išnaktų. Gal kol 
redaktorius atskleidė Haraldui savo homoseksualinius polin- 
kius, svarstė Estera. Likus dienai iki jos išvykimo Vienon, ji 
tapo tokio konspiracinio susitikimo, kuris veikė ją kaip nakti- 
nis seansas, liudininke. 

Ji nebeįstengdavo užmigti, ką jau kalbėti apie miegą Franko 
glėbyje. Taigi ji atsikėlė ir nuėjo į svetainę. Ten rengėsi parašyti 
du laiškus. Vieną į Niujorką, kitą - nuostabu! - Riūdžiui. Taigi ji 
išėjo į koridorių ir už dėdės buto durų išgirdo kūkčiojantį rusą. 


— Argi ne tiesa, - žliumbė Iziumovas, - juk mes teturime 
meilę. Tai siaubinga. Tai taip siaubinga! 


Margo Latūr-Mangold daugiau nebešnekėjo. Kalbėjo kiti. Chi- 
rurgas, onkologas, seselė, sielų ganytojas. O lauke šnekėjo ne- 
sulaikomai tirpstantis sniegas. Ir visi jie mokėjo virtuoziškai nu- 
taisyti smagius veidus, nes Lozoriaus klinikoje sutikti mirtį kiek- 
vienas buvo išmokęs kaip mažesniąją gyvenimo blogybę. 


— Vis dėlto kaip žmogus geba įsijausti ir dėtis sujaudintu, - 
tarė Amrei Inesai, kai akivaizdžiai prislėgta gydytojų kolegija 
paliko stebėjimo palatą. 


Būtent į ją dabar buvo perkelta Margo. Amrei ją vadino mir- 
ties buveine, nors seselė ir ryžtingai prieštaravo. Viltis mirštan- 
ti paskutinė. Šitai dirbant gali pastebėti kasdien. Būna ir ste- 
buklų. "Tai įrodyta. 

Įžengusi čia su-Georgu ir Inesa, Amrei tarėsi jauste jaučianti 
mirties kvapą. Žvelgdama į beveik besvorį motinos kūną, glot- 
nią ir tarsi subliūškusią jos kaukolę, blyškias suskeldėjusias lū- 
pas, jokių vilčių ji nematė. 


- Taip, Georgai. Štai kaip atrodo skrandžio vėžiu mirštantis 
žmogus, - be jokio jausmo pasakė ji. - Prietaisų skalėse jie už- 
blokavo aliarmo ribas. Nejau laiko mus visiškais kvailiais? Ma- 
tai tą monitorių?.. Tai mirštančios širdies vaizdas. 

Tačiau tokie ciniški žodžiai skambėjo iš neapsakomai nusimi- 
nusio Žmogaus lūpų. Georgas tai žinojo ir įspraudė jos šaltą 
rankelę į savo nuo skiedinio ir plytų sugargažėjusį karštą del- 
ną. Tik tuomet Amrei pavyko išsiverkti. 

Tai įvyko 1990 metų vasario penktosios dienos apypiete. Gal 
dvi valandas dantytas Margo širdies plakimas monitoriuje tik 
vos vos virpčiojo. Buvo aišku, kad kentėti jai liko nebeilgai. 

Artimieji tylėdami sėdėjo šalia. Beveik niekas nepratarė nė 
žodžio. Nepanorėjusi sėdėti Inesa sukryžiavo rankas ir atsirė- 
musi sienos bukai spoksojo į infuzijos butelį. Lašai reiškė lai- 
ką, o kohezijos bei adhezijos dėsnis reiškė jos pačios niūrios ir 
protu nesuvokiamos meilės atspindį. 

Inesa Rombach. Apie kurią šioje knygoje tarsi nieko ir ne- 
papasakota, nebent tik nuolat patvirtinama, kad ji buvo šalia. 
Kad buvo tarsi Latūrų melodijos akompanimentas, pati nie- 
kad nevirsdama melodija. 

Kartkartėm palaton įeidavo seselė, žvilgsniu permesdavo apa- 
ratūrų skales, EKG monitorių ir pulsomatį. Paskui, praėjus ne- 
žinia kiek laiko, ji įžengė su dviem žvakėmis, padėjo jas ant 
stalelio su ratukais šalia Margo lovos, žvilgtelėjo į Georgą ir 
išėjo. 

Ir per kalvas nuslinko milžiniška plaštaka. Per kalvas, kalnus 
ir nuslydo Reintalio lyguma. Žiema, šitas peršalęs dangaus ašarų 
sėjėjas, apvaisino perdžiūvusią gamtą ir pavertė ją vaikišku sap- 
nu. Šita žiemos plaštaka pakeitė Gulinčio popiežiaus vaizdą — 
Margo palatos langas pamėlo nuo bekraštės šviesos. Galo susi- 
laukė netgi gamtovaizdis. 

Pirmas tai pastebėjo Georgas Molis iš Grindo: monitoriuo- 
se tik kažkas plaukė ir mirguliavo. Sinuso ritmas pašoko ir 
iškart padažnėjo širdies plakimas. Taip truko keletą akimirkų, 
o tuomet iki galo atsilapojo palatos durys. 

Apsnigtais plaukais ir drėgnu apsiaustu įlėkė Maudė. Į nie- 
ką nė nežvilgtelėjusi ir su niekuo nepasisveikinusi, ji prisitrau- 
kė kėdę, atsisėdo, pasilenkė virš Margo, įsiklausė, tada atsilo- 

šė, užsimerkė ir sustingo. Niekas nedrįso pratarti nė žodžio. 
Tuomet ji lyžtelėjo du pirštus ir savo sūriomis seilėmis suvilgiu- 
si mirštančiosios lūpas vėl sumerkė akis. Tada linktelėjo, pakė- 
lė vokus ir ėmė kalbėti. 


— Europos pagrobimas. Paulio Irogerio mokykla. Iapyta apie 
1750 metus. Drobė, aliejus. 50 x 64 cm. Paveiksle matome gu- 
lintį baltą kaip sniegas jautį su rožių vainiku ant ragų. Europa, 
Finikijos karaliaus Agenoro duktė, įgijusi jaučio pasitikėjimą, 
įsitaiso ant jo nugaros, kairiąja ranka laiko tvirtai įsikibusi į jo 
ragą. Jos draugės barsto jai ant galvos gėles. Virš visų galvų 
skrajoja du amūriukai. Vienas dešinėje rankoje laiko rožių vai- 
niką, antrasis - rožių šakelę. Europa vilki pilkšvai žaliu, švel- 
niai krentančiu apdaru - kairioji jos krūtis apnuoginta - ir klau- 
siamai žvelgia į švytinčiu melsvu rūbu vilkinčią savo draugę. 
Jaučio kailis baltas iki pilkšvumo. Jis gašliai spokso į Europą ir 
ilgu liežuviu laižosi šnerves. Viskas vyksta pajūryje. Aplink jau- 
tį ir Žmones pasklidai guli įvairios kriauklės. Danguje, atrodo, 
tvenkiasi ir artėja audra. Jo spalvos kaitaliojasi nuo pilkšvai 
mėlynos iki balkšvai geltonos... Kaip atlygis už darbą paveiks- 
las buvo dovanotas mezgimo meistrui Johanui Eglei. 


Ji stabtelėjo, užvertė sloguojančią nosį. Tuomet toliau tęsė, iki 
smulkmenų inventorizuodama senelės turėtą paveikslų kolek- 
ciją. Maudė žinojo, kad jiems skirta visa Margo meilė. Ir kad ši 
meilė - nenumaldomas viso jos gyvenimo ilgesys. 


— Martynas Altomontė, dar vadinamas Martynu Hoenbergu. 
Amūras ir Psichė. 1714 metai. Data pažymėta antrojoje paveiks- 
lo pusėje. Drobė, aliejus. 1,79 x 1,43 m... Matome tamsų miškin- 
gą kalnų vaizdą, nutapytą tamsžaliais, kone juodais tonais. Tai 
įėjimas į Hadą. Pirmajame plane matome Psichę. Jinai įmigusi 
mirtinu miegu. Viršum jos plevena Amūras, kuris vienui vienin- 
teliu savo sparno prisilietimu prižadins ją gyvenimui... 

Štai kaip ji šnekėjo Margo ir nutilo tik Georgui uždėjus delną 
ant šlapių jos plaukų. Maudė pažvelgė į mirusiosios veidą, nu- 


leido akis ir tylėjo. Visi tylėjo. Tada balsu pravirko Inesa. 


— Priimkite gilią mano užuojautą, - pusbalsiu ištarė seselė 
Marijana ir uždegė žvakes. 


Ji retoriškai patylėjo. 
— Ar dar kas nors ateis? 
Georgas papurtė galvą. 


— Gerai. Tuomet galime pradėti ją ruošti. 


Aš. Aš išeinu. Vaikas iš šieno gėlių. Man ilgu. Aš ilgiuosi to žmo- 
gaus, kurio gyvenimą papasakojau prieš jo valią. Savojo pasau- 
lio žodžiais Margo nebūtų patikėjusi. Raštas nereiškė jai nieko. 
Kaip ir pasakojimas. Gyvenimas buvo upė, kuri tekėjo ir nute- 
kėjo, jis buvo viskas ir kartu niekas, o galiausiai virto užmaršti- 
mi. Man ilgu, ar girdit mane, Mešacho eglės, augumo sulig pen- 
kiaaukščiu namu? Ir mano dieną sugraužia vien ilgesys. 


Visu būriu jie paplūdo į šventorių. Tie, kurie ją pažinojo, ir dar 
daugiau tokių, kurie tik apšnekėdavo. Sustingusiomis akimis į 
visus žvelgė Šv. Uršulė. Jakobsroto klebonui retai bepasitaiky- 
davo regėti tokį iškilmingą Reguiem. Atrodė, kad miestelėnai 
atsisveikintų ne tik su šia moterimi, kurios vardas buvo tapati- 
namas su Reintalio tekstile. Rodės, jie atsisveikina ir su stipria, 
sena tradicija, kuri buvo perduodama iš vienos šeimos kartos į 
kitą ir kuri šiam kraštui buvo užtikrinusi kone šimtmetį truku- 
sią gerovę. Šokas, patirtas dėl neseniai ir Rombachų namus 
ištikusio bankroto, rodės, rėžte įsirėžęs į visus gedulingos pro- 
cesijos žmonių veidus. Darbininkių ir darbininkų. Sandėliuo- 
tojų, buhalterių, atlyginimų skaičiuotojų. Skyrių vedėjų ir pa- 
vyzdžius siuvusių siuvėjų. 

Tai kaip dabar reikės išlaikyti ką tik pasistatytą namuką, jei 
vyras jau nuo metų pradžios neranda darbo? Kur dėtis siuvėjai'? 
Jakobo pusėje bedarbiais jau buvo tapę trečdalis gyventojų. 

Gan keistas buvo šis velionės atminimo pagerbimas - liūdesį 
netekus Margo Latūr-Mangold nustelbė vis didėjanti žmonių 
baimė žvelgiant į savo pačių ateitį. Juk ateitis reiškė į duris bar- 
benantį skurdą. Norom nenorom žmonės privalėjo išmokti 
taikstytis su tuo. Neperdedant galima pasakyti, kad Uršulės baž-. 
nyčioje prie Margo karsto tadien tarsi iškilo visa Reintalio pra- 
monės era. 

Kunigas, krikštijęs ir Maudę, vėl kalbėjo apie dangaus debe- 

siją, kur esą galima išvysti savo mirusius artimuosius. Tik, girdi, 
reikia žiūrėti širdimi. Nes kaip Kristaus mokiniams Emause bu- 
vo uždengtos akys, taip šiandien esąs aptemęs mūsų regėjimas. 

Iki paskutiniojo atodūsio savo katalikiškąją savimonę išsau- 
gojusi Margo ir dabar būtų leidusi dvasininkui plepėti toliau. 
Jo pamokslų ji niekad neklausydavo. Jie rodės jai ne itin dva- 
singi, O jis pats neiškalbus, įklimpęs į lėkštus stereotipus, su- 
gniužęs dėl savo nemeilės ir susikrimtęs dėl savojo luomo nyki- 
mo. Nieko jai nereiškė nei jis pats, nei tai, ką kadaise siaubingo 
ir didingo buvo nuveikusi katalikų Bažnyčia. Tai buvo žmonių 
reikalas. Taip visur dabar dėjosi. Blogis visuomet būdavo at- 
sveriamas tokiu pačiu kiekiu gėrio. Tai, kuo Margo iš tikrųjų 
tikėjo, ji Amrei taip kartą suformulavo: 


— Kažkada žmogus prisikėlė ir pasakė: „Tavo priešas irgi bu- 
vo vaikas, kaip ir tu. Nejau tu skriausi vaiką?“ 


Kol buvo sakomos ilgos atsisveikinimo kalbos, Amrei meldėsi. 
Tačiau kažką panoro pasakyti Estera. Ji privalėjo padėkoti žmo- 
gui, kuris į jos dėdės Haraldo cinizmą visuomet atsakydavo tie- 
sa. Juk ne kitur, o Raudonojoje viloje prabėgo gražiausios Es- 
teros vaikystės dienos. Ji nedrąsiai žengė prie pulto, virpančio- 
mis rankomis išlankstė popieriaus lapą ir ėmė skaityti. Perne- 
lyg tyliai ir per toli atsitraukusi nuo mikrotono. Ji kalbėjo: Kar- 
tą man buvo prikišta, girdi, aš vaizduojąs tik menkus dalykus, o 
mano kūrinių veikėjai visuomet būna tik paprasti žmogeliai... Ji 
perskaitė pastraipą iš Štifterio Margųjų akmenėlių, kuriuos Mar- 
go dažnai kartodavo atmintinai. 

Jaunikaičiai tieste tiesė kaklus į šią tiesiog žydinčią moterį 
su lygiai krintančiais rudais plaukais. O tie, kuriuos labiau do- 
mino ne ji pati, ojos sakomi žodžiai, prasižiojo, įtempė klausą, 
kad bent šį tą iš skaitomo teksto suvoktų. Tokius tačiau pasiekė 
tik nuotrupos. Kai Estera priėjo iki ...kaip kiekvienas žmogus 
yra brangenybe, jai teko stabtelėti, nes užkando žada. Pradėjo 

iš naujo, paskui dar ir dar kartą, tačiau prabilti nebeįstengė. 
Nuėjo iš sakyklos į klauptą, kur sėdėjo Latūrai ir Rombachai. 
Ir čia Ri apkabino Rė, ir Estera ėmė kūkčioti. Bažnyčios navo- 
je, po pakyla, stovėjo vyriškis. Šalia, įsikibusi į jį, stovėjo nepa- 
žįstama moteris. Ambrosas Bauermeisteris buvo su tamsiais 
akiniais, išraudusiu nuo išbėrimo veidu. Vėliau Amrei paklau- 
sė Inesą, kas gi jam būtų galėjęs pranešti apie jos motinos mir- 
tį. Inesa prisiekė, kad ne ji. Amrei patikėjo. 

Margo buvo nuvežta į kapus ir palaidota Latūrų šeimos ka- 
pavietėje. Šalia svyruliuojančio Dytricho, kurio, pasak jos pa- 
čios, ji niekuomet nemylėjusi. Abipus kapo pūpsojo gausūs gė- 
lių glėbiai. Buvo čia ir nepigių vainikų, pasirašytų žmonių, ku- 
riems Margo buvo tuščia vieta, ir atvirkščiai. Suvaidinta begali- 
nė atjauta, netikras, parodomasis gedulas. 

"Tada prie kapo priėjo du vyrai, kurių Amrei visai nesitikėjo 
išvysti. Henkas Imerzėlas, naujasis Raudonosios vilos savinin- 
kas, ir jo draugužis Japas. Rankose Imerzėlas laikė pažiūrėti 
itin kuklią šakelę. Tačiau tai buvo ne šakelė, kaip tuojau paaiš- 
kėjo. Tai buvo rožės daigas iš buvusio Margo rožyno. Šią kuklią 
puokštę jis įdavė Amrei į rankas. 


— Tai floribunda. Viena tauriausiųjų rožių. Pilnažiedė. Tą 
kerą buvo įveisusi jūsų mama. Jeigu pavasarį pasodinsite ją ant 
kapo ir nepagailėsite vandens, ji jau vasarą pražys rausvomis 
galvutėmis. 


Grįžtant namo, Amrei užvaldė vienintelė mintis: siaubingas 
Ambroso Bauermeisterio veidas. Priblokšta ir apstulbinta ji net 
neišdrįso jo užkalbinti. 


— Kas gi buvo ta jį vedžiojusi moteris? Kaip jis, vargšelis, apa- 
ko? - spyrė Inesą. 


Atsakymo tačiau nesulaukė. Kai Amrei pakartojo savo klausi- 
mą trečiukart, Inesa tyliai atsakė: 

— Dabar galbūt pagaliau... Pagaliau jau atėjo metas judviem 
pasišnekėti. 


Inesos veide Amrei išvydo iš paskutiniųjų tramdomą siaubingą 
skausmą. 


— Dieve mano, kaip tu jį myli! 


Tą naktį abi moterys prabuvo kartu. Jiedvi kalbėjosi. Kalbėjosi 
iki brėkšmos, apie viską. 

Praslinkus vos dienai po tos nakties, Amrei sėdo į traukinį ir 
nukako į Landkvartą, kur apakęs sugrįžo Ambrosas Bauermeis- 
teris. Duris jai atidarė toji pati Ambrosą per laidotuves lydėju- 
si moteris. Tai buvo jo tėvų namas, o moteris - jaunesnioji Amb- 
roso sesuo. Amrei įžengė vidun. Šalta buvo šiuose namuose. 
Stačiais mediniais laiptais moteris palydėjo ją į viršų. Ten paro- 
dė siauras dureles ir pasakė: 


— Jis savo vaikystės kambarėlyje. 


Šyptelėjusi, kaip moka tik moterys - draugiškai, o sykiu ir išlai- 
kydama atstumą, ji paliko Amrei vieną. 


Tu pasirodei, mano dvyne siela. 
— Ambrosai. 


— Kaip kelionė traukiniu? 

— Kaip visos kelionės traukiniu. 

— Nežinau, ką būčiau galėjusi atvežti tau lauktuvių. Haral- 
das guldė galvą, kad tai turėtų būti koks nors ypatingas viskis. 
Žieminis viskis. Toks, kuris tarsi tirpsta ir šildo iš vidaus. 

— Haraldas... Kaip gyvuoja tas amžinas dvejoklis? 

— Galiu prisėsti? 

— Atleisk už žioplumą Amrei. Pasiimk kėdę. Žinau, čia vir- 
šuje netvarka, tačiau... 

— „ačiū. Tuomet butelį statau ant stalo... Aha! Vos nepamir- 
šau. Kai kraustėmės, atsitiktinai pakliuvo į rankas. Tavo myli- 
moji knyga... Praktinės meno istorijos studijos. 

— Na, ir ką. Skaitei ją? - šyptelėjo Ambrosas. 

— Ko juokiesi? 

— Mūsų knyga. 

— Taip... Ji nepaskaitoma. 

— Tu teisi. 


— Ar neprisėstum šalia? 

— Jei nori. 

— Vis dar kvepi kaip maža mergytė. Dieve, Dieve, kiek laiko 
prabėgo. 

— Tikrai daug. Žinai, aš suskaičiavau. Trylika metų. Kai tu 
išėjai, mergaitėms buvo aštuoneri. Bet juk iš tikrųjų tu niekur 
nebuvai išėjęs... Ambrosai, tu žinok, kad aš viską žinau. Aš Il- 
gai kalbėjausi su Inesa. Kam dar mulkinti vienas kitą. 

— Kodėl atvažiavai? 

— Noriu prašyti tavęs skyrybų. 

— Tik dėl to? 

— Ne vien. Kad pasakyčiau tau, jog esu susitaikiusi su tavimi. 
Kad tu neprivalai manęs mylėti. Ir kad aš tik dabar jau galė- 
čiau pakęsti tave tokį, koks esi. 

— Tačiau jau per vėlu. Tiesa, Amrei? 

— Čia šalta. Tavo sesuo nekūrena? 

— Per vėlu. Tiesa? 

— .„Ambrosai... Kaip ilgai aš svajojau apie tave, neįstengiau 
kitaip. Ilgėdavausi net tavo storžieviškumo. Kaip tu visiems ro- 
dydavai liežuvį. Kaip šaipydavaisi iš visų etiketų ir privalomų 
dalykų. Ar dar pameni, kaip vengdavai imti į rankas.pinigus? 
Kad odos neišbertų... 

— Kalbėk, tęsk. 

— Norėjau pasakyti... Niekuomet nebesutikau tokio nuosta- 
baus, tokio spontaniško vyriškio... 

— O tasai kaimietis... tas Georgas Molis? 

— Na, gerai. 

— Kuo tave pavaišinti? Gersi arbatos? 

— Tik tu nesirūpink. 

— Ne, ne! Žinai, aš čia turiu tokį šluotkotį. Juo aš ir vaikau 
Brigitą. Kaip senuose kino filmuose. Pikta, šluba uošvė. 

— Kaip tu apakai? 

— Ilga istorija. 

— Nenori man jos papasakoti? 

— Matei mane per televiziją? 

— Man sakė. 

— Inesa. 

— Beje... Tiesą sakant, jaučiuosi labai nemaloniai. Tokie da- 
lykai aikštėn nekeliami. 

— Kokia buvai, tokia palikai. 

- Žinoma. 

— O meilė yra didžioji bjaurastis. 

— Tu irgi toks, koks buvai. 

— ... įeik!.. Būk maloni, paruošk mums juodos arbatos. Da- 
mai — be pieno ir be cukraus... Viskas po senovei? 

— Viskas po senovei. 

— „ačiū, Brigita... Aš pasakiau ačiū. 

— Ne itin judu vienas kitą mėgstat. 

— Mudu nekenčiam vienas kito. Kaip senuose filmuose. Ji 
buvo tėvo mylimas vaikas. O aš - atsitiktinumas. 

— Kodėl tu apakai? 

— Galiu tave paliesti? 

— 7. 

— Ak! Tamsiai mėlynas megztinis. Prisimeni dar? Tą trauki- 
nio restoraną? 

— Ambrosai, prašau, nereikia! 

- Ir tavos krūtys vis dar standžios. 

— Prašau liautis! 

— Tu esi mano Žmona. 

— Niekad nebuvau tavo žmona... Beje, megztinis raudonas. 

— Neatšlyk, Amrei! Prašau!.. Papasakok man apie save. 


0 


ri 
!, 
05 NA 


278 


— Ką tau papasakoti? Ką norėtum žinoti? 

— Viską. 

— Ak, Ambrosai. 

— Taip, mamos man išties stinga. 

— Margo. Niekada nepamiršiu, kaip ji tuomet stovėjo pero- 
ne. Didžiulė, trapi, neprieinama moteris. Vilkėjo kailiu pamušta 
odine striuke, buvo atvažiavusi tamsiai mėlynu mersedesu. Mer- 
kurijaus sulfato mėlynumo, taip ji sakydavo. 

— Viską tu prisimeni. 

- Žinoma. 

— Ji palaikė tave iki paskutinės akimirkos, Ambrosai. Nors ir 
žinojo, kad esi melagis. 

— Tai vis delto Paskutinis teismas? 

— Aš irgi buvau melagė. Tik kitokia. Mama man atvėrė akis. 
Mudu tiesiog netikom vienas kitam. 

— Visi taip sako, pažvelgę į kito sielos bedugnę. Ir užuot ne- 
svarstydami kritę kartu, jie pasprunka. Bet kur bespruktų, vi- 
sur ima trokšti. O galiausiai sako: verčiau jau būčiau kritęs! 

— Galimas daiktas. Tačiau tam aš tiesiog pristigau jėgų. 

— Bet aš jų turėjau. Būtų abiem pakakę. 

— Žinau. 

— Ambrosai, gyvenime būna akimirkų, kai pakanka vienos 
smulkmenėlės ir-meilei ateina galas. Ko gero, kokio nors juo- 
kingo mažmožio. Štai svečiuose tu man atsukai nugarą. Valan- 
da ilgiau užtrukai Grau kavinėje, užuot pabuvęs su mūsų duk- 
rele. Aš nežinau... Visi mano vyrai buvo vaikai. Kodėl moteris 
negali būti ir si/pna? Bent kartą nusidėti? Vienui vienintelį kar- 
tą sutikti suaugusį vyrą? Kad ir kokia stipri būtų meilė. Kada 
nors ji vis tiek trakšteli ir nulūžta kaip pernokusi saulėgrąža. 

— Niekuomet. 

— Tuomet aš tikrai nebuvau saulėgrąža. O mano šviesa buvo 
pernelyg silpna. Skaisčiai šviesti neįstengiau. 

— Ar žinai, kokia šviesa iš tikrųjų yra stipri? Ir ar žinai, kada 
ji nustoja šviesti? Praėjus penkiems milijardams metų. 

— Ambrosai... 

— Pasiklausyk! 

— Ašiš tikrųjų mačiau saulę. Žvilgtelėjau į pačias jos gelmes. 
Buvau atsidūręs visai arti jos. Taip ilgai ji buvo neapsakomai 
nuo manęs nutolusi. Taip toli, kaip gali nutolti tik du kitados 
artimi buvę žmonės... Tas nuotolis stačiai astronominis viene- 
tas. Šimtas penkiasdešimt milijonų kilometrų. Beje, ar žinai, 
kiek nuo tavęs nutolusi artimiausioji siela? Daugiau nei per 
270 000 astronominių vienetų. Taigi vis dėlto mudu buvome 
atsidūrę labai arti. Tai mane ir guodė... Sukaupęs visą drąsą, aš 
užkopiau į Vilaną, savo vaikystės kalną, atsisėdau ant jo kete- 
ros ir laukiau... Emė kilti saulė. Ir aš išvydau tave. Gal valandą 
tai truko. Dareisi šviesesnė ir šviesesnė. Ir man tikrai neskau- 
dėjo. Bent jau ne labiau kaip ilgintis tavęs. 

—? 


— Dabar nesakyk nieko. 

— ...aš daugiau nebegalėjau matyti dienos šviesos. Niekaip 
neįstengiau šito suvokti. Mano akių šviesa man daugiau nieko 
nebereiškė. Ką mačiau, ką girdėjau, ką jaučiau, man rodės be 
galo pažįstama. Mano gyvenimas pasidarė tuščia frazė. Bepras- 
mis pašnekesys, nejaučiant jokios būtinybės šnekėtis. Jaučiau- 
si esąs dykaduonis. Smagiai nusiteikęs cinikas. Egoistiškas ste- 
bėtojas, palikęs pasaulį kurti kitiems... Pasidariau plėšiku ir va- 
gimi... Tačiau tavęs, Amrei, aš neišdaviau. Nė akimirkos... Die- 
vas mato, būčiau galėjęs įsikurti pas Inesą ar kur nors kitur... 
Aš privalau tave mylėti... Aš privalau tave mylėti... Tai mano 
įstatymas, mano likimas. O, kiek kartų aš bandžiau tave savyje 
numarinti. Ir kuo toliau nuo tavęs atsikliūdavau, tuo ryškiau 

degė tavoji šviesa... Ką reiškia Madridas, Manheimas ar Ul- 
mas, palyginti su tais šimtu penkiasdešimt milijonų kilometrų? 
Kam tu dar beldies, po galais! 

— Kokios dar arbatėlės pageidautumėt, ponia Bauermeister? 

— Brigita! Statyk štai čia ir palik mus vienus. 

— Visuomet lukteliu, kol ji nusileidžia iki paskutinio laipte- 
lio... Nieko, aš pats, Amrei. Aš čia orientuojuosi. Arbata čia 
tiktai pakeliuose. Beje, skirtis aš sutinku. Tik prašau, viską su- 
tvarkyk pati. 

— Ačiū. 

— Tai tu leidaisi apakinamas? Išprotėjai! Juk tau dar kone 
pusė gyvenimo prieš akis! 

— Mano gyvenime kažkas nenusisekė. Galiu tik nulenkti gal- 
vą prieš Dievo šešėlį. Jis viską žino. Kol mes ką nors tik svars- 
tom, jis jau viską yra nutaręs. Dievas nepalyginamai greitesnis 
už šviesą. 

— Ką tu čia kalbi. 

— Pasižiūrėk, ką turiu rankoje. Štai. Šitą aliumininį žiedą aš 
paveldėjau iš savo tėvo. Tačiau tai visai ne žiedas. Štai! Pasižiū- 
rėk... Dešimt įkartų reiškia dešimtį rožinio sveikamarijų... Taip 
aš meldžiuosi... Aš Žinau, ką tu dabar pagalvojai: jis rauda 1š 
savigailos. 

- Šitaip aš nepagalvojau. 

— Aš neraudu iš savigailos. O ne! Melstis yra galėti pamiršti 
pakaitalas. Kai meldies, nejauti, kad esi. Pamažu aš imu su- 
prasti savo tėvą... Bet jau gana tos praeities! Gana, gana!.. Pa- 
pasakok man apie Maudę. 

— Maudę? 

— "Taip. 

— Tai tu nieko apie ją nežinai? 

— Tik iš svetimų lūpų. 

— Jai tu dar vis tebesi oreigis. 

— Jai tai kažkas šventa, Ambrosai. Ilgus metus aš jos nesu- 
pratau. Buvau neteisi jai. 


— Ko nutilai? Tu viską privalai apie ją papasakoti. Imk tą 
antklodę ir užsidenk kelius. 

— Nuo ko gi pradėti? Ji mane, Margo, Esterą ir visus kitus, 
kurie su ja susidūrė, kažkokiu stebuklingu būdu labai pakeitė. 
Kuo aš galiu tai paaiškinti? 

— Eikš. Imk mano antklodę. 

— Tęsk. Kaipgi ji jus pakeitė? 

— Kartais, Ambrosai, aš pagalvoju... Maudė yra ne šio pasau- 
lio būtybė. 

— Papasakok man visaką. Viską noriu apie ją Žinoti. 

— Gerai, aš pasistengsiu. 


Įvykiai klostėsi toliau. Paslaptingai. 

Dešimtojo dešimtmečio pradžioje ekonominės krašto per- 
spektyvos išblėso. Rombachų bankrotas galutinai patvirtino 
tekstilės pramonės žlugimą. Šimtai Jakobsroto gyventojų nete- 
ko darbo ir dabar vertėsi iš bedarbio pašalpos, pagalbos vai- 
kams ir Nepaprastosios padėties komiteto skiriamų pinigų, taigi 
gyveno, kaip sakoma, šia diena. Tačiau trokšdami prieš kaimy- 
nus pasirodyti, kad gyvena po senovei, žmonės vis giliau klim- 
po į skolas bankams ir prekes paštu siuntinėjančioms parduo- 
tuvėms. Kai dešimtmečio viduryje neregėtai suklestėjo staty- 
bos verslas, šūkis Alga tik papildomos išlaidos! tapo vaiduokliu: 
kone ketvirtis miesto gyventojų buvo palikę be darbo. 

Bet tam, kad įžvelgtum, jog reintalietis skursta, reikia turėti 
begal pastabias akis. Kas jau kas, o jis tiesiog meistriškai suge- 
ba slėpti tikrąją padėtį, tad iš pirmo žvilgsnio nepastebėtum 
beveik jokių neturto ženklų. Juk jis rengiasi rūpestingiau nei 
visuomet, o stumdamas laiką savo automobilį plauna triskart 
per savaitę. Sekmadieniais kaip paprastai susirengia pasivaikš- 
tinėti pareine ar paežerės promenada. Jis vis dar stropiai tebe- 
karpo savo tujų žalitvorę. Tačiau viską išduoda akys. 

Dabar tos akys susiaurėję ir jose kibirkščiuoja pavydas. Pa- 
vydas turkų kilmės bendrapiliečiams, apie kuriuos girdėti šne- 
kos, kad prie Bosforo jie turį dideliausias vilas, tuo tarpu čia 
glaustosi lūšnose ir vagonėliuose. Pavydas Ekremo Ilmazo vai- 

kams, pavyzdingai tauškiantiems gimtąja tarme, o savo Kurba- 
no šventėje pjaunantiems eriukus. 

Kai Reintalio žmogui nenusiseka gyvenimas, norėjęs aplan- 
kyti jį su visa savo puikybe bei kraupumu, bet neradęs jo na- 
muose, jis gailaudamas grįžta į gamtą, vildamasis surasti jį ten. 
Tada tik ir girdi šlovinant itin lietingus buvusius metus, mėne- 
siais neišsisklaidantį rudens rūką ir ant purvino amžinojo kal- 
nų ledo ištežusį sniegą. Pagarbaus susižavėjimo kupini šnabž- 
duliai, žvelgiant į raudoną, Bodeno ežere skęstančią saulę. Tai, 
girdi, jiems primena Kaprį. Niūriu dialektu reintaliečiai vienas 
kitam praneša naujienas iš to nežmoniško pasaulio kitapus jų 
teviškėlės sienų. 

Amerikoje niekados negali būti tikras dėl savo saugumo ir 
gyvybės, Ispanija dvokianti, Italija - ką jau ką, o italus tai mes 
pažįstam! — esanti perdėm sutrūnijusi šalis, prancūzai - kaip 
jie iki to nusirito! — vengią kalbėti angliškai, o tiesą sakant, gy- 
venti pavojinga visame pasaulyje. Tik čia, Reintalyje, gyveni- 
mas dar esąs pilnakraujis ir visavertis. Kaip, beje, ir gamta. Te- 
gul jiems kas nors parodo pasaulyje dar vieną tokią vietą, kur 
priešpiet žmogus paplūdimyje gali studijuoti 74: nekrologus, o 
popiet - tereikia panorėti! - jau galįs lakstyti, krykštauti su sli- 
dėm po ledyno pusnis. Vanduo ir sniegas. Vos valanda kelio 
automobiliu. Kur dar pasaulyje taip esama? Tegul kas parodo. 

Taip jie kalba liūdnais balsais ir kalba. Tie, kurie sugrįžo iš 
užsienio, ir tie, kurie prisiekė niekad ten nebekelti kojos. Nė 
žodžio apie tai, kad pats užsienis juos išspjovęs lauk. Kad jų 
karjeros Los Andžele ar Romoje nuėjo šuniui ant uodegos - 
nė murkt. Pasirodo, kad Los Andžele, tame žemės drebėjimų 
nuolat purtomame mieste, apskritai neįmanoma padaryti jo- 
kios karjeros. Todėl jie dabar remonuoja tėvelių namus, ravi iš 
darželių per metus sužėlusias piktžoles, lygiai lygiai karpo tujų 
žalitvores, 0 jų sūnūs drauge su kitados prieš viską protestavu- 
siomis mamytėmis lanksto linines staltieses. 

Bet vienas šios kartos atstovas, kartos, išaugusios su dralono ir 
nailono marškiniais, regėjusios Apollo skrydžius ir nuolatinę 
branduolinio karo grėsmę, vienas vyras vis dėlto padarė karje- 
rą. Ir jo sėkmė ne vienam Reintalio gyventojui uždavė širdį. Ir 
ne pati karjera kaipo tokia, bet tai, kaip ji susiklostė. Būtent 
čia, šalia jų. 

Žinoma, Edvinas Pupų Kartis, aktorius, iš pradžių, ko gero, 
ir pats manė, kad jam būtų neprošal pasitrinti Holivude, Ka- 
nuose ar Berlyne. Spausdamas ranką kokiai Žvaigždei, jis kar- 
todavo: 


- T-adore you'*. 


Šitaip jis buvo sakęs Kim Beisindžer, Donaldui Suterlandui ir 
Ketei Beits. Visi jie buvo jam pašėlusiai malonūs ir sakė: „Žino- 
ma, gali bet kada į mus kreiptis“. Tik, nelaimei, vėliau jų telefo- 
nų numeriai pasirodydavo pasikeitę. Edvinas, aišku, suprato, kad 
tokia žvaigždė kaip Kim Beisindžer tiesiog privalėjo keisti savo 
numerį. Tik jo numeris galiojo. Iki tos dienos, kol jo mobilusis 
aparatas — tarp sau lygių jis pirmasis tokį įsigijo — buvo užblo- 
kuotas iš abiejų pusių. Kai taip nutinka, atsiranda priverstinė 
proga susimąstyti. Ir Edvinas susimąstė. Mąstė ilgai, o tada me- 
tams pradingo iš Grau kavinės. "lai čia jis 1mpozantiška maniera 
prisistatinėdavo žvaigždėms. Čia buvo pareiškęs, kad vieną kar- 
tą išaušianti tokia diena, kai kino pasaulis švęsiąs jo gimtadienį, 
o ne atvirkščiai. Ir tokia diena išties atėjo. 

Edvinas Nolis niekad nė žodžiu neprasitarė, kaip nutiko, kad 
viename iš didžiųjų vaidybinių vokiečių filmų jis gavo pagrindi- 
nį vaidmenį. Gavo širdžių ėediko Zlatko rolę komedijoje Miela- 
sis Zlatko ir suvaidino taip sąmojingai, taip ilgesingai ir sodriai, 
kad pernakt - klišės visuomet teisingos! - tapo visos Vokietijos 
moterų numylėtiniu. Tai nutiko 1993 metų rudenį, 0 gruodžio 


* Aš dievinu jus (angl.). 

mėnesį moterų žurnalai mirgėte mirgėjo Edvino portretais. Vo- 
gue nepašykštėjo jam netgi viršelio ir vedamojo straipsnio, E/le 
nufotografavo jį Jakobsrote su prierašu - Realo-Zlatko, mat 
filme jis vaidino bankų plėšiku prieš savo valią tapusį vyrutį. Kaip 
triumfuodamas dabar Edvinas įsiveržia į tą banką, kuris kažka- 
da kaip užstatą iš jo buvo atėmęs pomidoro spalvos 58-4jų metų 
laidos Corvette Chevrolet. Koks neapsakomas triumfas! Ten jis 
netgi nepanoro duoti autografo. 


— Ne-e! Ne-e! - pareiškė jis su išmoktiniu vokišku akcentu. — 
Bausmė yra bausmė, mano mielieji! 


Su Edvino šlove ekrane tiesiogiai siejosi ir grėsmingai pakry- 
pęs kultūros kritiko Egmonto Nigo likimas. (Jis jau rašė ir vi- 
suomenės gyvenimo puslapį, redagavo santuokų ir gimtadie- 
nių sveikinimus su antrašte Pasveikink artimą drauge su Tat!, 
nes laikraščio bosas Hansa Marijus Zotas nusprendė taupyti 
etatus.) Nigą Edvino šlovė sugniuždė. 

Reintalio kultūros istorijoje dar joks menininkas niekad ne- 
buvo susilaukęs tokio stulbinančio žiniasklaidos dėmesio. Pa- 
prastai tie menininkai patys užsukdavo pas Nigą į redakciją ir 
Jis išklausydavo jų prašymus bei pageidavimus. Jis lig šiol spren- 
dė, kas yra menas, o kas mėšlas. Jis sprendė, kurioje aikštės 
vietoje patupdyti tą betono narvą. Tik nuo jo priklausė, ar ver- 
ta recenzuoti naują lyrikos rinkinėlį, prisiminimus apie karą 
arba lėkštą tokio ir tokio autoriaus didmiesčio romaną. Ar ver- 
ta eiti į kažkokį vernisažą. Menas ir mėšlas Egmontui Nigui 
visuomet siejosi su simpatija ir antipatija. 

Pirmenybę jis teikdavo nepaskaitomoms knygoms, o vaiz- 
duojamajame mene vien nekrofilijos jam nepakakdavo. Bet ko- 
kį nors jauną menininką jis, žiūrėk, jau regėdavo Kaselio docu- 
menta parodoje, nes šis Pirmosiose Jakobsroto vitrinų puošy- 
bos dienose - koks pavadinimas! - batų bei drabužių kolekci- 
jas dekoravo pastipusiomis katėmis. (Beje, Antrųjų dienų par- 

duotuvių savininkai jau neberengė.) O kai čionykščiams skulp- 
toriams šovė į galvą idėja gatvių volavimo mašina suploti gyvą 
kiaulę, šitaip pasipriešinant besaikiam mėsos rijimui, tai volą 
vairavo jis pats - Egmontas Nigas konstatavo naujos Vakarų 
meno eros pradžią. 

Edvinas, tas Didysis Snukis, Nigui visuomet atrodė atkaklus 
tipas. Galbūt ir todėl, kad Nigas intuityviai nujautė: jeigu kuris 
ir prasimuš, tai tik Edvinas Nolis. 

Intuicija neapgavo, ir dabar Nigas, šis neapsakomai išmin- 
tingas žmogus, sėdėjo redakcijoje, sklaidė Vogue ir Elle, sklai- 
dė viską, kur tik buvo rašoma apie Edviną, ir laukė. Tačiau Ed- 
vinas nesirodė. Jis, kuris ką rašydamas niekad nerinkdavo žo- 
džių ir ničnieko nedailindavo. Mieląjį Zlatko sumalė į miltus 
kaip didžiausią plakto šūdo krūvą, kokia tik kada nors buvo pa- 
sirodžiusi ekrane. Edvinas neskambino, nerašė protesto notų ir 
nėjo į redakciją. Tada po kurio laiko Nigas nuosprendį kiek 
sušvelnino: Mielasis Zlatko esąs visiškai pakenčiamas ir netgi 
vertas dėmesio naujosios vokiečių komedijos kūrinys, o jo sėk- 
mei čia nemažai pasitarnavusi ir įstabi kino naujoko Edvino 
Nolio vaidyba. 

Bet Edvinas ir dabar nepasirodė redakcijoje. Kai šis jaunas 
aktorius buvo nominuojamas Miunchene ir Berlyne, redakci- 
jon kvietimai į premijų įteikimo iškilmes neatskriejo. Tada Ni- 
gas dar labiau sušvelnino nuosprendį, tačiau to, ką apie tą švil- 
pį rašė dabar, verčiau nebecituoti. 

Iš esmės šio žurnalisto žlugimas buvo nulemtas jau prieš dau- 
gelį metų. Dabar, kitam susilaukus šlovės, ilgai tvinkęs pavydo 
pūlinys jo širdyje galutinai sprogo. Juk šio, kitados nepaprastai 
jautraus Žmogaus svajonė ir buvo kaip nors išsiveržti iš šito siau- 
rakakčio Reintalio, pasidaryti mėgstamu rašytoju ar siaubą ke- 
liančiu kritiku Vienoje. Arba Deivido Lanso stiliaus kino reži- 
sieriumi. Eidamas dvidešimt penktuosius metus, jis sukurpė ki- 
no scenarijų Jėzus tarp negrų, kuris nuo to laiko niekieno ne- 
skaitytas taip ir gelto jo namuose. Kai galiausiai žlugo viltis 

gauti feljetonisto vietą didžiausiuose Austrijos laikraščiuose — 
anonimai į bosų kabinetus pakišdavo ir jo Tatf spausdintus ra- 
sistinius komentarus - kai dėl savo apkūnumo jis ėmė grimzti 
vis didesnėn depresijon, neįstengdamas ilgiau tverti visą gyve- 
nimą trunkančios vienatvės, jo kantrybės taurė kliūstelėjo per 
kraštus. Egmontas Nigas nusprendė nusižudyti. 

Kaip paprastai, apie devynioliktą valandą, dabar jau pen- 
kiasdešimt septynerių sulaukęs Nigas išėjo iš redakcijos kabi- 
neto, nusiūbavo į savo butą Simono gatvėje, išsirengė iki marš- 
kinėlių, atsisėdo prie rašomojo stalo, parašė trisdešimt penkis 
atsisveikinimo laiškus (vieną jų - Edvinui Noliui), paskutinį- 
kart išklausė Malo Kerolo Kingso You've Got a Friend, vis dar 
įstengdamas nepravirkti vėl apsirengė, išėjo laukan, nutapnojo 
iki pašto dėžutės, tada iki geležinkelio stoties, o ten, sėdęs į 
traukinį, nuvyko prie Bodeno ežero. Atsidūręs ant ežero kran- 
to, rengėsi savo bekarštantį kūną atiduoti vandenims. Buvo va- 
sario naktis. 

Gaubiamas gelsvos išilgai ežero promenados pakilusių gir- 
liandų šviesos, jis atrodė kone romantiškai. Bespoksant į blyk- 
čiojantį tarsi skarda vandenį, Nigą vėl suėmė senasis geismas 
galop atsidurti moters glėbyje. Dabar, laimė, jam pavyko pra- 
virkti. Nigas žŽliumbė kaip mažvaikis. Kai jau nebeįstengė iš- 
spausti nė ašarėlės, netikėtai pasijuto lengvas, netgi pakylėtas 
nuo žemės. Jautėsi kone laimingas. Nusiėmė savo kampuotus 
akinius, nusiavė batus, nusimovė puskojines ir įsibrido į ledinį 
vandenį. Jis jam pasirodė šiltas kaip vasarą. 

O taku traukė dar viena nelaiminga siela. Tokia kresna mo- 
teriška, varpo pavidalo cvilikiniu iki kulkšnių sijonu. Tania Nag. 
Nago knygynėlio Bartolomėjaus skersgatvyje savininkė. Toji pati 
dama, pas kurią Ambrosas Bauermeisteris išsirinko galybes kny- 
gų, bet neužsimokėjo. 

Žmones suveda ne vaizduotė. Juos suveda gyvenimo netei- 
sybė. Ir ši neteisybe būna kur kas fantastiškesnė nei bet kokia 
kita žmogiškoji išmonė. 

Tai šit: Tania Nag, net papilkėjusi iš pavydo dėl susiklosčiu- 
sių kitiems gyvenimų, promenada bidzeno miesto pusėn ir švel- 
niai teškančiose ežero bangelėse tarėsi staiga išvydusi Rodo 
kolosą. Neištvėrusi ji suriko, ir šitas riksmas kolosui kaipmat 
atvėsino vasarošiltį vandenį. Bent jau taip pasirodė Egmontui 
Nigui. 

Dar tą pačią naktį jiedu tapo meilužiais. Nigas prakeikė sa- 
vo sukurtus trisdešimt penkis atsisveikinimo laiškus ir nuo pat 
ankstyvo ryto prie pašto dėžės ėmė tykoti laiškanešio. Vis dėl- 
to jis dar spėjo susigrąžinti tą tragiškąją korespondenciją. 

Kaip vaikiščiai Nigas ir Nag dabar praplepėdavo kiauras nak- 
tis ir kaip vaikiščių imdavo daužytis jų širdys, kai jie sunerdavo 
savo pirštus. Baltas it popierius Tanios Nig veidas per kelis mė- 
nesius nusidažė padaužišku raudoniu, 0 jos nuo seno sukum- 
pusi figūra netikėtai išsitiesino it įtempta styga. Viską o viską ji 
patikėjo Egmontui. Kad liūdnas jos gyvenimas buvęs kupinas 
spragų ir dvejonių. Kupinas norų, kurie niekad nebuvę jos no- 
rais. Tai motinos norai, vyro norai, vaikų norai, kaimynų norai. 
Jos vaikystė buvusi siaubinga. Ji juk kilusi iš Graco. O Grace 
kone kiekvienas tėvas yra savo vaikų žagintojas. 

Kartais rodydavos, kad pasakodamiesi apie patirtas kančias 
jie stengiasi vienas kitą pranokti. Jų šnekose buvo kažkokio vien 
pirmajai meilei būdingo noro imponuoti. Įsidėmėkit - pirmoji 
meilė, įkopus į šeštąją dešimtį. Tačiau jie buvo laimingi ir jau nė 
minutės neįstengdavo apsieiti vienas be kito. Eidami susikabinę 
už rankų, jie atrodydavo panašūs į tobulą intelektualios porelės 
klišę. Jis, juodai apsitaisęs, su kampuotais akinių rėmeliais. Ji 
irgi juodais drabužiais ir kampuotais akiniais. Mat minint šio ry- 
šio dviejų mėnesių sukaktuves, savo Taniai Egmontas įtaisė ly- 
giai tokius pačius rėmelius. Juodu nesunku būdavo pamatyti 
miesto kavinėse ir nugirsti kad ir tokį jų pokalbį apie literatūrą. 


— O Dostojevskis, Egmontai? 
— Jis įstabus. 

— Pasiutusiai įstabus. 

— Tik jį reikėtų patrumpinti. 

— Taip? | 

— Tiesą sakant, trumpinti reikėtų visą Dostojevskį. 
— Tikrai? 

— Pirmučiausia jo romanus. 

— Ak, kaip nuostabu su tavimi kalbėtis apie knygas! 
— Reikėtų išbraukyti visą pasaulinę literatūrą. 

— Oi, kaip aš tave myliu už tokį radikalumą! Pabučiuok mane. 
— Pirma tu mane. 

— Man susisuks galva. 

— O, vaikuti! Kad aš mokėčiau apsakyti. 

— Tu buvai padūkęs, ar ne? 


Jiedu pasidarė neišskiriami nuo pirmosios nakties, ir jis išmo- 
kė ją skirti, kas yra menas ir kas yra mėšlas. Ji pati dar nuo 
vaikystės buvo apdovanota didžiais gabumais žodžiui. Vienas 
iš galybės jos norų buvo įgeidis tapti literatūros kritike. Šitą jos 
kaprizą padėjo išpildyti jis. Jis padarė Tanią Nag savo pagalbi- 
ninke ir nuo to laiko straipsnius ir komentarus apie kultūrinį 
Reintalio gyvenimą jiedu pasirašinėdavo bendru slapyvardžiu 
Nignag. 


Stikliniame savo namelyje sėdėjo senutis leidėjas Hansas Ma- 
rijus Zotas. Jo žvilgsnis klajojo ratu nuo Churfirsteno ledynų, 
išilgai Reino iki vokiškojo Bodeno ežero kranto. Kai jo į pasvi- 
rusį bokštą panaši nosis kone liesdavo Lindau švyturį, Zotą ap- 
imdavo tolimų klajonių ilgesys, mirties ilgesys. Vienam iš dvyli- 
kos savo sūnų (jo žodžiais, mano dvylika apaštalų) jis liepė at- 
gabenti žiūroną Habicht AT 60“, kurį jam, kad leidėjas geriau 
galėtų apžvelgti krašto nuomonių įvairovę, kitados buvo dova- 
nojusi Svarovskio firma. Jis pažvelgė pro jį ir Lindau uosto pri- 


* Vanagas AT 80 (vok.). 

eigose išvydo rugpjūčio šviesoje mirguliuojantį liūtą. Zotui su- 
tavaravo akyse. Jis eme plūsti Svarovskio firmą, padovanojusią 
jam tokį netikusį daiktą - vos penkerius metus tarnavęs jis jau 
apsitraukė valktimi! Iš tikrųjų kalta buvo jo akis užtemdžiusi 
ašara. Lindau liūto monumentas priminė jam savo paties mo- 
numentalumą, nes 7ū/ leidėjas nūnai jautėsi išties kaip iškar- 
šęs, mirčiai į akis ramiai Žvelgiantis liūtas. 

Tą rugpjūčio naktį jis neteko visų savo kalibro leidėjui būti- 
nų pranašumų. Jis neteko noro būti objektyvus - galvoje Han- 
sas Marijus Zotas, žinoma, turėjo intrigų rezgimą, melą, mani- 
puliavimą nuomonėmis, spaudimą ir skundimą. Jis tiesiog pra- 
rado norą džiaugtis savo žaislais - Tai 17 Wahre Tat. Kassavaiti- 
nėje Jour fixe, vykstančioje Gallo Nero restorane, savo bodėji- 
mąsi krašto prezidentui Kunui jis išreiškė tokiais žodžiais, trum- 
pai ir drūtai, nepūsdamas miglos, kaip ir dera tikram leidėjui: 


— Man jau viso to iki kaklo. 


Kunas tylom knebinėjo menką Otelo Guerio austrių minkšti- 
mą, ir jo akys tarsi kiek prigeso. 


— Taip, tačiau... Kas dabar valdo Reintalį? - atsikrenkštė jis. 
— Aš pats. Viską turiu daryti vienas! - sugriaudėjo Zotas. 
— O tavieji dvylika apaštalų? Argi vienas jų negalėtų?.. 

— Visi ik vienam bukagalviai. | 

— Pavyzdžiui, Fricas Marijus. 

- Tas dar snarglius. 

— Volfas Marijus? 

— "Tas išteža? 

— Nilsas Marijus? 

— Šis man neegzistuoja. 

— Ernstas Marijus? 

— Tasai suteneris? Gal tau galvoj negerai, Kunai? 

— Ko tu man šoki į akis! Aš tik noriu tau pagelbėti. 

Krašto prezidentas vieną po kito išvardijo visus apaštalus. Pri- 
ėjus Edą Marijų, senasis liūtas staiga užsimerkė. Persigandęs 
naujos perkūnijos, Kunas sugniaužė servetėlę. Tačiau senis ne- 
užriaumojo. 


— Kunai. 

— Būk geras, neberėk. Rėksi - desertą valgysi vienas. 
— Leisk man atsistoti. 

9) 


— Dabar leisk man tave pabučiuoti. 
= 


Šitaip - tai yra gryna teisybė, nes politika išties nėra sudėtingas 
dalykas — buvo nulemtas būsimasis Tai ir Wahre Tat likimas. 
Praslinkus pusmečiui, eidamas aštuoniasdešimt aštuntuosius 
metus, leidėjas Hansas Marijus Zotas pasimirė. 

Tomis dienomis, kai Edas Marijus ėmėsi paveldo, kaipsyk 
buvo renkamas naujasis Reintalio landtagas. Sutapimas buvo 
tiesiog puikus. Kažkoks visai žaliasnapis vyrutis, kažkoks Bru- 
no, tapo galingiausiu krašto žmogumi. Edo Marijaus — bičiu- 
liams jis leido vadinti jį tiesiog Edemaru - šitas Bruno niekad 
nebuvo pamiršęs, nes šis jį visados apgindavo nuo aštuntokų, 
kurie jį, penktoką, tąsydavo už nosies vien už tai, kad Bruno 
buvo garsių tėvų vaikelis. 

Ne, politika išties nėra sudėtinga. 

Pirmasis naujojo leidėjo Edemaro Zoto darbas, jau posthum* 
įskaudinęs velionį, buvo įsakymas iš leidyklos išnešti visas ka- 
pensijas su plastikiniais neva terakotos vazonais. O mintyse jam 
dingojos kur kas didesni dalykai. 

Edemaras visuomet buvo taikaus būdo jaunuolis. Liūdna- 
veidis. Būdamas aštuoniolikos atrodė kaip trisdešimtmetis, o 
sulaukęs trisdešimties labiau priminė penktą dešimtį kliudžiu- 

* Po mirties (/ot.). 

sį vyrą. Stovėti pirmosiose eilėse, rėžti kalbas, šaukti Petri Heil!, 
kasmet atidarinėti pasaulinio garso Jūrų žaidynes (senis visuo- 
met tai darydavo), perkirpti kaspiną atidarant naują tunelio 
ruožą buvo visiškai ne jo būdui. Kur tik taikydavosi proga išsi- 
veržti pirmyn, jis mieliausiai likdavosi užnugariuose. 
Neišdildomą įspūdį jam paliko siaubingas konfūzas, kai kaž- 
kokių iškilmingų pietų metu senis, pakėlęs stiklą ir paskambi- 
nęs į lėkštę šakute - Silentium! - staiga atsigręžęs į jį ištarė: 


— Prašyčiau dėmesio! Dabar į jus kreipsis mano devintasis! 

— Aš visai nenoriu į ką nors kreiptis, tėte, - sučiepsėjo jis, 
tėvui dar nebaigus. 

— Kreipsies, ir dar kaip! - užriaumojo tada ant jo senis. 


To šoko Edemaras niekuomet neįstengė pamiršti. Viešuma kė- 
lė jam siaubą. Kai į redakciją atvykdavo svarbūs vyrai - keliau- 
jantys po šalį austrų politikai, merginų pirkliai iš Rytų bloko, 
senstantys tenorai ir daugybė panašių, fotografas būdavo įspė- 
jamas, kad Edemaras niekad nepakliūtų į kadrą. Daugių dau- 
giausia jis leisdavosi fotografuojamas iš nugaros. Jis mėgo Bo- 
deno ežero tylumą, mėgo elektroniką ir mylėjo moteris. Jis bu- 
vo jautrios sielos žmogus. 

Viešpatie, kaip jis mylėjo moteris! Seniui jos buvo tuščia vie- 
ta, o sūnui moterys reiškė viską. Net ir čia būtų galima įžvelgti 
protestą prieš visagalį tėvą. Senis iki paskutinio atodūsio išliko 
aršus nacionalistas, užtai jo įpėdinis nutarė radikaliai padaryti 
tam nacionalizmui galą. Kosmopolitiškasis jo siekis buvo dė- 
mesiu ir švelnumu apgaubti bet kurios šio pasaulio tautybės 
atstovę. Lichtenšteine šitas siekis pasireiškė kriaušės didumo 
krūtų glamonėmis, bet Edemaras jau merkė akį Šveicarijai. Vė- 
liau gimė antrasis leidybinis žygdarbis - gražiausiais Reintalio 
sutvėrimais jis ėmė mėgautis pačioje leidykloje. Tai, girdi, kelia 
moralę ir skatina adrenalino išsiskyrimą, varo lauk suglebimą 
ir nuovargį. Edemaras elgėsi teisingai. Kai pro stiklines rūmų 

duris į 72: būdavo vedama kokia užsienio žurnalistų delegaci- 
ja, jį kur kas labiau domindavo prošal mirgantys gardūs mote- 
riški kąsneliai nei naujausios spaudos mašinos. 

Per dvejus metus Edemaras Zotas iš Tai ir Wahre Tat padarė 
tokią spalvingą mišrainę, kad jai lygių būtų reikėję paieškoti 
visoje Europoje. Viskas čia pasidarė pačių ryškiausių spalvų ir 
įgavo siaubingos žaismės. Vien spalvotų nuotraukų nepakako. 
Jų krašteliai dar būdavo apvedžiojami pilkai, tarsi vaizdas ple- 
ventų popieriuje. Eismo avarijos eiga, lėktuvo katastrofa, ne- 
laimingas atsitikimas Bodeno ežere bukam skaitytojui būdavo 
pateikiamas naudojantis keturspalve grafika. Vienu metu bu- 
vo pasirodę net spalvoti nekrologai, ir iš juodai apvestų prane- 
šimų apie mirtį žvelgdavo raudonskruosčiai numirėliai, vary- 
dami siaubą gyviesiems, kurie išsigandę pamanydavo, kad anie 
visai nemirė. Tačiau šitos išmonės Zotui teko tučtuojau atsisa- 
kyti, nes mirus artimiesiems prenumeratoriai ėmė vengti kreiptis 
į laikraštį. 

Ką gi, su nenuovokumu susiduria kiekvienas revoliucionie- 
rius. Kuklusis Edemaras patyrė šitai iš saviškių. Dešimto dešimt- 
mečio viduryje jam kaipsyk šovė puiki idėja. Jis davė nurodymą 
abu laikraščius rinkti nauju šriftu - didesniu ir aptakesniu. Po- 
veikis buvo nuostabus. Ir dar vienas dalykas pasirodė begal efek- 
tingas —- sumenko honoraras už eilučių skaičių. Laikraštininkai 
iš neregėtos nuostabos net aiktelėjo - jie persigando, kad neteks 
darbo. Šia tema pastabų drįso pareikšti tik agentūra Nignag. 
Edemaras kantriai klausėsi. Buvo daug šnekėta apie disciplinų 
diskursą, apie kalbos sintezę ir metatezę, apie saiką ir bataliją, 
kartą pasigirdo netgi garsiai ištartas žodis apgaulė, o Edemaras 
buvo laimingas galėdamas užduoti galvosūkį laikraščio gudra- 
galviams. Tačiau naujasis šriftas liko nepakeistas. 

Dailieji menai Edemarui ne itin rūpėjo. Jis buvo ūkio, skai- 
čių ir diagramų žmogus. Tačiau aname betono narve arba tose 
Jakobsroto vitrinų kačių maitose jis pajuto tarsi kažką anar- 
chistiško. Žodžiais savo susižavėjimo jis nemokėjo išreikšti. Ta- 

čiau kai vieną dieną Nignago kuruojamas ir būsimąja Reinta- 
lio meno žvaigžde iš anksto skelbiamas Rudolfas Šacas, prisi- 
dengęs pliuralistinio hepeningo sąvoka, susprogdino gyvenamąjį 
namelį, jo pasigėrėjimui nebeliko ribų. Argi Šacas neatliko to, 
ką jis pats su malonumu būtų padaręs? Ištisas savaites po to du 
nelygūs bičiuliai klaidžiojo iš vienos krašto užeigos į kitą. Šacas — 
skusta galva, pilamas prakaito, su odiniu kombinezonu, tatui- 
ruote viršum alkūnės, nuolat triukšmaujantis. Ėdemaras - ty- 
kus, dvelkiantis Chanel kvepalais, tarsi iš kiaušinio išsiritęs, 
diskretiškas ir paslaugus. Per šias vaikštynes jis elgėsi labai pa- 
slaptingai. Iziumovui Edemaras striukai pareiškė, kad šis gran- 
diozinis /obis* teikiąs be galo daug vilčių visam Reintaliui ir jo 
namams. Deja, deja, ir menui nurodomos ribos. 

Tiek daug reikėtų dar papasakoti apie šį ne savo valia Rein- 
talio spaudos imperijos galva tapusį melancholišką jaunikaitį. 
O kur dar jo sekundantai ir juodadarbiai, sekusieji jo pavyz- 
džiu, jo klusnumo įsikūnijimai, kurie ir rengėsi, ir kirposi kaip 
jis, kurie rūkė tokias pačias cigaretes ir garbino tas pačias mo- 
teris. Ši naujoji Ta: kūrėjų karta kažkuo priminė dvasininkijos 
luomą. Su juodais Versačės modeliuotais švarkais be apykak- 
lių, su aulinukais ir devyniasdešimties laipsnių kampu styran- 
čiais marškinių apykaklės kampučiais. 

Tuo tarpu Edemaras visą gyvenimą ieškojo draugo, tikro 
draugo. O tikru draugu, aišku, gali būti tik mylinčią širdį turin- 
tis priešas. Čia jis tokio nerado. Edemaras išvyko į Ameriką. 

Vienų Naujųjų metų rytą, priblokštas dar siaubingesnių pra- 
rajų nei Reintalio kalnuose, jis stovėjo Niujorke ir užvertęs galvą 
žvalgėsi į dangų. Atkišęs savo didelę nosį į snyguriuojančią erd- 
vę, neįstengdamas atsižiūrėti į be galo be krašto stiklinėmis dan- 
goraižių sienomis žemyn slystančias snaiges, jis ištisą dieną svy- 
rinėjo iš vienos tokios prarajos į kitą. Naktį jį kankino sprando 
skausmai ir jis sapnavo agresyvų taksi mašinų geltonį, ir net 


* Sacas (vok. Schatz) - lobis (žodžių žaismas, vert. past. ). 

sapne stebino tai, kad pakanka kilstelėti ranką, ir tu jau sėdi 
mašinoje. Jautėsi laimingas kaip niekad anksčiau. 

Amerika. Jis nutarė parduoti abu Reintalio laikraščius ir iš 
lėkščių plovėjo Niujorke pasidaryti žiniasklaidos bosu. Kas be 
ko, turint maišą pinigų. Bet išėjo kitaip. Kai antrosios viešna- 
gės metu šitas planas žlugo, kai vienos baltadantės amerikietės 
nepavyko įtikinti, kad jo širdis kosmopolitė, kai amerikietiškas 
slengas pasirodė gerokai sunkiau įkandamas, nei jis iš pradžių 
buvo manęs, Ėdemarą ūmai suėmė neapsakomas tėviškės ilge- 
sys. Jam stingą gamtos, mušė jis faksogramą Iziumovui per At- 
lantą. Jis pasigendąs Gulinčio popiežiaus, Bodeno ežero tylos 
ir to fakto, kad priešpiet gali lepintis paplūdimyje, o popiet 
lakstyti slidėmis. Pasigendu veiklos! - tokie buvo paskutinieji 
faksogramos žodžiai. 

Edemaras sugrįžo, o parankinių akyse žibėjo krokodilo aša- 
ros. Reklamos skyrius buvo padauginęs legendinę faksogramą ir 
išdalijęs bendradarbiams kaip įspėjimą. Kai jis išvydo ją išlipintą 
ant visų redakcijos sienų, Edemarui vėl šovė nauja didinga idėja. 

Jis sumanė reklamuoti savo paties verslą. Viršum numels- 
vinto Gulinčio popiežiaus riebiomis raidėmis išrašyti kilo Žo- 
džiai - Pasigendu veiklos! Žemiau - kuponas, kurį derėjo užpil- 
dyti ir išsikirpti (rūpestingai iškirpkite!). Idėja driokstelėjo tarsi 
bomba. Pasipylė prenumeratoriai iš viso pasaulio šalių. Tvar- 
dydami ašaras, buvę reintaliečiai Sidnėjuje, Los Andžele ir Lio- 
ne skaitė, kas dedasi Reintalyje. 

"Tiek daug reikėtų papasakoti. 

Vis dėlto keista. Kuo rėksmingesnės darėsi 7ai ir Wahre Tat 
spalvos, tuo mažiau šie laikraščiai buvo skaitomi. Hanso Mari- 
jaus Zoto laikais būdavo iššniukštinėjami netgi pačiu smulkiau- 
siu šriftu spausdinami kandžiojimaisi bei aršios replikos, o da- 
bar, tikrąja žodžio prasme, būdavo tik susidaroma nuomonė. 
Simpatijas ir antipatijas lėmė iliustracijos. O iliustracijos visus 
kompleksus paversdavo paprasčiausiomis formulėmis: gerai ar- 
ba blogai. Kaltas, nekaltas. Bjauru arba gražu. 

Teisybė, mažytis Edemaro Zoto žiniasklaidos pasaulėlis at- 
spindėjo tik paklausias, tariamai beformes sudėtingos visuo- 
menės sroves. Ir kaip visuomet mažieji mieliausiai rėmėsi di- 
džiaisiais. Bet pasaulio pojūtį turi kiekvienas Žmogus, nepai- 
sant to, kur jis gyvena. Štai šitą mažieji pernelyg mielai pamirš- 
ta arba leidžia sau išsikalbėti. Ganėtinai retas dalykas, kad žmo- 
gus kliautųsi pats savimi. 


Iliustracijos, iliustracijos. Besibaigiančio šimtmečio iliustraci- 
jos. Mokslas apsiriboja minimaliais tyrimais. Kadangi naujie- 
nos keičiasi vis greičiau, smagūs atradimai vertinami labiau nei 
pats mokslas. Atsidūrę prieš siūlėmis išmargintą pasaulį, nevil- 
tin puola net filosofai. Teologija pati verčia šaipytis iš savęs ir 
tampa tuo, kuo ji verčiama: juokinga. Nuščiūva visi istorijos 
rašytojai. Menas netenka drąsos kurti iliuziją ir galiausiai pa- 
miršta savo amatą - vaizduoti utopiją. Vis labiau vėsta intelek- 
tualų skleidžiama šiluma. Jų kalbos, jų raštai šlovina neviltį, 
kalkuliuoja vertybių bevertystę. Ir praslinkus penkiasdešimčiai 
metų atgailos už nacionalsocialistinį genocidą, galutinai išblė- 
sus socializmo magijai, viskas virsta gryniausiu cinizmu. Betgi 
cinizmas yra nemeilės būsenos išraiška. Nemylimu žmogus pa- 
sijunta tuomet, kai žlunga jo paties gebėjimas mylėti. Kaip pa- 
vydas visuomet yra silpstančios meilės išraiška arba menko pa- 
sitikėjimo savimi simptomas. | 

Didelio ir plataus pasaulio suvokimas apie meilę, stilių, ma- 
das, nuomones atiteliūskavo iki čia, įsibrovė ir į Reintalio žmo- 
nių širdis. Ir kada kaimynų vokiečių butuose ėmė triumfuoti 
kabelinė televizija, visa tai su siaubu netruko atsikartoti ir Ja- 
kobsroto namuose. Tarsi suparalyžiuoti žmonės patyrė vieno 
tabu atšaukimą po kito. Pirmąkart iš aukštasienių Kelno tele- 
vizijos studijų jie išvydo natūraliai nusirenginėjančią moterį, 
laidoje /taiga pamatė, kaip siaubingai žmonės gali įžeidinėti 
vienas kitą ir plūstis, suglumę klausėsi jaunavedžių pašnekesio 
apie seksualinę praktiką bei įgeidžius, ir madingu tapęs žodelis 

autuotis netruko pavirsti kasdieniu. Kad ir kaip paradoksaliai 
skambėtų: nors televizijos transliacijų mastas prasiplėtė, nebe- 
liko naktų su šnypščiančiu ir mirguliuojančiu ekranu, televizija 
neteko laiko turėti laiko. Jos padrikos dramaturgijos, nuolati- 
nio dusulingo skubėjimo įtaka jau ėmė reikštis dvylikamečių 
mokykliniuose rašiniuose. Kruopščiai ir nuosekliai plėtoti mintį 
darėsi vis sunkiau. 


Tuo laiku vienas žmogus irgi sielvartavo dėl taip tūžmingai be- 
sikeičiančio žiniasklaidos pasaulio. Ir jokie moralizavimai ne- 
padėjo jam sugalvoti veiklos plano. Jis kentė grynai asmeninį 
sielvartą. Sielvartavo dėl meilės. Sielvartas buvo toks stiprus, 
jog jis nutarė apskritai pašalinti televiziją, geriau pasakius, Rein- 
talio radijo ir televizijos centrą. Božė Birkė niekaip nenorėjo 
susitaikyti su mintimi, kad jo taip karštai pamilta elfė Ana Špy- 
gel, Mūsų valandos vedėja, daugiau jau niekad nebespindu- 
liuos į jo širdį iš ekrano. Kaip žinome, jaunąją damą direkto- 
rius atleido iš darbo ir dabar Reintalio trobelėse skardėjo nau- 
josios Letenos numylėtinės Michaelos Pfandl balsas. Žinome 
ir tai, kad Božė Birkė televizijos direkcijai jau buvo pasiuntęs 
vieną grasinimų pilną laišką ir padaręs fatališką klaidą - užra- 
šęs savo adresą. Žinoma, laiškas buvo sudraskytas ir įmestas į 
Pfandl šiukšliadėžę ir - mes žinome ir tai - dabar didžiausias 
Vakarų pasaulio moterų žinovas tris mėnesius laukė, kad galė- 
tų nuosekliai, iki galo įvykdyti televizijos sunaikinimo planą. 
Toliau įvykiai klostėsi štai kaip: 1990 metų vasario dvidešimt 
pirmąją dieną ant Pfandl rašomojo stalo, o iš tikrųjų ant Letenos 
stalo, juk Michaela buvo dešinioji šio vyro ranka, nusileido ne- 
standartinis melsvas vokas. Spėdama, kad jame gali būti kokio jos 
gerbėjo meilės laiškutis, moteris nieko nelaukdama jį ir atplėšė. 
Šiandien sprogs prožektorius, perskaitė ji iš skiautelių sulip- 
dytą sakinį. Ponia Pfandl sutrikusi pažvelgė į gauruotus debe- 

sėlius žydrame laiškiniame popieriuje ir visai teisingai sumetė, 
kad bus susidūrusi su įžūliu šantažistu. To laiško ji nebesuplė- 
šė, įspraudė į Letenos leteną, 0 į jo lūpas - bučinį su rausvais 
pakraštėliais. Direktorius perskaitė ir vangiai šyptelėjo. 


— Suk jį devynios, - tarė jis, nes abu buvo įpratę nemalonius 
laiškus įsiūti į pagalves. 


Ketvirtojoje RRTV studijoje aštuonioliktą valandą kaip papras- 
tai prasidėjo Mūsų valandos transliacija. Vos prasidėjus laidai, 
virš šviesios Michaelos Pfandl ševeliūros sudužo lankinės lem- 
pos stiklas, o šukės pabiro ant vedėjo pulto. Keptuvė - Božė 
žodelis - išpūtė akis į kamerą, sodriai atsikrenkštė, bet tučtuo- 
jau susiėmė ir varė savo toliau. 

Kokie niekai! Grynas sutapimas! "Tai tas pat, ką atspėti dvy- 
lika skaičių teleloto žaidime, ramino direktorius savo mylimą- 
ją, tačiau pernakt beveik nesudėjo bluosto. 

Šiandien drebės stalas, buvo pranešama kitąryt gautame laiš- 
ke, ir tikrai, vakare vedėjo pultas ne tik drebėjo - jis tiesiog 
nuvirto. Šitą faux pas* direktorius vis dėlto įsirašė savo sąskai- 
ton. Plačiais mostais jis ketino nušviesti ekonominę Reintalio 
padėtį. Esą negalima matyti vien juoda ir be atodairos kaltinti 
politikus. Tariant be atodairos, nelaimė ir nutiko. Kairioji Le- 
tenos ranka glostinėjo pultą ir šis nuvirto. 

Rytiniame redakcijų pasitarime griaudėjo perkūnijos. Buvo 
linksniuojamas laidos scenografas. Jis esąs tikras idiotas, visai 
nejaučiąs atsakomybės ir todėl pavojingas visuomenei. Ar gali- 
ma žmogui kišti tokią faneros ir kartono butatforiją? Scenogra- 
fas nutaisė labai nelaimingą miną ir prisižadėjo pultą sutvirtin- 
ti dukart. Jis dar nespėjo uždaryti durų iš kitos pusės, kai direk- 
torius tarėsi nugirdęs nesulaikomą kvatojimą. Jis pašoko nuo 
kėdės, puolė koridoriun ir visu balsu užriaumojo. Bet, pristigęs 
kvapo, vėl tarsi užgirdo kažką prunkščiant, ir šitaip be galo. 


* Klaidą (pranc.). 

Per kitas keletą dienų ketvirtojoje RRTV studijoje jokių ypa- 
tingų incidentų užfiksuota nebuvo. Mūsų valanda praėjo visai 
sklandžiai, nekreipiant dėmesio į apsirikimus kalbant, supai- 
niotas įrašų juostas, garso netolygumus ir nevykusius direkto- 
riaus pokštus. Tačiau kovo trečiąją vėl pasirodė melsvas vokas 
ir šįkart, jau neatplėštas, jis nukeliavo ant direktoriaus raudon- 
medžio stalo. Kai šis perskaitė jį kokius penkiolika kartų, jam 
iš tikrųjų ėmė drebėti rankos. 

Šįvakar jūsų operatorius iškrės keletą triukų. 

Neseniai sukviestame krizės komiteto posėdyje vyriausiasis 
Literatūrinio žodžio laidos redaktorius pastebėjo pozityvių per- 
mainų —- €5ą pagerėjusi šantažisto vokiečių kalba. Galbūt čia 
veikia keli šantažistai, pamėtėjo mintį apmąstymams sporto re- 
daktorius. Šiaip ar taip, reikėtų pranešti kriminalinei policijai, 
pareiškė visuomenės ir girdų laidų reporterė. | 

Taip ir buvo padaryta, ir likus pusvalandžiui iki laidos pra- 
džios studija prigužėjo kriminalistų, kurie daugmaž diskretiškai 
užsimaskavo už kameros ir kulisų. Likus vos dešimčiai minučių 
iki laidos, operatorius buvo pakeistas kitu, labiausiai patyrusiu 
ir, kaip rodės Letenai, pačiu lojaliausiu. Jo vardas čia nusipelno 
tik liūdno paminėjimo. Dar tą patį vakarą, likus vos metams iki 
pensijos, profesinė Alberto Gomo egzistencija pasibaigė. 

Įvyko kažkas nesuvokiamo, kažkas tokio, ko dar niekad ne- 
buvo. Iki pusės laidos viskas ėjosi kaip sviestu patepta. Netgi 
visos juostos buvo nesukeistos. Tik staiga vaizdas ėmė darytis 
neryškus, bet netrukus vėl pasitaisė. Čia Gomas visai netikėtai 
nukreipė kamerą ir apsistojo ties išsišiepusiu jaunu kriminalis- 
tu, atsuko ją į akliną studijos tamsą. Tada kamera užkopė aukš- 
tyn į vadavietę, stambiu planu parodė besiskeryčiojančias ran- 
kas, kuriam laikui vėl prapuolė tamsoje, o galop taip arti pri- 
traukė Letenos fizionomiją, kad žiūrovams beliko tik gėrėtis 
alkoholio išgražinta jo nosimi. 

Negirdėtas skandalas. Telefonai perkaito, o telefonisčių au- 
sys ne menkiau. Gal tas operatorius girtas? Už ką mes mokam 
radijo ir televizijos mokestį? Ir taip toliau... 

Susidomėjo ir Osterreichischer Rundfunk“ , kuriam priklausė 
Reintalio televizija ir kuris buvo atsakingas už ypatingus įvy- 
kius labiausiai į šalies vakarus nutolusiose provincijose. Paskam- 
bino pats generalinis direktorius, į Reintalio direktorių jis krei- 
pėsi itin intymiai: 


— Klausyk, da kartą te tep pasitaikis, tai tu lėksi kap musia iš 
barščių, 1 greita! 


Galingųjų žiniasklaidos bosų dikciją įtaigoja kaipsyk jų atsako- 
mybės kupinos būties rūstumas. 


— A insidėjai in galvą? A supratai tu? 
— Taip, pone generalini direktoriau! 


Ką gi, žiūrovų skaičius išaugo iki begalybės. Vadinamajai /ele- 
gaujai abu laikraščiai paskyrė galybę patyčių kupinų straipsnių, 
komentarų bei karikatūrų. Konstantinas Iziumovas surengė 
skaitytojų forumą, kuriame buvo svarstomi tolesni paslaptin- 
gųjų įvykių scenarijai. Konkurse dalyvavo ištisos moksleivių kla- 
sės, juk pagrindinė premija buvo metinė Tai prenumerata. Rei- 
kalas tas, kad Tat ir RRTV jau seniausiai buvo nesutaikomi 
priešai. Kas buvo kalbama, niekuomet nesutapdavo su tuo, kas 
buvo rašoma. 

Iš tiesų viskas buvo dar bjauriau ir vėliau sekę generalinio 
direktoriaus iš Vienos įžeidinėjimai čia nepateikiami tik atsi- 
žvelgiant į žmogiškojo bendrabūvio normas. 

Katastrofa įvyko gegužės dvidešimt ketvirtosios vakarą. "Ie- 
levizijoje kaip ir gamtoje jau dvelkė vasara, tad Letena ir Pfandl 
sumanė išsivaryti laukan garaže žiemojusį tandemą. Sėdę ant 
to dviračio, jiedu ir išvažiavo į tarnybą. Dar padarė lankstą per. 
miestą, nes kiekvienas, kuris tariasi esąs įžymus, mėgaujasi savi- 


* Austrijos radijas (vok.). 

mi atpažintas gatvėje, nors nutaisęs nuobodžiaujantį žvilgsnį 
žiūri kažkur prošal. Gustlio ledainėje, seniausiame miesto pa- 
state, Pfandl dar pasmaguriavo amarenos ledais, o apkvaitęs 
nuo meilės direktorius, gal pernelyg valiūkiškai nusėdęs nuo 
dviračio, nikstelėjo koją, susiraukė iš skausmo ir užsakė savo 
smagurei visko, ko tik ši pageidavo. Viskas būtų taip puiku bu- 
vę tą vakarą, jei ne Letenos koja. Atvykę į televiziją, jiedu dar 
švelniai erzinosi ir neva apgailestavo, kad nustojus tariamai gau- 
jai grasinti apmažo ir televizijos žiūrovų. Ištisą mėnesį nebepa- 
sitaikė nė vieno kiek įdomesnio laiško, o laiškų melsvuose vo- 
kuose nebuvo. 

Tresą sakant, net gaila, tarė jis. Jis, girdi, tą vaiduoklį jau 
buvo pamilęs. Tikrai, labai gaila, atkartojo ji ir lipniom lūpom 
pabučiavo mylimąjį. 

Gyvenimas esąs pernelyg kraupus, kad gintum šitą kokčią 
vietą. Gyvenimas esąs pernelyg nelaimingas, kad gintum jo ste- 
reotipą. 

Grimo kambaryje abiejų rankos tiesiog neįstengė išsiskirti — 
jų pirštai susipindavo, susijungdavo, susinerdavo, susikryžmin- 
davo, sulįsdavo vieni į kitus, ir taip be galo. Net grimuotoja 
nustebo išvydusi visiškai kitokį direktorių - nevaikantį žmonių 
ir nematuojantį jų pagal save. Meilė buvo pavertusi jį nuosta- 
biu žmogumi. 

Praslinkus trims minutėms nuo laidos pradžios, ėmė dėtis 
neapsakomi dalykai. Nieko negelbėjo nei slenkantis parengtas 
tekstas, nei pašėlę laidos režisieriaus mostagavimai, nei Kep- 
tuvės veidu riedančios sodrios ašaros. 


Pridvisusiame Mato gatvės Nr. 157/12 bute, amžinai užtemdy- 
tame kambaryje, apsirgęs sielvartinga meilės liga tupi Božė Bir- 
kė ir spokso į televizoriaus ekraną. Jis jau seniausiai nesiprau- 
sęs — melsvoje, nuo ekrano krentančioje šviesoje blizga rieba- 
luoti jo plaukai. Sulysęs ir išsekęs veidas, vos gyvas kūnas ir 
siela. Tik dygios, išsprogusios ir klaikios akys. Kupinos įniršio 
ir beprotybės akys. Viską į save traukiančios akys. Valanda iš- 

mušė. Šįvakar jis palauš valią to žmogaus, kuris iš jo atėmė 
mylimą Aną. Jis palauš jo mintis, ir tas vyras prabils jo, Božė, 
žodžiais. Jo veidas dar labiau paniursta, darosi neįžvelgiamas. 
Tuoj tuoj jam pradės durti plaučius, o iš skausmo, rodos, ims ir 
suskils galvos kiaušas. Tačiau tas vyras kalbės taip, kaip nori 
Jis, tegul ir gyvybę jam tai kainuotų. 


Nuskambėjo laidos signalas. Po jo ėjo trumputis trileris, ak- 
centuojantis laidos temų svarbą, ir mielu įpročiu tapęs pasvei- 
kinimas — Padėk Dieve Reintaliui - kasdien skiriamas kuriam 
nors amžininkui, nepaisant to, atsakys jis į jį ar neatsakys. Tada 
— pirmojo siužeto įžanga. Buvo kalbama apie kasmetinį galvijų 
varymą į šalies kalnų pievas, apie pavojus, kuriuos kelia plen- 
tais genamos karvių bandos. Siužetas baigėsi atsakingo už ap- 
linkos apsaugą Dr. Ibro Doliko paaiškinimu. Pasak jo, mūsų 
žalųjų ekskrementai visiškai nekenkia aplinkai. Tuomet, rengda- 
masis skelbti naują siužetą, lūpas patampė Letena. 


— Mano ponios ir ponai! Šiuo sprogstančiu ir žydinčiu metų 
laiku itin prastai jaučiasi alergikai. Man dabar dviračiu važiuo- 
jant į studiją, pakeliui pasitaikė mažiausiai trys žmonės, ken- 
čiantys nuo alergijos žiedadulkėms. 


Ir visiškai nepakitusiu balsu tęsė: 


- Šiandien privalu jums visiems prisipažinti, kad esu pats di- 
džiausias niekšas, didžiausias menkysta ir pats šlykščiausias ti- 
pas, koks tik kada nors vaikščiojo mūsų krašto žeme. Taip, pri- 
pažįstu: aš savavališkai atleidau iš darbo nuostabiausią, nepri- 
lygstamą, su niekuo nepalyginamą, dieviškąją ir meiliausiąją iš 
visų televizijos pranešėjų Aną Mariją Špygel. Aš žinau, gerbia- 
mieji Žiūrovai, jūs nepamiršote šios elfės. Aš taip pat negalių 
jos pamiršti. Kaip Žinote, jos nemari šlovė pasiekė net Algau, o 
iš ten tr Rytų Austriją, visur, kur tik matomos mūsų telelaidos. 
O aš, niekšas, išvariau ją ir dabar ši švelni ir jautri mergaitė 

neleidžia man ramiai miegoti. Kadangi man pabodo su ja žais- 
ti, aš susiradau kitą. Tokią Michaelą Pfandl, kurios snukis, tie- 
są sakant, primena keptuvę. Būkime atviri... 


Michaelai Pfandl sustojo plakusi širdis. Tikriausiai tas pat nu- 
tiko operatoriams, technikams, 0 ir ponams prie pulto. 


— Tačiau dabar aš iškilmingai prisiekiu, kad nedelsdamas grą- 
žinsiu panelę Špygel į jūsų namus. Ji vėl pasirodys ekrane. O 
tau, mieloji Ana, aš šaukiu: „Jei tau kada nors prisireiks mano 
gyvybės, ateik ir pasiimk ją!“ 


RRTV Ketvirtojoje studijoje įsiviešpatavo kosminė tyla. Ap- 
mirė bet kokia mintis, bet koks judesys. Tuo tarpu direktoriaus 
veidas išraudo kaip virto vėžio, o lūpos pamėlo. Nuo nosies 
galo varvėjo prakaitas, bet švokšdamas jis tebešnekėjo toliau, 
tarsi tai būtų gyvybės ar mirties klausimas. 


- Šiame kontekste yra svarbu nurodyti dar keletą mūsų kraš- 
te pastebimų trūkumų. Ei jūs, Reintalio vyrai! Ką jūs išmanote 
apie meilę?.. 


Na, pagaliau! Pagaliau vaizdo režisieriui pavyko nutraukti šitą 
kliedesį. Jis spaudinėjo mygtukus, kažkas suktelėjo garso regu- 
liatorių ir ekrane atsirado užrašas: Netrukus tęsime transliaciją. 
Buvo parodyta ne programai skirta laida apie Jūrų žaidynes 
Bodeno ežere. Po to - interviu su senstančiu tenoru, jau tris 
tūkstančius šimtą penkiasdešimt tris kartus dainavusiu Tami- 
nio partiją. To vaidmens, sakė jis, aš iš tikrųjų niekad nemėgau. 
Herojiniai vaidmenys jam visuomet būdavę kaip užkeikti. 


O skurdžiame, apjauktame savo būste - Božė. Su žieminių 
megztiniu, iš tikrųjų per šiltai apsirengęs šiam metų laikui. Jis 
riaumoja, jis šaukia, jis cypia, jam atrodo, kad tuojau pat užsi- 
liepsnos jo plaukai ir išvarvės akys. Skruostais srūte srūva pra- 

kaitas. Baisesnė už pačią saulę šviesa. Gniaužiantis, pjaunantis 
skausmas viduriuose. O milžino galva užlinkusi už kambario 
lubų. Dar nevirtęs laiku teka jo laikas. Mąstymas jau seniausiai 
tapęs prasimanymu. Božė krenta, akyse jam sutemsta, jis ap- 
Žiūrinėja savo rankas, o tos rankos sukandžiotos. O iš riešų varva 
juodas skystis. Jis išbėga laukan ir lekia lekia lekia. 


Dar tą pačią naktį valčių statyklos gizelio Elmaro Kūlau na- 
muose buvo suimta Ana Marija Špygel. Įtariama kaip telegau- 
jos vadeiva. Kaip buvusi RRTV darbuotoja, ji galėjusi pasinau- 
doti savo techninėmis bei profesinėmis žiniomis ir galimybė- 
mis, nutarė valstybės saugumo policija. Ponas Stropa, be abe- 
jo, matęs visus filmus su Lino Ventura, merginą aprėkė, į jos 
nublyškusį veidelį atsuko ryškią lempos šviesą ir šiurkščiu bal- 
su pareiškė galįs laukti kad ir pernakt. Ana be perstogės žlium- 
bė ir bejėgiškai reikalavo pakviesti jos advokatą. Ne, velniai 
parautų, ji dabar privalanti jam, Stropai, jau dabar prisipažinti, 
kad direktorių paveikusi kažkokiais vaistais. Leidimas jos buto 
kratai esąs jau išrašytas. Jis, tegul tik nemano, ne koks kvailys. 
Ana tebereikalavo advokato, Stropa,4 /a Ventura, su nuvargu- 
sio Žmogaus šypsena padavė jai telefono ragelį, užtat ji turėjo 
prisipažinti neturinti jokio advokato. Tuomet jis, suprantama, 
iš mėlyno pakelio, užsirūkė Gauloise* ir dėl taktinių sumetimų 
gerą pusvalandį užsispyrėliškai tylėjo. 

O tą pačią naktį Letena jau kokį aštuntą kartą bandė palįsti 
po Pfandl antklode. Galop mirtinai įžeista moteris nusileido. 
Jų skausmas buvo beribis, abiejose milžiniškos lovos pusėse bu- 
vo liejamos karčios ašaros. Nes abu pernelyg gerai žinojo, kad 
auksiniai jų laikai jau pasibaigė, kad jie jau nebegalės lyg nie- 
kur nieko pereiti gatve ir kad tandemą kuriam laikui būtų pro- 
tingiau palikti ramybėje. 


(0 Bože Birkė lekia lekia lekia tr lekia. 


* „Gališkos“ - itin populiarios prancūziškos cigaretės, dažnai be filtro (vert. past.). 


Nesibaigiančios baisenybės. Vieną ir tą pačią naktį. Gamta vel- 
tui bandė dar kartą suartėti su žiemos dvasiomis, jų lapės aki- 
mis ir kietomis letenomis. Veltui. Žmones jau gaubė pavasariš- 
kas, magnolijomis dvelkiantis vakaro oras. Sirdies pavidalo 
Dviejų mėnulių aikštė kunkuliavo gyvybe. Kavinės bei restora- 
nai vėl išnešė stalus į lauką, tamsoje it žaltvykslės mirguliavo 
šviesų girliandos. Kvatojo merginos, sąmojus laidė vaikinai, tik 
seniai, pakeliui sveikindami pažįstamus ir nepažįstamus, ke- 
pėstavo namop į lovą. 

Vieną tokį vakarą Haraldas Rombachas įžengė į Gallo Nero 
restoraną, kur buvo sutaręs susitikti su Konstantinu Iziumovu. 
Haraldas, dabar jau keturiasdešimt ketverius metus sukakęs 
vyriškis, kaip visuomet buvo nepriekaištingai apsirengęs. Vil- 
kėjo tamsiai mėlyną Brionio firmos sportinio kirpimo švarką 
su raudonvynio spalvos pamušalu. Po juo - šviesaus mėlynumo 
pagal matą siūti marškiniai. Neryškus, aukso geltonio, mėlynai 
ornamentuotas kaklaryšis - mazgas dviejų nykščių platumo, nei 
siauresnis, nei platesnis. Skalūno pilkumo kelnės, kurių galai 
vos lietė juodų pusbačių liežuvius. 

Kaip Rombachas niekino nudribusias klešnes! Kaip jis nie- 
kino per ilgas arba per trumpas marškinių rankoves! Rankoga- 
liai iš švarko privalą kyšoti lygiai per vieną centimetrą. O kaip 
jam būdavo atkaru, kai kam nors sukryžiavus kojas imdavo ir 
išlįsdavo plaukuota blauzda. Puskojinių jis niekad nedėvėda- 
vo. Visuomet maudavosi batų spalvos kojines. 

Šis vyras, kuriam, rodos, visiškai nerūpėjo nei skirtingų, nei 
tos pačios lyties Žmonių meilė, kuris, matyt, apskritai nebuvo 
sutvertas kokiai nors meilei, aplinkinius vertino kaip įžeidimą 
savo akims. Tikra tiesa: netikusi, taigi neapsiūlėta kilputė atla- 
pe ar kokio nors priešais sėdinčio asmens drabužio rankogaly- 
je varydavo Haraldą į tokį įsiūtį, kad būtų įmanęs, būtų tokį 
žmogų nudėjęs. Savo amžininkus jis vertino kaip beskonybių 
rinkinius. Jie į savo išnaras buvo sulindę lyg prastai kimšta ke- 
peninė dešra. Į visus ankštus žaketus, kostiuminius švarkus, ap- 
siaustus, sijonus ir kelnes. Viskas ten slydo žemyn arba veržė, 
spaudė ar žnybo riebalus pačiose netikėčiausiose vietose. Pil- 
vai dribo iš marškinių, sijonai susigarankščiuodavo judant, o 
po džinsais, žiū, lenda kelnaičių kontūrai. Ką jau kalbėti apie 
suvis neegzistuojantį spalvos pojūtį. 

Žmonės jam matės tik kaip nevykę Dievo kūriniai. Kaip tar- 
pusavyje besiriejantys gyvuliai. Tai, kaip jie draskėsi, kokie pri- 
mityvūs ar kokie išradingi tuomet tapdavo, buvo turbūt vienin- 
telis malonumas, kurį jam dar teikė gyvenimas. 

Haraldas šlovino žlugimą ir Iziumovui dažnai pareikšdavo, 
kad įdomiausia, ko gero, būsią mirti smurtine mirtimi nuo kito 
rankos. Ne, jis tikrai norėtų būti nužudytas. 

Jis įžengė į Gallo Nero, kaipmat iš paskos įturseno ir Otelas 
Gueris. Laikas pasendino ir jį, Otelas sulyso, nebeliko nė atsi- 
kišusio pilvuko. Bet tebebuvo stiprus kaip jautis. Gilios raukš- 
lės išvagojo šio Sicilijos piemens veidą. Jis išlaikė tą netikrą 
pasitenkinimą Žmogaus, kuris čia niekad nebus pripažintas vi- 
sateisiu. Išleisdama iš namų, mama Džoja įkalė jam į galvą, 
lėjimas. Todėl jį niekinančius Otelas stengėsi sunaikinti savo 
meilumu. O jeigu jis ką ir niekino, tai tik Haraldą Rombachą. 
Ką čia, jis nekentė jo. Nekentė jo vypsenos, kiekvieno jo ap- 
skaičiuoto žodžio ir judesio. 


— Ponas Iziumovas jau laukia jūsų. Leisite palydėti jus prie 
stalo? 

Haraldas nusekė jam iš paskos, Iziumovas pasikėlė iš vietos. 
— Sėdėkit, Konstantinai. Atleiskit, užtrukau. 


Siaurame Iziumovo veide blykčiojo šviesos girliandų atspin- 
džiai - tarsi Žvejų tinklai jos driekėsi nuo pat lubų. Jo akys nervin- 
gai degė. Haraldas iškart šitai pastebėjo, bet nieko neklausinėjo. 


— Gerai, kad tu pagaliau čia, - sušnopavo Iziumovas ir nosi- 
ne nusišluostė burną bei smailą barzdelę. 

— Mielasis! Būkite malonus, pasakykite man, kas šiandien 
gero jūsų virtuvėje? - prabilo Haraldas, tvirtai spausdamas Gu- 
erio ranką. 

— Mauro, - netikėtai užkluptas atsiliepė Gueris. 

— Mauro. Gerai, kad mauro. Aha, o Žuvis ne šaldyta? 

— Pone Rombachai! Ką jūs! 

— Tuomet puiku. 


Duė, taip Gueris šaukė savo bobteilį, tupinėjo apie šeimininko 
kojas, o šis nulenkė galvą, žengė kelis žingsnius atatupstas, ap- 
sisuko ir nusiviepęs bei metęs - Cazzo! patraukė į virtuvę. 


— Turiu neatidėliodamas su tavimi pasikalbėti, Haraldai, — 
konspiratyviai pranešė Iziumovas. 


Tada užsikosėjo. Kai plaučiai pagaliau aprimo, iš savo žalio klu- 
binio švarko kišenės jis išsitraukė nuotrauką. Netaręs nė žo- 
džio, stumtelėjo ją Haraldui. Haraldas paėmė nuotrauką, pasi- 
žiūrėjo, žvilgtelėjo į Iziumovą, kuris nekantravo laukdamas jo 
reakcijos. Prie kaimyninio stalo griaudėjo garsi kvatonė. Mat 
ten buvo aptariami sensacingi RRTV direktoriaus kliedesiai. 


— Na, ir kas? 
— "Tu gerai įsižiūrėk! 

Haraldas įsmeigė akis į nuotrauką ir netrukus jo nedidelės, siau- 
ros nosies šnervės išsiplėtė. 


— Kur čia fotografuota? 

— Maskvoje. 

— Maudė niekad nebuvo Maskvoje. 

— Aišku, kad ne. Čia Sonia. 

— Kas toji Sonia? 

— Mano sesuo. Esu tau apie ją pasakojęs. 

— Argi ji ne mirusi? 

— Ji mirė lygiai prieš dvidešimt metų. Gal savaitės tikslumu. 
— Na, ir kas? Antrininkė. Pasitaiko tokių. 


Iziumovas grįžtelėjo, pasiėmęs atvertė odinį aplanką ir surado 
ten pluoštą popierių. Tuo momentu Raulis priėjo priimti užsa- 
kymo. Haraldas mostu pavijo jį šalin. Iziumovas persilenkė per 
stalą ir ėmė kuždėti. 


— Visa tai aš būčiau jau pamiršęs. Tik kai prieš porą savaičių 
tėvas prisiminimui atsiuntė man Sonios nuotrauką, viskas pa- 
sidarė aišku. 

— Kas pasidarė aišku? 

— Kai Maudei nutiko toji nelaimė, aš pasidariau teismo me- 
dicinos išvados kopiją. 


Jis pervertė plono popieriaus lapus, surado ieškotą lakštą ir 
negarsiai, virpančiu balsu perskaitė raudonu rašalu pasibrauk- 
tą vietą. 


—- Chromosomų norma 46, XY... Androgeninis visų kūno audi- 
nių nejautrumas... Uterus ir kiaušidžių nėra... Kapšelis išsivystęs 
kirkšnyse... Bet testosteronas neveiksnus... Išorinės genitalijos — 
moteriškos... 

— Gal būtum geras ir pasakytum man, ką tai reiškia? 
— Palauk, Haraldai. 


Iziumovas užsirūkė cigaretę, gerokai nugėrė iš raudonvynio tau- 
rės, tada vėl išsitraukė savo plonytę nosinę smailiais kampu- 
čiais ir nusišluostė burną bei barzdą. Aristokratiškas jo veidas 
blizgėjo nuo besisunkiančio pro poras prakaito. 


— Tu žinai, nuo ko mirė Sonia? 

— Ji nusižudė. 

— Taip, nusinuodijo arsenu. Bet ne tai aš turiu galvoje. Atlei- 
si, jei kiek nuklysiu į šalį? 

— Prašau. 

— Ji buvo įstabi mergaitė, nepaprastai gabi piešėja. Būdama 
vienuolikos metų, ji beveik be anatomijos klaidų piešdavo ak- 
tus. Turėjo neįtikėtinų gabumų pagauti žmogaus bruožus. Daž- 
nai piešdavo mane ir Mariną, jaunesniąją sesutę. Arba tėvą, 
išdidžiai rankoje laikantį voverės kailiuką. Jis juk buvo voverių 
medžiotojas. Ką noriu pasakyti... vienu metu, galbūt bręsda- 
ma, Sonia visiškai pasikeitė. Mes tuomet gyvenome labai susi- 
spaudę. Augau lydimas tėvo prakaito ir Marinos menstruacijų 
kvapų. O Sonia jokio kvapo neturėjo. Marina laikė katę, tokį 
pasišiaušusį katiną, kurį tik Sonia galėdavo paimti ant rankų. 
Kai kiti bandydavo jį paglostyti, jis draskydavosi. Firsas, štai 
koks buvo jo vardas. Vieną vakarą Sonia iš mokyklos parėjo 
kažko įtūžusi. Ją pylė prakaitas, o kakta buvo kaip krosnis. Kas 
buvo nutikę, man, aišku, nieko nesakė, tik Firsą nuo grindų 
užkėlė ant savo lovos ir ėmė kasyti. Netrukus apimta siaubo 
suklykė. Aš sėdėjau virtuvėje, ruošiau pamokas. Kai įbėgau į 
kambarį, katinas pastiręs gulėjo prie jos kojų... Tau nuobodu. 
Bet luktelėk. 

— Keisčiausia... Viskas pasikartojo. Pas vieną jos klasės drau- 
gę. Tik ten buvo šunelis... Kaip jau sakiau... Sonia labai pasi- 

keitė. Ji jau nebesirūpino mumis kaip motina. Apsileido, nak- 
timis kažkur prašapdavo, ėmė sukiotis tarp visokiausių pašle- 
mėkų. Kol tėvas atsitiktinai sužinojo, kad ji pasidarė kekšė. Tik 
pinigų už tai neimdavo. Gulėdavo su vyrais, gulėdavo ir su mo- 
terimis. Rodės, tarsi ji trokšta atsikratyti savo kūno. Gyveno 
lyg iš kažkokio įsiūčio ir kartais imdavo taip greitai berti Žo- 
džius, kad nieko neįstengdavai suprasti. Beveik nemiegodavo 
ir beveik nieko nevalgydavo. Kol vieną rytą ją negyvą surado 
Dimitrovo plente. 


Iziumovas kiek patylėjo. Paskui vėl užsikosėjo ir ėmė atsipraši- 
nėti. 


— Tai tam tu mane čia pasikvietei? Kad išlietum šiuos senti- 
mentus? 

— Haraldai, nejau tu visiškai nieko nesuvoki? Sonia turėjo tą 
pačią įgimtą ydą kaip ir Maudė. Ji neturėjo gimdos. Obdukcija 
konstatavo lygiai tą patį ką ir Maudei. O dabar dar ši fotografi- 
ja... Tu juk irgi buvai, kai Maudė, tuomet dar vaikas, puolė vi- 
sus glėbesčiuoti ir bučiuoti. Beje, tai nutiko čia, šitame restora- 
ne. Ir Sonia buvo pradėjusi meilintis visiškai nepažįstamiems 
žmonėms. Buvo praradusi bet kokį atstumo pojūtį. Dieve ma- 
no, Haraldai... Tuomet čia buvo ne Maudė. SONIA GYVA!!! 


Iziumovui taip riktelėjus, prie gretimų stalų akimirkai nutilo 
visos kalbos. Visi sužiuro į abu vyrus, paskui vėl pasigirdo šaukš- 
tų ir šakučių muzika. Iziumovas atsiprašydamas pažvelgė į pa- 
šnekovą ir vėl ėmė kuždėti. 


— Haraldai... Sonia buvo ne žmogus... Sonia angelas... Ir kai 
angelo kūnas išsilaisvino, jis pasirinko Maudę. | 

— Nuo degtinės tau suminkštėjo smegenys, Konstantinai. Kaip 
ir kiekvienam rusui. 

— Aš žinau, širdies gilumoje tu vis tiek kuo nors tiki. 

— Taip, nes kartkartėmis yra žavu pasimokyti kuklumo. 

— O tavoji teorija apie materializuotus angelus? 

— Angelai neturi esybės. Žmonėse jie nesimaterializuoja. Jie 
begalinė, nepakeliama ir neapsakoma dvasia. 

— Bet jie keliauja su mumis. Taip, kaip rašoma Iobijo knygoje. 


Raulis pabandė prieiti antrusyk ir šįkart bandymas buvo sėk- 
mingas. Vyrai ėmė valgyti, IZiumovas kalbėjo greitai ir daug. 
"Tuo tarpu Haraldas darėsi vis mąslesnis. Kažkas nedavė jam 
ramybės ir tą mintį jis vis giliau gromuliavo. Lauke pasigirdo 
tolimos audros grumėjimas. Po pusvalandžio į stogus jau bar- 
beno ankstyvos vasaros lietus. Haraldas sumokėjo palikdamas 
begėdiškai gausius arbatpinigius - kone dvigubai tiek, kiek kai- 
navo jų vaišės. O jo atsisveikinimo maniera nė kiek nepasikei- 
tė - kaip ir visuomet, išeidamas jis apvertė Guerio motinos por- 
tretą galva žemyn. 

Šįkart sicilietis nebesižemino. Jis puolė ant Haraldo, ketin- 
damas jį pasmaugti. Bet Raulis pasirodė vikresnis, pastojo jam 
kelią ir įtempęs visas jėgas kliudė Otelui veržtis pirmyn. Gueris 
prakeikė Rombachą, paleido jam pavymui visą sicilietiškų keiks- 
mų tiradą, spjovė jam į nugarą ir galiausiai pravirko. Gallo Ne- 
ro restorane įsiviešpatavo tyla. Pro mirksinčią Lurdo Madoną, 
pro dirbtinių saulėgrąžų girliandas Haraldas tingiai išbidzeno 
iš užeigos. Jis nė negrįžtelėjo į Guerį. Nė kartelio. 

Išėję laukan, vyrai pasislėpė kažkurio portalo gilumoje ir ten 
pralaukė patį lietaus smarkumą. Iziumovas kosėjo, kone lojo 
nuo savo drėgno kosulio. Haraldas išdėstė jam savo pasiūlymą 
vasarą pailsėti Rapale. Jūros oras jo apgedusiems plaučiams 
tikrai nepakenksiąs. Tas oras gal netgi išgydytų jo supuvusią 
ruso sielą. Kokią akimirką Haraldas mėgavosi šalia stovinčio 
žmogaus sutrikimu, nes žinojo, kad šis Haraldą dievina ir ne- 
laimingai myli. Tačiau tokia mintis tuojau pat jam pasirodė nuo- 
bodi. Netrukus jiedu atsisveikino ir kiekvienas savo keliu nuė- 
jo pasitikti nakties. 


ROBERT SCHNEIDER Iš OREIGĖ 313 


Haraldas įsėdo į baltą savo Thunderbird ir pasuko Elraino 
kryptimi. Paleido muziką ir pats falcetu ėmė pritarti Liu arijai. 
Staiga, pats nesuvokdamas kodėl, jis į namus jau nebenorėjo 
važiuoti. Apgręžė automobilį, vėl pasuko į kalną, nuspaudė į 
miesto centrą, tuomet, galiuką pavažiavęs atgal, pasuko išilgai 
Mato gatve. Pagarsino muziką, o mintimis vis dar tebebuvo su 
Konstantinu Iziumovu. 

"Tarsi be jokio tikslo jis važiavo sulytomis gatvėmis. Rodės, 
lyg jį persekiotų kokia nuojauta, kuria, nenutuokdamas, kur ji 
veda, jis turįs sekti ir sekti. Jautė betikslį ilgesį kažko, ko nie- 
kad nebuvo regėjęs. Nes Haraldas tarėsi matęs jau viską. Da- 
bar atsirado tikėjimas kažkuo, kas dar nebuvo pasirodęs, bet 
netrukus išsipildys. Tik ūmai pajuto, kad automobilio vairą 
sukalioja kita jėga. Jis sumažino greitį, ėmė važiuoti kone žŽin- 
gine ir įtempęs žvilgsnį pradėjo dairytis į abi kelio puses. Tas 
Kažkas turėjo būti kažkur čia. Zebediejaus keliu baltasis TAun- 
derbird nušliaužė iki pat galo. Neišjungęs variklio, Haraldas 
sustojo ir, paklusdamas keistai galiai, ėmė laukti. Tada išjun- 
gė variklį, išlipo laukan ir ėmė klausytis nakties tylos. Paskui 
įsėdo automobilin, apsigręžė, pavažiavo į kalniuką ir išvydo 
ją - Maudę Latūr. 


— Lipk! 


Ji pažvelgė į Haraldą ir šis neįstengė atlaikyti jos žvilgsnio. Nieko 
neklausinėdama, jinai įsėdo. Jis persisvėrė per ją, ištiesė ranką 
ir užtrenkė automobilio dureles. 


— Namo? - striukai paklausė ir dirstelėjo jai į veidą. 


Maudė linktelėjo. Buvo, rodos, virtusi savo pačios šešėliu. Iš- 
sekusi. Bet, išduodami laukinę sielą, aplink galvą tebešvietė 
jos tamsūs garbiniuoti plaukai. Jis pasuko Trijų Karalių gatvės 
pusėn. Jiedu nesišnekėjo, Haraldas stengėsi perprasti jos vei- 

do išraišką. Maudė pasirodė jam nuvargusi. Jis vėl paleido mu- 
ziką ir Barbara Hendriks dar kartą kilniai ėmė maldauti: Sig- 
nore, ascolta!* 


— Dabar aš žinau, kas norėjo tave nužudyti, - ramiai ištarė 
Haraldas. - Aš pažįstu tavo žudiką. 


Nenuleisdamas akių jis žvelgė į kelią, tik staiga pajuto plakant 
savo paties širdį. Širdis tiesiog spurdėjo ir jos plakimas svaigi- 
no jį. Vis dėlto jis buvo gyvas! Plakimas ėmė kelti nerimą, o 
galvoje pradėjo reaguoti tamsioji chemija. Mintys grūdosi, tel- 
kėsi.į kamuolius, sproginėjo tarsi fantasmagorijos. 


— Ar moki saugoti paslaptį? - paklausė jis taip švelniai, tarsi 
būtų ką tik įsimylėjęs. 


Maudė tylėjo, o jos kvėpavimas vis slopo. 


— Aš noriu pagaliau išsiaiškinti, kas slypi už mūsų pažinumo 
ribos. Bejėgystė? Ar išganymas? 


Jis jau buvo perkirtęs Simono Zeloto aikštę, kai staiga taip ne- 
tikėtai numynė akceleratoriaus pedalą, jog padangos ėmė 
zvimbti. Spiegdamas ir cypdamas nutrūktgalvišku greičiu au- 
tomobilis skersgatviais pasileido lėkti Roto pusėn. Ten Thun- 
derbird pasuko į užmiestin vedančią magistralinę gatvę, bega- 
line savo tiese besidriekiančią į pietryčius. Pašėlęs automobilis 
lėkė į naktį, ir Haraldas paleido muziką tokiu garsu, kad ėmė 
vibruoti garsiakalbiai. Lietus jau buvo visiškai liovęsis, o kai 
kurios kelio atkarpos jau netgi spėjo pradžiūti. 

Tuomet prožektoriai iš tamsos išplešė neaiškų žmogaus silu- 
etą, bet labai greitai toji figūra įgavo kontūrus, tasai žmogus 


* Sinjore, sargybini! (/t.) 

pasileido lėkti ir Haraldas šovė tiesiai į jį, kai Liu tobulu cres- 
cendo pagaliau atvėrė savo širdį. Thunderbird perlėkė per šešė- 
lio kontūrą ir dabar jis judėjo drauge, tarsi nuo radiatoriaus 
gaubto nukaręs skuduras. Į sudedamąjį automobilio stogą ėmė 
braižytis plonos šakelės. Tik per plauką Haraldas nepaleido iš 
rankų vairo, bet susiėmęs paskutinę akimirką pataikė į provė- 
žas. Šaižiai sucypė stabdžių prispausti ratai. Haraldas pavažia- 
vo atgal, bet čia vėl pasigirdo šakų brūžavimas. Haraldas įjun- 
gė pavarą, ratai ėmė buksuoti. Maudės pusėje durelių stiklu 
pradėjo Žliaukti tamsus, į drebutieną panašus vanduo, jis kliuk- 
sėjo. Haraldas pabandė važiuoti atgal, ratai sukaukė, o kažkas 
iš tų neva skudurų prilipo prie mašinos papilvės ir vilkosi kar- 
tu. Haraldas numynė stabdį, vėl pavažiavo ir šakų jau nebesi- 
girdėjo. Mašina kiek padreifavo juodame klane, Haraldas blo- 
kavo, nušvilpė atgal, stabdė, šovė pirmyn, pavažiavo atgal ir 
galop į automobilio vidų prasiskverbė nosį riečiantis svylančios 
gumos kvapas. Paskui, visai netikėtai, jis iš ten išvažiavo ramiai 
ir neskubiai. Maudė ėmė juoktis ir ji juokėsi taip kažko nusivy- 
lusi, kad Haraldas nebeįstengė sekti savo širdplakos. Neįsten- 
gė susikaupti vien prie savo neįkainojamos širdelės plakimo. 


Kai iš Lindau vėl atvyko toji švebeldžiuojanti moteris, ji nusi- 
stebėjo, kad visi plastmasiniai indai su jos paruoštu maistu, ku- 
rį ji kas savaitę palikdavo prie sūnaus durų, nė pirštu nepaju- 
dinti. Bet vis dėlto pastatė šalia naują puodą, o plyšin kyštelėjo 
įprastą banknotą. Jau buvo beeinanti sau, tik staiga stabtelėjo, 
kažką pasvarstė, šyptelėjo, sugrįžo ir podagros susuktais pirš- 
tais įsmukdė plyšin dar vieną banknotą. 


Rytmečio danguje Sirijus pasirodo Didžiojo Šuns žvaigždyne, 
ir jo šviesa žybsi pilkžalėje prietemoje. Jau daugel dienų nebe- 
iškrenta rasa, lankos nurudusios ir išdegusios, o upelių vagos 
palikusios akmeningomis dykromis. Reinas, tasai jaunikaitis, 
pakelta galva einantis per kraštą, dabar tapęs ilga dumblina 
bala. Laikosi aukštas slėgis, panaši prognozė ir artimiausioms 
penkioms dienoms. Nenumatomas nė menkiausias atvėsimas. 
Tik vakarais kaskart kyla viltis, kad tolima audra, kurios rau- 
donus it umbra atšvaitus galima užmatyti nuo Jakobo pusės, 
ims ir pagaliau užgrius ant miesto. Tvanku net naktį, o vanduo 
iš Čiaupo vos srūva, kaip jau buvo nutikę 1978 metais, tą šimt- 
mečio vasarą. Oras labai sausas ir kvėpuoti sunku. 


Neįstengdama užmigti, Amrei vartosi kambaryje, kur anksčiau 
miegodavo Margo. Jau devyneri metai praslinko, topteli jai. 
Chroniškos nemigos po motinos mirties jai ir prasidėjo. O gal 
tai jau metų našta? Baimė, kad šitaip gali prasnausti savo pa- 
čios myrį? Kad būtų bent kiek vėsiau, ji apverčia antklodę. Tuo- 
met keliasi, eina į vonią, nusimaudo po drungnu dušu, grįžta į 
migį, skaito Simonos de Bovuar biografiją ir negali atsižavėti 
šia moterimi. Amrei deda knygą į šalį, ima nuotolinio valdymo 
pultą, junginėja vieną kanalą po kito, tada spragteli ir vaizdas 
susitraukia į mažytį baltą tašką, kuris keletą akimirkų dar mir- 
guliuoja ekrane. 

Siaurame jos veidelyje jau atsiradę raukšlių, tačiau jame dar 
niekas neapmirę. Tiesa, gal kiek pabluko jos šviesūs banguoti 
plaukai, bet lūpos vis dar charakteringai pabrėžtos ir tebežydi. 
Tiktai akys, jūros tamsumo akys, liudija begalinę melancholiją. 

Amrei Mangold - po skyrybų ji išdidžiai susigrąžino mergau- 
tinę pavardę - išjungia šviesą. Vėl ima plaukti mintys. Jos pasie- 
kia Georgą Molį, kuris, švenčiant jos penkiasdešimt antrąjį gim- 
tadienį, paprašė jos rankos. Nes ir ketvirtasis jo rankomis pasta- 
tytas namas Grindo kaimelyje jau visiškai užbaigtas. Nedidelė 
pilaitė su trimis masyviais apvaliais bokštais, viskas baltai nutin- 
kuota, o palangės žalios. Kaip tik tą dieną viskas buvo padaryta 
iki galo. Jis išsiplovė savo sudulkusius plaukus, o pompastišką 
prancūzišką lovą netgi apvilko gėlėtais užvalkalais. 

Tačiau Amrei turėjo jam atsakyti. Kad ir koks jis jai mielas, 
kad ir kokia maloni jo artuma, vis dėlto ji negalėtų mylėti šito 
vyro padaužiškomis vaikėzo akimis. Ją tebeerzina nebylus jo 
atkaklumas. 

Tikriausiai jau po vidurnakčio. Oras nė krust, o iš Simono 
Zeloto aikštės aukštyn nepakyla nė garselis, nors visi langai 
atlapoti iki galo. 


— Kokia 1stabi tyla. Vidury miesto... Ak, Ambrosai. Tu matai. 
Tu buvai ir likai melagis. Dabar štai įsikūrei pas Inesą. Kaip tu 
sustorėja, pasidarei nemalonus pažiūrėti. Ar tai siejasi su tavo 
aklumu? Žinoma. Visądien sėdėti ir laukti. Tačiau išsaugosiu 
tave tokį, kokį sutikau tuomet. Tada tu lyg angelas nusileidai į 
tą traukinio restoraną. Tokį tave ir išsaugosiu. 


O ne, ji nesipykstanti su savo gyvenimu, nutaria Amrei. Ki- 
tiems jis taip ir praslenka be įvykių. Tik ne jai. Ir argi Margo jai 
nesakė, kad galų gale atsiduri tik prieš save patį? Taip jau esą. 
gyvenime. Klystkelių sankaupa. Kelias iš tikrųjų nesąs tikslas. 
Klystkelis esąs kelias į kitą klystkelį ir tikslą. Šiame klaidų sode 
ji mielai ir liksianti. Kas gi Žino išeitį? Išties niekas. O juk jai 

nieko nestinga. Darbą ji turinti, ir dar tokiu metu, kai tiek žmo- 
nių likę be darbo. Ji tiesiog laiminga, kad Miulerio parfumerija 
išsaugojo jai motinos vietą... 

Visą jos kūną pila prakaitas, ji išsižiojusi gaudo orą. Ir vis dar 
nė pėdsako nuovargio. Amrei tik vartosi nuo vieno šono ant 
kito, kaskart apversdama antklodę. Užmigti nesiseka. 

"Tuomet prisimena, kai gūdžiausią jos gyvenimo naktį Ambro- 
sas sudrėkino paklodę šaltu vandeniu. Ji pasigraibo mygtuko, 
išlipa iš lovos, nutraukusi paklodę laiko ją po dušo galvute, o 
sugrįžusi išskleidžia ant nuogo kūno. Tik tuomet pajunta, koks 
jis įkaitęs. Tačiau kvėpuoti pasidaro lengviau. Ji vėl užgesina šviesą 
ir staiga priešais ją iškyla Maudės veidas ir jos gyvenimas. 

Amrei dabar ramu, kad seserys vėl susirado viena kitą. Štai 
neseniai abi išvažiavo į Rapalo pajūrį. Visai kaip kitados. Žiau- 
rieji fogtų viešpatavimo laikai. Ji šypteli. Mintyse Maudė ir Es- 
tera vėl tampa vaikais. Vaizdai plaukia patys savaime. Šian- 
dien tie vaikai - beveik trisdešimtmetės moterys. 

Estera dabar vertėja. Gyvena Berne ir, nori ar ne, vis tiek 
suka vyrams galvas. Maudė nutarė pasivyti ją ir išlaikė abitūros 
egzaminus. Ji studijuosianti meno istoriją. Atradusi rūsyje dul- 
kėtas Ambroso knygas, ji įsimylėjo flamandų tapybą. 

Ši mintis Amrei iki šiol nėra patraukli, nors ji negali nepa- 
stebėti, kaip smarkiai pastaraisiais mėnesiais pasikeitė Maudė. 
Pasidarė ramesnė, sukalbamesnė. Ji nebetyli, o kartais ką nors 
padaro prieš savo pačios valią. Leidžiasi net į tokius kompro- 
misus, kurie vos prieš metus buvo tiesiog neįsivaizduojami. Ji 
pagaliau nebesitranko per naktis, nutilo ir tos šlykščios apkal- 
bos mieste. Tik ji nuolatos jaučia nuovargį. Amrei nė nežino, 
ką apie tai galvoti. Rodos, Maudė būtų užgesusi, tarsi nuo jos 
būtų pasitraukę kaži koks sielos švietalas. Tarsi jai dar kažkas 
kliudytų tapti visiškai normalia moterimi. 

Taip ir slenka bemiegė naktis. Bet laikas Amrei ir be to atro- 
do tarsi klaidingai pateikta sąskaita. Dabartis yra begalinė, o 
praeitis trumpesnė už akimirką. 

Mintimis vėl sugrįžusi į Grindą pas Georgą, ji svarsto, ką jam 
būtų galima patarti. Ar parduoti žaląsias ir įsigyti dabar madin- 
gų Šetlando karvių? Ir įsitikinusi, kad Georgas niekuomet nesi- 
ryš skirtis su savo senute Gunde, Amrei ima snūduriuoti. 


Asfaltas tęžta, saulę gaubia rudai raudona aureolė. Laukais 
skrajoja dulkių debesys, derliaus šiemet nebus. Nuo liepos dvi- 
dešimt septintosios miesto valdyba draudžia plauti automobi- 
lius vandeniu iš vandentiekio ir apskritai pataria jį taupyti. Kas 
drįsta laistyti savo sodą, tas, griežčiausiu atveju, žinoma, gali 
būti net suimtas. Orų prognozė dar penkioms dienoms skelbia 
tokią pačią šutrą. 

Ankstyvas ketvirtadienio rytas. Aušta pilkšva diena. Magda- 
lenų miške, šalia Senojo Reino lankų, miegmaišiuose druni ke- 
turi vyručiai. Vienas, tiesa, jau nubudęs, jis renka žabus ugnia- 
kurui. Įpučia liepsną, kabina katiliuką su vandeniu. Tada sun- 
kiais savo auliniais žadina miegalius. Šie išsineria iš miegmai- 
šių. Visi dar beveik vaikai, trumpai kirptais plaukais, gal dar nė 
dvidešimties jie neturi. Jų apatiniai chaki spalvos. Visi mikliai, 
nemurmėdami sulenda į uniformas. Juos prižadinęs - vyrėles- 
nis, gal net įpusėjęs ketvirtą dešimtį. Jis truputėlį kitoks, be 
uniformos, nors jo drabužiai paramilitariniai. Nera tačiau abe- 
jonės, kad jis yra kitų vadeiva. 

Riūdigeris Ulrichas. Riūdis. Pirmasis Esteros draugas - kaip 
seniai tai buvo. Iki pat šios dienos jo gyvenimas tikra rykštė. Iš 
Blue Note jis pateko į asocialiųjų priežiūros įstaigą. Iš ten dve- 
jiems metams nukeliavo į kalėjimą, nes susiniovęs sunkiai su- 
žeidė savo globėją. Praleidęs vos tris dienas laisvėje, tapo nar- 
kotikų kurjeriu Amsterdame. Suimamas Pasau, kaltinamas pa- 
žeidęs narkotinių medžiagų įstatymą. Pusmetį kalinamas Pars- 
berge. Iš ten išėjus - draudimas įvažiuoti į Vokietiją. Vėliau — 
ir į Šveicariją. Pasienių sankirtoje pažįstamas visų trijų valsty- 
bių muitininkams. Nuolat bėgąs nuo Žmonių ir nuolat ieškąs 
narkotikų, kad galėtų pabėgti nuo savęs. 

Jį užlieja išdidumo banga - tevas, kuris kartais versdavo jį 
valgyti iš šuns dubenėlio, vis dėlto pavadino jį Riūdigeriu. Riū- 
digeris. Šis vardas jam atrodo skambus: Dar ir dėl to, kad kaž- 
koks paslaptingas dešimtojo dešimtmečio pradžios bombų 
sprogdintojas slapstėsi pasivadinęs kaip tik Riūdigeriu von Štar- 
hembergu. Riūdis irgi nori būti grafu von Štarhembergu. Jis 
įrodys, kad yra to vertas. 


— Mes iškrušim visą pasaulį! - klykia jis, stveria butelį alaus, 
nutrėškia dangtelį ir laka laka laka. 


Kiti trys pamažu išsibukština. Tai trys Bundeshero kareiviai, 
kurie išėję tarnybos pradžiamokslį dabar atlieka tikrąją karinę 
tarnybą. Visi trys tankistai: vairuotojas, taikytojas šaulys, užtai- 
sinėtojas. 


Sirijus, ši daugiau nei per aštuonis su puse šviesmečio nutolusi 
dviguba žvaigždžių sistema vėl žybsi Reintalio priešaušryje. Iš 
už Marijos ramybės kyla saulė ir karštis tarsi lava pasilieja nuo 
kalno. 

O Johaneso skersgatvyje Nr. 87, bute, kurio langai sulig šali- 
gatviu, jau skamba pianinas. Instrumentas apgailėtinai išside- 
rinęs, bet muzika aidi gyvai. Girdisi fuga, kurios tema - ragą 
pučiantis paštininkas. Umai muzika nuščiūva, o pianistas tuo- 
jau pat išsiduoda, kodėl taip nutiko. Jis dar tik mokosi. Skam- 
bina iš pradžių lėtai, paskui Vis greičiau: ornamentą, pralerį. 
Sambina ir skambina, mokosi ir mokosi - be galo ir be krašto. 

Juk šįvakar Koncertų salėje Reintalio simfoninis orkestras 
rengia savo antrąjį vasaros koncertą. Mocarto Vainikavimo kon- 
certą čia žada skambinti šešiolikmetė pianistė. Su jaunąja da- 
ma Eduardas Floresas nesirengia rungtis. Jo nuaustas planas — 
pasirodyti tuojau po jos debiuto, būtent tuo momentu, kai ji, 
pasitikdama plojimų audrą, kils nuo fortepijono. Šįkart kalbos 
rėžti jis nesiruošia - Capriccio ims skambėti dar nenutilus plo- 

jimams. Štai kaip jis šįkart sumanęs. Frakas jau trys dienos ky- 
bo ant durų rankenos, lakuoti batai irgi spindi, 0 jis pats yra 
visiškai įsitikinęs, kad dabar jam pagaliau pavyks paskambinti 
iki galo be klaidų, tobulai. Turįs mat tokią nuojautą, kone vizi- 
ją. Arba šiandien, arba jau niekad. Floresas toliau barškina pia- 
niną - garsai sklinda į dusinantį ryto orą. 


Priešpiet tiesiog svilina, nepaliaujamai. Erdvė apniukusi. Nuo 
karščio atspindžių tolumoje oras virpa ir banguoja. Ima trauk- 
tis net amžinasis Churfirsteno ledynas - pasak vietos spaudos, 
šimtmečio įvykis. 

Apie dešimtą valandą prie Haraldo Rombacho durų sučirš- 
kia skambutis. Svečias, matyt, laukiamas, nes durys tučtuojau 
atsiveria. Vilkintis mėlynais polo marškinėliais ir šviesios me- 
džiagos kelnėmis, Haraldui į akis šypso Konstantinas Iziumo- 
vas. Haraldas šįryt ne itin šnekus ir Iziumovas pagarbiai į tai 
atsižvelgia. Kelios striukos frazės - plaučiais sergantis rusas at- 
meta Haraldo pasiūlymą liepos mėnesį pailsėti pajūryje. Rom- 
bachas paduoda jam į pilkos odos dėklą įdėtą raktų ryšulėlį. 
Iziumovas dėkoja ir jau rengiasi eiti, bet Haraldas jį sulaiko. 
Ką tik jam atėję į galvą, kad toje Mont Alegro viloje jis, Iziu- 
movas, būtų ne vienas. Jau dvi savaitės ten apsistojusios Estera 
ir Maudė. Bet juk vietos ten į valias, ir jei tik nenori, tai niekas 
ten ir nesimaišys po kojų. Akimirkai Iziumovas suklūsta. Neti- 
kėtai nusijuokia, tada ilgai dėkoja, leidžiasi prie savo automo- 
bilio, sėda ir nuvažiuoja. 

Haraldas su pižama ir tamsiai žalio šilko chalatu vėl eina į 
savo apartamentą pasklaidyti laikraščių. Kopdamas laiptais, už 
Inesos durų išgirsta Bauermeisterio balsą. Jis nesiklauso. Mie- 
lu noru šiuos namus Haraldas paveldėtų vienas. Tačiau tokią 
galimybę senis užbraukė vienu brūkšniu. Viršuje, miegamaja- 
me, jam sunku susikaupti. Jis mąsto ir apie Iziumovą, ir apie 
Maudėę. Ir dar mąsto apie beveik prieš dešimtį metų mirusius 
žmones. 

Panyra į savo svarstymus. Nemirtingumas, galvoja jis, ko ge- 
ro, tėra atminties dalykas. Žmogus gyvas tol, kol apie jį kas 
nors prisimena. Tik vėliau jis suvisam nugrimzta užmarštin. O 
juk užmarštis ir yra didžiausia pagarba ir padorumas, kokį tik 
įmanoma parodyti žmogui. 

Atgailos kategorija Rombachui yra nepažįstamas dalykas. Kai 
buvo surastas jo partrenktas negyvėlis, jis nežinojo, kad tai Božė 
Birkė. Iš pradžių buvo neįmanoma nustatyti jo lyties, o ką jau 
kalbėti apie tapatybę. Tai, kas buvo likę iš kūno, rašė tada Tar, 
buvo galima tiesiogine žodžio prasme tik nuplauti nuo grindinio. 

Tačiau Haraldas kenčia. Labiau nei kada nors. Ne iš grauža- 
ties. Graužatį jis apibrėžia kaip neadekvatų pojūtį ir vadina ją 
kiču. Ne, jis kenčia niekaip neįstengdamas pajusti vėl to neap- 
sakomai puikaus širdies plakimo. Vien dėl jo praėjusį rudenį 
jis dar kartą aplankė Maudę Latūr. Prašė ją, kad atskleistų pa- 
slaptį. Maldavo ją, sakė, kad viską pasipasakojęs policijoje išsi- 
vaduotų. Bet jei /aip padarytų, prarastų jam taip reikalingą 
stimulą išsikalbėti. 

Maudė tuomet jį atstūmė. Ir dabar, žvelgiant į išdžiūvusį ir 
parudavusį nuo sausros sodą, ausyse tebeskamba jos žodžiai: 


— Tu norėjai, kad išsaugočiau paslaptį. Aš išsaugosiu ją. 


Haraldo žvilgsnis įstringa klevo lapuose. Jis gurkšteli atšaldy- 
tos arbatos ir ima sklaidyti laikraščius. 


Kaitra ir triukšmas alsuoja ir į pilkai melsvą Mont Alegro eu- 
kaliptų Žievę, į baltus ant kotelių pasistiebusius mirtų Žiedus, į 
pavienius, tamsius kaip jūra pinijų skėčius. Bet pietų saulei vis- 
kas atleidžiama, o karštos liepos dienos Rapale nieko nestebi- 
na. Palei Santuario della Madonna di Montallegro* šventorių 
knibžda pilkas žilų moterų ir nešukuotų vaikų kamuolys. Mi- 


* Mont Alegro Švč. Mergelės šventykla (it.). 

šios pasibaigė. O už aikštės kaip ugnis liepsnoja čerpėmis deng- 
tas Rombachų vilos stogas. 

Maudė miega. Nubudusi Estera ilgai stebi miegančiąją. Da- 
bar ji pamano, kad jeigu jos tikrai nori paiškylauti ir nukakti į 
Genują, tai jau pats laikas keltis. Estera uostinėja Maudės kak- 
lą ir pučia į ją savo karštą kvapą. Pabučiuoja ją į kaktą, bet 
Maudė tik pasimuisto ir nusisuka. Estera keliasi ir ruošia pus- 
rytį. Galop Maudę prižadina švilpti ėmęs arbatinis - žvelgda- 
ma kaip iš miegų išbudintas vaikas, ji susivėlusi eina prie stalo. 
Estera grąžina ją į esamąjį laiką. Jos ima šnekučiuotis ir į Ge- 
nują nutaria nevykti, verčiau Santa Margaritoje nusipirksią nau- 
jus maudymosi kostiumėlius. Iš ten jos ketina pėsčiomis eiti iki 
Porto Fino ir, jeigu tik pakaks laiko, nukakti netgi iki San Fru- 
tuoso. Ten galima nuplaukti tik laiveliu. Jos norėtų pamatyti 
Prarajų Kristų — iš jūros dugno iškeltą bronzinę statulą, kuri 
jaudino jas dar vaikystėje. 


Popiet saulė tiesiog nepakenčiama. Kaip išmanydami, tarsi ka- 
ro metu, žmonės dangsto ir tamsina langus. Kas tokiu metu po 
atviru dangumi turi pelnytis duoną - statybose ar gatvėse - tas 
jaučiasi blogiau už šunį. Betgi tie šunys prie Bosforo turi di- 
džiausias vilas, įsitaisęs greiderio vikšrų pavėsyje dejuoja kaž- 
koks dešimtininkas. Rudimentine vokiečių kalba jis pirmyn at- 
gal varinėja padienį darbininką. Karštis privertė pirmučiausia 
dengti stogus ir tvirtinti sąsparas. Jakobsrote nėra nė vieno, 
kuris nedejuotų ir neaimanuotų dėl tiesiog žudančio karščio. 
Net gaivinimasis miesto maudykloje tėra akių dūmimas sau, o 
Senojo Reino tvenkiniai virtę drungnomis balutėmis. 

Keturi vyručiai Magdalenų miške jau nusitašę iki žemės grai- 
bymo. Taikytojas, putnus rudaplaukis, miega įsikniaubęs į savo 
vėmalus. Kiti du vapalioja, sveikina kits kitą, prisiekinėja drau- 
gystę iki grabo lentos, nejusdami atstumo, griuvinėja vienas į 
kito glėbį. Riūdis lazdyno šmaikštyje pjaustinėja kryželius. Ope- 
raciją Medus su pienu jis atidėjo vakarui. 

— Klausau, pone vade! - vos apversdami liežuvius, visa ger- 
kle klykia pavaldiniai. 


Sukasi magnetofono kasetė. Kol kas švokščia tuščia juostelė, 
paskui nelauktai trinkteli muzika ir Kurtas Kobainas staugia, o 
gitaros dūzgia tarsi tanko motorai. O Kobainas rėkia, didesnio 
skausmo balse jau nebegali ir būti, bet Kobainas vis tiek krio- 
kia tol, kol motorai nuščiūva ir triukšmas pasidaro nebegirdi- 
mas - vyrukai jau atsijungę. 


Eduardas Floresas, išsitiesęs kiek ilgas, guli ant plytelėmis klo- 
tų virtuvės grindų. Ieškodamas atgaivos, jis sunkiai alsuoja. Nors 
butą jis užtemdė dar rytą, jam rodos, kad pirmąjį aukštą kaitra 
svilina dar įnirtingiau. Visądien nė vieno gaivesnio gūsio. Kak- 
tą Floresas šluostosi drėgnu rankšluosčiu. Šitaip jis viliasi kaip 
nors ištverti iki popietės. Bet laiko veltui neleidžia net dabar. 
Jo galvoje dar kartą praslenka kritiškos gaidų teksto vietos. Tai 
trelė Aria di postiglione partitūroje, praleris fugoje. Šias klas- 
tingas vieteles, jis, žinoma, galėtų praleisti, apsieiti ir be trelės, 
ir be pralerio. Tačiau iš dangaus tai matytų ir girdėtų jo senelė. 
O jai jis negalėtų pasiteisinti iki pat mirties. Floresas atsigula 
ant pilvo, ir plytelės vėsina jo kūną. Į galvą jam vėl ateina Emi- 
lija. Jis stengiasi iš atminties išplėšti jos veidą. Tik jau pernelyg 
daug metų praslinkę. Nepamiršo tik tos purpurinės suknelės. 
Ir, aišku, mėlynų iki kelių kojinių. Emilija dar greičiau nei se- 
nelė pastebėtų apgaulę. Ne, ne. Jis liksiąs garbingų žmogumi. 
Nepraleisiąs nė gaidelės. Nė menkiausios. Kaipgi jis apskritai 
apie tokius dalykus galvoja... 


Žalsvoje stalinės lempos šviesoje Haraldas skaito Tobijo kny- 
gą. Kanoninį tekstą jis lygina su Liuterio vertimu. Ir atranda, 
kad juvenis splendidus Liuteris yra išvertęs - žavus jaunikaitis, 
kuris susitinka Tobiją tr, nors Tobijas nepripažįsta esant jį an- 
gelu, keliauja kartu su juo. Haraldas niršta. Išversta į vokiečių, 


ROBERT SCHNEIDER Iš OREIGĖ 325 


lotynų kalba praranda savo tikslumą, aiškumą ir santūrų po- 
etiškumą. Haraldas vis dar tebesvajoja sukurti tokią kalbą, ku- 
rioje neliktų jokių netikslumų. Jo galva, būdvardžiai jau seniau- 
siai turėtų būti uždrausti. O kaip jis niekina literatūrą, kuri tik 
ir knibžda metaforų. 


Siaurakaklėje Porto Fino įlankoje blyškiaodžiai šiauriečiai degi- 
nasi saulėje. Kavinės sausakimšos, tačiau pasitelkusios kantrybę 
sesutės vis dėlto atranda staliuką pavėsyje. Ilgam ten įsitaiso, 
gurkšnoja perno. Estera užsivilkusi trumpą, laisvą suknutę su 
baltomis gėlytėmis žydrame dugne. Jos kavos rudumo oda tarsi 
švyti. Iš saulės nugairintų veidų švyti ir vyrų akys. Maudė dėvi 
garankštėtus marškinėlius ir plonas, kūną paryškinančias džersi 
raudonais ir žaliais taškais nusėtas kelnes. Kažkokiam keturias- 
dešimtmečiui vien žvilgsnių negana. Jis ieško dingsties pasišne- 
kučiuoti. Tarsi susitarusios jos abi užsideda tamsius akinius ir 
ima pliaukšti prancūziškai. Kai nepadeda nė tai, Estera į akis 
viską pasako labai aiškiai. Vyras su skrybėle nusimena ir atsipra- 
šo. Esterai kiek nesmagu, kad taip šiurkščiai su juo kalbėjo. 

Užeina kalba apie meilę. Estera dar eina apgraibomis. Kaip 
čia yra, svarsto ji, kad Maudė iki šiol nebuvo pamilusi nė vieno 
vyro? Neturėjusi su juo ryšio. Tikro ryšio, priduria ji ir atsipra- 
šo už netaktą. Maudė gužteli. Ji pati nežinanti. Niekad mat 
nemačiusi skirtumo tarp vyro ir moters. Ji niekam nedariusi 
išimčių. Ji savaip mylinti visus žmones. 


— Betgi taip negalima! - ryžtingai sako Estera. 
— Deja, taip, - atsiliepia Maudė. 


Estera praveria savo žydrą rankinę ir rodo seseriai Engelberto 
Kvaidto nuotrauką. Ar Maudė ją dar prisimenanti? 

Ne, šito ji neprisimenanti. 

Tiesą sakant, turėtų prisiminti. Juk tai nutikę Raudonojoje 
viloje. 

Ir Estera pirmą kartą kitam Žmogui atveria ištisus dešimt- 
mečius slėptą savo ilgesį tam 1937 metais nutotografuotam vy- 
riškiui. Apie čia kylančias, čia vėl nuslūgstančias tos absurdiš- 
kos meilės fazes. Prisipažįsta, kad būta tokių dienų ir savaičių, 
kai ji, kamuojama meilės, negalėjusi nė kąsnelio nuryti. Kad 
Engelbertas ilgiems metams vėl pasitraukdavęs kažkur į gilu- 
mą. Frankas, disertacija. Tačiau jam visąlaik pavykdavę įžiebti 
jai viltį, kad jos gyvenimas susiklostysiąs laimingai. Jis buvęs 
jos angelas sargas. Šitai ji tvirtai žinanti. Tiek daug dalykų jai 
paaiškėję. Juk judaistiką ji studijavusi tik todėl, kad buvo nete- 
kusi galvos dėl to žyduko. Atsitiktinumų juk nesą? Juk ji ir pati 
Estera. Taigi Ambrosas negalėjo to nenumatyti, duodamas jai 
tokį vardą. 

— Tačiau tasai Engelbertas dabar turėtų būti jau labai senas, — 
sako Maudė. 

— Dabar jam septyniasdešimt dveji, jis gyvena Niujorke, /12 
East 70“ Street. Amžius, Ri, čia nieko nereiškia. 


Maudė siurbteli perno ir Estera mato, kad sesers rankos dreba. 


Mont Alegro kalnų serpantinais kyla sidabriškai pilkas BMW. 
Čia atvyksta Konstantinas Iziumovas. Mašiną jis pastato milži- 
niško oleandro pavėsyje. Ištraukia iš bagažinės savo nešulius, 
lėtai keliasi laiptais, skambina prie durų. Skambina dar ir dar. 
Tada išsitraukia Haraldo duotus raktus, atsirakina duris, šūk- 
teli, ar čia yra kas, eina į kambarį ir mato, kad moterys pavertę 
jį rūbų spinta. Visur mėtosi drabužiai ir bateliai. Iziumovas pa- 
liečia liemenėlę, pauosto ją ir padeda vieton. Stveria lagaminą 
ir eina į Haraldo kambarius. Jis nusikalęs kaip šuo. Nusimau- 
do po dušu, krenta į lovą ir čia pat užminga. 


Diena sunkte išsunkė ir žmones, ir gyvūnus. Stai jau temsta, o 
betonas kliuksi kaip drebučiai. Dvasios suirzusios. Dabar toks 

metas, kai mažmožiai gali virsti katastrofomis. Ankštuose bu- 
tuose žmonių nervai taip įkaitę, kad net švyti. Bet plūstelėjusi 
tamsa irzulį paverčia namų ilgesiu. Vaikai spokso į virš Gulin- 
čio popiežiaus mirguliuojančias žaltvyksles, o mamos prieš naktį 
vėl stengiasi juos nuraminti. Niūniuoja apie dieną, kuri nusi- 
avusi batus ant pirštų galų tykina į Šveicarijos kalnus. 


— Ei tu, subingalvi, pasisaugok! - šnypščia ant storulio Riūdis. 


Iš šaulio taikytojo rankų išslysta ir trankiai žemėn nukrenta 
žnyplės vielai karpyti. Ketvertas braunasi prie panašios į anga- 
rą banguotos skardos halės. Jie jau kareivinių teritorijoje. Vi- 
sur tylu. Drimba numuša spyną. Be garso sulenda į vidų. Vartai 
lieka uždaryti. 

Štai kur jie stovi - didžiuliai ir neįveikiami. Du koviniai tan- 
kai M 60. 

Nebesitverdamas džiaugsmu, Riūdis plūstasi. 


— Esi tikras, kad jie gali šaudyti? - kreipiasi jis į užtaisinėtoją. 

— Logo. Patranka 10,5 cm, bokšte kulkosvaidžiai - MG 7,62 
mm ir MG 12,7 mm. Cha, šis daikčiukas gašlesnis už nenudul- 
kintą vienuolę! 

— Valdykis, eilini! - šnypščia Riūdis. 

— Tai galioja visiems! 
Visi trys įsitempia. Lazdyno šmaikščiu Riūdis šnioja sau per 
aulus ir mėgaujasi šia akimirka. Įkvepia oro ir ima įsakinėti. 


— Vyručiai... Operacija Medus su pienu ką tik prasidėjo. Į] 
vietas! Hei! Hitler! 
— Heil Hitler! - išmeta rankas trys vyrukai. 


Jie ropščiasi ant tanko, kūnai įslysta į plieninį jo pilvą, šliaužia 
į savo vietas. 

— Riūdi, juk mes tik truputėlį paišdykausim, tiesa? Turiu gal- 
voje... - lemena tanko vairuotojas, stambus, išsimiklinęs vyru- 
tis, kuriam dar nė barzda neželia. | 

— Klausyk, mižniau! Nuo šiol aš tau ne Riūdis, o ponas va- 
das, supratai? 

— Ponas vadas! 


Kasetinį magnetofoną jis užkiša už patrankos vamzdžio cilindro. 

Juodas ir tylus riogso tankas šitame angare. Aplink nė garso, 
tarsi žemė būtų negyvenama. Tik ūmai suriaumoja motoras. 
Aukštyn šauna dūmų kamuolys, tankas pajuda, tarsi vynioja- 
mąjį popierių suplėšo ir suknežina vartus ir jo vikšrai jau žlega 
per dalinio pratybų aikštės asfaltą. 


Antrajame vasaros koncerte žiūrovų nedaug, stovėdamas gat- 
vėje ir klausydamasis /argetto pradžios, nusprendžia Eduardas 
Floresas. Kaltę dėl to jis suverčia šutrai ir provincijai, kur kiek- 
vienas muzikinis pasažas krenta į perdžiūvusią dirvą. Jam ir 
vėl pasiseka prasmukti scenon ir šįkart itin įžūliai. Salėje jau 
gęstant šviesoms, jis lyg niekur nieko vaikštinėjo šalia pakylos, 
paskui išėjo į gatvę. Frakas - plastikiniame futliare. Kiekvienas 
pamanys - koks nors scenos darbininkas, gavęs skubų nurody- 
mą kažką perduoti. Gatvelėje jis persirengė, o dabar jau stovi 
šalia fortepijono kur kas arčiau, nei kas galėtų tikėtis. Klausosi 
ir blizgančiu bato galu muša taktą. Nutaria, kad iš tos šešiolik- 
metės išaugs puiki pianistė. Žvilgsnis prilimpa prie dailių jos 
rankelių, ir jis mąsto apie Emiliją. 


Haraldas Otelo Guerio restorane gvildena austres. Jau pirmas 
probėgšmais mestas žvilgsnis į sieną su nuotraukomis įtikina jį, 
kad Guerio motulė Džoja pasimirė. Rėmeliai perjuosti gedulo 
juosta. Bet dar labiau jį stebina, kad dabar matronos nuotrau- 
ka kabo kreivai. Rėmelis iš tikrųjų nesutampa su gretimai ka- 
bančiųjų griežta linija. Taip, pamano jis, gedulas paverčia žmo- 

nes abejingais. Ir išsiurbia menką paskutiniosios austrės molius- 
kieną. Restoranas pustuštis. Šią agresyviai tvankią liepos naktį 
reti lankytojai prie savo stiklų su vynu ar mineraliniu vandeniu 
prilipę kaip ligoniai prie lašelinių. Nepadoriai didelius arbatpi- 
nigius Haraldas šįkart kyšteli į švarios servetėlės klostę ir jau ke- 
liasi nuo stalo. Jau keleri metai Gueris vengia sveikintis su ištiki- 
miausiu savo lankytoju, vegia jį pats aptarnauti ir atsisveikinti su 
juo. Kadangi Rombachų vardas ir taip prarado skambesį, tegul 
ir prieš Džoją mano sąžinė būna rami, teisinasi jis. 

Haraldas išeina iš Gallo Nero. Gueris lukteli, kol jis pra- 
dings, ir tik tada imasi nukraustinėti stalą. Tik staiga, Gueris 
negali net suvokti kaip, priešais jį išdygsta tiesus it žvakė Rom- 
bachas, šypteli, kilsteli ranką ir išlygina nuotrauką. 

"Tuomet prakaitu paplūdęs sicilietis užrinka tokiu širdį ve- 
riančiu balsu, kad net Haraldas išsigąsta. Gueris šauna virtu- 
vėn - saliūno durys vos nenulekia nuo vyrių - išnyra iš ten su 
mėsininko peiliu, puola ant Haraldo Rombacho ir perduria jam 
kairiąją plaštaką. Haraldas žvelgia į savo krauju paplūdusius 
pirštus, tuomet nusiviepia Gueriui tiesiai į veidą. 


— Man daužosi širdis, sinjore Gueri, — iš visų jėgų šypsosi 
Rombachas. 


Guerio veidas pamėlynuoja, ir peilio geležtė susminga į Haral- 
do pilvą - vieną kartą, antrą. Tai dar ne viskas - staiga Haraldo 
veide atsiveria Žiojėjanti dar bekraujė griova, jo nosis nuknem- 
ba, o iš griovos trykšteli ryškiai raudonas kraujas, iš abiejų akių 
kliūsteli vanduo ne vanduo, o šviesūs plaukai patamsėja nuo 
drėgmės. Iš jo kaklo trykšta ir muša fontanas ir Haraldas galop 
sukniumba ant veido, visas jo kūnas krūpsi, o peilis jau bado 
nugarą - vieną kartą, antrą, trečią... Peilis nulūžta, tada nuo- 
lauža rėžiasi į pakaušį ir dar kartą nulūžta, vėl grikši Haraldo 
kaukolėje ir tada nulūžta jau paskutinį kartą. 

Nes kažkas medžiagine servetėle užveržia Guerio kakla ir 


0 
+ 
o 
Š 


hž 
1 
i, 
LPS 


330 


šis parpuola, o veržikas, apimtas mirtino siaubo, klykia ir iš vi- 
sų jėgų spardo Guerio galvą. Žalvariniai kulnai nuplėšia odą 
su visais plaukais, o Gueris švokščia ir klykia taip, kad kraujas 
stingsta. 

Visa tai mato Raulis, Guerio sūnus. Jo akys pastėrsta, jis per- 
šoka barą, šauna ir šratai ištaško smegenis to vyro, kuris vis dar 
trypia tėvą. Jis dangstosi staltiese, o gliti masė iš vyro galvos 
drimba ant sienos, girliandų ir grindų. Tuomet Raulis atsuka 
nupjautvamzdį į save ir pats save nuteisia. 

O svečiai, vyrai ir moterys, netekę žado stovi, tik staiga šai- 
žiai suklykia viena moteris, ima spiegti ir kliegti kitos, 0 ir vy- 
rai, 0 dūmai jau virsta kamuoliais, kurtinančioje sumaištyje 
stumdydamiesi ir grumdydamiesi Žmonės veržiasi laukan iš Gal- 
lo Nero į Dviejų mėnulių aikštę. O restoranas liepsnoja. 


Kai sutemsta, susiruošti plaukti laiveliu į San Frutuoso yra sa- 
vaime suprantama. Tiek daug dalykų dar reikia aptarti, ir sesu- 
tės vis dar tebesėdiniuoja prie stalelio Porto Fino įlankoje. Te- 
bešvyti ir saulėje įdegusių vyrų veidai. Estera atsiskaito. Jos 
kliaujasi sutiktu daržovių pardavėju ir įsitaiso atvirame nedi- 
duko sunkvežimio kėbule. Atvykus į Rapalą, Maudė įsigeidžia 
pasivaikščioti pakrantės promenada. Po pusvalandžio pasiro- 
dysianti, sako ji Esterai, pabučiuoja ją ir pasijunta laiminga, 
turėdama tokią ištikimą draugę. Maudė šypsosi, atidaro bliz- 
gantį pirkinių krepšelį, rodo Esterai La Perloje pirktus kostiu- 
mėlius ir sako, kad ji, Rė, su tokiu atrodysianti labai seksualiai. 
Estera šypteli, sesutės darkart pasibučiuoja ir Maudė jau suka 
miesto kryptimi, į Čiavari, kur Rombachai drauge su kitais turi 
teisę naudotis smėlio privežtu privačiu paplūdimiu. 

Daugmaž tuo pačiu metu Konstantinas Iziumovas nubunda. 
Paplūdęs prakaitu, jis pašoka iš miegų. Burna dvokia, galva it 
akmeninė. Jis keliasi, užsidega cigaretę, žvilgteli žemyn į tyvu- 
liuojančią Tigulijo įlanką ir jam šmėsteli blukūs, slogūs vaizdai, 
kuriuos, keista, jis dažniausiai susapnuoja susirengęs numigti 

popiet. Naktį - labai retai. Pagaliau šis siauraveidis, juodaplaukis 
rusas su smailia rusva barzdele išeina iš vilos. 


Plieninė pabaisa, karo mašina, tankas išnyra iš Malchuso gat- 
vės. Pirmučiausia išlenda vamzdis. Tuomet vikšrai. Pagaliau ir 
patsai tankas įžlega į Dviejų mėnulių aikštę, vikšrais drebinda- 
mas ir grikšindamas akmeninį grindinį. 

Netikėtai išvydę tokį didumo sulig namu tanką kaimo vieš- 
kelyje, žmonės gerokai apstulbo. Iš paskos jam pasileido ir 
vaikai, ir suaugę. Tačiau kai toksai siaubūnas pasirodė Trijų Ka- 
ralių gatvėje, žmonės apmirė netekę žado. Nors policija esą 
jau gavusi pranešimą apie pagrobtą tanką. Ji Žino ir apie pjau- 
tynes Gallo Nero restorane. Tą patį Žino greitosios pagalbos 
gydytojai bei ugniagesiai. 

Dviejų mėnulių aikštės fasaduose ir languose blykčioja gel- 
toni ir mėlyni operatyvinių automobilių šviesų atspindžiai. Hid- 
rantuose beveik nebėra spaudimo, pernelyg giliai nusėdę grun- 
tiniai vandenys. Ugniagesių mašina su vandens cisterna kauk- 
dama ropščiasi Mato gatve aukštyn. Iš Gallo Nero šokinėja 
aukšti liepsnų liežuviai. Tuomet kažkas sprogsta - liepsna pasi- 
daro šviesiai mėlyna ir šviesiai žalia, tada ugnis įsišėlsta su dar 
didesniu įniršiu. 

Pilname baltai lakuotų žarnų, plieno vamzdžių ir kabelių pilve 
Kurtas Kobainas spiegia Smells Like Teen Spirit“. Riūdigeris 
įsitaisęs ant sėdynės spitrija pro lazerinį žiūroną, o jo lėliukėse 
šokinėja žalias šviesos taškas. 


— Surasti taikinį! - riaumoja Riūdis ir įsako atgręžti vamzdį į 
Sv. Uršulės bažnyčios kolonas. 


— Riūdi, tu pasiutai, nekvailiok! - šaukia taikytojas. 


"Tuomet ant sprando pajunta vėsų ginklo metalą ir pašiurpsta. 
Riūdis įremia pistoletą į jo pakaušį. 


* Kvepia paaugliu (angl.). 

— Klausimų dar bus, snargliai?! 
Kobainas klykia stačiai nesavu balu. 


— Surasti taikinį!!! 

- Taikinys surastas! Šūdas, prakeikimas!!! - inkščia taikyto- 
jas, dar kartą pamatuoja nuotolį ir paspaudžia taikinio ieškik- 
lio sensorių. 

— ATLEISTI SAUGIKL Į! - griaudžia Riūdis. 

— Atleistas! — išsiviepia užtaisytojas. 

— UGNIS!!! 


Ir vyrukų kūnams dar tebevirpant nuo atatrankos, viena Uršu- 
lės kolona parūksta kaip miltai. Patranka drioksteli į portalą, 
perskyla architravas ir kolonados stogelis žlegteli žemėn. 


— Pataikėm!!! - klykia Riūdis. - Na? Gavot? Jūs, dvokiantys 
šventakupriai, jūs, smirdančios davatkos! 


Dviejų mėnulių aikštėje kilusi panika neapsakoma. Riūdis vėl 
sukomanduoja, tankas pajuda, bokštelis pasisuka skersai ir ima 
šaudyti į policijos bei ugniagesių automobilius. Automobilius 
traiškydamas tarsi degtukų dėželes, tankas žlega toliau. Jis no- 
ri sukti į Mato gatvę, tačiau pirma turi prasibrauti ankšta Tado 
gatvele. Ir milžinas, knežindamas gatvių rodykles, abipus gat- 
vės plėšydamas fasadus ir maldamas vitrinas it konservų dėžu- 
čių skardą, braunasi. 

Chaosas. Šokas ir bedugnė. Policininkų, ugniagesių ir praei- 
vių sudraskytų kūnų dalys. Sudegęs, sugruzdėjęs vaikutis. Vie- 
nam sanitarui nuo veido gabalais drimba mėsos. Riksmai, triukš- 
mas, siaubas. Iš skausmo ir iš mirtinos baimės. 

Ugnis iš Gallo Nero persimeta į kitus pastatus. Per radiją 
žaibiškai mobilizuojamos visos Reintalio žandarmerijos pajė- 
gos. Aiškinamasi dėl žandarmerijos, policijos bei Bundesvero 

kompetencijų. Dūksta ir šėlsta kažkoks tankistas, atsargos lei- 
tenantas. Rėkia, kad tanką M 60 įmanoma sustabdyti tik kitu 
tokiu tanku. Arba belieka laukti, kol tiems idiotams pasibaigs 
degalai. 


Ant fortepijono klavišų dar blizga taip jaudinamai Mocarto Vai- 
nikavimo koncertą skambinusios mergaitės pirštų prakaitas. Ji 
skambino kaip vaikas, tačiau iš tokių sielos gelmių, kad galė- 
tum pamanyti, jog šitas žmogus jau patyręs visą šio pasaulio 
grožį bei liūdesį. 

Kai riaumojimas ir grumenimas atsirita ir iki Anenmarkto, 
keletas žiūrovų atsidusę ima kuždėtis, kad gal, ačiū Dievui, pa- 
galiau ateina lietus. Tarsi banga salėje kilojasi koncerto pro- 
gramėlės, vėduojasi visi, antraip salėje užtrokštum. Kaip tik šian- 
dien neveikia oro kondicionieriai. 

VBK kyšteli nosį į sudvisusį scenos orą, sėdasi prie fortepi- 
jono ir skambina Capriccio iškeliaujant mylimiausiam broliui, 
VBK 992. Bet keista: šįkart Floresas nepajunta scenon plūs- 
tančios nepasitenkinimo bangos. Publika santūri, jinai išties 
klausosi jo skambinimo. Netgi dirigentas, jis mato iš lūpų kam- 
pučių, šypsosi. Tai blaško Floresą, jam tenka iš visų jėgų susi- 
kaupti, kad nepaklystų gaidose. Jis tiesiog negali patikėti: išsi- 
pildė tai, ko jis troško ilgus metus - jo klausosi. Ir jei jis dabar 
nebus tikslus kaip laikrodininkas, būtinai padarys klaidą, nes 
jo akis tvindo ašaros. Prieina iki Aria di postiglione. Pasiseka ir 
ši. Iki šiol — nė vienos klaidelės. Gerai, dabar truputėlį grei- 
čiau, štai šitaip, bet ne daugiau. Jis parenka fugos temą su greit 
sumestomis aštuntinėmis ir pirštai dabar tarsi patys skraido. 
Tik jų Floresas ir paiso, šios muzikos geriau juk neišmano nė 
patsai Johanas Sebastijanas Bachas. Ir stebukle - pasiseka ir 
devintojo takto viduryje esantis praleris. 


— Tik negalvok apie muziką! - įsakinėja jis sau. - Galvok 
apie senelės kukuliukus su abrikosais, tik ne apie muziką. Man- 

pa-tin-ka-ku-ku-liu-kai, man-pa-tin-ka-ku-ku-liu-kai! - be pa- 
liovos mintyse kartoja jis. 


Capriccio jis sugros be klaidų, pats tai jaučia. Pagaliau bus išga- 
nyta ir purpurinė mergaitė, ir jis pats. Jam bus atleista už tą 
vakarą Teresės gimnazijoje. O senelė, sakiusi: Tas vaikas turi 
pianisto rankas, pagaliau bus teisi. 

Staiga Koncertų salė sudreba nuo neapsakomo trenksmo. 
Kažkas sprogsta. Dar kartą sprogsta. Floresas klykdamas susi- 
riečia, O jo pirštai nuslysta nuo klaviatūros. 

Jie nuslysta nuo klaviatūros. 

Tą pačią akimirką subraška salės lubos ir ant žiūrovų galvų 
pasipila lentgaliai bei lūženos. Traška ir lubas laikančios sijos. 
Kyla galybė dulkių, kažkas šnypščia ir blyksi. Dūžta stiklai. Už- 
gęsta elektra. Aplink tamsu, nors akį durk. Iš galybės gerklių 
aidi paniškas klyksmas. 


"Tuo tarpu plieniniame, negyvėlius gimdančiame pilve išputu- 
siu taikytojo šaulio veidu srūva ašaros. 


— Ką, negali nusitaikyt? - švokščia Riūdis. — Tau čia ne išvietė! 

— Riūdi, klausyk, gana, tikrai! - verkia dručkis. - Ten žūsta 
žmonės. 

— Darysi viską, ką aš įsakysiu, po velniais! AR AIŠKU TAU?! 


Šįsyk pistoleto vamzdį dručkis pajunta savo ausies kriauklėje. 


— Dabar taikyk į tas sušiktas turkų krautuves! 
— Taikinį matau! Atstumas - 22,4 m. 

— Patranka užtaisyta? 

— Užtaisyta! — vypso užtaisinėtojas. 

— Saugiklis! 

— Nuleistas! 

— UGNIS!!! 

:— Tiesioginis pataikymas, - viepiasi užtaisinėtojas. 
— Vairuotojau! Pirmyn! 
— Klausau, pirmyn! - atsiliepia bebarzdis. 
— Priekyje stambios priešo pajėgos! — staiga suriaumoja tai- 
kytojas. 


Riūdis išvysta iš policijos automobilių padarytą užtvarą. Tan- 
kas atidengia ugnį. Tada milžinas nužlega per juos kaip per šie- 
no kupetą ir Mato gatve nurieda iš miesto. Riūdžio tikslas — 
mečetė, dar tik improvizuoti, neseniai suręsti musulmonų die- 
vo namai. Jie netoliese Lozoriaus klinikos, ir tanko vadas šį 
dar netinkuotą statinį įsako sulyginti su žeme. Tada tankas ap- 
sigręžia ir rieda Reino pylimo pusėn, Šveicarijos sienos link. 
Riūdis nori forsuoti Reiną ir prisidengęs nakties skraiste per- 
eiti sieną. Toks ir yra operacijos Medus su pienu planas. 


Mėnulį apgobia keistai miglota sfera, ir žvaigždės viršum Rapa- 
lo šviečia blausiai. Dar spingso spalvotos lempelės šalia valčių 
prieplaukos. Šviesu ir persirengimo namelyje - būtent čia Iziu- 
movas aptinka trumparankovius marškinėlius, baltus sportinius 
batelius ir raudonais bei žaliais taškais išmargintas kelnes. Jis 
paliečia liemenėlę, pauosto ją ir atsargiai vėl padeda į vietą. 


— Tri anren*? — ilgesingu balsu klausia jis. 


Jis irgi ima nusirenginėti. Jo judesiuose galima pastebėti kažką 
iškilmingo, tarsi tai būtų kokios religinės apeigos. Šiaip ar taip, 
nusirenginėja jis neskubėdamas, kiekvieną drabužį rūpestingai 
sulankstydamas ir švelniai palygindamas delnais. Iš jo burnos 
veržiasi kosulys, ir toksai smarkus, kad Iziumovui tenka atsi- 
remti sienos. Tada jis jau išeina iš namelio ir vangiai Žžingsniuo- 
ja išilgai valčių prieplaukos, iki pat jos krašto. Ten ilgai stovi ir. 
klausosi. 


* Tu angelas? (Rus.) 

Jūra šiąnakt rami. Tačiau jis pajunta vandenyse kažką judant. 
Iziumovas kopėtėlėm nusileidžia į vandenį, pasineria ir be gar- 
so plaukia nugirsto pliuškenimo linkui. 

Mėnesienos šviesoje jis pastebi siaurus Maudės pečius, 0 jos 
tamsūs, blizgantys plaukai primena jam juodas vaikystės naktis 
Rusijoje. IZiumovas sulaiko kvėpavimą. Jis plaukia nugara. Da- 
bar galėtų net paliesti tuos plaukus. Tačiau tik klausosi nely- 
gaus plaukiančios moters kvėpavimo. 

"Tuomet ir Maudė Latūr išvysta kylantį iš juodo vandens siaurą 
veidą, bet neišsigąsta. Iziumovo burna, kurios kryžminis dantų 
įkandimas visiems laikams pasiliko jos rankoje virš alkūnės, pa- 
liečia jos lūpas. Jie bučiuojasi, jis apglėbia ją. Ir amžinoji drus- 
ka plūsta į jų burnų ertmes, sūrus vanduo skalauja jų liežuvius. 
Jie išspjauna druską ir bučiuojasi dar karščiau. 


— Tri anren? 
Maudė tyli. 

— Tri anren? 
Bet Maudė tyli. 


— Ar tu angelas? 

— Aš nekliudysiu tau daryti to, ką tu privalai daryti, Konstanti- 
nai. Aš daugiau nebeturiu jėgų bėgti nuo tavęs. Dabar aš jau 
žinau, kad blogis neatsiejamas nuo gėrio. Jis visuomet čia bus. 
Didis blogis. Bet aš jau nebenusigręšiu. Pažvelgsiu į tave. Nebe- 
spruksiu šalin. Žiūrėsiu į tave. Niekur nebėgsiu. Žiūrėsiu į tave. 
Kas nors privalo čia būti. Kas nors privalo stovėti šalia ir žiūrėti, 
kaip vyksta blogis, kaip nuo jo darosi skaudu. Aš būsiu šalia. 

— Haraldo nebėra. 

- Žinau. 

— Ir daugelio kitų. 

— Aš žinau, Konstantinai. 

— Galėčiau tau parodyti didingesnių dalykų, Sonia. Aš juk 
esu angelas. 

— Tu labai sergi, Konstantinai. Štai ir viskas. 

— Kodėl tu bučiavai mane, Sonia? 

— Todėl, kad tave kadaise mylėjau. 


Iš toli ataidi šviesus Esteros balsas. Jos figūra išsirutulioja iš 
prieplaukos šešėlių. Estera be paliovos šaukia Maudėę, 0 jos 
balse girdėti baimė. 


— Aš jau plauksiu į krantą, Konstantinai. 

— Palauk, Sonia. Ar tu paseksi man šiąnakt pasaką apie ca- 
raitę su stebuklinga pintine, į kurią niekam nevalia dirstelėti? 

— Aš jau plaukiu atgal. 

— O kai caraitis ją vis dėlto atidarė, pintinėje nieko nebuvo... 


Ji nusigręžė ir pasileido plaukti atgalios. Stabtelėjo. Įsiklausė. 
Už nugaros tyku. Be galo tyku. Nė atokvėpio. Emė plaukti grei- 
čiau, vėl stabtelėjo, bet vis tebebuvo tylu. 


Žinia, kad dega Mechmedo Levendo parduotuvė ir kad nebe- 
liko mečetės, žaibu apskrieja Jakobo barakus. 14 mirtinai tvan- 
kią naktį Ekremo Ilmazo vaikai sukyla ir tampa tuo, ką Kon- 
stantinas Iziumovas kelis dešimtmečius pranašavo savo neapy- 
kantą skleidžiančiuose komentaruose. Jie pasidaro baisesni už 
Žvėris. 

Visą naktį turkai traukia Mato gatve į miesto centrą ir viską 
pakeliui siaubia, degina, žudo. Tačiau žudikais tampa ne vien 
svetimšaliai. Netrukus tarp svetimšalių ir čiabuvių nebelieka 
jokio skirtumo. Dabar jie visi čia svetimi. Pirmučiausia patys 
sau. Kas išvysta kavos rudumo akis, suknežina tokiam žmogui 
kaukolę. Kas užmato šviesius plaukus, paleidžia akmenį. 

Apie penktą valandą ryto šį pilietinį karą primenanti padėtis 
pasiekia kulminaciją. Dviejų mėnulių aikštėje būriuojasi gera 

šimtinė policininkų. Tai čia žuvo keli žmonės - ir nusikaltėliai, 
ir šiaip smalsuoliai. Visiškai bejėgiai stovi tvarkos sargybiniai, 
kurių užduotis lig šiolei tebuvo išrašinėti baudos kvitus ir draus- 
minti girtuoklius. Dabar, vadams įsakius, jiems tenka naudoti 
šaunamuosius ginklus. Jie, kaip pakliuvo, ir iššaudo savo apka- 
bas. Vandens patrankos ir šarvuočiai mieste pasirodo tik pary- 
čiais. Juos teko iškviesti net iš anapus Arlbergo. O ir jokios 
kovinės patirties neturinčiam Bundesherui tik apypiete pavyksta 
lokalizuoti gatvių kautynes. Žudikiškas riaušes galop įveikia tik 
į miestą plūstanti nepakeliama tvanka. 


O.tankas naktį, apie dvidešimt trečią valandą, rengiasi forsuoti 
Reiną tokioje vietoje, kurią užtaisinėtojas - remdamasis stra- 
teginiu žemėlapiu — buvo nurodęs kaip absoliučiai patikimą. 
Arba tie keturi vyrukai nerado tos brastos, arba turėti žemėla- 
piai nebuvo pakankamai tikslūs. Ir nors dėl užsitęsusios saus- 
ros Reinas atrodė tarsi bala, tankas jame vis dėlto nuskendo. 

Vėliau buvo nustatyta, kad trūko kairysis vikšras ir kad ma- 
šina užklimpo besisukdama aplink savo ašį. Lavonų obdukcija 
nustatė mažiausiai dviejų tankistų rankų lūžius ir odos nuo- 
brozdas. "Tai tikriausiai beviltiškai bandant atidaryti vandens 
slegiamą liuką. Riūdigerio Ulricho venos subadytos, viršutinė 
kūno dalis gausiai išmarginta tatuiruotėmis. Jose dvylika kartų 
pasikartoja mergaitės vardas - Estera. 


Kad gali nutikti tokia katastrofa, kokia tą liepos naktį įvyko 
Jakobsrote, Reintalyje niekas nebūtų galėjęs patikėti. Tam ne- 
buvo pasirengę nei teisininkai, nei kariškiai, ką jau kalbėti apie 
jų galimybes pasipriešinti tiems įvykiams. 

Pradedant dešimtmečius trukusiu Haraldo Rombacho įžeidi- 
nėjimu, kurį Otelas Gueris visiškai teisėtai būtų galėjęs sieti ir su 
kitomis nuoskaudomis, už kurias nutarė atsikeršyti Riūdigeris 
Ulrichas, šitaip sukeldamas kerštavimus už galybę kitų nuos- 
kaudų, įsiliepsnojo tikros nakties skerdynės, nusinešusios trisde- 

šimt aštuonių Žmonių gyvybes. O kur dar lengvai ir sunkiai su- 
žeistieji. O kiek žmonių buvo sukrėsti iki pat sielos gelmių. 

Kiekvieno karo užuomazga - asmeniškai patirta nuoskauda. 
Visai kas kita - laimingai ar nelaimingai susiklostęs jo tęsinys. 
Be to, čia visuomet galioja toks dėsnis, jeigu jau reintaliečiui 
kas nors ne prie širdies, tada jau atviras maištas, sukilimas. Har- 
monijos reintalietis siekia bet kokia kaina. 


Didžiųjų spėlionių naktį nukakti į Marijos ramybę, susikaupti, 
stabtelėti ir iš ten pažvelgti, kaip Reintalio žmogus palydi savo 
metus, savo šimtmetį, tūkstantmetį, yra nepaprastas potyris. 

Dainuoja dangus, žvaigždės vėl trokšta būti išgirstos ir pado- 
vanotos, o Alkoras, žieminio skliauto puošmena, kelia meilin- 
gas mintis. Į kalnuotas tolumas pražilusiu sidabru plūsta ap- 
snigtos lankos. Giria ant jų meta milžiniškus šešėlius. 

Bet pats Reintalis tyso nebylus, tuo tarpu anapus sienos blė- 
suoja Gulintis popiežius - geltonas kaip kriolitas, raudonas kaip 
stroncis ir žalias kaip bario nitratas. Krašte, kur gamta žmogui 
tebekelia beviltiškas svajas, kur pavasariais vis mažiau švytin- 
čių spalvų, o žiemomis, kurios tarsi tik ir skirtos vaikų išdai- 
goms, tylu. 

Galbūt šitas gedulas ir tikras. Praslinkus keliems mėnesiams 
po katastrofos, kai Jakobsroto Žmonės jau bent kiek atsitokė- 
jo, daugelis jų savo širdyse, mintyse ir kalbose aptiko didžiulę 
žaizdą. Tamsiu savo dialektu jie garsiai svarstė, kaipgi čia galė- 
jo nutikti? Ieškojo pasiteisinimų, įterpdami tąjį tiesą sakant, 
bandė ieškoti atpirkimo ožių, tačiau galop būdavo priversti už- 
sičiaupti. Visur jie dabar jautėsi esą nemylimi, nes juk pasidarė 
akivaizdu, kad jų švari šalelė, kaip jie mėgo vadinti savąjį kraš- 
tą, tapo lygiai tokia pat kaip ir visas pasaulis. 

Tragediją minėti kiekvienas sugalvojo savaip. Tat ir Wahre 
Tat neišėjo tris dienas. RRTV irgi dieną pratylėjo, o kitądien 

savo laidas ėmė transliuoti tokiu metu, kuriuo vakar tankas 
buvo pradėjęs šaudyti į Šv. Uršulę. Buvo grojamas Mocarto 
Reguiem ir suorganizuotas forumas turkų kalba, kuris tebesitę- 
sia lig šiol. 

Tų kruvinųjų metų lapkričio dvidešimt penktąją dieną Ja- 
kobsroto tėvai nutarė pakeisti Dviejų mėnulių aikštės pavadi- 
nimą. Dabar ji vadinasi Mėnulio aikšte ir ši taip abiem miesto 
dalims turi priminti, kad mėnuliu dera gėrėtis kartu. 

Betgi. Kai dabar vidur naujametės nakties suskamba Duno- 
jaus valsas — pati tauriausia muzika, kurioje gali-svaigti šventiš- 
kai nusiteikę Žmonės - reintaliečiai vis tiek šoka kaimo valsą. 
Ir vienai trumpai akimirkai pražysta kampuoti jų veidai, o aky- 
se sušvinta palaima. 

Čia vis dar gimsta vaikai. Gabūs ir bukagalviai, kaip ir visur. 
Berniukai padeda lankstyti savo motinoms linines staltieses ir 
nori tapti Formulės-1 pilotais. Merginos čia pražysta nežemiš- 
ku grožiu, bet tik vėliau joms kartais pavyksta patenkinti savo 
vyrų vaizduotę - nubusti rytą jau tapus moterimi. Vėliau dar 
ateis nakties metas, kai bus ištarta toji formulė, priesakas, jų 
tarmėje vis dar vengiantis surasti kokį įvardijimą. Jie tik žvelgs 
vienas į kitą. Vienas šnekės, kitas juoksis, bet kadangi vienas 
be kito negali, jų bejėgystę išgelbės bendras glėbys. 

Tuomet ims ir iškils klausimas, ar šiame gyvenime apskritai 
esama kokios nors prasmės? Ir galbūt kokia nors Margo Man- 
gold paguos savo vaiką. 

Jokios, ištars ji su maloniu šaltuku balse. Juk tai esąs pats 
baisiausias, o podraug ir pats brangiausias bei didžiausias daly- 
kas, koks tik begali būti - gyvenimas. Šitam savo šūdvabaliukui 
ir ji neatims laisvės. 


Ko jie visi taip spokso į mane? - svarstė Estera Rombach; ji 
atsidarė savo perlais nusagstytą rankinę, išsitraukė veidrodėlį 
ir dirstelėjo į padažytų lūpų kontūrą. 

Bet neišvydo savo veidrodyje ko nors netikusio - dažai lai- 
kėsi puikiai, kontūras toks, koks ir turi būti. Ji tik šiek tiek pa- 
sipudravo nosį - pasirodė, kad vienoje vietoje ji truputėlį bliz- 
ga. Uždarė rankinę, bet tebejuto, kad žmonės vis tiek sprogina 
1 ją akis. 

Galvojo tik viena: kad tik nepražiopsojus Leksingtono ave- 
niu stotelės prie 68-osios gatvės kampo. Ji paskaičiavo: dar dvi 
stotelės, tada jau. Estera pasikėlė ir ėmė irtis durų link. Metro 
dundėjo netgi lėčiau nei iš mirusiųjų prikeltas praėjusio am- 
Žiaus automobilis. 

Manhetenas jai pasirodė visiškai toks, kokį jį visada rodyda- 
vo kine ir televizijoje. Kur ten toks Bernas, svarstė ji, štai ką 
žmonėms pirmiausia reikėtų atrasti. Ten svetimšaliai turėdavo 
kęsti trejus metus, kol įgydavo pasitikėjimą. Bet tik ne Manhe- 
tene. O gal ir čia? 

Tie žvilgsniai ėmė ją varginti. Estera pasitaisė savo į puodą 
panašią skrybėlaitę ir, tarsi nuo kažko gindamasi, sukryžiavo 
rankas. Gintis padėjo ir jos sunkus, kulkšnis siekiantis karaku- 
lio paltas. 

Ne, ypatingo įspūdžio šis miestas jai vis dėlto nepadarė. Gal 
todėl, kad be perstogės lijo? Šiaip ar taip, ji nesijautė esanti 

šalia pasaulio bambos ir nejuto jokio apetito suleisti dantis į 
šitą Big Apple*. Tačiau Imigracijos rūmus Elio saloje ji būtinai 
norėjo pamatyti, mielai būtų pabuvojusi ir Grand Army Plazo- 
Je, kur chanukos šventės metu aštuonias dienas dega milžiniš- 
ka menora. Deja, dabar vasaris. 

Ji išlipo ir iškart pasuko ne ta kryptimi. Klaidą pastebėjo tik 
pasiekusi 66-ąją gatvę. Apsigręžė ir netrukus surado tą adresą, 
kurį jai prieš daugelį metų buvo pasakęs senukas iš Ciūricho, 
buvęs Kvaidtų verslo įgaliotinis. Rankoje dabar ji laikė tą pačią 
rausvą skiautelę, kurią jis andai buvo jai davęs. Esterai ėmė 
daužytis širdis. 

Tiesą sakant, pamanė ji, čia visai graži vieta, beveik kaip pas 
mus. Namas, pažymėtas 122 numeriu, buvo keturaukštis, su 
trimis langais kiekviename aukšte. Viršum pirmojo aukšto lan- 
gų stūksojo balti romėniški frontonai. Namas buvo kažkoks mie- 
las. Statytas iš šioms vietovėms būdingo rausvo kalkakmenio, 
apsuptas sodelio, kurį savo ruožtu supo lygiai apkirpta tujų Žža- 
litvorė. Jis stovėjo kiek atokiau gatvės. Kad pasiektų duris, Es- 
terai teko nusileisti du laiptelius žemyn, pereiti maža aikštele, 
kur augo liepa, ir čia palypėti tris laiptelius dešinėn. 

Taip ji pagaliau atsidūrė prieš Engelberto Kvaidto duris ir 
dabar širdis ėmė taip daužytis, jog ji pamanė neteksianti sąmo- 
nės. Tebežliaukė lietus. Ji net nedrįso nuspausti žalvarinio skam- 
bučio mygtuko ir greit nuėjo šalin, tiesiog tekina nubėgo. No- 
rėjo nusiraminti ir ėmė sukti ratą aplink namų kvartaliuką. Nuo 
čia buvo visiškai netoli iki Centrinio parko - į jį Estera pateko 
perbėgusi Penktąją aveniu. Ten, atsistojusi po storu klevu, su- 
rūkė tris cigaretes. 

Staiga ji kažkodėl prisiminė savo seserį. Ri, kuri prieš šitiek 
metų Raudonosios vilos pastogėje įdėjo jai į širdį Engelbertą. 
Ir Esterai pasidarė liūdna. 


* Dideli obuolį (angl). 

— O, Maude, kas gi čia tau nutiko? Juk negalima nustoti da- 
rius senas klaidas. "Iu visuomet taip sakydavai. 


Tuomet jai į galvą toptelėjo kita mintis. 
— Juk aš neatvežiau Engelbertui jokių lauktuvių! 


Ji dar kartą pasuko atgal. Šalia 70-osios gatvės ir Leksingstono 
aveniu sankryžos ji aptiko nedidelę gėlių parduotuvę. Čia nu- 
pirko tris rausvas rožes. Nors italė pardavėja spyrėsi jas surišti 
žalia juostele, Estera pasiekė savo —- rožės paliko nesupančio- 
tos. Ji patraukė gatve. Žvilgsnis užkliuvo už Lumi - italų resto- 
rano vitrinos. Palanki proga dar kiek palūkėti. Be to, ji pasijuto 
alkana, nors visiškai tokia nebuvo. Estera įsispoksojo į vitriną. 
Prie stalų sėdėjo orūs, pagyvenę žmonės. Restorano gilumoje 
stovėjo padengtas didelis stalas. Ten kaip tik ir užkandžiavo 
senieji ponai. Žilagalviai vyrai ir moterys. Jų veidai rodės paki- 
liai šventiški. Buvo, matyt, kažkokio pobūvio įkarštis. 

Estera jau buvo benuspaudžianti durų rankeną, bet tučtuo- 
jau paleido. Tada prisakė sau sukaupti visą drąsą ir galop stoti 
prieš Engelbertą Kvaidtą. Mintis, kad jis gali būti miręs arba 
čia nebegyventi, nė akimirką jai nebuvo šovusi į galvą. 

Meandriniais ornamentais išpuoštas medines duris atidarė 
kokių dvylikos metų mergaitė. Ji nusišypsojo, šyptelėjo ir Este- 
ra. Vėliau ji pastebėjo, kad mergytė visai nesišypso, tik jos vei- 
do bruožams įgimtas nuolatinis šypsulys. Iš tikrųjų mažytės vei- 
dukas buvo sustingęs. 

Ar ji negalėtų pasikalbėti su misteriu Engelbertu Kvaidtu, 
šyptelėjo Estera. Mergaitė vis tebesišypsojo. Nesulaukdama at- 
sako, Estera pakartojo klausimą. Staiga mergytė nusisuko ir 
spruko šalin. Koridoriuje Estera išvydo visokiausių dėžių ir 
kartono pakuočių. Į nosį jai mušė virtuvės kvapai. Neilgai tru- 
kus, vilkinti ryškiai žaliu jogos kostiumu, pasirodė jos metų mo- 
teris. Estera pasisveikino ir dar kartą pakartojo savo pageida- 

vimą. Moteris labai mandagiai paaiškino, kad misteris Kvaid- 
tas išsikėlęs iš čia lygiai prieš savaitę. Tačiau jis čia užsukęs 
prieš pusvalandį. Perdavęs jai namų raktą. 

Pagalvojus, kad galbūt tik pusvalandžiu ji bus pavėlavusi pas 
Engelbertą, Esterai vėl suplakė širdis. 

O kur jis dabar gyvenąs? 

Šito tai ji nežinanti, atsakė amerikietė. Pasakė tokiu balsu, 
kokiu į ją buvo kreipusis Estera. Moteris pabandė nusijuokti. 
Jos dantys subaltavo kaip sniegas. Bet šypsnys kaipmat sustin- 
g0, nes ji pamatė, kaip apsiblausė šios ssnamadiškai apsitaisiu- 
sios moters akys. Ji palydėjo ją netgi per aikštę ir apgailestavo, 
kad misteris Kvaidtas nepalikęs net savo pašto skyriaus nume- 
rio. Ji kuo galėdama mieliausiai padėtų, jeigu kokios, viešnia 
galinti apsistoti pas juos. Bet Estera tik bespalviu balsu padė- 
kojo jai ir nukaukšėjo tolyn. 

Jai buvo šalta, italų restorane ji vylėsi kiek apšilsianti. 


— Būtų buvę pernelyg gražu, - tarė ji pati sau. 


Restorane ji užsisakė daržovių sriubos su sūriu ir truputėlį kum- 
pio su balta duona. Ėmė ramiai valgyti ir nusistebėjo, kad žmo- 
nės ir čia-be jokios gėdos spokso į ją. Gal ji pabaisa? Gal raup- 
suotoji ir dar kokia? 

Tie, prie šventinio stalo, žvilgčiojo į ją su neslepiama panie- 
ka. Vienas žilagalvis, siauralūpis vyras tiesiog skvarbė ją savo 
žvilgsniu. 


— Čia dar blogiau nei namie! - sušnypštė Estera Rombach, 
atmetė atgal savo rudus plaukus ir ėmėsi sriubos. 


Ji užsimokėjo, pasiėmė rožes, išėjo iš restorano ir patraukė į 
metro stotį. Ten prisėdo ir ėmė laukti traukinio. Šalia susivėmė 
kažkokia alkoholikė. Elgetiškas, pagyvenęs vyras nusigręžė ir 
paėjėjo į patį perono kraštą. Akyse jai stovėjo tasai Žžilagalvis, 

skvarbęs ją žvilgsniais restorane. Umai Esteros Rombach del- 
nai atšalo ir tai nutiko ne nuo šalčio. Ji suriko. Taip suriko, 
kaip niekad gyvenime nebuvo rėkusi. 


— ENGELBERTAI!!! 


Išpūtusi akis, išsižiojusi, ji išlėkė į gatvę. Dumte nudūmė į italų 
restoraną. Paslydo, parkrito, įsidūrė iki kraujo į rožių dyglius, 
bet po akimirkos vėl buvo ant kojų ir plėšė Lumi duris. 

Jis pažvelgė į ją. Ir dabar Estera jau atpažino jį. Aukšta kak- 
ta, staigiai kylantys antakiai, sunkūs vokai, neįprastai giliai įtup- 
dytos akys, ta pati svaiginanti duobutė panosėje, o gal tik užuo- 
mina į duobutę. 

Estera stovėjo išpūtusi šnerves. O Engelbertas Kvaidtas spok- 
sojo į ją. Pamatė ją, jai dar nepastebėjus. Pačią pirmą akimirką. 
Tą pačią sekundę. Be jokių dairymųsi. Žaibiškai. Ūmai. Ją. Jo 
akys buvo įbestos į ją ir jis suvokė šį Žmogų visu jo serafišku pavi- 
dalu. Ničnieko jame svetimo. Nieko nepažįstamo. Visąlaik jis 
buvo drauge. Visąlaik gyveno kartu. Ir visuomet mylėjo tik ją. 


Ernsto Ritterio, šventojo vyro, sutikto melsvasniegiuose Arl- 
bergo kalnuose, atminimui, be kurio sielos nebūtų buvusi pa- 
rašyta nė viena šios knygos eilutė. Įstabiajai Edithai Kauffmann, 
palaikiusiai mane tuomet, kai tariausi nebetekęs jėgų. Drau- 
gams, kurių patarimų aš neklausiau, kadangi buvau apkurtęs, 
kad girdėčiau save. Mano nuskridusiam angelui Paskalei, am- 
žinai. 

Leidyklos „Tyto alba“ serija 
„Garsiausios XX a. pabaigos knygos“ 


Peter Hgeg „Panelės Smilos sniego jausmas“ 
Jostein Gaarder „Sofijos pasaulis“ 

Kerstin Ekman „Įvykiai prie vandenų“ 
Umberto Eco „Fuko švytuoklė“ 

Michael Ondaatje „Anglas ligonis“ 

Einar Mar Guomundsson „Visatos angelai“ 
Robert Schneider „Miego brolis“ 

Andrėi Makine „Prancūziškas testamentas“ 
Peter Hgeg „Moteris ir beždžionė“ 

Milan Kundera „Nemirtingumas“ 

Nino Ricci „Šventųjų gyvenimai“ 

"Thomas Brussig „Herojai kaip ir mes“ 
Andrzej Zaniewski „Žiurkinas“ 

Gabriel Garcia Marguez „Apie meilę ir kitus demonus“ 
Michael Larsen „Netikrumas“ 

Alessandro Baricco „Šilkas“ 

Viktor Pelevin „Čiapajevas 1r Pustota“ 
"Irvine Welsh „Traukinių žymėjimas“ (Trainspotting) 
Ute Ehrhardt „Geroms mergaitėms dangus, 
blogoms - viskas“ 

Susanna Tamaro „Eik kur liepia širdis“ 

Umberto Eco „Vakarykštės dienos sala“ 

E. Annie Proulx „Akordeono nusikaltimai“ 
Elfriede Jelinek „Geidulys“ 

Zyranna Zateli „Grįžtantys su vilkų šviesa“ 
Svava Jakobsdėttir „Gunlodos saga“ 
Agneta Pleijel „Žiema Stokholme“ 

Lydie Salvayre „Šmėklų draugija“ 

Ute Ehrhardt „Kaip tapti bloga mergaite“ 
Carl-Johan Vallgren „Lošėjo Rubašovo dokumentai“ 
Michael Larsen „Gyvatė Sidnėjuje“ 

Alina Fernandez „Alina“ 

Margaret Atwood „Greis“ 

Ingrid Noll „Šaltas vakaro dvelksmas“ 

Eva Wlodarek „Neliksiu nepastebėta“ 
Catherine Clėment „Ieo kelionė“ 

Connie Palmen „Dėsniai“ 

Nikolaus Piper „Feliksas finansininkas“ 
Robert Schneider „Oreivė“ 

Lennart Hagerfors „Svajonė apie Ngongą“ 
Carl Sagan „Demonų apsėstas pasaulis“ 
Denis Guedj „Papūgos teorema“ 


Schneider, Robert 

Sc53  Oreigė : romanas / Robert Schneider ; iš vokiečių k. vertė Jurgis 
Kunčinas. - Vilnius : Tyto alba, 1999. - 352 p. 
(Garsiausios XX a. pabaigos knygos) 


ISBN 9986-16-134-7 


Garsus austrų prozininkas Robertas Schneideris (g. 1961) siejamas su 
magiškojo realizmo literatūros tradicija. „Oreigė“ - nepaprastas romanas, 
kuriame susilieja fikcija ir realybė. Tai knyga apie jautrias ir lengvai pa- 
žeidžiamas sielas, apie baimę būti tuo, kas esi. Į gyvenimus įsibrovęs blogis 
kėsinasi išsikeroti, ir vis dėlto į žmonių širdis ateina susitaikymas - suvokus 
save, patikėjus jau neva negrįžtamai praėjusia meile. 

UDK 830(436)-3 


ROBERT SCHNEIDER 
OREIGE 


Romanas 


Iš vokiečių kalbos vertė Jurgis Kunčinas 
Redaktorė Birutė Simanavičienė 


SL 1686. 1999 07 01. 14,25 apsk. I. I. Užsakymas 404 
Išleido „Tyto alba“. J. Jasinskio 10, 2600 Vilnius 


Spausdino AB „Standartų spaustuvė“. S. Dariaus ir S. Girėno 39, 2038 Vilnius 
Viršelį spaudė UAB „Garsų pasaulis“, Pamėnkalnio 14, 2001 Vilnius 

„Tai romanas iautrioms sieloms 
(Ernst Ritter) 


Austrų prozininkas Robertas Schneileris 
(g. 1961) išg 
„Miego brolis“, 
į 24 kalbas, io motyvais sukurtas filmas, 
baletas, opera. 


arsėjo debiutavęs romanu 
kuris jau išverstas 


Oreigė — paskutinioji neraniiai plakanti 
išgalvoto jakobsroto miesto ši: Xi 

jos istorija tęsiasi tris dešimtmečius — 
iki pat mūsų tūkstantmečic pabaigos. 
Šiame nepaprastame romane, kuriame 
dažnai susilieja fikcija ir realybė veriasi 
Reintalio žmonių gelmės 
jautrias ir lengvai pažeidži: mas 


LA! kn va apie 


apie niekam nežinomus širdies | 

apie baimę būti tuo, kas esi 

Tokiame mikrokosmose ir užeirisca 
Oreigė — romano herojė Maudė Latūr. 
Visa sa vo esybe ji siekia uždegti Žmonėms 
ilgesį ir meilę - sielos švyturį. Deja, to 
siekiant suyra visi Žemiškieji 
jos gyvenimo planai, o jos siek: 4 prasme 
taip ir lieka Leista, misuška, neaiski 

Į žmonių gyvenimas įsibrovęs blo 
kėsinasi išsikeroti. To pradžių 
civilizuotame | ikobsrote plykstelėję: 
pilietinis karas. Ir vis dėlto ricidė galop 
įsižiebia ten, kur bent akimir!-4 randa 
atgaivą. Susitaiky nas ateina suvokus 
save, patikėjus jau neva negrižtamai 
praėjusia meile. 


